Split (3)

train · 79.3k rows

text stringlengths 31 26.1k	summary stringlengths 11 1.19k
ដើម្បីពង្រឹងភាពប្រកួតប្រជែងរបស់កម្ពុជា រដ្ឋាភិបាល បានសម្រេចដាក់ចេញវិធានការជាក់ស្ដែងមួយចំនួន ក្នុងទិសដៅអនុគ្រោះ និងសម្រួលដល់ការវិនិយោគរបស់វិស័យឯកជន។ ក្នុងនោះរួមមានការកាត់បន្ថយថ្លៃអគ្គិសនីចាប់ពីឆ្នាំ២០១៩ សម្រាប់អ្នកប្រើប្រាស់គ្រប់ប្រភេទ, លុបចោលការចេញវិញ្ញាបណ្ណបត្របញ្ជាក់ប្រភពដើម (Certificate Of Origin «CO») សម្រាប់ប្រទេសមិនមានតម្រូវការ, ការបញ្ចប់តួនាទីអចិន្ត្រៃយ៍របស់អគ្គនាយកដ្ឋានកាំកុងត្រូលនៅតាមមាត់ច្រក, ការលុបចោលអង្គភាពកាំសាប។ ជាពិសេសការដោះស្រាយនូវកង្វល់របស់វិស័យឯកជនទៅលើ «ចំណាយក្រៅផ្លូវការក្រោមការគ្រប់គ្រងរបស់គយ» ព្រមទាំងរៀបចំប្រព័ន្ធអនឡាញ (Online) សម្រាប់គ្រប់គ្រងអាករលើតម្លៃបន្ថែម (VAT) របស់អគ្គនាយកដ្ឋានពន្ធ ក្នុងគោលដៅគ្រប់គ្រងការបង្វិលសង និងការប្រើប្រាស់ឥណទានអាករលើតម្លៃបន្ថែមជាដើម។ ងាកមកនិយាយពីរឿងបញ្ចប់តួនាទីអចិន្ត្រៃយ៍របស់អគ្គនាយកដ្ឋានកាំកុងត្រូលពីមាត់ច្រកអន្តរជាតិ ច្រកព្រំដែនគោក អាកាសយានដ្ឋាន និងកំពង់ផែវិញ លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ បាននិយាយថា រដ្ឋាភិបាលបានខាតបង់ចំណូលប្រមាណ៣២លានដុល្លារអាមេរិក ខណៈវិស័យឯកជន ជាអ្នកទទួលបានផលប្រយោជន៍ពីការបញ្ចប់តួនាទីអគ្គនាយកដ្ឋានកាំកុងត្រូលតាមច្រកព្រំដែន ដែលអាចចំណេញជាទឹកប្រាក់៤៣លានដុល្លារអាមេរិក។ ចំណែកលុបចោលការចេញវិញ្ញាបណ្ណបត្របញ្ជាក់ប្រភពដើម (Certificate Of Origin «CO») សម្រាប់ប្រទេសមិនមានតម្រូវការនេះ ក៏ផ្ដល់ផលប្រយោជន៍ដល់វិស័យកាត់ដេរសំលៀកបំពាក់ និងស្បែកជើង ដែលនឹងទទួលបានផលចំណេញប្រមាណ១៣លានដុល្លារអាមេរិក។ បើតាមលោក អូន ព័ន្ធមុនីរ័ត្ន រដ្ឋាភិបាល ក៏បានជួយសម្រួលដល់ការនាំចេញ-ចូល របស់ធុរជនក្នុងវិស័យកាត់ដេរសំលៀកបំពាក់ និងស្បែកជើងនេះដែរ ដោយក្នុងនោះថ្លៃស្កែនកុងតឺន័រទាំងនាំចេញ-ចូល ត្រូវបញ្ចុះដូចការនាំចេញអង្ករដែរ គឺតម្លៃ១០ដុល្លារសម្រាប់កុងតឺន័រ២០ហ្វិត និងតម្លៃ១៦ដុល្លារ សម្រាប់កុងតឺន័រ៤០ហ្វិត ហើយចាប់ផ្ដើមអនុវត្តពីថ្ងៃទី១ ខែមេសា ឆ្នាំ២០១៩ ខាងមុខ។ រដ្ឋមន្ត្រីក្រសួងសេដ្ឋកិច្ច បានបញ្ជាក់ដូច្នេះថា៖«ការលុបបំបាត់នូវចំណាយនេះ វិស័យកាត់ដេរសំលៀកបំពាក់ និងស្បែកជើង នឹងចំណេញជាទឹកប្រាក់ប្រមាណ៨០លានដុល្លារអាមេរិក និងចំណេញពីការកាត់ន្ថយថ្លៃស្គែនកុងតឺន័រប្រមាណ៣,២ លានដុល្លារអាមេរិក»។ ក្រៅពីដោះស្រាយបញ្ហានេះ លោក អូន ព័ន្ធមុនីរ័ត្ន បានអះអាងបន្ថែមថា រដ្ឋាភិបាលកំពុងត្រៀមជួយសម្រួលដល់វិស័យឯកជនជាច្រើនផ្នែកទៀត ដែលផ្តោតលើការពិនិត្យលទ្ធភាពបញ្ចុះថ្លៃសេវាលើកដាក់កុងតឺន័រនាំចេញ និងនាំចូលពីក្រុមហ៊ុនកប៉ាល់ធំៗ (Terminal Handling Fee) , កាត់បន្ថយថ្លៃសេវា នងការបង្កើនប្រសិទ្ធភាពការងាររបស់កំពង់ផែធំទាំងពីរ គឺកំពង់ផែស្វ័យតក្រុងព្រះសីហនុ និងកំពង់ផែស្វ័យតភ្នំពេញ។ ជាពិសេសរៀបចំបង្កើតធនាគារសម្រាប់សហគ្រាសធុនតូច និងមធ្យម(SMEs Bank) ព្រមទាំងពិភាក្សាឡើងវិញនូវការលុបចោលថ្ងៃឈប់សម្រាក ដែលមិនចាំបាច់ឲ្យបានជាអតិបរមា និងលុបចោលការលើកថ្ងៃឈប់សម្រាកនៅក្នុងវិស័យឯកជនជាដើម៕	ភ្នំពេញ៖ រដ្ឋាភិបាលខាតចំណូលជាង៣០លានដុល្លារអាមេរិក ពីការបញ្ចប់តួនាទីអចិន្ត្រៃយ៍របស់អគ្គនាយកដ្ឋានកាំកុងត្រូលពីមាត់ច្រកអន្តរជាតិ ច្រកព្រំដែនគោក អាកាសយានដ្ឋាន និងកំពង់ផែ។ ប៉ុន្តែវិស័យឯកជននឹងទទួលផលចំណេញជាង៤០លានដុល្លារ ពីការលុបបំបាត់កាំកុងត្រូលទៅវិញ។
ក្នុងលិខិតបំភ្លឺដែលមានរហូតដល់៣ទំព័រ ព្រះអង្គ ឃឹម សន ប្រធានលេខាធិការដ្ឋានគណៈសង្ឃនាយក បានលើកឡើងពីមូលហេតុនៃអវត្តមានវាគ្មិនខាងគណៈសង្ឃនៅថ្ងៃសិក្ខាសាលា បន្ថែមពីលើនេះ ថ្នាក់ដឹកនាំសង្ឃ បង្ហាញនូវការមិនពេញប្រទ័យចំពោះការលើកឡើងមួយចំនួនក្នុងសុន្ទរកថារបស់ប្រធានរាជបណ្ឌិត្យសភាកម្ពុជា។ អត្ថបទទាក់ទង លោក សុខ ទូច លើកពីចំណុចសំខាន់៥យ៉ាង ដែលធ្វើឲ្យវត្តអារាម ក្លាយជាតំបន់ទេសចរណ៍ លោក សុខ ទូច៖ ព្រះសង្ឃប្រព្រឹត្តអំពើខុសវិន័យ ព្រោះមិនរៀនសូត្រត្រឹមត្រូវ មួយថ្ងៃមុនសិក្ខាសាលា លោកបណ្ឌិត សុខ ទូច បានបង្ហោះរូបភាព និងសេចក្តីមួយចំនួន ដែលធ្វើឲ្យប៉ះពាល់ដល់កិត្តិយសព្រះពុទ្ធសាសនា។ នេះជាមូលហេតុដែលព្រះអង្គ ឃឹម សន អះអាងថា នាំឲ្យការសម្រេចព្រះទ័យរបស់មន្ត្រីសង្ឃ មិននិមន្តទៅធ្វើជាវាគ្មិន។ ក្នុងសេចក្តីបំភ្លឺ ប្រធានលេខាធិការដ្ឋានគណៈសង្ឃនាយក បានដកស្រង់ខ្លឹមសារមួយចំនួនរបស់ប្រធានរាជបណ្ឌិត្យសភាកម្ពុជា ដែលគណៈសង្ឃវាយតម្លៃថា មិនអាចទទួលយកបាន។ ទាក់ទងនឹងការលើកឡើងថា «មិនបានដឹង និងពុំបានរៀបចំប្រធានបទ» គណៈសង្ឃបានចោទជាសំណួរថា «ក្នុងនាមជាប្រធានស្ថាប័ន ហេតុអ្វីឯកឧត្តមមិនត្រួតពិនិត្យប្រធានបទសិន មុននឹងអនុញ្ញាតឲ្យរៀបចំសិក្ខាសាលានោះ?»។ ជុំវិញការបង្ហោះរូបភាពមួយចំនួនរបស់លោក សុខ ទូច នៅលើបណ្តាញសង្គម គណៈសង្ឃបានបញ្ជាក់ថា វាជារឿងដែលបានដោះស្រាយរួចរាល់ជាស្ថាពរហើយ ចំណែករូបភាពខ្លះទៀត មិនមែនកើតឡើងនៅកម្ពុជានោះឡើយ។ «ការពង្រឹងសង្ឃវិន័យ», «ចេញពីផ្ទះតូច មកនៅវិទ្បាកុដិ», «រៀនហើយចាំបួស កុំបួសហើយមករៀន» «ចង់សិក្សាអំពីប្រជាជន មុននឹងបង្កើតវត្ត»។ ការលើកឡើងទាំងនេះ របស់លោកបណ្ឌិត សុខ ទូច ក៏ត្រូវគណៈសង្ឃនាយក ឆ្លើយតប និងបកស្រាយបំភ្លឺផងដែរ។ ទាក់ទងនឹងគម្រោងសិក្សាស្រាវជ្រាវរៀបចំច្បាប់គ្រប់គ្រងព្រះសង្ឃ គណៈសង្ឃនាយក យល់ឃើញថា នេះមិនមែនជាសមត្ថកិច្ចរបស់រាជបណ្ឌិត្យសភាកម្ពុជានោះទេ ប៉ុន្តែគណៈសង្ឃនាយក និងក្រសួងធម្មការ និងសាសនា រង់ចាំកិច្ចសហការជានិច្ចពីលោក សុខ ទូច។ «បើឯកឧត្តមស្នើច្បាប់នេះបានចេញមែន ហើយច្បាប់នោះមានសុក្រឹតភាព និងភាពតឹងរ៉ឹង ដែលព្រះសង្ឃខ្មែរមិនអាចប្រតិបត្តិតាមបាន គណៈសង្ឃសង្ឃឹមជឿជាក់យ៉ាងមុតមាំថា ឯកឧត្តមបណ្ឌិតសភាចារ្យ សុខ ទូច នឹងចូលបួសជាបុព្វជិតដោយខ្លួនឯង និងខិតខំប្រព្រឹត្តប្រតិបត្តិតាមសាសនព្រហ្មចរិយធម៌ជាគំរូដល់អ្នកបួសដទៃ»។ នេះជាការគូសបញ្ជាក់របស់សម្តេចព្រះពុទ្ធជ័យមុនី ឃឹម សន។ «វត្តជាមន្ទីរពេទ្យ»។ ការលើកឡើងបែបនេះ ត្រូវគណៈសង្ឃស្នើថា លោក សុខ ទូច គួរតែទៅរកគ្រូពេទ្យដោយផ្ទាល់ មិនត្រូវឲ្យគ្រូពេទ្យតាមរកនោះទេ។ បន្ថែមពីលើនេះ គណៈសង្ឃបានលើកឡើងពីកិច្ចប្រឹងប្រែងផ្សេងៗ ដូចជាការពង្រឹង និងបណ្តុះបណ្តាលធនធានព្រះសង្ឃគ្រប់កម្រិត ការដាស់តឿនឲ្យព្រះសង្ឃប្រតិបត្តិធម៌វិន័យ ការចេញសង្ឃប្រកាសក្នុងអនុសំវច្ឆរមហាសន្និបាតមន្ត្រីសង្ឃទូទាំងប្រទេស និងបទបញ្ញត្តិអមពុទ្ធវិន័យជាហូរហែ រួមទាំងសកម្មភាពសង្គមជាច្រើនទៀត។ «ទាំងអស់នេះជាការចូលរួមចំណែកជាមួយរាជរដ្ឋាភិបាលកម្ពុជាយ៉ាងពិតប្រាកដ ប៉ុន្តែឯកឧត្តមមើលមិនដែលឃើញសោះឡើយ»។ គណៈសង្ឃនាយកបានប្រតិកម្មយ៉ាងដូច្នេះ ហើយរំពឹងថា នឹងបានជួបពិភាក្សាផ្ទាល់ជាមួយលោក សុខ ទូច ក្នុងពេលវេលាដ៏សមស្របណាមួយ៕	សិក្ខាសាលាមួយស្តីពីការពង្រឹងសង្ឃវិន័យ ដែលរៀបចំនៅរាជបណ្ឌិត្យសភាកម្ពុជា កាលពីថ្ងៃទី១៩ ខែតុលា នាំឲ្យមានការឆ្លើយឆ្លងគ្នារវាងលោក សុខ ទូច និងគណៈសង្ឃនាយកនៃព្រះរាជាណាចក្រកម្ពុជា។
ពិតណាស់ វាពិតជាពិបាក ដែលយើងប្រើប្រាស់កម្មវិធីច្រើនសម្រាប់គ្រប់គ្រងប្រតិបត្តិការប្រចាំថ្ងៃ។ជាមួយនឹង Speed Account ដែលជាកម្មវិធីបន្ថែមលើ QuickBooks លោកអ្នកអាចប្រើប្រាស់និងរក្សាទុកទិន្នន័យទាំងអស់នៅកន្លែងតែមួយជាភាសាខ្មែរ និងអង់គ្លេស។ ទិន្នន័យរក្សាទុកអាចអោយម្ចាស់លក្រុមហ៊ុនទាញបានមកវិញនូវរបាយការណ៍យ៉ាងងាយស្រួល ឆាប់រហ័ស មានដូចជា៖ វិក្កយបត្រនិងបង្កាន់ដៃទទួលប្រាក់ (វិក្កយបត្រពន្ធ, វិក្កយបត្រមិនមានពន្ធ, មានផ្លាកសញ្ញា និងឈ្មោះក្រុមហ៊ុន, ឬគ្មានផ្លាកសញ្ញា និង គ្មានឈ្មោះក្រុមហ៊ុន)។ កម្មវិធី Speed Account ត្រូវបានបង្កើតឡើងដោយគោរពតាមការណែនាំរបស់ QuickBooks និងមិនប៉ះពាល់ដល់មុខងារស្នូលរបស់ QuickBooks ឡើយ ។ អ្នកអាចឈប់ប្រើប្រាស់កម្មវិធី Speed Account បានគ្រប់ពេល ដោយសារទិន្នន័យដើមទាំងអស់រក្សាទុកក្នុង QuickBooks មានតែទិន្នន័យជាភាសាខែ្មរទេដែលបាត់បង់ពេលឈប់ប្រើកម្មវិធី Speed Account ។ អ្នកអាចទាក់ទងតាមរយៈអ៊ីម៉ែល [email protected] ឬ ទំនាក់ទំនងតាមលេខទូរសព្ទ 0 98 610 666 ក្រុមបច្ចេកទេសរបស់យើងនឹងប្រឹងប្រែងអស់ពីសមត្ថភាពដើម្បីដោះស្រាយបញ្ហាដែលអ្នកជួបប្រទះ។ (អត្ថបទពាណិជ្ជកម្ម)	ភ្នំពេញ៖ កម្មវិធី Speed Account គឺជាកម្មវិធីបន្ថែមទៅលើប្រព័ន្ធគណនេយ្យ QuickBooks ដើម្បីសម្រួលប្រតិបត្តិការរបស់លោកអ្នកឱ្យស្របតាមសេចក្តីណែនាំពីនាយកដ្ឋានពន្ធដារកម្ពុជា។ កម្មវិធី Speed Account អាចអោយលោកអ្នកប្រើប្រាស់ QuickBooks បានពីរភាសារួមគ្នា គឺភាសាខ្មែរ និង អង់គ្លេស។
តាមក្រសួងសុខាភិបាល ក្នុងចំណោមអ្នករកឃើញថ្មី ៥៨០នាក់នោះ មាន១ករណីជាករណីនាំចូល ដែលជាស្ត្រីពលករខ្មែរធ្វើដំណើរពីប្រទេសថៃ។ អ្នកជំងឺរូបនេះ មានអាយុ ២៥ឆ្នាំ មានអាសយដ្ឋាននៅសង្កាត់ប៉ោយប៉ែត ក្រុងប៉ោយប៉ែត ខេត្តបន្ទាយមានជ័យ។ បច្ចុប្បន្នស្ត្រីរូបនេះ ត្រូវបានដាក់ឱ្យសម្រាកព្យាបាលនៅមន្ទីរពេទ្យខេត្ត និងមណ្ឌលព្យាបាល ខេត្តបន្ទាយមានជ័យ។ ៥៧៩នាក់ទៀត ជាករណីឆ្លងក្នុងសហគមន៍ ក្នុងនោះនៅរាជធានីភ្នំពេញ ចំនួន ៣៣៧ករណី ក្នុងនោះ១នាក់ បានទទួលមរណភាព។ ចំណែក អ្នកជំងឺ ៣៣៧នាក់ ដែលរួមមានជនជាតិខ្មែរ ៣៣២នាក់ ចិន១នាក់ និងវៀតណាម៤នាក់ផងនោះ នឹងត្រូវជូនដំណឹងពីកន្លែងសម្រាកព្យាបាលនៅពេលក្រោយ។ នេះបើតាមការប្រកាសរបស់ក្រសួងសុខាភិបាល។ ខេត្តបន្ទាយមានជ័យ បានរកឃើញករណីឆ្លងថ្មី ដល់ទៅ៩១ ករណី ដោយក្នុងនោះមានជនជាតិខ្មែរ ចំនួន២២នាក់ និងឥណ្ឌូណេស៊ី ៦៩នាក់។ អ្នកជំងឺទាំង ៩១នាក់ ត្រូវបានដាក់ឱ្យសម្រាកព្យាបាលនៅមន្ទីរពេទ្យខេត្ត និងមណ្ឌលព្យាបាលខេត្តបន្ទាយមានជ័យ។ ករណីឆ្លងនៅក្នុងខេត្តព្រះសីហនុ ក៏មិនទាន់ថមថយដែរ ដោយក្រសួងសុខាភិបាល បានប្រកាសរកឃើញអ្នកផ្ទុកវិជ្ជមាននៅក្នុងខេត្តនេះ ចំនួន៩១នាក់បន្ថែមទៀត ដោយក្នុងនោះមានជនជាតិខ្មែរ ៨៣នាក់ និងជនជាតិចិន៨នាក់។ អ្នកជំងឺទាំងអស់ ត្រូវបានដាក់ឱ្យសម្រាកព្យាបាលនៅមណ្ឌលព្យាបាលសម័យថ្មីអន្តរជាតិ ខេត្តព្រះសីហនុ។ ខេត្តកណ្តាល មាន៥១ករណី ក្នុងនោះខ្មែរ ៥០នាក់ និងជនជាតិ១នាក់ ហើយអ្នកជំងឺទាំង៥១នាក់ ត្រូវបានដាក់ឱ្យសម្រាកព្យាបាល នៅមណ្ឌលព្យាបាលស្រុកកោះធំ ខេត្តកណ្តាល។ ១ករណី ជាបុរសខ្មែរ អាយុ៤១ឆ្នាំ មានអាសយដ្ឋាននៅសង្កាត់អង្កោល ក្រុងដំណាក់ចង្អើរ ខេត្តកែប ប៉ុន្តែអ្នកជំងឺរូបនេះបានស្លាប់បាត់បង់ជីវិត កាលពីថ្ងៃទី២៥មេសា។ ខេត្តកំពង់ឆ្នាំ ក៏មាន ១ករណីដែរ ជាស្ត្រីជនជាតិវៀតណាម អាយុ២៧ ឆ្នាំ មានអាសយដ្ឋានណៅឃុំឆ្នុកទ្រូ ស្រុកបរិបូរណ៍ និងត្រូវបានដាក់ឱ្យព្យាបាលនៅមន្ទីរពេទ្យខេត្តកំពង់ឆ្នាំង។ ១ករណី នៅខេត្តកំពង់ស្ពឺ លើស្ត្រីវ័យ៣៤ឆ្នាំ ស្នាក់នៅឃុំភ្នំតូច ស្រុកឧត្តុង្គ។ ស្ត្រីរូបនេះត្រូវបានដាក់ឱ្យសម្រាកព្យាបាលនៅមន្ទីរពេទ្យខេត្តកំពង់ស្ពឺ។ ២ករណីនៅខេត្តកំពង់ធំ ដែលជាអ្នករស់នៅឃុំទ្រៀល ស្រុកតាំងគោក ខណៈ២ករណីទៀតត្រូវបានរកឃើញនៅក្នុងខេត្តព្រៃវែង លើអ្នករស់នៅ ឃុំកំពង់ត្របែក និងឃុំប្រាសាទ នៃស្រុកកំពង់ត្របែក។ ជាមួយគ្នានេះក្រសួងក៏បញ្ជាក់ពីករណីជាសះស្បើយ ១៧៧នាក់ដែរ ក្នុងនោះមានម្នាក់ ដែលជាស្ត្រីពលករខ្មែរពីប្រទេសថៃ។ អ្នកជំងឺរូប ជាមានអាសយដ្ឋាននៅឃុំទូកមាស ស្រុកបន្ទាយមាស ខេត្តកំពត ហើយស្ត្រីរូបនេះ ត្រូវបានអនុញ្ញាតឱ្យចេញពីមន្ទីរពេទ្យខេត្តកំពត។ ចំណែកអ្នកសះស្បើយ ១៧៦នាក់ទៀត ជាអ្នកពាក់ព័ន្ធនឹងព្រឹត្តិការណ៍សហគមន៍ ក្នុងនោះ២ករណី ជាអ្នក រស់នៅឃុំក្រញ៉ូងសែនជ័យ ស្រុកស្នួល ខេត្តក្រចេះ និងត្រូវបានអនុញ្ញាតឱ្យចេញពីមន្ទីរពេទ្យខេត្តខេត្តក្រចេះ។ ១នាក់ លើស្ត្រីអាយុ១៩ឆ្នាំ ដែលមានអាសយដ្ឋាននៅស្រុកកំពង់ត្រាច ខេត្តកំពត ហើយស្ត្រីរូបនេះត្រូវបានអនុញ្ញាតឱ្យចេញពីមន្ទីរពេទ្យខេត្តកំពង។ ខេត្តកណ្តាលមានអ្នកសះស្បើយ ២២នាក់ ,ព្រះសីហនុ ២៦នាក់ ,ស្វាយរៀង ១៤នាក់ និងរាជធានីភ្នំពេញមានអ្នកជាសះស្បើយ ១១១នាក់។ គិតមកទល់ពេលនេះ កម្ពុជាបានរកឃើញអ្នកវិជ្ជមានកូវីដ-១៩ សរុប ១០ ៥៥៥ករណី ក្នុងនោះអ្នកពាក់ព័ន្ធនឹងព្រឹត្តិការណ៍សហគមន៍មានចំនួន ១០០០៥នាក់។ អ្នកសះស្បើយមានចំនួន ៣ ៥៧៧នាក់ ខណៈអ្នកស្លាប់បានកើនដល់ ៧៩នាក់។ អ្នកជំងឺសរុបនៅសល់ ៦៨៩២នាក់ ក្នុងនោះ១៤នាក់សម្រាកព្យាបាលនៅផ្ទះ , ៣១៦៤នាក់ កំពុងរង់ចាំការបញ្ជូនទៅសម្រាកព្យាបាល។ ក្រៅពីនេះ គឺអ្នកជំងឺកំពុងសម្រាកព្យាបាលនៅតាមមន្ទីរពេទ្យរដ្ឋ និងមណ្ឌលព្យាបាលនានា៕	មនុស្ស៥៨០នាក់បន្ថែមទៀត វិជ្ជមានកូវីដ-១៩នៅកម្ពុជា ដែលធ្វើឱ្យតួលេខអ្នកកើតកូវីដ-១៩ នៅកម្ពុជាកើនដល់ ១០ ៥៥៥ នាក់ ក្នុងនោះអ្នកពាក់ព័ន្ធនឹងព្រឹត្តិការណ៍សហគមន៍ ២០កុម្ភៈ មានចំនួន ១០ ០០៥នាក់។ នេះបើតាមសេចក្តីប្រកាសប័ត៌មានរបស់ក្រសួងសុខាភិបាល ដែលបានបញ្ជាក់ទៀតថា ក្នុងចំណោមអ្នករកឃើញថ្មី ៥៨០នាក់នោះ ភាគច្រើននៅរាជធានីភ្នំពេញ ៣៣៧នាក់ បន្ទាយមានជ័យ ៩១នាក់ ខណៈខេត្តព្រះសីហនុ ក៏រកឃើញអ្នកវិជ្ជមានថ្មីចមនួន ៩១នាក់ដែរ។ ក្រៅពីមានរកឃើញអ្នកវិជ្ជមានថ្មី ក្រសួងក៏បញ្ជាក់ដែថា មានអ្នជំងឺ ១៧៧នាក់ បានជាសះស្បើយ ខណៈ អ្នកស្លាប់សរុបឡើងដល់៧៩នាក់។
លោក អ៊ូ ច័ន្ទរ័ត្ន ដែលជាអតីតតំណាងរាស្រ្តគណបក្សប្រឆាំងម្នាក់ដែរនោះ បានប្រាប់សារព័ត៌មានថ្មីៗ នៅព្រលប់ថ្ងៃនេះថា លោក បានហៅទូរសព្ទទៅសួរសាច់ញាត់របស់លោក ជាម ច័ន្ទនី ពីព័ត៌មាននេះ ក្រោយពីលោក បានឃើញសារព័ត៌មានចុះផ្សាយ។ លោក និយាយយ៉ាងដូច្នេះថា៖«ខ្ញុំ នឹងព្យាយាមសួរព័ត៌មានពីកូនចៅគាត់បន្ថែម ថាសពរបស់គាត់ឥឡូវ នៅខ្មែរ ឬក៏នៅថៃ។ មួយរយៈមុន ខ្ញុំឮថា គេបញ្ជូនគាត់ទៅព្យាបាលនៅថៃ»។ នៅមុននេះបន្តិច លោក មុត ចន្ថា ដែលជាជំនួយការរបស់លោក កឹម សុខា អតីតប្រធានគណបក្សសង្គ្រោះជាតិ បានបង្ហោះសារគណនីហ្វេសប៊ុក ដើម្បីចូលរួមរំលែងទុក្ខចំពោះមរណភាពរបស់លោក ជាម ច័ន្ទនី។ សូមបញ្ជាក់ថា លោក ជាម ច័ន្ទនី កើតនៅថ្ងៃទី១៥ ខែកុម្ភៈ ឆ្នាំ១៩៦១ នៅភូមិផ្ទះខ្ពស់ ឃុំតុងរ៉ុង ស្រុកព្រៃឈរ ខេត្តកំពង់ចាម។ លោក បានចូលរួមធ្វើនយោបាយជាមួយលោក សម រង្ស៊ី អតីតប្រធានគណបក្សប្រឆាំង ចាប់តាំងពីឆ្នាំ១៩៩៥មក៕	លោក ជាម ច័ន្ទនី អតីតតំណាងរាស្ត្រមណ្ឌលកំពង់ធំរបស់គណបក្សសង្គ្រោះជាតិ បានទទួលមរណភាពនៅម៉ោងជាង៤រសៀល នាថ្ងៃទី២៥ ខែតុលានេះ ដោយសារជំងឺឈាមកកក្នុងបេះដូង និងមានដុះសាច់ក្នុងខួរក្បាល។ នេះបើតាមការអះអាងរបស់លោក អ៊ូ ច័ន្ទរ័ត្ន ដែលជាសហការីរបស់លោក។
គណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ (Camsoc) ក្នុងវេទិការជួបជុំប្រព័ន្ធផ្សព្វផ្សាយ នៅពហុកីឡដ្ឋានមរតកតេជោ កាលពីព្រឹកថ្ងៃទី២៣ ខែមិថុនា កន្លងមក បានអំពាវនាវដល់គ្រប់ប្រព័ន្ធផ្សព្វផ្សាយទាំងអស់ ដូចជាទូរទស្សន៍ វិទ្យុ និង ស្ថាប័នផ្សព្វផ្សាយនានា ត្រូវផ្សព្វផ្សាយឱ្យបានទូលំទូលាយ ពីដំណើរឆ្ពោះទៅធ្វើជាម្ចាស់ផ្ទះនាឆ្នាំ២០២៣។ ជាមួយការផ្សព្វផ្សាយនេះដែរ Camsoc អនុញ្ញាតឲ្យប្រព័ន្ធផ្សព្វផ្សាយទាំងនោះ ផលិតនូវបទចម្រៀង និងវីឌីអូ ដែលទាក់ទងទៅនិងព្រឹត្តិការណ៍ស៊ីហ្គេម ការប្រើប្រាស់ Logo និង Mascot របស់ស៊ីហ្គេម-អាស៊ានប៉ារ៉ាហ្គេមផងដែរ។ ប៉ុន្ដែ រាល់បទចម្រៀងដែលពាក់ព័ន្ធ និងព្រឹត្តិការណ៍ស៊ីហ្គេម-អាស៊ានប៉ារ៉ាហ្គេម ឆ្នាំ២០២៣ ត្រូវឆ្លងកាត់ការត្រួតពិនិត្យខ្លឹមសារ និងទំនុកច្រៀងពី Camsoc។ គួររំលឹកផងដែរថា Camsoc បានដាក់អនុវត្តនូវយុទ្ធនាការ៤ចំណុច រួមមាន កីឡារស់ក្នុងសន្ដិភាព, ប្រជាជនម្នាក់លេងកីឡាមួយមុខអស់មួយជីវិត, កម្ពុជាស្អាត និងកម្ពុជាកាត់បន្ថយគ្រោះថ្នាក់ចរាចរណ៍ និងកាត់បន្ថយឥទ្ធិពលគ្រឿងញៀន។ កម្ពុជា ធ្វើជាម្ចាស់ផ្ទះស៊ីហ្គេមនេះ ជាលើកទីមួយហើយ បើគិតចាប់ពីឆ្នាំ១៩៥៩។ តាមរយៈព្រឹត្តិការណ៍នេះ កម្ពុជា មានឱកាសផ្សព្វផ្សាយឲ្យប្រទេសក្នុងតំបន់ និងពិភពលោក ស្គាល់កាន់តែច្បាស់ពីអរិយធម៌ និងវប្បធម៌របស់កម្ពុជា៕	គិតត្រឹមថ្ងៃទី៨ ខែកក្កដា ឆ្នាំ២០២២ ដល់ថ្ងៃទី៥ ខែឧសភា ឆ្នាំ២០២៣ កម្ពុជា សល់ត្រឹមតែ៣០០ថ្ងៃទៀត នឹងធ្វើជាម្ចាស់ផ្ទះស៊ីហ្គេមលើកទី៣២ និងអាស៊ានប៉ារ៉ាហ្គេមលើកទី១២ ថ្ងៃទី៣-៩ ខែមិថុនា ឆ្នាំ២០២៣។
អត្ថបទទាក់ទង កម្ពុជារង់ចាំលទ្ធផលសំណាកអ្នកជំងឺហូឡង់ម្នាក់ដែលមានអាការក្តៅខ្លួន បុរសអ្នកទេសចរនោះ បានធ្វើដំណើរជាមួយនាវា ដែលបានចូលចតនៅកំពង់ផែស្វយ័តក្រុងព្រះសីហនុ កាលពីព្រឹកថ្ងៃទី១០ ខែកុម្ភៈ ឆ្នាំ២០២០។ ដោយសារលោកមានអាការក្តៅខ្លួនទើបត្រូវបានបញ្ជូនមកពិនិត្យព្យាបាលនៅមន្ទីរពេទ្យបង្អែកខេត្តព្រះសីហនុ។ បើតាមការបញ្ជាក់របស់ក្រុមគ្រូពេទ្យ អ្នកជំងឺមានអាការឡើងសំពាធឈាម តែកំដៅបានចុះមកធម្មតាវិញ។ ក្រុមគ្រូពេទ្យបានយកសំណាករបស់អ្នកជំងឺទៅធ្វើតេស្តនៅវិទ្យាស្ថានប៉ាស្ទ័រដោយលទ្ធផលនៅរសៀលថ្ងៃទី១១ ខែកុម្ភៈ ឆ្នាំ២០២០នេះ បញ្ជាក់ថាលោក Van Der Meer មិនមានផ្ទុកវីរុសកូរ៉ូណាថ្មី (2019-nCoV) នោះទេ។ ក្រោយមក ត្រូវបានក្រុមគ្រូពេទ្យនៃមន្ទីរពេទ្យបង្អែកខេត្តព្រះសីហនុ រៀបចំបែបបទអនុញ្ញាតឱ្យលោកចាកចេញពីមន្ទីរពេទ្យវិញ៕	រដ្ឋបាលខេត្តព្រះសីហនុ នារសៀលថ្ងៃអង្គារ ទី១១ ខែកុម្ភៈ នេះ បានអះអាងថា ករណីជនជាតិហូឡង់ ឈ្មោះ Van Der Meer អាយុ ៧០ឆ្នាំ ដែលធ្វើដំណើរតាមនាវាទេសចរណ៍ NORWEGIAN JADE នៅខេត្តព្រះសីហនុ មិនមានជំងឺរលាកសួតបង្កឡើងដោយមេរោគកូរ៉ូណាប្រភេទថ្មី (2019-nCoV) ឡើយ។
ខ្សែវីដេអូដ៏ខ្លីមួយ បានបង្ហោះអំពីសកម្មភាពអ្នកគាំទ្រប្រជ្រៀតគ្នាចូលក្នុងពហុកីឡដ្ឋាន Olembe ក្នុងរដ្ឋធានីយុនដេ ដើម្បទស្សនាការប្រកួតរវាងម្ចាស់ផ្ទះកាមេរូននិងកូម័រ។ លោក Naseri Paul Biya មន្ត្រីទីក្រុងយុនដេ បាននិយាយប្រាប់ទីភ្នាក់ងារព័ត៌មាន AP ថា មានមនុស្សស្លាប់និងរងរបួសច្រើនជាងនេះ។ ឯរបាយការណ៍ផ្សេងទៀតបានបញ្ជាក់បន្ថែមថា មានកុមារជាច្រើនបានបាត់បង់ស្មារតីផងដែរ។ កីឡដ្ឋាន Olembe អាចផ្ទុកចំនួនមនុស្សបាន៦០០០០នាក់ ប៉ុន្តែដោយសារតែបញ្ហាកូវីដ-១៩ ក្នុងប្រទេសកាមេរូន អ្នករៀបចំកម្មវិធីប្រកួតពានរង្វាន់ Afcon 2021 បន្ថយចំនួនអ្នកចូលទស្សនានៅត្រឹម៨០ភាគ។ អ្នកគ្រប់គ្រងការប្រកួត អះអាងថា មនុស្សប្រមាណជាង៥០០០០នាក់ព្យាយាមសម្រុកចូលទីលានប្រកួត។ លោក Nick Cavell អ្នកផលិតកម្មវិធី BBC Africa ដែលស្ថិតក្នុងការប្រកួតនោះ បានលើកឡើង ព័ត៌មានពីការត់ជាន់គ្នាក្រៅទីលានដូចគ្មានការចាប់អារម្មណ៍ឡើយ រហូតទាល់តែមានការផ្សព្វផ្សាយលើប្រព័ន្ធបណ្តាញសង្គម។ សហព័ន្ធកីឡាបាល់ទាត់ទ្វីបអាហ្រ្វិក (CAF) បានចេញមកប្រកាសក្នុងសេចក្តីថ្លែងការណ៍ថា នឹងបើកការស៊ើបអង្កេតលើបញ្ហាដែលកើតមាន ហើយប្រមូលព័ត៌មានលម្អិតបន្ថែមទៀតដើម្បីដោះស្រាយ។ ទោះបីជាយ៉ាងនេះ ការប្រកួតរបស់ក្រុមកាមេរូនទល់កូម័រមិនបានផ្អាកឡើយ ។ ក្រុមម្ចាស់ផ្ទះកាមេរូនបានយកឈ្នះលើកូម័រលទ្ធផល ២-១ ហើយឡើងទៅកាន់វគ្គ៨ក្រុម៕	យ៉ាងហោចណាស់មនុស្ស៦នាក់ ត្រូវរាយការណ៍ថា បានស្លាប់បាត់បង់ជីវិត និងមនុស្សរាប់សិបនាក់ផ្សេងទៀត រងរបួសក្នុងហេតុការរត់ប្រជ្រៀតគ្នានៅខាងក្រៅកីឡដ្ឋានដែលរៀបចំប្រកួត Africa Cup of Nations 2021 រវាងក្រុមកាមេរូនទល់កូម័រ។
កម្មវិធីពិសេសនេះនឹងមានការផ្សាយផ្ទាល់លើកញ្ចក់ទូរទស្សន៍ រស្មីហង្សមាស ចាប់ពីម៉ោង ៨ យប់រហូតដល់ចប់កម្មវិធី ដោយមានការចូលរួមសម្តែងដ៏អស្ចារ្យពីតារាចម្រៀងល្បីឈ្មោះជាច្រើនរូបដើម្បីផ្តល់ការកម្សាន្តសប្បាយរីករាយជូនទស្សនិកជនមានដូចជា លោក ខេមរះ សិរីមន្ត អ្នកនាង ឪក សុគន្ធកញ្ញា កញ្ញា ពេជ្រ សោភា លោក ណុប បាយ៉ារិទ្ធ កញ្ញា សុខ សីឡាលីន លោក ហ្សូណូ លោក ខាត់ ជែមស៏ លោក នីកូ លោក Step និងកញ្ញា ឈិន ម៉ានិច្ច។ ការប្រគំតន្ត្រីដ៏កក្រើកពិសេសរបស់ Tiger Street Football 2020 ដែលរៀបចំផ្តាច់មុខដោយស្រាបៀរថៃហ្គ័រ (CBL)។ ស្រាបៀរថៃហ្គ័រ ជាស្រាបៀរដែលមានគុណភាពខ្ពស់លំដាប់ថ្នាក់អន្តរជាតិមានដើមកំណើតតាំងពីឆ្នាំ១៩៣២ នៅប្រទេសសិង្ហបុរី និងមានលក់នៅច្រើនជាង៧០ប្រទេសនៅទូទាំងពិភពលោក ហើយស្រាបៀរថៃហ្គ័រឈ្នះ ពានរង្វាន់លំដាប់ថ្នាក់អន្តរជាតិច្រើនជាង៤០ មេដាយផ្នែករសជាតិ និងគុណភាព។ សូមចូលទៅកាន់ទំព័រហ្វេសប៊ុកផ្លូវការរបស់ស្រាបៀរថៃហ្គ័រ៖ www.facebook.com/TigerBeerKH.។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	រាជធានីភ្នំពេញ៖ នៅថ្ងៃសៅរ៍ និងថ្ងៃអាទិត្យទី០៧-០៨ ខែមីនា ឆ្នាំ២០២០ ខាងមុខនេះ ស្រាបៀរ ថៃហ្គ័រ (CBL) នឹងរៀបចំការប្រគំតន្ត្រីដ៏ធំសម្បើមរបស់ Tiger Street Football 2020 រួមជាមួយកម្មវិធីសប្បាយជាច្រើនទៀតយ៉ាងកក្រើក និងកាន់តែពិសេសអស្ចារ្យ នៅក្នុងបរិវេណទីធ្លាសួនច្បារច្រមុះជ្រូក មាត់ទន្លេក្រុងតាខ្មៅ ដើម្បីអបអរសាទរក្រុមជើងឯកម្ចាស់ពាន Tiger Street Football 2020 វគ្គផ្តាច់ព្រ័ត្រទូទាំងប្រទេស ដែលបានធ្វើឡើងនៅរាជធានីភ្នំពេញ កាលពីសប្តាហ៍មុន។
បើតាមទិន្នន័យ និងការព្យាករពីការវាយតម្លៃខ្សែច្រវាក់ផ្គត់ផ្គង់ថ្មលីចូម-អ៊ីយ៉ុងរបស់ BloombergNEF ដែលបង្ហាញពីសមត្ថភាពផលិតថ្ម អាគុយរថយន្តអគ្គិសនីរបស់ប្រទេសនាំមុខគេក្នុងឆ្នាំ ២០២២ និង ២០២៧ ចិនមានសមត្ថភាពផលិតថ្ម អាគុយរថយន្តអគ្គិសនី ច្រើនជាងប្រទេសដទៃទៀតក្នុងពិភពលោករួមបញ្ចូលគ្នាកាលពីឆ្នាំ២០២២ ។ ជាមួយនឹងសមត្ថភាពជិត៩០០ជីហ្គាវ៉ាត់ម៉ោង (GWh) ដែលស្មើនឹង ៧៧ភាគរយនៃសមត្ថភាពថាមពលសរុបទូទាំងពិភពលោក បច្ចុប្បន្ននេះចិនមានក្រុមហ៊ុន៦ ក្នុងចំណោមក្រុមហ៊ុនផលិតថ្ម អាគុយរថយន្តអគ្គិសនីធំជាងគេទាំង១០នៅលើពិភពលោក។ ចិនក៏ជាទីផ្សាររថយន្តអគ្គិសនីដ៏ធំបំផុតរបស់ពិភពលោកដែលដណ្តើមទីផ្សារបានចំនួន ៥២ភាគរយនៃការលក់ទូទាំងពិភពលោកក្នុងឆ្នាំ ២០២១។ ប៉ូឡូញជាប់ចំណាត់ថ្នាក់ទី២ ក្នុងសមត្ថភាពផលិតថ្មរថយន្តអគ្គិសនីនៅឆ្នាំ ២០២២ ទោះបីជាសមត្ថភាពរបស់វាមានត្រឹមតែជិតមួយភាគដប់នៃប្រទេសចិនក៏ដោយ។ ប៉ូឡូញគឺជាទីតាំងរបស់រោងចក្រទំនើប Wroclaw របស់ក្រុមហ៊ុន LG Energy Solution ដែលជារោងចក្រថាមពលថ្មរថយន្តអគ្គិសនីធំជាងគេនៅអឺរ៉ុប និងជារោងចក្រធំបំផុតមួយនៅក្នុងពិភពលោក។ សរុបមក បណ្តាប្រទេសអឺរ៉ុបមានត្រឹមតែ ១៥ភាគរយនៃសមត្ថភាពផលិតថ្មរថយន្តអគ្គិសនីសាកលសរុបក្នុងឆ្នាំ ២០២២។ ថ្វីត្បិតតែនៅឆ្ងាយពីចិន ប៉ុន្តែអាម៉េរិកក៏ជាប្រទេសផលិតថ្មនាំមុខគេមួយរបស់ពិភពលោកផងដែរ។ គិតត្រឹមឆ្នាំ ២០២២ ប្រទេសនេះមានរោងចក្រថ្មធំចំនួន៨ កំពុងដំណើរការ ដែលភាគច្រើនមានទីតាំងនៅភាគភាគលិច និងខាងត្បូងនៃប្រទេស។ នៅឆ្នាំ ២០២៧ សមត្ថភាពផលិតថ្មសកលត្រូវបានព្យាករថានឹងកើនឡើង៨ដង។ បើតាមការព្យាករ នៅឆ្នាំនេះចិននៅនឹងបន្តជាអ្នកនាំមុខបន្ទាប់ដោយអាម៉េរិក អាល្លឺម៉ង់ និងហុងគ្រី។ សមត្ថភាពរបស់អាម៉េរិកត្រូវបានគេព្យាករថានឹងកើនឡើងជាង១០ដងក្នុងរយៈពេល៤ឆ្នាំខាងមុខ។ ការលើកទឹកចិត្តផ្នែកពន្ធសម្រាប់យានយន្តអគ្គិសនីពីច្បាប់កាត់បន្ថយអតិផរណាថ្មីដែលបានអនុម័តកាលពីឆ្នាំ២០២២ នឹងជំរុញការផលិតអាគុយអគ្គិសនីនៅក្នុងប្រទេសកើនឡើង។ ទន្ទឹមនេះក្រុមហ៊ុន Ford ក្រុមហ៊ុន General Motors ក្រុមហ៊ុនអាស៊ីរួមមាន Toyota ក្រុមហ៊ុន SK Innovation និង LG Energy Solution ដែលទាំងអស់នេះបានប្រកាសពីការវិនិយោគលើការផលិតថ្មនៅអាម៉េរិកក្នុងរយៈពេលប៉ុន្មានខែថ្មីៗនេះ។ ចំណែកឯអឺរ៉ុបវិញ រោងចក្រផលិតថ្មរថយន្តអគ្កិសនីបច្ចុប្បន្ន និងអនាគតនៅអឺរ៉ុបគឺមកពីបណ្តាក្រុមហ៊ុនបរទេស និងអឺរ៉ុប រួមទាំងក្រុមហ៊ុន Volkswagen របស់អាល្លឺម៉ង់ CATL របស់ចិន និងក្រុមហ៊ុន SK Innovation របស់កូរ៉េខាងត្បូង។ បើតាម Bloomberg ដើម្បីប្រកួតប្រជែងជាមួយចិន អាម៉េរិកត្រូវវិនិយោគទឹកប្រាក់៨៧ពាន់លានដុល្លារ ខណៈអឺរ៉ុបចំនួន ១០២ពាន់លានដុល្លារ ដើម្បីអាចបំពេញតម្រូវការក្នុងស្រុកជាមួយនឹងខ្សែច្រវាក់ផ្គត់ផ្គង់ក្នុងស្រុកនៅឆ្នាំ ២០៣០៕	ខណៈដែលពិភពលោកកំពុងឈានចូលដល់យុគសម័យនៃការប្រើប្រាស់រថយន្តអគ្គិសនី ការផលិតថ្ម អាគុយបានក្លាយទៅជាអាទិភាពសម្រាប់ប្រទេសជាច្រើន។ ដើម្បីបំពេញតម្រូវការខ្សែច្រវាក់ផ្គត់ផ្គង់ពិភពលោក បច្ចុប្បន្នចិនបាននាំមុខបណ្តាប្រទេសផ្សេងៗក្នុងការផលិតថ្ម អាគុយរថយន្តអគ្គិសនី។
គុណភាពរឹងមាំ សេវាកម្មល្អ សោភ័ណភាពប្រណិត សុវត្ថិភាពពេញលេញ រួមជាមួយនឹងបរិស្ថានស្អាតស្រស់បំព្រង ដែលធ្វើឲ្យអតិថិជន ទទួលបាននូវការរស់នៅ ប្រកបដោយឧត្តមភាព គឺជាលក្ខណៈពិសេសរបស់បុរី ហ្គោលដេន ផាក។ បុរី ហ្គោលដេន ផាក នឹងត្រូវបានបើកសម្ពោធជាផ្លូវការ នាពេលឆាប់ៗនេះហើយ។ បុរី ហ្គោលដេន ផាក ឧត្តមភាពនៃជីវិត សម្រាប់ព័ត៌មានលម្អិត សូមទំនាក់ទំនង តាមរយៈលេខទូរស័ព្ទ: 060 777 998 / 070 777 998 / 095 777 998៕ (អត្ថបទពាណិជ្ជកម្ម)	បុរី ហ្គោលដេន ផាក ជាក្រុមហ៊ុនអភិវឌ្ឍលំនៅឋាន បែបសហគមន៍ធម្មជាតិបៃតងមួយ ដែលនឹងត្រូវសាងសង់ ក្នុងតំបន់សក្តានុពលសេដ្ឋកិច្ចខ្លាំង ជាមួយនឹងការរចនាម៉ូតដ៏ទាន់សម័យនិងពេញនិយមសម្រាប់ការរស់នៅ។ ជាមួយនឹងការប្តេជ្ញាចិត្តរបស់យើង សម្រាប់ការរីកចម្រើនដ៏យូរអង្វែងនាថ្ងៃអនាគត បុរី ហ្គោលដេន ផាក នឹងផ្តល់ជូនអតិថិជន មិនត្រឹមតែជាសំណង់លំនៅឋាន ដែលមានគុណភាពរឹងមាំ និងការផ្តល់សេវាកម្មល្អប៉ុណ្ណោះទេ ប៉ុន្តែក៏ផ្តល់ជូននូវការអភិវឌ្ឍចម្រុះ ដើម្បីប្រែក្លាយទៅជាសហគមន៍ធម្មជាតិបៃតង ដែលពោរពេញទៅដោយភាពទាក់ទាញ ស៊ីវិល័យ និងគួរឲ្យចង់រស់ នៅជាមួយភាពសម្បូរបែបផងដែរ។
បើតាមក្រសួងសាធារណការ និងដឹកជញ្ជូន ការស្ថាបនាផ្លូវលេខ ១៥៧៧នេះ ត្រូវចំណាយទឹកប្រាក់ចំនួន ៣៨,២ លានដុល្លារអាមេរិក ដែលជាកម្ចីពីរដ្ឋាភិបាលចិន និងថវិកាបដិភាគរបស់រដ្ឋាភិបាលកម្ពុជា។ ការចំណាយសម្រាប់គម្រោងនេះ រាប់បញ្ចូលទាំងការបោសសម្អាតមីន យុទ្ធភ័ណ្ឌមិនទាន់ផ្ទុះ និងចំណាយដោះស្រាយផលប៉ះពាល់។ ផ្លូវនេះត្រូវបើប្រាស់ពេលវេលាសាងសង់ចំនួន ២៣ខែ ដែលមានប្រវែងសរុបជាង ៥១គីឡូម៉ែត្រ និងទទឹង៩ម៉ែត្រ។ នេះជាផ្លូវយុទ្ធសាស្ត្រសំខាន់មួយ សម្រាប់ការតភ្ជាប់តំបន់ទំនាបខាងលើ និងភូមិភាគខាងលិច ទៅច្រកទ្វារ៤០០ ព្រំប្រទល់កម្ពុជា-ថៃ៕	បាត់ដំបង៖ ផ្លូវលេខ ១៥៧៧ ប្រវែង ៥៨គីឡូម៉ែត្រ នៅក្នុងខេត្តបាត់ដំបង ដែលតភ្ជាប់ពីឃុំត្រែង ស្រុករតនៈមណ្ឌល ដល់ឃុំសំឡូត ស្រុកសំឡូត ត្រូវបានសម្ពោធឲ្យប្រើប្រាស់ នៅថ្ងៃទី២ខែមេសានេះ។
បើតាមប៉ុស្តិ៍ព័ត៌មានរដ្ឋប៉ូឡូញ TVP Info ប៉ូលិសប៉ូឡូញបានបង្ហាញខ្លួននៅខាងក្រៅសាលាដែលជាកម្មសិទ្ធិរបស់ស្ថានទូតរុស្ស៊ីនៅលើផ្លូវ Kielecka ក្នុងទីក្រុងវ៉ាសូវីកាលពីព្រឹកថ្ងៃទី២៩ ខែមេសា។ នៅពេលសួរអំពីឧបទ្ទវហេតុនេះ អ្នកនាំពាក្យក្រសួងការបរទេសប៉ូឡូញ លោក Lukasz Jasina បានប្រាប់ទីភ្នាក់ងារព័ត៌មាន Reuters ថាអគារស្នាក់នៅសាលាស្ថានទូតរុស្ស៊ីជារបស់រដ្ឋ ប៉ូឡូញ។ ចំណែកឯក្រសួងការបរទេសរុស្ស៊ីបាននិយាយនៅក្នុងសេចក្តីថ្លែងការណ៍មួយថា អាជ្ញាធរប៉ូឡូញបានសម្រុកចូលសាលាស្ថានទូតក្នុងគោលបំណងរឹបអូសដោយខុសច្បាប់។ «យើងចាត់ទុកទង្វើអរិភាពចុងក្រោយបង្អស់របស់អាជ្ញាធរប៉ូឡូញជាការរំលោភយ៉ាងធ្ងន់ធ្ងរលើអនុសញ្ញាទីក្រុងវីយែនឆ្នាំ១៩៦១ ស្តីពីទំនាក់ទំនងការទូត និងជាការរំលោភទ្រព្យសម្បត្តិការទូតរបស់រុស្ស៊ីនៅប៉ូឡូញ»។ សេចក្ដីថ្លែងការណ៍ដដែលបញ្ជាក់បែបនេះ ហើយបន្តថា ជំហានដ៏ឃោរឃៅបែបនេះរបស់ទីក្រុងវ៉ាសូវីដែលហួសពីក្របខណ្ឌនៃទំនាក់ទំនងរដ្ឋស៊ីវិល័យ នឹងទទួលទៅវិញផលវិបាកសម្រាប់អាជ្ញាធរប៉ូឡូញ ហើយក៏ប៉ះពាល់ដល់ផលប្រយោជន៍ប៉ូឡូញនៅរុស្ស៊ី។ ឯគណៈកម្មាធិការស៊ើបអង្កេតរបស់រុស្ស៊ីបញ្ជាក់នៅល្ងាចថ្ងៃដដែលតាមប្រព័ន្ធបញ្ជូនសារអេឡិចត្រូនិក Telegram ថា នឹងផ្តល់ការវាយតម្លៃផ្លូវច្បាប់នៃការរឹបអូសនេះ។ ស្របពេលជាមួយគ្នានេះ អគ្គរដ្ឋទូតរបស់ទីក្រុងមូស្គូប្រចាំប៉ូឡូញ Sergei Andreyev ប្រាប់ទីភ្នាក់ងារព័ត៌មានរដ្ឋរុស្ស៊ីថា អគារសិក្សារបស់ស្ថានទូតជាអគារការទូតដែលអាជ្ញាធរប៉ូឡូញមិនមានសិទ្ធិរឹបអូសឡើយ។ គួរបញ្ជាក់ថា ទំនាក់ទំនងដ៏ល្អក់កកររបស់ប្រទេសទាំងពីរបានហក់ឡើងបន្ថែមទៀតជុំវិញសង្រ្គាមនៅអ៊ុយក្រែនដោយទីក្រុងវ៉ាសូវីបានដាក់ខ្លួនជាសម្ព័ន្ធមិត្តដ៏រឹងមាំបំផុតរបស់ក្រុងកៀវហើយដើរតួនាទីឈានមុខគេក្នុងការបញ្ចុះបញ្ចូលសម្ព័ន្ធមិត្តរបស់ខ្លួនឱ្យផ្តល់អាវុធធុនធ្ងន់ដល់អ៊ុយក្រែនទៀត៕	រុស្ស៊ីបានសន្យាឆ្លើយតបយ៉ាងតឹងរ៉ឹងចំពោះអ្វីដែល ខ្លួនចាត់ទុកជាការរឹបអូសដោយខុសច្បាប់របស់ប៉ូឡូញនូវសាលាស្ថានទូតរបស់ខ្លួននៅទីក្រុងវ៉ាសូវី។ ក្រុងមូស្គូរិះគន់ទង្វើនេះជាការរំលោភអនុសញ្ញាទីក្រុងវីយែនស្តីពីទំនាក់ទំនងការទូត។
ក្នុងការបង្ហោះនោះ សម្តេច ហ៊ុន សែន បានបកស្រាយបញ្ជាក់ឱ្យច្បាស់ថា សម្តីដែលសម្តេចបាននិយាយទៅកាន់អង្គមិទ្ទិញក្នុងឱកាសអបអរសាទរខួប ៧៣ឆ្នាំ ថ្ងៃកំណើតបក្សប្រជាជនកម្ពុជាកាលពីថ្ងៃ២៨មិថុនា ថាក្រុមកីឡាបាល់ទាត់អាល្លឺម៉ង់នឹងឈ្នះនោះ គឺសំដៅលើការឈ្នះក្នុងការប្រកួតវគ្គ១៦ក្រុមប៉ុណ្ណោះ ពោលគឺមិនមែនលើកពានប្រចាំព្រឹត្តិការណ៍ ឆ្នាំ២០២៤ ឡើយ។ «ពេលនេះវគ្គ១៦ក្រុមនៃ៨ប្រកួតបានឆ្លងផុតហើយខ្ញុំមិននិយាយថាអាល្លឺម៉ង់ឈ្នះទៀតទេដូចនេះសូមកុំបន្ទោសខ្ញុំប្រសិនបើមានអ្នកគាំទ្រអាល្លឺម៉ង់ភ្នាល់ចាញ់»។ នេះជាសំណេររបស់អតីតនាយករដ្ឋមន្ត្រីកម្ពុជា មុនផ្តែផ្តាំអ្នកចូលចិត្តវិស័យកីឡាបាល់ទាត់ ឱ្យ ជ្រើសរើសដោយសេរីព្រោះបាល់មូល ប៉ុន្តែសម្តេចមិនលើកទឹកចិត្តឱ្យលេងភ្នាល់ដាក់លុយឡើយ ដោយបារម្ភអ្នកភ្នាល់ចាញ់ស៊ីសៀង។ ប្រធានព្រឹទ្ធសភា ដែលទំនងជាតាមដានការប្រកួតបាល់ទាត់អឺរ៉ុប ដែលធ្វើឡើងនៅអាល្លឺម៉ង់ដែរនោះ ក៏ភ្នាល់ជាមួយដៃគូសម្តេចផងដែរ។ សម្តេច សរសេរថា៖«៨ប្រកួតកន្លងទៅខ្ញុំឈ្នះ៦ប្រកួតនិងចាញ់២ប្រកួតជាមួយសត្រូវរបស់ខ្ញុំដែលតែងប្រកួជាមួយខ្ញុំពិសេសកីឡាវាយកូនគោល»។ សូមបញ្ជាក់ថា ម្ចាស់ផ្ទះអាល្លឺម៉ង់ បានឈានដល់វគ្គ៨ក្រុមចុងក្រោយ ដោយត្រូវតតាំងជាមួយក្រុមខ្លាំងមិនស្គាល់ចាញ់ និងស្មើ អេស្ប៉ាញ៕	«បាល់មូលសូមជ្រើសរើសដោយសេរី តែសូមកុំលេងភ្នាល់ដាក់លុយប្រយ័ត្នស៊ីសៀង»។ នេះជាសំណេររបស់សម្តេច ហ៊ុន សែន លើផេកហ្វេសប៊ុកផ្លូវការ នៅថ្ងៃទី៣ ខែកក្កដា ផ្តាំទៅអ្នកតាមដានព្រឹត្តិការណ៍ UEFA Euro 2024 ចៀសវាងការភ្នាល់ដាក់លុយ។
ថ្លែងចំពោះមុខតំណាងរាស្ត្ររដ្ឋសភា នៃគណបក្សប្រជាជនកម្ពុជា លោក អង្គ វង្ស វឌ្ឍនា បាននិយាយថា ក្រសួងកំពុងសិក្សាលើការអនុវត្ត និងការដាក់ទោសសហគមន៍ លើជនល្មើសដែលប្រព្រឹត្តកំហុសតូចតាច។ ជនល្មើសដែលប្រព្រឹត្តកំហុសតូចតាចនេះ គឺលោក វឌ្ឍនា ចង់សំដៅទៅលើចោរលួចត្រឹមសម្ភារ ឬទ្រព្យសម្បត្តិពលរដ្ឋក្នុងកម្រិតស្រាល ឬបញ្ហាគ្រោះថ្នាក់ចរាចរណ៍ ដែលមិនមែនជាបទល្មើសព្រហ្មទណ្ឌធ្ងន់ធ្ងរ។ ក្នុងន័យនេះរដ្ឋមន្ត្រីយុត្តិធម៌ បាននិយាយថា ការដាក់ទោសនោះ គឺកម្រិតឲ្យជនល្មើសនេះ ជាប់ឃុំឃាំងនៅត្រឹមសហគមន៍ ឬមូលដ្ឋានប៉ុណ្ណោះ ពោលគឺមិនចាំបាច់ដាក់ទោសជាប់ពន្ធនាគារឡើយ។ បើតាមលោក អង្គ វង្ស វឌ្ឍនា ច្បាប់ដាក់ទោសសហគមន៍ គឺវាពិបាកឲ្យពលរដ្ឋទទួលយកបន្តិច ដូច្នេះទើបក្រសួងត្រូវការចំណាយពេលសិក្សាច្រើនលើច្បាប់នេះ។ អត្ថបទទាក់ទង រដ្ឋមន្ត្រីយុត្តិធម៌ ឆ្លើយបំភ្លឺជុំវិញការអនុវត្តការងារ នៅចំពោះមុខរដ្ឋសភា ក្រៅពីនេះរដ្ឋមន្ត្រីយុត្តិធម៌ ក៏បានលើកយកពីគម្រោងសាងសង់អង្គភាពយុត្តិធម៌នៅតាមបណ្ដាខេត្ត, ការដោះស្រាយបញ្ហារសើប ដូចជាករណីដីធ្លី , ការផ្ដល់សេវាផ្នែកច្បាប់, ការរៀបចំប្រព័ន្ធតុលាការតាមបែបបច្ចេកវិទ្យា ,ការបណ្ដុះបណ្ដាលធនធានមនុស្ស និងបញ្ហាកកស្ទះណែននៃទណ្ឌិតនៅពន្ធនាគារជាដើម។ បើតាមលោក វឌ្ឍនា បច្ចុប្បន្ននេះ ទណ្ឌិតកំពុងជាប់ឃុំនៅពន្ធានាមានចំនួន ជាង៣២០០០នាក់៕	ភ្នំពេញ៖ ក្រសួងយុត្តិធម៌ កំពុងពិនិត្យលទ្ធភាពលើការដាក់ឲ្យអនុវត្តច្បាប់ «ទោសសហគមន៍»។ នេះជាការលើកឡើងរបស់លោក អង្គ វង្ស វឌ្ឍនា រដ្ឋមន្ត្រីក្រសួងយុត្តិធម៌ នៅចំពោះមុខសភាពេញអង្គ នៅព្រឹកថ្ងៃទី៤ កក្កដា។
«ចិនតែងតែអនុវត្តគោលនយោបាយការបរទេសឯករាជ្យនៃសន្តិភាព រក្សាយុត្តិធម៌ និង ប្រឆាំងដាច់ខាតចំពោះអនុត្តរភាព និងនយោបាយអំណាច។ យើងត្រូវតែប្ដេជ្ញាប្រឆាំងគ្រប់ទម្រង់នៃអនុត្តរភាព និងអំណាចនយោបាយ ព្រមទាំងគ្រប់ទម្រង់នៃលទ្ធិឯកតោភាគី និងការគាំពារនិយម»។ ប្រធានាធិបតីចិន ស៊ី ជិនភីង ថ្លែងបែបនេះនៅក្នុងសន្និសីទអបអរខួបទី៥០ឆ្នាំនៃការទទួលបានអាសនៈនៅអង្គការសហប្រជាជាតិ។ ថ្ងៃទី២៥ ខែ តុលា ឆ្នាំ១៩៧១ មហាសន្និបាតអង្គការសហប្រជាជាតិ បានបោះឆ្នោតផ្ដល់អាសនៈតំណាងចិនទៅឱ្យរដ្ឋាភិបាលកុម្មុយនីស្តទីក្រុងប៉េកាំង ហើយបញ្ចប់សមាជិកភាពរបស់សាធារណរដ្ឋចិន។ នេះជាលទ្ធផលនៃការត្រូវរ៉ូវគ្នារវាងទីក្រុងប៉េកាំង និងទីក្រុងវ៉ាស៊ីនតោន។ ទីក្រុងប៉េកាំងចាត់ទុកការទទួលអាសនៈនេះ ជារឿងស្របច្បាប់។ នាកិច្ចប្រជុំដដែល លោក ស៊ី ក៏បានសន្យាថា ចិននឹងប្រកាន់ខ្ជាប់មាគ៌ានៃការអភិវឌ្ឍដោយសន្តិភាព ហើយប្រជាជាតិនានាគួរតែធ្វើការរួមគ្នាដើម្បីដោះស្រាយបញ្ហាដូចជា អំពើភេរវកម្ម ការប្រែប្រួល អាកាសធាតុ និងសន្តិសុខអ៊ីនធឺណិតជាដើម។ ប្រធានាធិបតីចិនសង្កត់ធ្ងន់ថា មានតែតាមរយៈការបង្កើតអភិបាលកិច្ចសកលដែលរួមបញ្ចូលគ្រប់ភាគី យន្តការពហុភាគីដែលមានប្រសិទ្ធភាព និងកិច្ចសហប្រតិបត្តិការក្នុងតំបន់សកម្មជាងមុន ទើបអាចដោះស្រាយបញ្ហាទាំងនោះប្រកបដោយ ប្រសិទ្ធភាព។ ប៉ុន្មានថ្ងៃមុនខួបទី៥០ឆ្នាំនេះ តៃវ៉ាន់ និងអាម៉េរិកឯណោះ បានជួបពិភាក្សាគ្នាពីការចូលរួមរបស់តៃវ៉ាន់នៅស្ថាប័នរបស់អង្គការសហប្រជាជាតិ និងវេទិកាអន្តរជាតិនានា។ ដូចដឹងស្រាប់ អាម៉េរិក គ្មានចំណងការទូតជាមួយតៃវ៉ាន់ឡើយ តែរដ្ឋាភិបាលអាម៉េរិកត្រូវចងភ្ជាប់ដោយច្បាប់ក្នុងស្រុករបស់ខ្លួនដោយត្រូវជួយតៃវ៉ាន់ក្នុងការប្រឈមមុខនានា។ កាលពីសប្ដាហ៍មុន លោក ចូ បៃឌិន និយាយចំៗថា អាម៉េរិកនឹងជួយតៃវ៉ាន់ ពេលរងការវាយប្រហារ៕	ថ្ងៃទី២៥ ខែតុលា ២០២១ ជាខួបលើកទី៥០ ដែលចិនទទួលបានអាសនៈនៅអង្គការសហប្រជាជាតិ (UN) ជំនួសតៃវ៉ាន់។ នាឱកាសនេះ ប្រធានាធិបតីចិន ស៊ី ជិនភីង បានអំពាវនាវឱ្យសហគមន៍អន្តរជាតិ ជ្រើសរើសកិច្ចសហប្រតិបត្តិការលើការប្រឈមមុខដាក់គ្នា និងផលប្រយោជន៍រួមលើផលប្រយោជន៍តែផ្ដាច់មុខឯង។
យោងតាមការផ្សាយរបស់ទីភ្នាក់ងារព័ត៌មាន Xinhua លោក Du Hangwei បានលើកឡើងពីកិច្ចប្រឹងប្រែងរបស់កងកម្លាំងមានសមត្ថកិច្ចក្នុងការជួយសង្គ្រោះមនុស្ស ក៏ដូចជាការប្រឹងប្រែងទប់ស្កាត់ភាពអសកម្មផ្សេងៗ ខណៈដែលប្រទេសទាំងមូលកំពុងញាំញីដោយ COVID-19។ អនុរដ្ឋមន្ត្រីទទួលបន្ទុកសុវត្ថិភាពសាធារណៈរូបនេះ បានលើកឡើងពីបទល្មើសប្រមាណ២២០០០ករណីជុំវិញ COVID-19 ដែលក្នុងនោះមានជនសង្ស័យជាង៤០០០នាក់ត្រូវបានឃុំខ្លួន។ ករណីល្មើសទាំងនោះ មានដូចជា ការតម្លើងថ្លៃម៉ាស់ និងទឹកសម្អាត ការលក់ផលិតផលក្លែងក្លាយ និងការបំប៉ោងព័ត៌មានផ្សេងៗ។ ជាមួយគ្នានេះ លោកបានសម្តែងការសោកស្តាយចំពោះការបាត់បង់ជីវិតមន្ត្រីប៉ូលិស៤៩នាក់នៅទូទាំងប្រទេសចិន បើគិតចាប់តាំងពីការរាលដាល COVID-19 ពីខែធ្នូ ឆ្នាំ២០១៩ មក។ អ្នកទាំងនោះ បានស្លាប់ដោយសារ COVID-19 ៕	លោក Du Hangwei អនុរដ្ឋមន្ត្រីទទួលបន្ទុកសុវត្ថិភាពសាធារណៈចិន បានអះអាងនៅក្នុងសន្និសីទសារព័ត៌មានមួយកាលពីថ្ងៃពុធថា យ៉ាងហោចណាស់មន្ត្រីប៉ូលិស៤៩នាក់នៅទូទាំងប្រទេសបានស្លាប់ដោយសារតែជំងឺរលាកសួតកូរ៉ូណាវីរុស (COVID-19) ដោយសារតែពួកគេជាកម្លាំងនាំមុខគេក្នុងយុទ្ធនាការសង្គ្រោះពលរដ្ឋដែលញាំញីដោយសារជំងឺមួយនេះ។
បច្ចប្បន្ន ប្រដាល់សកល និងគុនខ្មែរ មានវិញ្ញាសាមួយចំនួនស្ថិតនៅក្នុងតំបន់មេដាយទាំងតាមរយៈការឆ្លងកាត់ការប្រកួតជម្រុះ និងការឡើងដោយស្វ័យប្រវត្តិ។ ក្រុមបាល់ទះកម្ពុជា បានប្រកួតចុងក្រោយក្នុងពូលជាមួយនឹងជ័យជម្នះ ៣-២ លើវៀតណាម ប៉ុន្តែអស់ឱកាសប្រជែងយកមេដាយហើយ។ កីឡាហែលទឹក យូដូ អត្តពលកម្ម វាយកូនឃ្លីលើតុ ទូកក្តោង ហុកគី វាយកូនគោល និងបាល់បោះ ក៏មានសកម្មភាពប្រកួតផងដែរ កាលពីម្សិលមិញ ប៉ុន្តែមិនទទួលបានលទ្ធផលល្អឡើយ។ កីឡាករប្រដាល់សកល សៅ រង្សី បានប្រកួតចាញ់កីឡាករឥណ្ឌូណេស៊ី Langu Kornelis ក្នុងលទ្ធផល ៥-០ ប៉ុន្តែត្រូវទទួលបានមេដាយសំរឹទ្ធ។ ជាមួយគ្នានេះ កីឡាករ ស៊ីវ សុខម៉េង ដែលបានយកឈ្នះកីឡាករឡាវ Khotsombath Kalanh ត្រូវទទួលមេដាយសំរឹទ្ធផងដែរ ក្រោយពីគេបានកីឡាករវៀតណាម Nguyen Manh Cuong ក្នុងទម្ងន់៧៥គីឡូក្រាមនៅវគ្គពាក់កណ្តាលផ្តាច់ព្រ័ត្រ។ កីឡាករទាំងពីររង់ចាំតែពិធីបំពាក់មេដាយផ្លូវការប៉ុណ្ណោះ ក្រោយរកឃើញអ្នកឈ្នះមេដាយមាស និងប្រាក់។ កីឡាការិនី វី ស្រីខួច កំពុងរង់ចាំការប្រកួតវគ្គពាក់កណ្តាលផ្តាច់ព្រ័ត្រក្នុងទម្ងន់៦០គីឡូក្រាម រីឯកីឡាករប្រដាល់សកលមួយរូបទៀតដែលឈានចូលទៅតំបន់មេដាយផងដែរនោះ គឺកីឡាករ យ៉ុង ដារ័ត្ន ដែលបានយកឈ្នះកីឡាករទីម័រខាងកើត Quintas Da Silva Jonezi Emanuel ក្នុងទម្ងន់៦៤គីឡូក្រាម នៅវគ្គ១/២ផ្តាច់ព្រ័ត្រ។ ងាកទៅប្រភេទកីឡាគុនខ្មែរឯណោះវិញ បន្ទាប់ពីបានយកឈ្នះកីឡាករឡាវ Banxabeth Soubinh កីឡាករ ឡៅ ចិត្រា កំពុងត្រៀមខ្លួនជួបជាមួយកីឡាករថៃ Khundam Norapat នៅវគ្គពាក់កណ្តាលផ្តាច់ព្រ័ត្រ។ កាលពីម្សិលមិញ កីឡាករ វ៉ាន់ វឿន បានយកឈ្នះកីឡាករវៀតណាម Nguyen Quang Huy ក្នុងទម្ងន់៥៤គីឡូក្រាម ហើយត្រូវបន្តប៉ះជាមួយកីឡាករហ្វីលីពីន Lampacan Ariel Lee នៅវគ្គពាក់កណ្តាលផ្តាច់ព្រ័ត្រ។ ក្រៅពីឡៅ ចិត្រា និង វ៉ាន់ វឿន កីឡាករគុនខ្មែរ ហ៊ឹម គឹមរៀង ក៏មានការប្រកួតវគ្គពាក់កណ្តាលផ្តាច់ព្រ័ត្រទម្ងន់៤៨គីឡូក្រាមជាមួយកីឡាករថៃ Chittra Naruephon នៅថ្ងៃនេះផងដែរ។ មកដល់ពេលនេះ មេដាយដែលកម្ពុជាទទួលបានផ្លូវការរួមមាន មាស២ ប្រាក់៤ សំរឹទ្ធ១៧ សរុប២៣មេដាយ កីឡា Arnis៖ មាស ១ ប្រាក់២ និងសំរឹទ្ធ១៧ -កីឡាករ យ៉ុង ម៉េងលី មាស១ ប្រាក់១ -កីឡាការិនី ស៊ីវ័ន្ត សូនីតា ប្រាក់១ សំរឹទ្ធ១ -កីឡាការិនី បូ ចន្ធី សំរឹទ្ធ២ -កីឡាការិនី យស់ សញ្ចនា សំរឹទ្ធ២ -កីឡាការិនី ខៀវ ចិន្តារ័ត្ន សំរឹទ្ធ២ -កីឡាករ ឌឹប ង៉ែត សំរឹទ្ធ២ -កីឡាករ មឿន ប៊ុនលី សំរឹទ្ធ២ -កីឡាករ សុខ ឈុន សំរឹទ្ធ២ -កីឡាករ ឆេម សីឡា សំរឹទ្ធ២ -កីឡាការិនី អេង ស៊ូម៉ាឡា សំរឹទ្ធ២ កីឡាប៉េតង់៖ មាស១ ប្រាក់១ -ក្រុមនារីបីទល់បី (ស្រ៊ាង សុរ៉ាឃីម, ឃួន យ៉ារី, ដួង ឌីណា និងវង ចន្ថា) មេដាយមាស ១ -វាយគូបុរស (សុខ ចាន់មាន និងយ៉ែម បូរ៉ា) មេដាយប្រាក់១ កីឡាសីប៉ាក់តាក្រ (សីដក់)៖ ប្រាក់១ -ក្រុមបុរស (នុត វិសាល, ហេង រ៉ាវុធ, ហួត សុវុត្ថា, ឈន សុខុម, ឈុំ ហាប់ឈុន, ជាតិ ខេមរិន្ទ) ប្រាក់១ *** ប្រដាល់សកល៖ សំរឹទ្ធ២ (រង់ចាំពិធីបំពាក់ផ្លូវការ) -កីឡាករ សៅ រង្សី សំរឹទ្ធ១ -កីឡាករ ស៊ីវ សុងម៉េង សំរឹទ្ធ១	កាលពីថ្ងៃសុក្រ ទី៦ ខែធ្នូ ប៉េតង់វាយគូបុរស ទទួលបានមេដាយប្រាក់ ដែលធ្វើឲ្យចំនួនមេដាយរបស់កម្ពុជាឡើងសរុបដល់២៣ ក្នុងនោះមានមាស២ ប្រាក់៤ និងសំរឹទ្ធ១៧ ពីព្រឹត្តិការណ៍កីឡាស៊ីហ្គេមលើកទី៣០នៅហ្វីលីពីន។ តាមពិតទៅ កម្ពុជាមានមេដាយសំរឹទ្ធ២ទៀតទៅហើយពីកីឡាករប្រដាល់សកល ប៉ុន្តែនៅរង់ចាំពិធីបំពាក់ផ្លូវការប៉ុណ្ណោះ។
ឧបនាយករដ្ឋមន្ត្រី និងជារដ្ឋមន្ត្រីក្រសួងសុខាភិបាលថៃ លោក Anutin Charnvirakul តំណាងឱ្យរដ្ឋាភិបាលក្រុងបាងកក បានចុះហត្ថលេខាដើម្បីចូលជាសមាជិកវិទ្យាស្ថាន IVI អំឡុងកិច្ចប្រជុំកំពូលជីវវិទ្យាពិភពលោកឆ្នាំ២០២២ដែលរៀបចំឡើងដោយ IVI និងអង្គការសុខភាពពិភពលោក (WHO)។ កិច្ចប្រជុំចាប់ផ្ដើមនៅថ្ងៃទី២៥ ខែតុលា ហើយនឹងបញ្ចប់នៅថ្ងៃទី២៦ ខែតុលានៅទឹកដីកូរ៉េខាងត្បូង។ លោក Anutin លើកឡើងថា សមាជិកភាព IVI នឹងបើកផ្លូវសម្រាប់ថៃដើម្បីពង្រីកកិច្ចសហប្រតិបត្តិការជាមួយប្រទេសផ្សេងៗទៀតក្នុងការអភិវឌ្ឍវ៉ាក់សាំង និងបង្កើនធនធានមនុស្សក្នុងវិស័យមួយនេះ។ លើសពីនេះ ថៃរីករាយសម្រាប់ការចូលជាសមាជិក ដោយសារខ្លួនជាមូលដ្ឋានដ៏សំខាន់មួយរបស់ពិភពលោកសម្រាប់ការផលិតវ៉ាក់សាំងផងដែរ។ រដ្ឋមន្ត្រីក្រសួងសុខាភិបាលថៃរូបនេះក៏បានសង្កត់ធ្ងន់ថា គោលបំណងរបស់ថៃគឺដើម្បីផលិតវ៉ាក់សាំងប្រឆាំងនឹងជំងឺកាចសាហាវក្លាំងឱ្យមានគ្រប់គ្រាន់ និងរួចស្រេចសម្រាប់ផ្ដល់ឱ្យសាធារណជន។ កិច្ចសហប្រតិបត្តិការជាមួយ IVI ដែលមានមូលដ្ឋាននៅកូរ៉េខាងត្បូងនឹងជួយឱ្យក្រុងបាងកកសម្រេចគោលបំណងមួយនេះ។ គួរបញ្ជាក់ថា IVI ជាស្ថាប័នផ្គត់ផ្គង់វ៉ាក់សាំងសម្រាប់ការប្រើប្រាស់ជាសកលក្នុង តម្លៃសមរម្យដែលទ្រទ្រង់ដល់វិស័យសុខភាពសាធារណរបស់ពិភពលោក។ វិទ្យាស្ថាននេះ មានប្រទេសសមាជិកចំនួន ៣៩ ហើយធ្វើការជាមួយ WHO ដើម្បីផ្តល់វ៉ាក់សាំងប្រយុទ្ធប្រឆាំងនឹងជំងឺតំបន់ត្រូពិច ហើយផ្តល់ជូនវ៉ាក់សាំងទាំងនោះដល់ប្រជាជនដែលងាយរងគ្រោះនៅក្នុងប្រទេសកំពុងអភិវឌ្ឍ។ កិច្ចប្រជុំកំពូលខាងលើមានការចូលរួមពីថ្នាក់ដឹកនាំ តំណាងក្រុមហ៊ុនវ៉ាក់សាំង អង្គការសប្បុរសធម៌ឯកជន និងអ្នកជំនាញនានា។ របៀបវារៈនៃកិច្ចប្រជុំរួមមានការផ្លាស់ប្តូរបទ ពិសោធរបស់ប្រទេសផ្សេងៗក្នុងការប្រយុទ្ធប្រឆាំងនឹងជំងឺរាតត្បាតកូវីដ-១៩ជាដើម៕	រដ្ឋាភិបាលថៃ នៅថ្ងៃទី២៥ ខែតុលា ចុះហត្ថលេខាក្នុងការចូលរួមជាសមាជិកវិទ្យាស្ថានវ៉ាក់សាំង អន្តរជាតិ (IVI) ដែលនឹងជំរុញឱ្យប្រទេសមួយនេះបង្កើនសមត្ថភាព និងចំណេះដឹងក្នុងការអភិវឌ្ឍ និងផលិតវ៉ាក់សាំង។
កុំបារម្ភ! ថ្ងៃនេះយើង នឹងបង្ហាញឱ្យដឹងពីគន្លឹះងាយៗជួយគ្រប់គ្រងសម្ពាធឈាម ៖ ១. សម្រកទម្ងន់ដែលលើស ភាពធាត់ជ្រុលជះឥទ្ធិពលគួរឱ្យព្រួយបារម្ភជាច្រើនចំពោះសុខភាពរួមទាំងបញ្ហាលើសសម្ពាធឈាម។ អ្នកអាចគ្រប់គ្រងទម្ងន់តាមរយៈការទទួលទានអាហារសុខភាពល្អនិងធ្វើលំហាត់ប្រាណ។ នេះមិនមែនមានន័យថាអ្នកចាំបាច់ត្រូវធ្វើលំហាត់ប្រាណខ្លាំងក្លាឡើយ ត្រឹមតែការដើរ ឬឡើងជណ្ដើរក៏ជាលំហាត់ប្រាណល្អប្រសើរដើម្បីទប់ស្កាត់ជំងឺលើសឈាមដែរ។ ២. កម្រិតការទទួលទានគ្រឿងស្រវឹង ការទទួលទានគ្រឿងស្រវឹងក្នុងកម្រិតមធ្យម ២ កែវក្នុងមួយថ្ងៃសម្រាប់បុរស និង ១ កែវក្នុងមួយថ្ងៃសម្រាប់នារីពិតជាអាចជួយបញ្ចុះសម្ពាធឈាមរបស់អ្នកបាន ក៏ប៉ុន្តែការទទួលទានច្រើនលើសវិញនឹងបង្កទៅជាបញ្ហាសម្ពាធឈាមឡើងខ្ពស់គួរឱ្យព្រួយបារម្ភ។ ជៀសវាងការទទួលទានគ្រឿងស្រវឹង ប្រសិនបើអ្នកមានជំងឺលើសឈាម ឬកាត់បន្ថយការទទួលទានគ្រឿងស្រវឹងច្រើនលើសប្រសិនបើអ្នកចង់ជៀសផុតពីបញ្ហាសុខភាពនេះ។ ៣. កាត់បន្ថយការទទួលទានអំបិល ឬអាហារប្រៃ ការទទួលទានប្រៃពេកញឹកញាប់ក៏អាចបណ្ដាលឱ្យកើតជំងឺលើសឈាម ឬបញ្ហាសម្ពាធឈាមឡើងខ្ពស់ផងដែរ។ ដូច្នេះដើម្បីជាការប្រសើរ ចូរព្យាយាមកាត់បន្ថយការទទួលទានអាហារប្រៃ ឬកម្រិតការទទួលទានអំបិលមិនគួរលើសពី ១៥០០ មីលីក្រាមក្នុងមួយថ្ងៃឡើយ។ ចូរជ្រើសរើសរបបអាហារមានសុខភាពល្អប្រសិនបើអ្នកចង់រក្សាបាននូវសម្ពាធឈាមប្រក្រតី។ របបអាហារសុខភាពល្អមានរួមបញ្ចូលនូវបន្លែ ផ្លែឈើ គ្រាប់ធញ្ញជាតិ និងត្រី។ អាហារប្រភេទនេះមិនត្រឹមតែមានផ្ទុកសារធាតុចិញ្ចឹមចាំបាច់ប៉ុណ្ណោះទេ ប៉ុន្តែក៏ជួយគ្រប់គ្រងសម្ពាធឈាមបានយ៉ាងប្រសើរផងដែរ។ ៤. ព្យាយាមគ្រប់គ្រងស្ត្រេស ធ្លាប់ដឹងទេថាស្ត្រេស ឬភាពតានតឹងក្នុងអារម្មណ៍ខ្លាំងជាប្រចាំក៏អាចបណ្ដាលឱ្យសម្ពាធឈាមឡើងខ្ពស់ផងដែរ? ដូច្នេះដើម្បីជាការប្រសើរ ចូរព្យាយាមគ្រប់គ្រង ឬកាត់បន្ថយភាពស្ត្រេសរបស់អ្នក។ ៥. គេងឱ្យបានគ្រប់គ្រាន់ ក្រៅពីការទទួលទានអាហារមានផ្ទុកជាតិសូដ្យូមច្រើនហើយនោះបញ្ហាសម្ពាធឈាមឡើងខ្ពស់ក៏អាចបណ្ដាលមកពីកង្វះនៃការគេងផងដែរ។ ដូច្នេះដើម្បីជាការប្រសើរចូរព្យាយាមគេងឱ្យបានចន្លោះពី ៧ ទៅ ៩ ម៉ោងក្នុងមួយយប់៕ ត្រួតពិនិត្យដោយ www.health.com.kh	ការគ្រប់គ្រងសម្ពាធឈាមឱ្យស្ថិតក្នុងកម្រិតត្រឹមត្រូវមួយដែលមិនទាប ឬខ្ពស់ពេក គឺចាំបាច់ណាស់ដើម្បីចៀសផុតពីហានិភ័យនៃបញ្ហាសុខភាពផ្សេងៗ។ ថាតើធ្វើបែបណាទើបអាចគ្រប់គ្រងសម្ពាធឈាមបាន?
យោងតាមសេចក្តីប្រកាសព័ត៌មាន ជុំវិញលទ្ធផលនៃកិច្ចប្រជុំក្រមប្រឹក្សាភិបាលបរធនបាល នៃមូលនិធិគន្ធបុប្ផា នាថ្ងៃទី៨ កុម្ភៈ ក្នុងឆ្នាំ២០២១ មូលនិធិគន្ធបុប្ផា បានទទួលថវិកាបរិច្ចាគប្រមាណ ១៨.៥ លានដុល្លារ ពីវិភាគទានរបស់រាជរដ្ឋាភិបាល កម្រៃពីការលក់សំបុត្រចូល ទស្សនាតំបន់អង្គរ វិភាគទានប្រចាំឆ្នាំរបស់កាកបាទក្រហម និងការបរិច្ចាគពីសប្បុរសជននានា។ ថវិកាបរិច្ចាគនេះ កើនឡើង ១១.៦ភាគរយ ធៀបនឹងឆ្នាំ២០២០។ សេចក្តីប្រកាសព័ត៌មានដដែល បានឱ្យដឹងដែរថា នៅក្នុងឆ្នាំ២០២១កន្លងទៅ មូលនិធិនេះ បានបង្វែរថវិកា ចំនួន ៤.៥លានដុល្លារ ទៅឱ្យមន្ទីរពេទ្យគន្ធបុប្ផាផងដែរ ដើម្បីទ្រទ្រង់ដល់ដំណើរការរបស់មន្ទីរពេទ្យនេះ។ រូបថត៖ ហ្វេសប៊ុកក្រសួងសេដ្ឋកិច្ច និងហិរញ្ញវត្ថុ ប្រភពពីមូលនិធិគន្ធបុប្ផា បានឱ្យដឹងថា ក្នុងឆ្នាំ២០២១ មន្ទីរពេទ្យគន្ធបុប្ផាទាំង៥ទីតាំង បានផ្តល់ការពិគ្រោះយោបល់ និងព្យាបាលដល់កុមារនៅផ្នែកពិគ្រោះជំងឺក្រៅ ចំនួន៣៨៥ ៥១៩នាក់ និងអ្នកជំងឺកុមារ ចូលសម្រាកព្យាបាល ក្នុងមន្ទីរពេទ្យចំនួន ៨០ ៦៧២នាក់។ ក្រៅពីកុមារ ពេទ្យគន្ធបុប្ផា បានទទួលពិនិត្យផ្ទៃពោះ និងព្យាបាលស្ត្រីមានផ្ទៃពោះ នៅផ្នែកពិគ្រោះជំងឺក្រៅសម្ភពចំនួន ៦២ ៥៣៩នាក់ និងស្រ្តីមានផ្ទៃពោះបានសម្រាក និងសម្រាលកូន ១៩ ៥០៦នាក់។ អ្នកដែលជំងឺកូវីដ-១៩ ចំនួន ២ ៩០០នាក់ ក៏បានសម្រាកព្យាបាលនៅមន្ទីរពេទ្យគន្ធបុប្ផាដែរ និងព្យាបាលអ្នកជំងឺគ្រុនឈាមធ្ងន់ធ្ងរចំនួន ៦៧០នាក់ ព្រមទាំងវះកាត់សរុប ២៣ ៨៥៥នាក់៕	មូលធិនិមន្ទីរពេទ្យគន្ធបុប្ផា បានប្រគល់ថវិកាចំនួន២លានដុល្លារ ដល់មន្ទីរពេទ្យគន្ធបុប្ផា ដើម្បីទ្រទ្រង់ដល់ដំណើរការរបស់មន្ទីរពេទ្យទាំង៥ ទីតាំង ក្នុងឆ្នាំ២០២២។ ការប្រគល់ និងផ្ទេរថវិកានេះ ត្រូវបានធ្វើឡើងកាលពីថ្ងៃទី៧ កុម្ភៈកន្លងទៅ ក្នុងពិធីចុះអនុស្សារណៈយោគយល់គ្នារវាងមូលនិធិគន្ធបុប្ផាកម្ពុជា និងមូលនិធិគន្ធបុប្ផាស្វីស Dr Beat Richner ដើម្បីពង្រីកកិច្ចសហប្រតិបត្តិការរវាងមូលនិធិទាំង២ ឱ្យកាន់តែទូលំទូលាយ និងរឹងមាំ ក៏ដូចជារួមគ្នាពិនិត្យ និងផ្តល់យោបល់ លើការគ្រប់គ្រងមន្ទីរពេទ្យគន្ធបុប្ផាទាំង៥ ទីតាំង ឱ្យកាន់តែមានប្រសិទ្ធភាព និងនិរន្តរភាព។
ម្ចាស់គណនី Facebook ដែលបានលក់ផលិតផលជំនួយផ្លូវភេទ ដែលក្រសួងសុខាភិបាលរកឃើញថា គ្មានការអនុញ្ញាតពីក្រសួង ហើយដែលអាចធ្វើឲ្យប៉ះពាល់អាយុជីវិតអ្នកប្រើប្រាស់ ត្រូវបានក្រសួងសុខាភិបាលប្រកាសចាត់វិធានការតឹងរឹងតាមផ្លូវច្បាប់។ គណនី Facebook នោះមានដូចជា 4U, ជំនួយផ្លូវភេទបុរស, ជំនួយការបុរស, Krachaklum extra plus168 និងមហាខ្លាំង33Three។ គណនីទាំង៥នេះ បានផ្សព្វផ្សាយ និងចែកចាយឱសថឈ្មោះ Krachaidum Extract Plus ជាផលិតនាំមកពីប្រទេសថៃ ដែលបានផ្សព្វផ្សាយថា ជាប្រភេទឱសថបំប៉នផ្លូវភេទបុរស ការពារការដាច់សរសៃឈាម ជំងឺលើសឈាម និងជំងឺគាំងបេះដូង ឬអាចដុតបំផ្លាញជាតិខ្លាញ់ក្នុងសរសៃឈាមជាដើម។ តាមសេចក្ដីប្រកាសចុះថ្ងៃទី២២ ខែតុលា របស់ក្រសួងសុខាភិបាលបានឲ្យដឹងថា ផលិតផលនេះ គ្មានក្រុមហ៊ុននាំចូលត្រឹមត្រូវ និងការចុះបញ្ជីកា និងការអនុញ្ញាតផ្សព្វផ្សាយ ពីក្រសួងសុខាភិបាលឡើយ។ ដូច្នេះដើម្បីបង្ការគ្រោះថ្នាក់របស់អ្នកប្រើប្រាស់ ដែលអាចនាំឲ្យបាត់បង់ជីវិត ក្រសួងសុខាភិបាលបានប្រកាសឲ្យអ្នកដែលបានទិញឱសថ Krachaidum Extract Plus ទាំងអស់ត្រូវបញ្ឈប់ការប្រើប្រាស់ជាបន្ទាន់៕	ភ្នំពេញ៖ គណនី Facebook ចំនួន៥ដែលកំពុងប្រតិបត្តិការលក់ផលិតផលជំនួយផ្លូវភេទដោយគ្មានច្បាប់អនុញ្ញាត ត្រូវបានក្រសួងសុខាភិបាលចេញសេចក្ដីប្រកាសចាត់វិធានការរឹងរឹងតាមផ្លូវច្បាប់។ នេះបើតាមសេចក្ដីប្រកាសចុះថ្ងៃទី ២២ ខែតុលា ឆ្នាំ២០១៨។
ប្រធានបទបាឡុងចិន នៅមិនទាន់ស្ងៀមស្ងាត់នៅឡើយ ក្រោយអាម៉េរិកបាញ់ទម្លាក់នៅពេលកន្លងទៅ។ ប៉ុន្មានថ្ងៃបន្ទាប់ពីការបាញ់ទម្លាក់នោះ ក្រសួងការពារជាតិជប៉ុន នៅថ្ងៃទី១៤ ខែកុម្ភៈ បានអះអាងថា បាឡុងឈ្លបការណ៍ចិន បានហោះចូលដែនអាកាសខ្លួនយ៉ាងហោចណាស់ ៣លើក ចាប់តាំងពីឆ្នាំ២០១៩ មក។ ក្នុងកិច្ចសម្ភាសជាមួយអ្នកសារព័ត៌មាននៅថ្ងៃទី១៥ ខែកុម្ភៈ លោក Hirokazu Matsuno ប្រធានលេខាធិការគណៈរដ្ឋមន្រ្តីជប៉ុន បានចាត់ទុកសកម្មភាពបាឡុងចិន ជាទង្វើមិនអាចទទួលយកបាន។ «ដោយផ្អែកលើលទ្ធផលនៃការស៊ើបអង្កេតចំពោះវត្ថុហោះរាងដូចបាឡុង ដែលបានចូលក្នុងដែនអាកាសជប៉ុននៅពេលកន្លងមក វាត្រូវបានសង្ស័យថា ជាបាឡុងឈ្លបការណ៍របស់ចិន»។ លោក Hirokazu Matsuno បានសង្កត់ធ្ងន់បែបនេះ។ ក្នុងថ្ងៃដដែលនេះ រដ្ឋាភិបាលជប៉ុន កំពុងពិចារណាបន្ធូរបន្ថយលក្ខខណ្ឌតម្រូវក្នុងការប្រើប្រាស់អាវុធប្រឆាំងនឹងវត្ថុហោះ ដែលបំពានដែនអាកាសជប៉ុនផង។ នេះបើតាមការចុះផ្សាយរបស់ទីភ្នាក់ងារព័ត៌មាន Kyodo។ ក្នុងច្បាប់បច្ចុប្បន្ន កម្លាំងស្វ័យការពារជប៉ុន អាចប្រើប្រាស់អាវុធស្របច្បាប់ ឬចាត់វិធានការ ដើម្បីបណ្តេញយន្តហោះចម្បាំងឱ្យចាកចេញពីដែនអាកាសរបស់ខ្លួនប៉ុណ្ណោះ។ ទាក់ទិននឹងបញ្ហានេះ សមាជិកសភាជប៉ុន យល់ឃើញថា ច្បាប់នោះ គួរតែមានការកែលម្អ ដោយសារ ដ្រូន ក៏ត្រូវបានប្រើប្រាស់កាន់តែច្រើនឡើង ហើយពេលនេះមានបាឡុងថែមទៀត។ ស្របគ្នានេះ រដ្ឋមន្រ្តីការពារជាតិជប៉ុន លោក Yasukazu Hamada បានអះអាងថា កម្លាំងស្វ័យការពារជប៉ុន នឹងត្រូវបានអនុញ្ញាតឱ្យប្រើប្រាស់អាវុធ រួមទាំងមីស៊ីលបាញ់ពីអាកាសទៅអាកាសផងដើម្បីទម្លាក់បាឡុង ដែលបំពានដែនអាកាសខ្លួន។ គួររំឮកថា តាមការបញ្ជាក់របស់ក្រសួងការពារជាតិ នៅក្នុងឆ្នាំ២០២៩ ជប៉ុនបានចាប់សញ្ញាបានវត្ថុហោះពណ៌ស នៅលើក្រុងភាគនិរតី Kagoshima, នៅក្នុងខែមិថុនា ឆ្នាំ២០២០ នៅលើក្រុងភាគឦសាន Miyagi និងក្នុងឆ្នាំ២០២១ នៅលើក្រុង Aomori៕	រដ្ឋាភិបាលក្រុងតូក្យូ នៅថ្ងៃទី១៥ ខែកុម្ភៈ បានប្រាប់ក្រុងប៉េកាំងយ៉ាងច្បាស់ៗថា ការបំពាន ដែនអាកាសជប៉ុនដោយបាឡុងចារកិច្ចចិន ជារឿងមិនអាចទទួលយកបាន។ ការអះអាងបែបនេះ ធ្វើឡើងក្រោយជប៉ុន បានសង្ស័យថាបាឡុងឈ្លបយកការណ៍ចិន បានចូលដែនអាកាសជប៉ុនយ៉ាងហោចណាស់៣លើក បើគិតចាប់តាំងពីឆ្នាំ២០១៩ មក។
តាមមាត្រា២នៃអនុក្រឹត្យ ព.ក.ជ. ជានីតិបុគ្គល នៃនីតិសាធារណៈ និងមានថវិកាស្វយ័តដែលត្រូវឆ្លុះបញ្ចាំងជាឧបសម្ព័ន្ធនៃថវិការបស់ ក្រសួងអប់រំ យុវជន និងកីឡា។ ក្រៅពីមានពហុកីឡដ្ឋានជាតិមរតកតេជោ ជាអង្គភាពក្រោមឪវាទ ការបញ្ចូលពហុកីឡដ្ឋាន ឬកីឡដ្ឋាន ដទៃទៀតឱ្យស្ថិតក្រោមការគ្រប់គ្រងរបស់ព.ក.ជ. ត្រូវធ្វើឡើងដោយអនុក្រឹត្យតាមសំណើរួមរបស់ក្រសួងអប់រំ យុវជន និងកីឡា និងក្រសួងសេដ្ឋកិច្ច និងហិរញ្ញវត្ថុ។ «ពហុកីឡដ្ឋានជាតិ» មានអាសយដ្ឋានទីស្នាក់ការកណ្តាលបច្ចុប្បន្នស្ថិតនៅតាមបណ្តោយមហាវិថីឈ្នះ-ឈ្នះ សង្កាត់ ព្រែកតាសេក ខណ្ឌជ្រោយចង្វារ រាជធានីភ្នំពេញ ពោលគឺនៅពហុកីឡដ្ឋានជាតិមរតកតេជោ ដោយគ្រឹះស្ថានសាធារណៈរដ្ឋបាលនេះ មានបេសកកម្មដឹកនាំ គ្រប់គ្រង និងអភិវឌ្ឍពហុកីឡដ្ឋានជាតិ។ មុខងារ និងភារកិច្ច ដែល ព.ក.ជ. ត្រូវបំពេញ មានដូចជា ការគ្រប់គ្រង ថែទាំ ជួសជុល និងអភិវឌ្ឍហេដ្ឋារចនាសម្ព័ន្ធរបស់ពហុកីឡដ្ឋានជាតិ, ការផ្តល់សេវាកម្មលើសកម្មភាព និងព្រឹត្តិការណ៍កីឡា សិល្បៈ វប្បធម៌ ពាណិជ្ជកម្ម នានាគ្រប់កម្រិត និងគ្រប់ប្រភេទ, ការគ្រប់គ្រងឧបករណ៍ និងសម្ភារៈគ្រប់ប្រភេទ និងរក្សាសន្តិសុខ សុវត្ថិភាព សណ្ដាប់ធ្នាប់ បរិស្ថាន និងអនាម័យ ក្នុងពហុកីឡដ្ឋានជាតិ។ បន្ថែមពីលើនេះ ព.ក.ជ. ជាស្ថាប័នផ្តល់ការបណ្តុះបណ្តាលជំនាញពាក់ព័ន្ធដល់មន្ត្រី បុគ្គលិកគ្រប់កម្រិតរបស់ពហុកីឡដ្ឋានជាតិ, ស្វែងរក និងកៀរគរមូលនិធិ តាមរយៈចលនូបត្ថម្ភ ទីផ្សារ កីឡា និងព្រឹត្តិការណ៍ផ្សេងៗ ដើម្បីទ្រទ្រង់ដល់កិច្ចដំណើរការ ការថែទាំ និងការជួសជុលពហុកីឡដ្ឋានជាតិ ព្រមទាំងការវិនិយោគបន្ថែម, គ្រប់គ្រង ផលិត និងផ្សព្វផ្សាយព័ត៌មានពីព្រឹត្តិការណ៍កីឡាជាតិ និងអន្តរជាតិ, គ្រប់គ្រង និងរៀបចំមុខតំណែង ប្រាក់បៀវត្ស និងប្រព័ន្ធលាភការផ្សេងៗទៀតសម្រាប់មន្ត្រី បុគ្គលិកគ្រប់កម្រិតរបស់ពហុកីឡដ្ឋានជាតិ។ ជាគ្រឹះស្ថានសាធារណៈរដ្ឋបាល ព.ក.ជ. ក៏មានតួនាទីអនុវត្តគោលនយោបាយ គោលការណ៍ ផែនការយុទ្ធសាស្ត្រ លិខិតបទដ្ឋានគតិយុត្តនានា និងបទបញ្ជា របស់រាជរដ្ឋាភិបាលកម្ពុជា ដែលពាក់ព័ន្ធនឹងការរៀបចំព្រឹត្តិការណ៍កីឡាជាតិ និងអន្តរជាតិ ដើម្បីលើកកម្ពស់ វិស័យកីឡា រួមទាំងកិច្ចសហការជាមួយសហព័ន្ធកីឡាជាតិ-អន្តរជាតិ និងក្រសួង ស្ថាប័នពាក់ព័ន្ធក្នុងការរៀបចំកម្មវិធី និងព្រឹត្តិការណ៍ នានានៅពហុកីឡដ្ឋានជាតិ។ អនុក្រឹត្យបានកំណត់ថា ព.ក.ជ. មានសមាជិកក្រុមប្រឹក្សាភិបាល៩រូប ដែលដឹកនាំដោយតំណាងពីក្រសួងសេដ្ឋកិច្ច និងហិរញ្ញវត្ថុ ដោយអនុប្រធាន២រូប ជាតំណាងពីក្រសួងអប់រំ យុវជននិងកីឡា និងតំណាងគណៈកម្មាធិការជាតិអូឡាំពិកកម្ពុជា។ សមាជិកផ្សេងទៀត មានសមាសភាពមកពីក្រសួងសេដ្ឋកិច្ច, ក្រសួងទេសចរណ៍, ក្រសួងវប្បធម៌ និងវិចិត្រសិល្បៈ, រដ្ឋបាលរាជធានីភ្នំពេញ, នាយក ព.ក.ជ. និងតំណាងបុគ្គលិក ព.ក.ជ.។ នាយកនាយកប្រតិបត្តិនៃគ្រឹះស្ថាននេះ មានតួនាទីជានាយកប្រតិបត្តិ ដោយសមាសភាពជាមន្ត្រីជាន់ខ្ពស់ក្រសួងសេដ្ឋកិច្ច ដែលត្រូវតែងតាំង និងបញ្ចប់មុខតំណែងដោយព្រះរាជក្រឹត្យ រីឯបុគ្គលិកអចិន្ត្រៃយ៍ គឺជាមន្ត្រីរាជការក្របខណ្ឌមុខងារសាធារណៈ៕	រដ្ឋាភិបាល បានសម្រេចបង្កើត «ពហុកីឡដ្ឋានជាតិ» (ព.ក.ជ.) ជាគ្រឹះស្ថានសាធារណៈរដ្ឋបាល។ តាមអនុក្រឹត្យដែលចុះហត្ថលេខាដោយសម្តេច ហ៊ុន ម៉ាណែត កាលពីថ្ងៃទី២២ ខែកុម្ភៈ ព.ក.ជ. ដែលមានឈ្មោះជាភាសាអង់គ្លេសថា «National Sports Complex» (NSC) មានពហុកីឡដ្ឋានជាតិមរតកតេជោ ជាអង្គភាពក្រោមឱវាទ ហើយស្ថិតក្រោមក្រសួងអប់រំ យុវជន និងកីឡា ជាអាណាព្យបាលបច្ចេកទេស និងក្រោមក្រោមអាណាព្យាបាល ហិរញ្ញវត្ថុ គឺក្រសួងសេដ្ឋកិច្ច និងហិរញ្ញវត្ថុ។
ក្រសួងពាណិជ្ជកម្មចិន បានចេញសេចក្តីថ្លែងការណ៍មួយនៅថ្ងៃពុធទី ៥ខែធ្នូ ដោយបានបញ្ជាក់ថា កិច្ចពិភាក្សារវាងប្រធានាធិបតីចិន ស៊ី ជិនភីង និងសមភាគីអាមេរិក ដូណាល់ ត្រាំ កាលពីចុងសប្តាហ៍មុន គឺជាភាពជោគជ័យមួយ ហើយខ្លួនមានទំនុកចិត្តលើការអនុវត្តកិច្ចព្រមព្រៀងរបស់មេដឹកនាំទាំងពីរនេះ។ ទីភ្នាក់ងារព័ត៌មាន AFP ដកស្រង់សេចក្តីថ្លែងការណ៍របស់ក្រសួងពាណិជ្ជកម្មចិន ដូច្នេះ៖ «ក្រុមមន្ត្រីពាណិជ្ជកម្ម និងសេដ្ឋកិច្ចរបស់ភាគីទាំងសងខាង នឹងជំរុញទៅមុខយ៉ាងសកម្មលើការចរចាក្នុងរយៈពេល៩០ថ្ងៃ ដោយផ្អែកលើផែនការ និងពេលវេលាជាក់លាក់។ ចិន នឹងចាប់ផ្តើមជាមួយការអនុវត្ត ចំណុចសំខាន់ៗ ដែលប្រទេសទាំងពីរបានសម្រេចឈានដល់កិច្ចព្រមព្រៀង នាឆាប់ៗនេះ។» កាលពីថ្ងៃសៅរ៏ ទី០១ ខែធ្នូ នៅក្រៅកិច្ចប្រជុំកំពូលប្រទេសជឿនលឿនទាំង ២០ (G-20) លោក ដូណាល់ ត្រាំ និង លោក ស៊ី ជិនភីង បានយល់ព្រមគ្នាលើបទឈប់បាញ់រយៈពេល៩០ថ្ងៃ ក្នុងសង្គ្រាមពាណិជ្ជកម្ម ដែលកំពុងឆាបឆេះ។ ការសម្រេចបែបនេះគឺដើម្បី ផ្តល់ពេលវេលាសម្រាប់ការចរចាលើបញ្ហាពាណិជ្ជកម្មរវាងប្រទេសទាំងពីរ ដោយសង្ឃឹមថា នឹងអាចឈានដល់ការសម្រេចកិច្ចព្រមព្រៀងវិជ្ជមាននិងជាអចិន្ត្រៃយ៍ណាមួយ។ ជុំវិញការបន្ធូរបន្ថយកម្តៅនៃសង្គ្រាមពាណិជ្ជកម្មនេះ សេតវិមានអាមេរិកបានគូសបញ្ជាក់ថា ក្រុងប៉េកាំងបានយល់ព្រមទិញផលិតផលអាមេរិកក្នុងបរិមាណដ៏ច្រើន ក្នុងនោះរួមមាន ផលិតផលកសិកម្ម, ថាមពល, ឧស្សាហកម្ម និងផលិតផលផ្សេងទៀតពីអាមេរិក ក្នុងគោលដៅជួយកាត់បន្ថយ ឱនភាពពាណិជ្ជកម្មប្រទេសទាំងពីរ។ លើសពីនេះ ចិនក៏បានយល់ព្រមចាប់ផ្តើមទិញផលិតផលពីកសិករអាមេរិកឲ្យបានឆាប់រហ័សបំផុតដែរ។ យោងតាមសេតវិមានអាមេរិក ភាគីទាំងពីរ ក៏នឹងចាប់ផ្តើមកិច្ចពិភាក្សាលើ «ការផ្លាស់ប្តូររចនាសម្ព័ន្ធ» ដែលមានឥទ្ធិពលលើ ការលួចយកបច្ចេកវិទ្យា, ការពារកម្មសិទ្ធិបញ្ញា, និងចោរកម្មអ៊ីនធឺណិត និងកសិកម្មជាដើម។ ទន្ទឹមនឹងនេះ ប្រធានាធិបតីអាមេរិកទី៤៥ លោក ដូណាល់ ត្រាំ បានអះអាងនៅថ្ងៃអង្គារទី០៤ ខែធ្នូថា ក្រុងវ៉ាស៊ីនតោនបើកទ្វារចំហសម្រាប់ការចរចាជានិច្ច ហើយវាអាចនឹងមានការពន្យាររយៈពេលបទឈប់បាញ់បានថែមទៀតផង។ យ៉ាងណាមិញ លោកក៏បានព្រមាន ដំឡើងពន្ធនាំចូលបន្ថែមទៀត ប្រសិនបើភាគីទាំងពីរបរាជ័យក្នុងការបង្កើតកិច្ចព្រមព្រៀងអចិន្ត្រៃយ៍មួយនោះ៕	ក្រុងប៉េកាំង ប្រកាសថា ខ្លួននឹងជំរុញការចរចាលើជម្លោះពាណិជ្ជកម្មជាមួយសហរដ្ឋអាមេរិក ក្នុងរយៈពេល៩០ថ្ងៃខាងមុខ និងប្តេជ្ញាពន្លឿនការអនុវត្តលើចំណុចសំខាន់ៗ ដែលមហាអំណាចសេដ្ឋកិច្ចទាំងពីរ បានយល់ព្រមឯកភាពគ្នារួចរាល់ហើយនោះ។
សកម្មជនប្រជាធិបតេយ្យនិងជាម្ចាស់ពានរង្វាន់ណូបែលសន្តិភាពលោក Lui Xiaobo បានស្លាប់បាត់បង់ជីវិតទៅហើយនៅថ្ងៃព្រហស្បតិ៍ទី ១៣ កក្កដាដោយសារជំងឺមហារីកធ្ងន់ធ្ងរ។ ការស្លាប់របស់លោកកំពុងធ្វើឲ្យចិនដែលបង្ខាំងលោកទុកមិនឲ្យចេញទៅរងការទិតៀនខ្លាំងពីសហគមន៍អន្តរជាតិ។ យោងតាមទីភ្នាក់ងារព័ត៌មាន AFP លោក Lui Xiaobo ដែលមានឈ្មោះល្បាញល្បីដោយសារការប្រឹងប្រែងតស៊ូដើម្បីប្រជាធិបតេយ្យនៅចិននោះស្លាប់ក្នុងវ័យ ៦១ ឆ្នាំ ហើយលោកស្លាប់ក្នុងពេលជាប់ឃុំឃាំងផង។ កន្លងមកសហគមន៍អន្តរជាតិបានស្នើឲ្យចិនដោះលែងលោកឲ្យមានសេរីភាពដើម្បីឲ្យលោកទទួលបានការព្យាបាលនៅបរទេសផង។អាល្លឺម៉ង់និងអាមេរិកបានប្រកាសផ្តល់ការព្យាបាលឲ្យលោកកន្លងមក ប៉ុន្តែចិនធ្វើមិនដឹងមិនលឺ ដោយទុកឲ្យពេទ្យចិនជាអ្នកព្យាបាល។ ប្រធានគណៈកម្មាធិការពានរង្វាន់ណូបែលន័រវែសលោក Berit Reiss-Andersen លើកឡើងថា ចិនជាអ្នកទទួលខុសត្រូវចំពោះការស្លាប់របស់ម្ចាស់ពានរង្វាន់ណូបែលសន្តិភាពនេះ។ «យើងមិនពេញចិត្តទាល់ដែលសោះដែលលោក Liu Xiaobo មិនត្រូវបានគេបញ្ជូនទៅកាន់មន្ទីពេទ្យមានលទ្ធភាពព្យាបាលត្រឹមត្រូវ មុនពេលដែលជំងឺលោកកាន់តែធ្ងនធ្ងរ។ រដ្ឋាភិបាលចិនជាអ្នកទទួលខុសត្រូវធំបំផុតចំពោះការស្លាប់នេះ»។ នេះជាការបញ្ជាក់របស់លោក Berit Reiss-Andersen។ យ៉ាងណាក៏ដោយ ចិនបានព្យាយាមការពារកិត្តិយសខ្លួន ដោយអះអាងថា គ្រូពេទ្យដែលមានតួនាទីព្យាបាលលោក Liu Xiaobo បានព្យាយាមអស់ពីសមត្ថភាពហើយ។ ប៉ុន្តែគេមិនអាចជួយបានព្រោះជំងឺរបស់លោក Xiaobo ធ្ងន់ធ្ងរខ្លាំងពេក។ វេជ្ជបណ្ឌិត Liu Yunpeng ប្រចាំមន្ទីរពេទ្យនៃសាកលវិទ្យាល័យវេជ្ជសាស្ត្រចិនដែលទទួលព្យាបាលសកម្មជនប្រជាធិបតេយ្យខាងលើនោះបានអះអាងថាប្រាប់ទីភ្នាក់ងារព័ត៌មានចិន ស៊ិនហួរថា ពួកលោកបានប្រឹងប្រែងអស់ពីសមត្ថភាពទៅហើយដើម្បីជួយព្យាបាលតាំងពីពេលដែលលោកត្រូវគេបញ្ជូនមកព្យាបាលម្ល៉េះ។ លោកបានបន្ថែមថា អ្នកជំនាញល្បីៗមកពីអាល្លឺម៉ង់ និងអាមេរិកសុទ្ធតែចូលរួមប្រឹក្សាយោបល់ពាក់ព័ន្ធស្ថានភាពជំងឺរបស់លោក និងដើម្បីជួយព្យាបាលជំងឺផងដែរ។ ដោយឡែករដ្ឋាភិបាលចិនឯណោះវិញបានទាមទារឲ្យប្រទេសដទៃឈប់បន្តលោកលូកលាន់កកូរកកាយក្នុងសំណុំរឿងលោក Liu Xiaobo ផងដែរ។ ក្រសួងការបរទេសចិនបានចាត់ទុកថាការទិតៀនចិនពាក់ព័ន្ធការស្លាប់របស់លោក Liu Xiaobo ជារឿងមិនសមហេតុផលទាល់តែសោះ។ អ្នកនាំពាក្យក្រសួងការបរទេសចិន Geng Shuang បញ្ជាក់ដូច្នេះ៖ «យើងស្នើឲ្យប្រទេសដែលជាភាគីពាក់ព័ន្ធគោរពអធិបតេយ្យចិន។ ចិនជាប្រទេសដែលស្ថិតក្រោមការដឹកនាំបែបនីតិរដ្ឋ ហើយការគ្រប់គ្រងសំណុំរឿងរបស់លោក Liu Xiaobo ជាកិច្ចការផ្ទៃក្នុងរបស់ចិន ដែលវាមានន័យថាប្រទេសឯទៀតគ្មានសិទ្ធិអ្វីទិតៀនឬស្តីបន្ទោសចិនឡើយ»៕	ការស្លាប់របស់សកម្មជនសិទ្ធិមនុស្សនិងជាម្ចាស់ពានរង្វាន់ណូបែលសន្តិភាព Liu Xiaobo ពេលកំពុងជាប់ឃុំឃាំងនោះ ធ្វើឲ្យសំណាក់សហគមន៍អន្តរជាតិទិតៀនចិនជាខ្លាំង។ ព្រោះរងភាពអាម៉ាសខ្លាំងនោះ ចិនព្យាយាមបកស្រាយថា មន្ទីរពេទ្យចិនប្រឹងប្រែងអស់ពីសមត្ថភាពទៅហើយដើម្បីជួយសង្គ្រោះសកម្មជនសិទ្ធិមនុស្សរូបនេះ ប៉ុន្តែជំងឺធ្ងន់ធ្ងរពេកមិនអាចជួយបាន។ ចិនក៏ផ្តាំប្រាប់ប្រទេសផ្សេងទៀតឲ្យឈប់លូកលាន់កកូរកកាយកិច្ចការផ្ទៃក្នុងរបស់ខ្លួនទៀត។
តាមរយៈគណនីហ្វេសប៊ុក នៅម៉ោង១ ថ្ងៃទី១០ ខែមេសា ឆ្នាំ២០២០ កំពង់ចម្លងភ្នំពេញ-អរិយក្សត្រ ប្រកាសថា ការចម្លងមនុស្ស ត្រូវដំណើរការជាធម្មតាឡើងវិញ។ មុនដំបូង កំពង់ចម្លងភ្នំពេញ-អរិយក្សត្រ ប្រកាសផ្អាកចម្លងមនុស្ស៦ថ្ងៃ គឺពីថ្ងៃទី៩ ដល់ថ្ងៃទី១៦ ខែមេសា។ ការដំណើរចម្លងមនុស្សឡើងវិញរបស់កំពង់ចម្លងភ្នំពេញ-អរិយក្សត្រ គឺធ្វើឡើងបន្ទាប់ពីរដ្ឋាភិបាល ចេញបទបញ្ជាថ្មី ដោយអនុញ្ញាតឲ្យប្រជាជន អាចធ្វើដំណើរទៅមករវាងរាជធានីភ្នំពេញនិងខេត្តកណ្តាល។ អត្ថបទទាក់ទង កំពង់ចម្លងភ្នំពេញ-អរិយក្សត្រ ផ្អាកចម្លងមនុស្ស៦ថ្ងៃ បទបញ្ជាថ្មីនេះ ថែមទាំងអនុញ្ញាតឲ្យប្រជាជន ធ្វើដំណើរឆ្លងស្រុកផងដែរ (ស្ថិតក្នុងខេត្តតែមួយ)។ តែរដ្ឋាភិបាល នៅតែហាមមិនឲ្យធ្វើដំណើរចេញពីរាជធានីភ្នំពេញ ចូលទៅខេត្តដទៃ ឬធ្វើដំណើរចេញពីខេត្តដទៃ ចូលមករាជធានីភ្នំពេញ និង ហាមការដំណើរចេញពីខេត្តមួយ ទៅខេត្តមួយទៀត។ បទបញ្ជារបស់រដ្ឋាភិបាលស្តីពីការរឹតបន្តឹងលើការធ្វើដំណើរនេះ មានសុពលភាពពីថ្ងៃទី៩ ដល់ថ្ងៃទី១៦ ខែមេសា ឆ្នាំ២០២០៕	ដោយ៖ ស៊ែម ម៉ូនីតា
ផលិតផលទាំងអស់ គឺជាផលិតផលសរីរាង្គសុទ្ធសាធ និងត្រូវបានផលិតឡើងប្រកបដោយការទទួលខុសត្រូវខ្ពស់បំផុត។ គ្រឿងផ្សំបែបខ្មែរដ៏ពេញនិយមបំផុតរួមមានស្លឹកគ្រៃ ដូង ម្រុំ ស្វាយ និងមានផ្សំជាមួយសារធាតុផ្សេងៗជាច្រើនទៀតផងដែរ។ ប្រេងក្រអូប ត្រូវបានផលិតចេញពីរុក្ខជាតិ ថ្នាំឫសឈើ និងផ្កា ដែលសុទ្ធសឹងជាគ្រឿងផ្សំដ៏ល្អបំផុតរបស់ខ្មែរ និងត្រូវបានផ្គត់ផ្គង់ដោយសហគមន៍នៅក្នុងខេត្តសៀមរាបផ្ទាល់តែម្តង។ សារធាតុសំខាន់ៗរបស់គ្រឿងផ្សំទាំងនេះ ត្រូវបានចម្រាញ់យកមកប្រើប្រាស់ ដើម្បីធានាភាពបរិសុទ្ធ និងផ្តល់ក្លិនដ៏ក្រអូបអស្ចារ្យ ក៏ដូចជាផ្តល់គុណប្រយោជន៍ផ្នែកឱសថផងដែរ។ ផលិតកម្មរបស់ Kambio Nature ត្រូវបានត្រួតពិនិត្យដោយក្រុមអ្នកជំនាញមកពីប្រទេសបារាំង ហើយផលិតផលសម្រេចរបស់ក្រុមហ៊ុន ក៏ត្រូវបានតេស្តសាកល្បងនិងបញ្ជាក់ថា ជាផលិតផលបែបធម្មជាតិ ដោយមិនមានបន្ថែមនូវសារធាតុគីមីពុលនោះឡើយ។ ផលិតផលទាំងអស់ ក៏មិនមានផ្តល់ផលអវិជ្ជមានផងដែរ។ ដោយផ្តោតទៅលើនិរន្តរភាព Kambio Nature បានប្រើប្រាស់សម្បកវេចខ្ចប់ ដែលអាចកែច្នៃនិងប្រើប្រាស់ឡើងវិញបាន ដើម្បីវេចខ្ចប់ផលិតផលរបស់ពួកគេ ហើយជាងនេះទៀត ពួកគេក៏មានប្រើប្រាស់ធុងចម្រោះទឹកស្អាត នៅក្នុងឃ្លាំងរបស់ពួកគេ នៅក្នុងខេត្តសៀមរាបផងដែរ។ ចាប់តាំងពីបើកដំណើរការក្នុងឆ្នាំ ២០១៣ មក ពួកគេបានអនុវត្តគោលនយោបាយពាណិជ្ជកម្មត្រឹមត្រូវ តាមរយៈការទទួលទិញផលិតផលពីអ្នកផ្គត់ផ្គង់ក្នុងស្រុកក្នុងតម្លៃដ៏សមរម្យ ហើយទន្ទឹមនឹងនោះ ក្រុមហ៊ុនក៏បានផ្តល់ឱកាសការងារដល់ពលរដ្ឋនៅក្នុងសហគមន៍ផងដែរ។ Kambio Nature ប្តេជ្ញាផ្តល់ផលិតផលថែរក្សាសម្រស់បែបធម្មជាតិ ដែលមានគុណភាពល្អបំផុត ដោយមិនបង្កផលប៉ះពាល់ដល់បរិស្ថាន សត្វ និងសុខភាពរបស់អ្នកប្រើប្រាស់នោះឡើយ។ នៅក្នុងពិធីតាំងពិព័រណ៍ផលិតផលខេត្តសៀមរាប ក្រុមហ៊ុន ផ្តល់ជូនផលិតផលជាច្រើនប្រភេទ មានដូចជាថ្នាំលាបការពារមូស ប្រេងក្រអូប សាប៊ូរជួយឱ្យស្បែករលោងស្អាត ផលិតផលប្រើប្រាស់ក្នុងផ្ទះ និងផលិតផលថែទាំទារក ជាដើម៕ https://fb.me/e/3fBsIrK2k (អត្ថបទពាណិជ្ជកម្ម)	នៅពេលជាវផលិតផលពីហាង Kambio Nature អ្នកនឹងអាចជឿជាក់បានថា អ្នកទទួលបានផលិតផលថែរក្សាស្បែក និងប្រេងក្រអូប ដែលផលិតឡើងដោយប្រើប្រាស់គ្រឿងផ្សំបែបធម្មជាតិ ដ៏ល្អបំផុតរបស់ខ្មែរយ៉ាងជាក់ច្បាស់តែម្តង។
ដើម្បីជ្រាបច្បាស់ពីផលប្រយោជន៍នៃដំណាំគម្របដីនេះមកលើគុណភាពដី និងបរិស្ថាន តទៅនេះសូមលោកអ្នកនាងទស្សនាវីដេអូដូចខាងក្រោម៖ «កសិកម្មអភិរក្ស» ឬ«កសិអេកូឡូស៊ី» ជាវិធីសាស្ត្រប្រកបដោយនិរន្តរភាពនៃផលិតកម្មកសិកម្ម។ វិធីនេះ មានគោលបំណងការពារដីពីការហូរច្រោះ និងការសឹករិចរឹល ជំនួសវិញការធ្វើឱ្យប្រសើរឡើងនូវគុណភាពដី និងជីវៈចម្រុះ។ បច្ចេកទេសនេះ ក៏ចូលរួមចំណែក ក្នុងការអភិរក្សធនធានធម្មជាតិ ទឹក ខ្យល់ និងបង្កើនទិន្នផលកសិកម្ម។ វិធីសាស្ត្រនេះ កំពុងអនុវត្តតាំងពីឆ្នាំ២០០៩មក នៅក្នុងស្រុករតនមណ្ឌល, ស្រុកបាណន់, ស្រុកសង្កែ, ស្រុកសំឡូត និងស្រុកគាស់ក្រឡ នៅខេត្តបាត់ដំបង ។ បច្ចុប្បន្នក្នុងខេត្តបាត់ដំបង មានផ្ទៃដីជាង២ពាន់ហិកតា កំពុងអនុវត្តកសិកម្មអភិរក្សនេះ។ នេះបើតាមលោក ស វែង៕	បាត់ដំបង៖ ការមិនភ្ជួររាស់ដី ការដាំដំណាំឆ្លាស់ ការដំណាំគម្របដី ជាការអនុវត្តកសិកម្មអភិរក្ស ដែលធ្វើឱ្យដីមានជីវជាតិ និងបន្សាំដំណាំទៅនឹងការប្រែប្រួលអាកាសធាតុ។ លោក ស វែង ជាទីប្រឹក្សាបច្ចេកទេស នៃមជ្ឈមណ្ឌលស្រាវជ្រាវអភិវឌ្ឍន៍កសិកម្មអភិរក្សនៅកម្ពុជា នៃក្រសួងកសិកម្ម លើកឡើងថា ការភ្ជួររាស់ដីធ្វើកសិកម្ម មិនត្រឹមប៉ះពាល់ដីគុណភាពដីប៉ុណ្ណោះទេ តែវាចូលរួមក្នុងការប្រែប្រួលអាកាសធាតុ តាមរយៈការបំភាយឧស្ម័នកាបូនឌីអុកស៊ីត។ ជំនួសឱ្យការភ្ជួររាស់ អ្នកជំនាញរូបនេះថា គឺការដាំដំណាំគម្របដី។
ទាំងលោក ប៉ុល ហំម និងទាំងលោក អេង ឆៃអ៊ាង អ្នកទាំងពីរបានបដិសេធថា លោក នេត ណាត មិនមែនជាសមាជិកគណៈកម្មាធិការនាយកនៃគណបក្សសង្គ្រោះជាតិឡើយ។ ក្រោយពីក្រសួងមហាផ្ទៃប្រកាសមិនទទួលស្គាល់លទ្ធផលនៃសមាជវិសាមញ្ញរបស់គណបក្សសង្គ្រោះជាតិ ដែលសម្រេចឲ្យឯកឧត្តម កឹម សុខា ឡើងធ្វើជាប្រធានគណបក្ស និងជ្រើសតាំងអនុប្រធាន៣រូបទៀតនោះ ស្រាប់តែមានលិខិតចំហរបស់ឈ្មោះ នេត ណាត ដែលចុះហត្ថលេខាខ្លួនឯងថា ជាសមាជិកគណៈកម្មាធិការនាយកនៃគណបក្ស ហើយដែលត្រូវបានផ្សព្វផ្សាយដោយសារព័ត៌មាន Fresh News បានទាមទារឲ្យឯកឧត្តម កឹម សុខា ចុះពីតំណែងប្រធានគណបក្ស។ លោក អេង ឆៃអ៊ាង អនុប្រធានគណៈកម្មាធិការនាយក និងជាតំណាងរាស្ត្រមណ្ឌលខេត្តកណ្តាលនៃគណបក្សសង្គ្រោះជាតិ បានបញ្ជាក់ប្រាប់សារព័ត៌មានថ្មីៗនៅរសៀលថ្ងៃទី២៤មីនាថា លោក នេត ណាត គ្រាន់តែសមាជិកក្រុមការងាររបស់គណបក្សសង្គ្រោះជាតិនៅខេត្តកណ្តាលតែប៉ុណ្ណោះ។ នៅថ្ងៃទី២៤មីនានេះ គេអាចអានសាររបស់លោក អេង ឆៃអ៊ាង នៅលើគណនីហ្វេសប៊ុករបស់លោកដែលនិយាយពីលោក នេត ណាត នេះយ៉ាងដូច្នេះ៖«កន្លងមកធ្លាប់តែឃើញ និងឮគេនិយាយរឿងសញ្ញាប័ត្រសេះហោះ ឬ ទំនិញក្លែងក្លាយ ឥឡូវ ស្រាប់តែក្រុមអ្នកខ្លាំង បានបង្កើតឲ្យមានសមាជិកគណៈកម្មាធិការនាយកបក្សសង្គ្រោះជាតិសេះហោះទៀត»។ លោក ប៉ុល ហំម ជាប្រធានគណៈកម្មាធិការនាយកនៃគណបក្សសង្គ្រោះជាតិ ក៏បានប្រាប់សារព័ត៌មានថ្មីៗដូចគ្នាដែរថា លោក នេត ណាត មិនមែនជាសមាជិកគណៈកម្មាធិការនាយកនៃគណបក្សសង្គ្រោះជាតិ ឡើយ។ លោក ប៉ុល ហំម សង្កត់ធ្ងន់ថា កន្លងមក លោកមិនដែលឃើញសកម្មភាពណាមួយ របស់លោក នេត ណាត ដែលពាក់ព័ន្ធនឹងគណបក្សសង្គ្រោះជាតិ នោះទេ។ លោក បញ្ជាក់ដូច្នេះថា៖«ខ្ញុំមិនដែលស្គាល់គាត់ទេ។ មិនដឹងជាគាត់មកពីណាផង?»។ ទោះយ៉ាងណាក៏ដោយ បើតាមលោក អេង ឆៃអ៊ាង គណបក្សសង្គ្រោះជាតិក៏មិនមានវិធានការជាក់ស្តែងណាមួយប្រកាសបដិសេធជាផ្លូវការនូវសមាជិកភាពលោក នេត ណាត នោះទេ។ សម្រាប់លោក លិខិតចំហរបស់លោក នេត ណាត ក៏មិនអាចធ្វើឲ្យលោក នេត ណាត នៅជាសមាជិកក្រុមការងាររបស់គណបក្សទៀតដែរ៕	ភ្នំពេញ៖ សារព័ត៌មាន Fresh News បានផ្សាយលិខិតចំហមួយដែលមានហត្ថលេខាឈ្មោះ នេត ណាត ហើយអះអាងថាជាសមាជិកគណៈកម្មាធិការនាយកនៃគណបក្សសង្គ្រោះជាតិ។ លោក នេត ណាត បានទាមទារឲ្យឯកឧត្តម កឹម សុខា ចុះចេញពីតំណែងប្រធានគណបក្សសង្គ្រោះជាតិ។ មន្ត្រីជាន់ខ្ពស់គណបក្សសង្គ្រោះជាតិអះអាងថា លោក នេត ណាត មិនមែនជាសមាជិកគណៈកម្មាធិការនាយកឡើយ។
កីឡាករ៧រូបរួមមាន ប្រាក់ មុន្នីឧត្តម, សឿយ វិសាល, នេន សុធារ័ត្ន, នុប តុលា, សារ៉េត គ្រីយ៉ា, ជា សំណាង និង អាំ សុវណ្ណារ៉ាត់ បានបន្តចុះកិច្ចសន្យាថ្មីលេងក្លិបព្រះខ័នរាជស្វាយរៀង សម្រាប់រដូវកាលឆ្នាំ២០១៩-២០២០។ ក្នុងចំណោមពួកគេមានកីឡាករ នុប តុលា, ជា សំណាង និង អាំ សុវណ្ណារ៉ាត់ បានបន្តកិច្ចសន្យារហូតដល់ឆ្នាំ២០២១។ ក្រៅពីនេះក្លិបព្រះខ័នរាជស្វាយរៀងមិនបានបញ្ជាក់ពីរយៈពេលនៃកិច្ចសន្យានោះទេ។ កីឡាករ ប្រាក់ មុន្នីឧត្តម ជាយុវជនថ្នាលក្លិបព្រះខ័នរាជស្វាយរៀងតាំងពីឆ្នាំ២០០៤ ហើយបានវិវត្តខ្លួនក្លាយជាសមាជិកឈុតធំនៅឆ្នាំ២០១០។ នៅឆ្នាំ២០១៨ រូបគេបានចុះកិច្ចសន្យាលេងឲ្យក្លិប Negeri Sembilan នៃក្របខណ្ឌលីគកំពូលម៉ាឡេស៊ី។ ប៉ុន្តែត្រូវបានចែកផ្លូវគ្នា ក្រោយរួមរស់បានពាក់កណ្តាលរដូវកាល បន្ទាប់មករូបគេ ក៏ត្រឡប់មកចូលរួមជាមួយក្លិបព្រះខ័នរាជស្វាយរៀងវិញនៅពាក់កណ្តាលរដូវនោះតែម្តង។ ខ្សែការពារ សឿយ វិសាល បានចូលឡូកក្នុងវិស័យកីឡាបាល់ទាត់ដំបូងដោយធ្វើជាយុវជនថ្នាលរបស់ព្រះខ័នរាជស្វាយរៀង។បន្ទាប់មករូបគេបានចុះកិច្ចសន្យាលេងក្លិបអាស៊ីអឺរ៉ុបបានមួយរដូវកាលពីឆ្នាំ២០១៣-២០១៤ ហើយបានផ្ទេរមកក្លិបដើមវិញនៅឆ្នាំ២០១៤ រដូវមកដល់បច្ចុប្បន្ន។ រូបគេបានក្លាយសមាជិកក្រុមជម្រើសជាតិអាយុក្រោម២៣ឆ្នាំ និងជម្រើសជាតិនៅឆ្នាំ២០១៥។ ប្រធានក្រុមព្រះខ័នរាជស្វាយរៀងកីឡាករ ជា សំណាង បានវិវត្តខ្លួនពីយុវជនក្លាយជាសមាជិកក្រុមឈុតធំនៅឆ្នាំ២០១០រហូតមកបច្ចុប្បន្ន។ កីឡាករវ័យ២៤ឆ្នាំរូបនេះ បានក្លាយជាសមាជិកក្រុមជម្រើសជាតិ U19 នៅឆ្នាំ២០១១ និងក្លាយជាសមាជិកក្រុមជម្រើសជាតិនៅឆ្នាំ២០១៥។ ចំណែកកីឡាករ នុប តុលា ជាយុវជនឆ្នើមមួយរូបរបស់ក្លិបព្រះខ័នរាជស្វាយរៀង ហើយរូបគេត្រូវសហព័ន្ធកីឡាបាល់ទាត់កម្ពុជាជ្រើសរើសឲ្យចូលរួមជាក្រុមយុវជនជម្រើសជាតិអាយុក្រោម១៦ឆ្នាំពីឆ្នាំ២០១១-២០១២។ រូបគេត្រូវបានក្លិបផ្តល់ឱកាសឲ្យចូលរួមជាមួយឈុតធំនៅឆ្នាំ២០១៣ រហូតមកដល់បច្ចុប្បន្ន។ កីឡាករវ័យ២៣ឆ្នាំរូបនេះ បានក្លាយជាសមាជិកក្រុមជម្រើសជាតិ U19 នៅឆ្នាំ២០១៣។ ចាប់តាំងពីពេលនោះមក រូបគេទទួលបានឱកាសបង្ហាញខ្លួនជាបន្តបន្ទាប់ក្នុងក្រុមជម្រើសជាតិ U22, U23 និងក្រុមជម្រើសជាតិ។ កីឡាករ នេន សុធារ័ត្ន ជាយុវជនរបស់ក្លិបព្រះខ័នរាជស្វាយរៀង និងបានក្លាយជាសមាជិកឈុតធំនៅឆ្នាំ២០១១ រហូតមកដល់បច្ចុប្បន្ន។ រូបគេបានក្លាយជាសមាជិកក្រុមជម្រើសជាតិអាយុក្រោម២១ឆ្នាំនៅឆ្នាំ២០១២ និងទទួលបានឱកាសជាបន្តបន្ទាប់ក្នុងក្រុមជម្រើសជាតិ U23 និងជម្រើសជាតិឈុតមកដល់សព្វថ្ងៃ។ រីឯខ្សែការពារ សារ៉េត គ្រីយ៉ា បានចូលរួមជាមួយក្លិបនេះនៅឆ្នាំ២០១៣ បច្ចុប្បន្នរូបគេជាសមាជិកក្រុមជម្រើសជាតិ។ ដោយឡែកអ្នកចាំទីដៃទី២ អាំ សុវណ្ណារ៉ាត់ ជាកីឡាករដែលវិវត្តខ្លួនពីយុវជនថ្នាលផងដែរ។ ទន្ទឹមនឹងបន្តកិច្ចសន្យាដល់កីឡាករទាំងនេះ កាលពីពេលកន្លងទៅក្លិបនេះ បានបញ្ចប់កិច្ចសន្យាជាមួយកីឡាករប្រមាណ១០រូបផងដែរ។ ក្នុងចំណោមពួកគេ មានកីឡាករមួយចំនួនវិវត្តខ្លួនយុវជនថ្នាលរបស់ក្លិបនេះទៀតផង។ បច្ចុប្បន្ននេះ ក្លិបព្រះខ័នរាជស្វាយរៀងកំពុងត្រូវការកីឡាករមួយចំនួន ដើម្បីត្រៀមរដូវកាលឆ្នាំ២០១៩៕	កីឡាករឆ្នើមៗចំនួន៧រូប បានបន្តកិច្ចសន្យាថ្មីជាមួយក្លិបបាល់ទាត់ព្រះខ័នរាជស្វាយរៀង សម្រាប់ត្រៀមការប្រកួតក្របខណ្ឌមិត្តហ្វូនខេមបូឌានលីគ, ពានរង្វាន់សម្តេច ហ៊ុន សែន និងការប្រកួតនានា សម្រាប់រដូវកាលឆ្នាំ២០១៩-២០២០។ កីឡាករ៣រូបក្នុងចំណោមពួកគេ មានសុពលភាពកិច្ចសន្យារហូតដល់ឆ្នាំ២០២១។
១. អញ្ចាញធ្មេញប្រែជាពណ៌ស អញ្ចាញធ្មេញតែងត្រូវប៉ះពាល់ផ្ទាល់ទៅនឹងបាក់តេរី! នេះហើយជាមូលហេតុដែលការអនុវត្តអនាម័យមាត់ធ្មេញឱ្យបានត្រឹមត្រូវទៀងទាត់ គឺសំខាន់ណាស់។ ការឆ្លងមេរោគលើអញ្ចាញធ្មេញជាអ្វីដែលទន្តពេទ្យហៅថាជំងឺរលាកអញ្ចាញធ្មេញ។ ជំងឺនេះជាអ្វីដែលអាចបណ្ដាលឱ្យអញ្ចាញធ្មេញឡើងពណ៌សដោយសារការខើចអញ្ចាញ ហើយយូរទៅវានឹងបង្កផលប៉ះពាល់ដល់ធ្មេញ ជាលិកា និងឆ្អឹងនៃមាត់។ ២. ឈឺចាប់ ឬស្រៀវអញ្ចាញធ្មេញ អញ្ចាញធ្មេញនឹងឈឺចាប់នៅរាល់ពេលអ្នកដុសសម្អាតធ្មេញ ជាពិសេសប្រសិនបើអ្នកមិនប្រើប្រាស់ច្រាសដុសធ្មេញដែលមានសសៃទន់ ឬអ្នកប្រើកម្លាំងដុសខ្លាំងៗពេក។ ប៉ុន្តែប្រសិនបើអ្នកមានបញ្ហារលាកអញ្ចាញធ្មេញនោះសូម្បីតែទំពារ ឬទទួលទានភេសជ្ជៈក្ដៅនិងត្រជាក់ក៏ឈឺចាប់ ហើយមានអារម្មណ៍មិនស្រួលដែរ។ ៣. ហើមអញ្ចាញ ប្រសិនបើអញ្ចាញធ្មេញរបស់អ្នកឡើងក្រហម ហើយថែមទាំងហើមទៀតនោះអ្នកអាចនឹងកំពុងជួបប្រទះបញ្ហារលាកអញ្ចាញធ្មេញមិនខាន។ វាអាចបណ្ដាលមកពីជាតិពុលដែលបាក់តេរីបានផលិតដែលបណ្ដាលឱ្យអញ្ចាញប្រែជាហើម។ ៤. ហូរឈាមរាល់ពេលដុសធ្មេញ ឬប្រើប្រាស់ខ្សែរ៉ូតសម្អាត ក៏ព្រោះអញ្ចាញធ្មេញរបស់អ្នកកំពុងរលាកដែលបណ្ដាលឱ្យងាយនឹងហូរឈាមរាល់ពេលដុសសម្អាតធ្មេញ ឬប្រើប្រាស់ខ្សែរ៉ូត។ ប្រសិនបើអ្នកដុសសម្អាតធ្មេញ ឬប្រើប្រាស់ខ្សែរ៉ូតថ្នមៗបំផុតហើយអញ្ចាញនៅតែហូរឈាមទៀតនោះអ្នកប្រហែលជាកើតជំងឺរលាកអញ្ចាញធ្មេញប្រាកដណាស់។ ៥. ខ្យល់ដង្ហើមមានក្លិនស្អុយ ជំងឺរលាកអញ្ចាញធ្មេញក៏អាចបណ្ដាលឱ្យក្លិនខ្យល់ដង្ហើមរបស់អ្នកប្រែជាមិនល្អខ្លាំង ឬស្អុយតែម្ដង។ វាបណ្ដាលមកពីពពួកបាក់តេរី។ ៦. ពេលខ្លះអាចនឹងមានខ្ទុះ ប្រសិនបើមានខ្ទុះលេចឡើងលើអញ្ចាញនោះវាច្បាស់ណាស់ថាអ្នកកំពុងមានជំងឺរលាកអញ្ចាញធ្មេញហើយ។ ប្រយ័ត្ន! ដើម្បីជាការប្រសើរប្រសិនបើមានអាការៈខុសប្រក្រតីណាមួយកើតឡើងចំពោះអញ្ចាញ ឬមាត់ធ្មេញរបស់អ្នក ចូរកុំស្ទាក់ស្ទើនឹងទៅជួបពិគ្រោះនិងទទួលការពិនិត្យពីសំណាក់ពេទ្យធ្មេញជំនាញ៕ ត្រួតពិនិត្យដោយ www.health.com.kh	អ្នកនឹងមានជំងឺរលាកអញ្ចាញធ្មេញហើយ ប្រសិនបើអាការៈខុសប្រក្រតីមួយចំនួនលេចឡើយ។ ថាតើអាការៈទាំងនោះមានអ្វីខ្លះ? ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីអាការៈដែលលេចឡើងប្រសិនបើអ្នកមានជំងឺរលាកអញ្ចាញធ្មេញ ៖
អត្ថបទទាក់ទង Real ជាក្រុមនាំមុខគេ ក្រោយ Mbappe ចង់ចេញពី PSG ដោយសារវ៉ៃអ្នកគាំទ្រ Neymar ត្រូវដកតំណែងប្រធានក្រុមប្រេស៊ីល ហើយ Alves ជំនួសវិញ សមាជិកក្រុមជម្រើសជាតិប្រេស៊ីល Neymar កំពុងមានទំនាក់ទំនងយ៉ាងក្តៅគគុកទៅនឹងការវិលត្រឡប់ទៅកាន់ក្រុមចាស់ Barcelona វិញនៅរដូវកាលថ្មីខាងមុខ។ លោក Jordi Cardoner អនុប្រធានក្លិបអ្នកមានបុណ្យ បានអះអាងថា អតីតសមាជិកកីឡារបស់ខ្លួនរូបនេះពិតជាចង់ទៅ Camp Nou វិញពិតមែន។ ដោយឡែក Mbappe ខ្សែប្រយុទ្ធវ័យក្មេងសញ្ជាតិបារាំង បានបង្ហាញចំណាប់អារម្មណ៍ចង់មានការប្រកួតប្រជែងថ្មីជាមួយក្រុមផ្សេង ដោយក្នុងនោះ Real Madrid ជាគោលដៅធំ។ ប៉ុន្តែយ៉ាងណាក៏ដោយ អ្វីៗហាក់ធ្វើឲ្យម្ចាស់ជើងឯក Ligue 1 បារាំងធូរស្រាលចិត្តបន្តិចដោយរំពឹងថាតារាឆ្នើមទាំងពីរនឹងយល់ព្រមស្នាក់នៅទឹកដី Parc des Princes រដូវកាលក្រោយ។ ធូរស្រាលចិត្ត ដ្បិត Neymar និង Mbappe បានបង្ហាញខ្លួនក្នុងវីដេអូផ្សព្វផ្សាយពីឯកសណ្ឋានប្រកួតក្នុងដីថ្មីរបស់ក្រុម PSG សម្រាប់រដូវកាល ២០១៩-២០។ Its here! Check out the new @PSG_English jersey for the 19/20 season! Welcome @All #ICICESTPARIS pic.twitter.com/UaDJwyaAVf Paris Saint-Germain (@PSG_English) June 30, 2019 Mbappe វ័យ២០ឆ្នាំ ស៊ុតបញ្ចូលទីចំនួន៣៣គ្រាប់ក្នុងលីគរដូវកាលមុន ស្របពេល Neymar វ័យ២៦ឆ្នាំ រកបានតែ១៥គ្រាប់ប៉ុណ្ណោះដោយសារបួស ខណៈដែល PSG ឈ្នះជើងឯកដោយនាំមុនក្រុមចំណាត់ថ្នាក់ទី២ចំនួន១៦៕	Kylian Mbappe និង Neymar Jr ដែលកំពុងលេចឮដំណឹងនៃការផ្លាស់ពីទឹកដីបារាំងទៅចូលរួមក្រុមផ្សេងនោះ បានបង្ហាញខ្លួនជាមួយឈុតសម្លៀកបំពាក់ក្រុមថ្មីឲ្យក្រុម Paris Saint-Germain សម្រាប់ឯកសណ្ឋានក្នុងដីនារដូវកាល ២០១៩-២០២០។ ការបង្ហាញខ្លួននេះ បានធ្វើឲ្យក្លិបយក្សបារាំង សង្ឃឹមខ្ពស់ថា កីឡាករឆ្នើមរបស់ពួកគេទាំងពីរនឹងបន្តជួយក្រុមនៅរដូវកាលក្រោយទៀត។
ក្រុមស្ត្រីក្នុងតំបន់បឹងកក់ប្រមាណ២០នាក់ នៅព្រឹកថ្ងៃទី០៨ ខែឧសភា ឆ្នាំ២០១៧ បានយកញត្តិទៅដាក់នៅក្រសួងយុត្តិធម៌ ដើម្បីសូមឲ្យជួយអន្តរាគមន៍លើករណីលោកស្រី ទេព វន្នី ជាសកម្មជនបឹងមួយរូប ដែលកំពុងតែជាប់ឃុំក្នុងពន្ធនាគារព្រៃស។ ស្របពេលនោះ ក្រុមស្រី្តបឹងងកក់ខាងលើ ក៏ឆ្លៀតរិះគន់សាលារាជធានីភ្នំពេញផងដែរ ដែលប្រកាសឈប់អើពើនឹងការតវ៉ារបស់ពួកគេ ពាក់ព័ន្ធនឹងបញ្ហាដីធ្លីក្នុងតំបន់បឹងកក់។ លោកស្រី សុង ស្រីលាភ ដែលជាសកម្មជនបឹងកក់មួយរូប បាននិយាយដូច្នេះថា៖«សួរគាត់ជាអ្នកណា ដែលហ៊ានបិទការដោះស្រាយបញ្ហាដីធ្លីក្នុងតំបន់បឹងកក់? ក្នុងនាមពួកខ្ញុំជាប្រជាពលរដ្ឋក្នុងតំបន់បឹងកក់ ពួកខ្ញុំជឿជាក់ថា ថា្នក់នាំនៃប្រទេសកម្ពុជា នឹងក្រឡេកមើលមន្ត្រីរបស់គាត់ ដែលរំលោភបំពានលើហត្ថលេខារបស់គាត់ ដែលព្យាយាមយកចិត្តទុកដាក់លើប្រជាពលរដ្ឋក្នុងការបញ្ឈប់ជម្លោះដីធ្លីក្នុងតំបន់បឹងកក់។ ប៉ុន្តែ ធាតុពិត មន្ត្រីថ្នាក់ក្រោមរបស់គាត់ ជាពិសេសមន្ត្រីសាលារាជធានីភ្នំពេញ បានរំលោភបំពាន ដែលធ្វើឲ្យខូចកិត្តិយសរបស់មេដឹកនាំនៃប្រទេសកម្ពុជា ដោយសារតែអំពើពុករលួយ និងតាំងខ្លួនឯងជាអ្នកបញ្ឈប់ការដោះស្រាយនៅតំបន់បឹងកក់»។ ក្រុមស្រី្តបឹងកក់ ចង់ឲ្យសាលារាជធានីភ្នំពេញ យកច្បាប់មកអនុវត្ត ឲ្យមានភាពស្មើគ្នា ក្នុងការដោះស្រាយបញ្ហាដីធ្លីនៅក្នុងតំបន់បឹងកក់។ ពួកគេ និយាយទៀតថា ការដោះស្រាយបញ្ហាដោយឥតលម្អៀង នឹងអាចធ្វើឲ្យប្រជាពលរដ្ឋមានភាពកក់ក្ដៅ និងមានជំនឿទៅលើរដ្ឋាភិបាល។ សូមបញ្ជាក់ថា ថ្មីៗ លោក ឃួង ស្រេង អ្នកនាំពាក្យ និងជាអភិបាលរងរាជធានីភ្នំពេញ បានប្រកាសថា សាលារាជធានីភ្នំពេញ សម្រេចឈប់ដោះស្រាយទំទាស់ដីធ្លីនៅក្នុងតំបន់បឹងកក់។ លោក ឃួង ស្រេង លើកហេតុផលថា ដំណោះស្រាយលើទំទាស់ដីធ្លីកន្លងមក គឺសមរម្យហើយ សម្រាប់ប្រជាពលរដ្ឋក្នុងតំបន់បឹងកក់៕	ភ្នំពេញ៖ ក្រុមស្ត្រីបឹងកក់ បានសម្តែងការមិនពេញចិត្ត ចំពោះសាលារាជធានីភ្នំពេញ ដែលប្រកាសឈប់ដោះស្រាយបញ្ហាដីធ្លីនៅក្នុងតំបន់បឹងកក់។
គោលបំណងដែលក្រសួងកសិកម្ម ជំរុញឲ្យក្រុមហ៊ុន ឬម្ចាស់កសិដ្ឋានដាំដំណាំចេក ចុះបញ្ជីជាផ្លូវការនេះ គឺដើម្បីងាយដល់មន្ត្រីជំនាញការពារររុក្ខជាតិ និងភូតគាមអនាម័យនៃប្រទេសទាំងពីរពិនិត្យ និងវាយតម្លៃលើលក្ខណៈបច្ចេកទេស ជាពិសេសការគ្រប់គ្រងការដាំដុះ ការវេចខ្ចប់ ឲ្យស្របតាមលក្ខខណ្ឌតម្រូវភូតគាមអនាម័យ ដែលមានចែងក្នុងពិធីសារមុននឹងធ្វើការនាំចេញ។ ការចុះបញ្ជីនេះ ក្រសួងកសិកម្ម អនុញ្ញាតឲ្យតែក្រុមហ៊ុន ឬម្ចាស់កសិដ្ឋានដាំចេក ដែលមានបំណងចង់នាំចេញទៅទីផ្សារប្រទេសចិនប៉ុណ្ណោះ ពោលគឺម្ចាស់ដំណាំហូបផ្លែផ្សេងទៀត ក្រៅពីផ្លែចេក មិនតម្រូវឲ្យមានការចុះបញ្ជីឡើយ។ «ក្នុងពិធីសារនោះ មិនតម្រូវឲ្យម្ចាស់កសិដ្ឋានដាំដំណាំឈើហូបផ្លែទាំងអស់ ត្រូវមកចុះបញ្ជីនៅក្រសួងនោះទេ គឺតម្រូវឲ្យក្រុមហ៊ុន ឬម្ចាស់កសិដ្ឋានដាំចេក ដែលមានបំណងចង់នាំចេញទៅទីផ្សារប្រទេសចិនប៉ុណ្ណោះ»។ នេះជាការបញ្ជាក់របស់ក្រសួងកសិកម្ម។ អត្ថបទទាក់ទង ចិនបើកផ្លូវឲ្យកម្ពុជានាំចេញផ្លែចេកទៅទីផ្សារខ្លួនដោយផ្ទាល់ ចំពោះការនាំចេកចេញទៅទីផ្សារចិននេះ ប្រទេសទាំងពីរមិនបានកំណត់ប្រភេទផ្លែចេកក្នុងពិធីសារនោះទេ ពោលគឺផ្លែចេកទូទៅ។ ប៉ុន្តែលោក ហ៊ាន វណ្ណហន អគ្គនាយកនៃអគ្គនាយកដ្ឋានកសិកម្មនៃក្រសួងកសិកម្ម បានអះអាងថា មានតែចេកអំបូងលឿងទេជាជម្រើសល្អបំផុត ដែលមានលក្ខណៈគ្រប់គ្រាន់អាចនាំចេញបាន។ សព្វថ្ងៃចេកអំបូងលឿង មានដាំនៅខេត្តរតនគិរី ក្រចេះ និងខេត្តកំពត ប្រមាណ ៥ពាន់ហិកតា ដែលឲ្យផលប្រហែល ៣០ម៉ឺនតោនក្នុងមួយឆ្នាំ។ ប្រភេទផ្លែចេកទាំងនេះ ត្រូវបាននាំចេញទៅប្រទេសវៀតណាមស្ទើតែរៀងរាល់ថ្ងៃ ហើយវៀតណាមធ្វើការនាំចេញបន្ត។ នេះបើតាមលោក ហ៊ាន វណ្ណហន ។ លោកបន្ថែមថា នៅពេលនេះ កម្ពុជាមានច្រកទីផ្សារថ្មីមួយទៀត គឺប្រទេសចិន ដែលនឹងបានតម្លៃខ្ពស់ជាងលក់ឲ្យវៀតណាម។ បើតាមលោក ហ៊ាន វណ្ណហន ចេករបស់កម្ពុជាត្រូវបានរំពឹងថានឹងចូលទឹកដីចិនដោយផ្ទាល់លើកដំបូងនៅចុងឆ្នាំនេះ។ ក្នុងពិធីចុះហត្ថលេខាលើពិធីសារកន្លងមក ភាគីកម្ពុជាបានស្នើឲ្យភាគីចិន ពន្លឿនការងារក្នុងការអនុញ្ញាតឲ្យកម្ពុជានាំចេញ ផ្លែស្វាយ តាង៉ែន ស្រកានាគ ម្រេច និងសំបុកត្រចៀកកាំ ទៅទីផ្សារចិនផងដែរ។ ក្នុងឆ្នាំ២០១៧ កន្លងទៅ កម្ពុជាបាននាំចេញអង្ករជិត ២០ម៉ឺនតោន ដំឡូងមីក្រៀម និងម្សៅ ៥៨ពាន់តោន កៅស៊ូជាង ៣ពាន់តោន ទៅទីផ្សារចិន៕	ភ្នំពេញ៖ ក្រសួងកសិកម្ម រុក្ខាប្រមាញ់ និងនេសាទ ប្រាប់ឲ្យម្ចាស់កសិដ្ឋានដាំដំណាំចេក ចុះបញ្ជីនៅក្រសួងឲ្យបានត្រឹមត្រូវ ដើម្បីដំណើរការនាំចេញទៅទីផ្សារចិន។ ការជំរុញរបស់ក្រសួងនេះ ធ្វើឡើងបន្ទាប់ពីកម្ពុជា និងចិន បានចុះហត្ថលេខាលើពិធីសារស្ដីពីលក្ខខណ្ឌតម្រូវភូតគាមអនាម័យសម្រាប់នាំចេញផ្លែចេក ទៅទីផ្សារប្រទេសចិន។
លោកវរសេនីយ៍ Saneh Detsupha មន្ត្រីប៉ូលិសក្នុងខេត្តស្រះកែវ និយាយថា គ្រោះថ្នាក់ចរាចរណ៍រវាងឡានដឹកអ្នកដំណើរ និងឡានមួយបាំងកន្លះបានកើតឡើងនៅចំណុចផ្លូវប្រសព្វខាងមុខផ្សារ Khao Chakan នៅព្រឹកថ្ងៃទី១៣ ខែមិថុនា។ ក្រុមជួយសង្គ្រោះ និងប៉ូលិស បានរកឃើញសាកសពបួនក្នុងឡានដឹកអ្នកដំណើរ និងសាកសពពីរទៀតក្នុងឡានប្រភេទភីកអាប់។ អ្នកដំណើរចំនួន១១នាក់ដែលជិះក្នុងឡានដឹកអ្នកដំណើរ ត្រូវរកឃើញថាបានរងរបួស។ សាក្សីបានប្រាប់ប៉ូលិសថា ឡានដឹកអ្នកដំណើរពណ៌ស បានធ្វើដំណើរក្នុងល្បឿនលឿនឆ្ពោះទៅខេត្ត Chantahburi និងបានរេចង្កូតទៅបុករបាំងផ្លូវ រួចក៏បន្តរេចង្កូតឆ្លងទៅគន្លងផ្លូវម្ខាងទៀត ហើយក៏បុកឡានដឹកទំនិញដែលមានទិសដៅផ្ទុយគ្នាចំពីមុខពេញទំហឹងតែម្ដង។ បើតាមកាសែតបាងកកប៉ុស្តិ៍ ជនរងគ្រោះបាត់បង់ជីវិតទាំង៦នាក់ និងអ្នករងរបួសទាំង១១នាក់ គឺសុទ្ធតែជាពលករទាំងអស់។ ស្ត្រីជនជាតិខ្មែរទាំង៣នាក់ ដែលបាត់បង់ជីវិតមិនទាន់ស្គាល់អត្តសញ្ញាណច្បាស់នៅឡើយទេ។ ប៉ូលិសថៃនិយាយថា អ្នកដំណើរទាំងអស់ក្នុងឡានពណ៌ស មានគោលដៅទៅកាន់ខេត្ត Chanthaburi ដើម្បីទទួលបានទិដ្ឋាការបន្តទៀត៕	មនុស្ស៦នាក់ បានបាត់បង់ជីវិតនិង ១១នាក់រងរបួសក្នុងគ្រោះថ្នាក់ចរាចរណ៍រវាងឡានដឹកពលករ និងឡានមួយបាំងកន្លះនៅខេត្តស្រះកែវ នៅព្រឹកថ្ងៃទី១៣ ខែមិថុនា។ មនុស្ស៦នាក់ដែលបានបាត់បង់ជីវិត មានស្ត្រីជនជាតិខ្មែរបីនាក់ ខណៈបីនាក់ផ្សេងទៀតជាជនជាតិថៃ ហើយជនរងគ្រោះទាំង៦នាក់នេះ សុទ្ធតែជាពលករទាំងអស់។ នេះបើតាមការផ្សាយរបស់កាសែតបាងកកប៉ុស្តិ៍។
ខាងក្រោមនេះយើង នឹងបង្ហាញឱ្យដឹងពីរបស់ដែលអ្នកមិនគួរប្រើរួម ឬចែករំលែកជាមួយនរណាម្នាក់ ៖ ១. សាប៊ូដុំ សាប៊ូអាចជួយសម្អាតរាងកាយរបស់អ្នកបាន ប៉ុន្តែវាមិនអាចសម្អាតខ្លួនឯងបានឡើយ! វីរុសបាក់តេរីអាចគ្របដណ្ដប់ពេញលើសាប៊ូដុំក្រោយពេលប្រើម្ដង ហើយអាចឆ្លងយ៉ាងងាយពីមនុស្សម្នាក់ទៅម្នាក់! ២. កន្សែងជូតខ្លួន ការប្រើកន្សែងជូតខ្លួនរួមគ្នាជាមួយនរណាម្នាក់ក៏អាចបណ្ដាលឱ្យអ្នកប្រឈមមុខនឹងហានិភ័យនៃការឆ្លងមេរោគផងដែរ។ កន្សែងអាចជាជម្រកនៃពពួកបាក់តេរីច្រើនប្រភេទ ជាពិសេសប្រសិនបើត្រូវបានព្យួរចោលក្នុងបន្ទប់ទឹកពោរពេញដោយសំណើម។ កន្សែងអាចចម្លងមេរោគផ្សិតនិងបាក់តេរីផ្សេងៗទៀតដែលបង្ករោលកន្ទួលក្រហមលើស្បែក រោគមុន និងជំងឺភ្នែកក្រហម។ ដើម្បីជាការប្រសើរចូរបោកសម្អាតកន្សែងជូតមុខនិងខ្លួន ក្រោយប្រើបានពី ៤ ទៅ ៥ ដង ហើយកុំភ្លេចដាក់វាហាលឱ្យស្ងួតជានិច្ច។ ៣. រ៉ូលអនលាបក្លៀក រ៉ូលអនលាបក្លៀកអាចផ្ទុក ឬបង្កការឆ្លងមេរោគធ្ងន់ធ្ងរ ជាពិសេសប្រសិនបើបាក់តេរីចូលទៅក្នុងរបួសតូចៗដែលកើតមានក្រោយកោររោម។ ដូច្នេះដើម្បីជាការប្រសើរចូរជ្រើសរើសនូវរ៉ូលអនប្រភេទប្រឆាំងបាក់តេរី ហើយកុំចែករំលែកវាជាមួយអ្នកផ្សេង។ ៤. ដបទឹក មនុស្សគ្រប់គ្នាត្រូវទទួលទានទឹកឱ្យបានយ៉ាងហោចណាស់ ២ លីត្រក្នុងមួយថ្ងៃដើម្បីរក្សាបាននូវសុខភាពល្អប្រសើរ។ ដូច្នេះហើយទើបការយួរដបទឹកតាមខ្លួនជារឿងចាំបាច់។ ទោះជាយ៉ាងណាអ្នកមិនគួរចែករំលែកដបទឹករបស់អ្នកជាមួយអ្នកដទៃឡើយ! នេះក៏ព្រោះតែអ្នកអាចឆ្លងមេរោគតាមរយៈទឹកមាត់ដែលជាប់នឹងមាត់ដប។ ៥. ច្រាសដុសធ្មេញ ក៏ដូចទៅនឹងការចែករំលែកដបទឹកដែរ ការប្រើច្រាសដុសធ្មេញរួមគ្នាអាចបង្កបញ្ហាឆ្លងមេរោគគួរឱ្យបារម្ភ។ ៦. ឡាម អ្នកអាចប្រឈមមុខខ្ពស់នឹងហានិភ័យនៃជំងឺថ្លើម ឬជំងឺអេដស៍ពីការប្រើប្រាស់ផ្លែឡាមរួមគ្នា ពិសេសជាមួយអ្នកដែលមានផ្ទុកជំងឺទាំងនេះ។ ទោះជាផ្លែឡាមមិនមានប្រឡាក់ឈាមអ្វីក៏ដោយ ក៏ការប្រើប្រាស់ផ្លែឡាមរួមគ្នានៅតែអាចបង្កបញ្ហាស្បែកផ្សេងៗបានដែរ។ ៧. កន្ត្រៃកាត់ក្រចក យើងមើលមិនឃើញឡើយនឹងភ្នែកទទេរ ប៉ុន្តែនៅលើម្រាម និងក្រចកដៃជើងរបស់មនុស្សមានផ្ទុកសម្បូរទៅដោយមេរោគបាក់តេរីច្រើនប្រភេទ! ដូច្នេះកន្ត្រៃកាត់ក្រចកធម្មតាអាចក្លាយជាភ្នាក់ងារចម្លងមេរោគពីមនុស្សម្នាក់ទៅម្នាក់ទៀតយ៉ាងងាយ។ ជាញឹកញយការប្រើប្រាស់កន្ត្រៃកាត់ក្រចករួមគ្នាបង្កការកើនឡើងនូវហានិភ័យនៃការឆ្លងជំងឺ ឬមេរោគផ្សិត និងវីរុស HPV ដែលនាំឱ្យកើតមានជំងឺគួរឱ្យព្រួយបារម្ភ៕ ត្រួតពិនិត្យដោយ www.health.com.kh	សុខភាព គឺជារឿងសំខាន់ដែលមនុស្សគ្រប់គ្នាត្រូវយកចិត្តទុកដាក់ការពារ ដើម្បីចៀសផុតពីបញ្ហាផ្សេងៗគួរឱ្យបារម្ភ។ ចំណុចមួយនៃការថែរក្សាសុខភាពបានល្អប្រសើរចៀសផុតពីជំងឺឆ្លង គឺការមិនចែករំលែក ឬប្រើប្រាស់របរមួយចំនួនរួមគ្នាជាមួយអ្នកដទៃ និងសូម្បីអ្នកដែលស្និតបំផុតក៏ដោយ! ថាតើរបស់របរទាំងនោះមានអ្វីខ្លះទៅ?
Mc Leary ដូចជាមិនញញឺតសោះចំពោះការប្រកួតជាមួយ ចាន់ រតនា ក្នុងកម្មវិធី«អ្នកលេងគុន»ឡើយ បើទោះដឹងប្រវត្តិមួយចំនួននៃការប្រកួតរបស់កីឡាករកម្ពុជារូបនេះ ក្នុងព្រឹត្តិការណ៍អន្ដរជាតិនានា ដោយក្នុងនោះរាប់បញ្ចូលទាំងការប្រកួតក្នុងសង្វៀន One Championship ផងដែរ។ កីឡាករហ្វីលីពីនវ័យ ២២ឆ្នាំរូបនេះ បាននិយាយដូច្នេះថា បទពិសោធន៍ប្រកួតច្រើនរបស់ ចាន់ រតនា មិនបានបំបាក់ស្មារតីប្រកួតរបស់ខ្លួនឡើយ ព្រោះ រតនា មានអាយុច្រើន និងកម្លាំងខ្សោយជាងខ្លួន។ «ជាការសម្លឹងឃើញ និងជំនាញរបស់ខ្ញុំ ខ្ញុំ មានជំនឿចិត្ត។ ជាក់ស្ដែង បទពិសោធន៍ច្រើន គឺមានប្រៀបជាង ប៉ុន្ដែពេល ដែលអ្នកមានវ័យជ្រេ កាយវិការអ្នកកាន់តែយឺត។ ប្រសិនអ្នក នៅក្មេង អ្នកលឿន ហើយអ្នកខ្លាំង។ សម្រាប់ខ្ញុំ ខ្ញុំលឿន ខ្ញុំ ខ្លាំង។ ខ្ញុំ មានប្រៀបជាងក្នុងការប្រកួតនេះ។»។ Mc Leary បាននិយាយដូច្នេះ។ អ្នកលេងគុនល្បុក្កតោរូបនេះ ចាត់ទុក ចាន់ រតនា គ្រាន់តែជាតោចាស់ ដែលកាច់មួយប៉ុណ្ណោះ ហើយ Mc Leary នឹងកាច់បំបាក់ចង្កូមតោចាស់នេះ ក្នុងព្រឹត្តិការណ៍«អ្នកលេងគុន»។ «ខ្ញុំ ដឹងថា ចាន់ រតនា គាត់ចាស់ ប៉ុន្ដែគាត់ គឺជាតោមួយ ដែលមានស្មារតីប្រកួតមិនអាចបំបែកបាន។ ខ្ញុំ នឹងយកឈ្នះលើគាត់ នេះ គឺជាអ្វី ដែលខ្ញុំ បានតាំងចិត្ត។»។ កីឡាករហ្វីលីពីន រហស្សនាមក្របីឡើង«ក»រូបនេះ បាននិយាយទាំងជឿជាក់។ ដោយឡែក មុនប្រកួតក្នុងព្រឹត្តិការណ៍«អ្នកលេងគុន»នេះ Mc Leary បានហ្វឹកហាត់អស់រយៈពេល ៦ខែ ដោយក្នុងនោះ ក៏មានការប្រកួតប្រដាល់ផ្សេងៗជាការកម្ដៅសាច់ដុំ នៅហ្វីលីពីន ផងដែរ។ ការហ្វឹកហាត់គុនល្បុក្កតោ សម្រាប់ Mc Leary មិនមានការលំបាកប៉ុន្មានទេ ដោយសារតែរូបគេ ជាកីឡាករ ដែលហាត់ Sambo ជាក្បាច់គុនហ្វីលីពីន មានស្នៀតខ្លះស្រដៀង ក្បាច់គុនល្បុក្កតោ។ កីឡាករវ័យ ២២ឆ្នាំរូបនេះ បាននិយាយប្រាប់ដូច្នេះ៖«ខ្ញុំ បានហ្វឹកហាត់គុនល្បុក្កតោ អស់ ៦ខែ ដើម្បីត្រៀមប្រកួតនេះ។ ហើយមុនពេលដល់ការប្រកួត«អ្នកលេងគុន ខ្ញុំ បានប្រកួតប្រដាល់ នៅប្រទេសហ្វីលីពីន។ ក្បាច់ Sambo និងល្បុក្កតោ មានចំណុចខុសគ្នា បន្ដិចបន្តួច ប៉ុន្ដែ ខ្ញុំអាចហ្វឹកហាត់ ក្បាច់គុននេះបាន។ នេះ ជាការប្រកួតថ្មីសម្រាប់ខ្ញុំ ប៉ុន្ដែ ខ្ញុំ អាចរៀន និងអាចធ្វើបាន។»។ គួរបញ្ជាក់ថា ព្រឹត្តិការណ៍«អ្នកលេងគុន» នឹងប្រព្រឹត្តទៅនៅថ្ងៃទី១៥ ខែធ្នូ ឆ្នាំ២០២៣ ម៉ោង ៦:៣០យប់ នៅពហុកីឡដ្ឋានជាតិអូឡាំពិក។ ការប្រកួតនេះ មាន ៧គូ៖ ពេជ្រ ពន្លឺ ប្រកួតជាមួយ Honggvixay sivilay កីឡាករមកពីឡាវ លើទម្ងន់ ៥៤គីឡូក្រាម, ពេជ្រ ខាំតៃ ប៉ះជាមួយ Hoang Phuc Thuan កីឡាករវៀតណាម លើទម្ងន់ ៥៣គីឡូក្រាម, ស៊ូ កក្កដា ត្រូវតតាំងជាមួយ Muhammad yunus dhae atu កីឡាករឥណ្ឌូណេស៊ី លើទម្ងន់ ៦៣គីឡូក្រាម។ ចំណែក ណាង សុវណ្ណ ប្រកួតជាមួយ Pham Van Giang លើទម្ងន់ ៥១គីឡូក្រាម, កីឡាករ មាស រាជៈ ជួបជាមួយ SanJaya Hutagaol កីឡាករឥណ្ឌូណេស៊ី លើទម្ងន់ ៦០គីឡូក្រាម។ រីឯ រិន សារ័ត្ន ត្រូវស្វាគមន៍ Jiar Orlando Castillo លើទម្ងន់ ៦៥គីឡូក្រាម។ គូចុងក្រោយ កីឡាករ ចាន់ រតនា ត្រូវប្រកួតជាមួយ John Mc Leary Ornido កីឡាករហ្វីលីពីន លើទម្ងន់ ៦២គីឡូក្រាម៕	Jonh Mc Leary Ornido អ្នកប្រយុទ្ធគុនល្បុក្កតោហ្វីលីពីន ចាត់ទុក ចាន់ រតនា គឺជាតោចាស់ មួយដែលមិនចេះញញឺតដៃគូ និងសង្វៀន ។ ប៉ុន្ដែ អ្នកប្រយុទ្ធហ្វីលីពីនរូបនេះ ប្ដេជ្ញាយកឈ្នះឲ្យបាន ក្នុងព្រឹត្តិការណ៍«អ្នកលេងគុន» នាថ្ងៃទី១៥ ខែធ្នូ ឆ្នាំ២០២៣ នៅពហុកីឡដ្ឋានជាតិអូឡាំពិក។ កីឡាករល្បុក្កតោហ្វីលីពីនរូបនេះ ហ៊ាននិយាយដូច្នេះ ព្រោះយល់ថា ខ្លួនគឺមានប្រៀបជាង ចាន់ រតនា ដោយសារតែវ័យ និងកម្លាំងកាយសម្បទា។
ក្រុមហ៊ុនបានឲ្យដឹងថា ដើម្បីលើកកម្ពស់វប្បធម៌នៅកន្លែងធ្វើការ ក្រុមហ៊ុន បានបណ្តុះវប្បធម៌សុវត្ថិភាពដល់ បុគ្គលិកគ្រប់រូបទាំងអស់ ទាំងនៅទីតាំងផលិតកម្ម និងទាំងនៅការិយាល័យ ។ ក្រុមហ៊ុនបានចាត់ទុកថា សុវត្ថិភាពគឺជាទំនួលខុសត្រូវរួមរបស់ក្រុមហ៊ុនផង និងបុគ្គលិកគ្រប់គ្នាផង ហើយបុគ្គលិកទាំងអស់ជាអ្នកចូលរួមបង្កើត និងចាត់វិធានការចាំបាច់ទាំងអស់ ដើម្បីពង្រឹងការអនុវត្តសុវត្ថិភាព។ អ្នកនាង យង់ កញ្ញា ដែលជាបុគ្គលិកមួយរូបរបស់ ខ្មែរ ប៊ែវើរីជីស បានឲ្យដឹងថា គាត់តែងប្រកាន់ខ្ជាប់តាមគោលការណ៍សុវត្ថិភាព និងបង្កើតវប្បធម៌សុវត្ថិភាព រាល់ពេលចូលមកបំពេញការងារប្រចាំថ្ងៃ ។ អ្នកនាងបានបន្ដថា៖ ក្រៅពីការប្រើប្រាស់សម្ភារៈសុវត្ថិភាព នៅទីនេះ ខ្ញុំអនុវត្តតាមគោលការណ៍សុវត្ថិភាពយ៉ាងតឹងរឹង និងចូលរួមពង្រឹងវប្បធម៌សុវត្ថិភាពយ៉ាងសកម្ម តាមរយៈការជួយរាយការណ៍នៅទីតាំង និងសកម្មភាពមិនមានសុវត្ថិភាពជាប្រចាំដោយប្រើប្រាស់ប្រព័ន្ធ Safety Culture System ដើម្បីការពារទុកជាមុន និងបញ្ចៀសឧបទ្ទវហេតុ ឬគ្រោះថ្នាក់ដែលអាចកើតឡើងដោយប្រការណាមួយទៅលើបុគ្គលិក។។ លោក ស្រ៊ុន វណ្ណៈ អនុប្រធានផ្នែកសុវត្ថិភាព នៅក្រុមហ៊ុន ខ្មែរ ប៊ែវើរីជីស បានបញ្ជាក់ថា គ្រប់បុគ្គលិកទាំងអស់ ក៏ដូចជាភ្ញៀវគ្រប់រូបដែលចូលមកកាន់ទីតាំងផលិតកម្មរបស់ក្រុមហ៊ុន ត្រូវតែប្រកាន់ខ្ជាប់នូវគោលការណ៍សុវត្ថិភាពរបស់ក្រុមហ៊ុន ។ លោកមានប្រសាសន៍បន្ថែមថា៖ នៅទីនេះ សុវត្ថិភាពការងាររបស់បុគ្គលិក ជាង អ្នកម៉ៅការ និងភ្ញៀវដែលចូលមកក្នុងក្រុមហ៊ុនទាំងអស់ ត្រូវបានចាត់ទុកថាជាអាទិភាពធំបំផុតជាងគេ ហើយពួកគាត់ត្រូវធ្វើយ៉ាងណាប្រកាន់ខ្ជាប់រាល់វិន័យផ្ទៃក្នុងទាំងអស់ ដើម្បីការពារដល់សុខភាព និងសុវត្ថិភាពរបស់ពួកគាត់ ។ ខ្មែរ ប៊ែវើរីជីស ប្រតិបត្តិច្បាប់ការពារសុវត្ថិភាពទាំង ១០ ដែលក្រុមហ៊ុនបានកំណត់ឡើង រួមបញ្ជូលទាំងការផ្ដល់វគ្គបណ្ដុះបណ្ដាលស្តីពីការរក្សាសុវត្ថិភាព ដើម្បីធានាថាបុគ្គលិកមានសុវត្ថិភាពមួយរយភាគរយ ក្នុងអំឡុងពេលបំពេញការងារ។ សម្រាប់បុគ្គលិកនានា ដូចជា អ្នកនាង យង់ កញ្ញា ជាដើម គោលការណ៍ទាំងអស់នេះហើយ ដែលធ្វើឲ្យគាត់បំពេញការងារដោយពុំមានក្ដីបារម្ភ និងការភ័យខ្លាច ទាំងសុវត្ថិភាព និងសុខភាពរបស់គាត់។ គួរបញ្ជាក់ផងដែរថា ជាមួយនឹងគោលការណ៍សុវត្ថិភាពដ៏រឹងមាំបែបនេះ ធ្វើឲ្យក្រុមហ៊ុន ខ្មែរ ប៊ែវើរីជីស បានក្លាយជាក្រុមហ៊ុនលេចធ្លោឈានមុខគេ ដែលយកចិត្តទុកដាក់បំផុតចំពោះសុខុមាលភាពរបស់បុគ្គលិក៕ (អត្ថបទពាណិជ្ជកម្ម)	ខ្មែរ ប៊ែវើរីជីស ដែលជាក្រុមហ៊ុនផលិតស្រាបៀរ និងភេសជ្ជៈ ឈានមុខគេនៅកម្ពុជា និងគ្រប់គ្រងដោយវិនិយោគិនខ្មែរ 100% នោះ បានគិតគូរទៅលើសុវត្ថិភាពការងាររបស់បុគ្គលិក គឺជាអាទិភាពចម្បងរបស់ខ្លួន។
សៀវភៅនេះ ត្រូវបានផលិតដោយមានការចូលរួមផ្តល់ជាយោបល់ និងព័ត៌មានជាច្រើនពីបណ្តាក្រសួង និងស្ថាប័នពាក់ព័ន្ធជាច្រើន ហើយត្រូវបានសម្ពោធជាផ្លូវការនាព្រឹកថ្ងៃទី២៣ ខែកញ្ញា ឆ្នាំ២០២២ នៅវិទ្យាល័យព្រះស៊ីសុវត្ថិ ដោយមានវត្តមានដ៏ខ្ពស់ខ្ពស់ពី លោកឯកឧត្តមបណ្ឌិត សាន វឌ្ឍនា អនុរដ្ឋលេខាធិការក្រសួងអប់រំ យុវជន និងកីឡា លោក Dominic Sharpe នាយកសាលាភាពជាអ្នកដឹកនាំឡៃហ្គឺ លោក គា បូរាណ ប្រធាននាយកប្រតិបត្តិនៃគ្រឹះស្ថានមីក្រូហិរញ្ញវត្ថុ អេ អឹម ខេ និងភ្ញៀវកិត្តិយសជាច្រើនទៀត។ សៀវភៅសេដ្ឋកិច្ចប្រទេសកម្ពុជា វ៉ុល២ ត្រូវបានសរសេរដោយសិស្សានុសិស្សឆ្នើមកម្រិតវិទ្យាល័យ អំពីវឌ្ឍនាការនៃសេដ្ឋកិច្ចប្រទេសកម្ពុជាពីឆ្នាំ២០១៥ ដល់ឆ្នាំ២០២១ ហើយសៀវភៅនេះបានរៀបចំឡើងជា ភាសាខ្មែរ និងភាសាអង់គ្លេស ដែលងាយស្រួលយល់ ជាពិសេសសម្រាប់សិស្សវិទ្យាល័យ ដើម្បីជាគ្រឹះនៃការយល់ដឹងអំពីសេដ្ឋកិច្ចស៊ីជម្រៅមុនពេលពួកគាត់បន្តការសិក្សាទៅថ្នាក់ខ្ពស់ ឬសម្រាប់ប្រកបកិច្ចការងារផ្សេងៗ។ លោក គា បូរាណ ប្រធាននាយកប្រតិបត្តិគ្រឹះស្ថានហិរញ្ញវត្ថុ អេ អឹម ខេ មានប្រសាសន៍ក្នុងកម្មវិធីសម្ពោធនេះថា យើងពិតជាមានការកោតសរសើរ និងមោទកភាពយ៉ាងខ្លាំងលើសមត្ថភាពសិស្សឆ្នើម ដែលក្នុងកម្រិតវិទ្យាល័យ ប៉ុន្តែអាចសរសេរ និងផលិតសៀវភៅសេដ្ឋកិច្ចបានចេញជារូបរាងដូច្នេះ។ សៀវភៅនេះពិតជាធនធានដ៏ល្អដែលយើងសង្ឃឹមថានឹងជួយផ្តល់ជាគំនិត សម្រាប់ការអភិវឌ្ឍសេដ្ឋកិច្ចប្រទេសកម្ពុជាទៅដល់ក្មេងៗជំនាន់ក្រោយ ជាពិសេសគឺចាប់ផ្តើមពីសិស្សវិទ្យាល័យ។ ការគាំទ្រគម្រោងផលិតសៀវភៅនេះ គឺឆ្លើយតបទៅនឹងគោលការណ៍ទំនួលខុសត្រូវសង្គមរបស់ អេ អឹម ខេ ដែលតែងតែចូលរួមតាមរយៈសកម្មភាពសង្គម និងការបរិច្ចាគផ្សេងជាច្រើន រួមបញ្ចូលទាំងវិស័យអប់រំ និងការបណ្តុះបណ្តាលធនធានមនុស្ស ជាពិសេសចំណេះដឹងហិរញ្ញវត្ថុ។ អេ អឹម ខេ នឹងនៅតែបន្ដគាំទ្រទៅដល់សកម្មភាពផ្សេងៗទៀត ស្របតាមគោលការណ៍ទំនួលខុសត្រូវសង្គមរបស់យើង។ គួរបញ្ជាក់ផងដែរថា សៀវភៅសេដ្ឋកិច្ចប្រទេសកម្ពុជា វ៉ុល២ ត្រូវបានចងក្រងឡើង ដោយផ្ដោតសំខាន់ទៅលើវិស័យចំនួន ៩ធំៗ ដែលរួមចំណែកយ៉ាងខ្លាំងទៅដល់ផលិតផលក្នុងស្រុកសរុបនៃសេដ្ឋកិច្ចប្រទេសកម្ពុជា ក៏ដូចជាការអភិវឌ្ឈន៍នានាក្នុងប្រទេសជារួម៕ អត្ថបទពាណិជ្ជកម្ម	គ្រឹះស្ថានមីក្រូហិរញ្ញវត្ថុ អេ អឹម ខេ មានកិត្តិយសក្នុងការរួមចំណែកគាំទ្រការផលិត សៀវភៅសេដ្ឋកិច្ចប្រទេសកម្ពុជា វ៉ុល២ ដល់ សាលាភាពជាអ្នកដឹកនាំឡៃហ្គឺ ជាថវិកាក្នុងការបោះពុម្ពចំនួន១០០០ក្បាល។
ពាក្យដែលសរសេរ«និយត»នៅខាងដើមពាក្យមានដូចជា និយតកម្ម, និយតករ និងនិយតភាព។ «និយតកម្ម» មានថ្នាក់ពាក្យជានាមសព្ទមានន័យថា ការធ្វើឲ្យទៀងទាត់ ការធ្វើឱ្យមានភាពទៀងទាត់ឡើង។ «និយតកម្ម»មានន័យម្យ៉ាងទៀតថា ការធ្វើឲ្យទៀងទាត់,ការធ្វើឱ្យមានភាពស្របទៅនឹងបញ្ញត្តិច្បាប់ ដែលនាំ ឱ្យលិខិតនោះមានលក្ខណៈត្រឹមត្រូវអាចយកទៅអនុវត្តបាន។ «និយតករ»មានថ្នាក់ពាក្យជានាមសព្ទមានន័យថា វត្ថុ ឬអ្វីៗដែលអាចត្រួតពិនិត្យ ឬកែតម្រូវអ្វីមួយជាប្រចាំ។ ចំណែក«និយតភាព»មានថ្នាក់ពាក្យជានាមសព្ទមានន័យថា ភាពដ៏ទៀងទាត់ ភាពដ៏ពិតប្រាកដ។ ឧទាហរណ៍៖ ដោយសារនិយតភាពក្នុងកិច្ចការរបស់លោក ទើបបានជាលោកមានកេរ្តិ៍ឈ្មោះល្បីល្បាញ៕	«និយត» មានន័យថាថ្នាក់ពាក្យជាគុណសព្ទ មានន័យថា ដែលទៀងទាត់ ដែលមានជារៀងរាល់ពេល។ ពាក្យមួយចំនួនទៀតដែលសរសេរដោយផ្តើមដោយនិយតនៅខាងដើមពាក្យ គឺសុទ្ធតែមានន័យថា ទៀងទាត់ និងពិតប្រាកដ។ នេះបើតាមសទ្ទានុក្រមដែលរៀបរៀងដោយលោក ទូច គីមស្រ៊ាង សមាជិកក្រុមប្រឹក្សាជាតិភាសាខ្មែរ។
នៅថ្ងៃទី៣០ ខែមីនាគណៈកម្មការអចិន្ត្រៃយ៍នៃសភាប្រជាជនចិន បានអនុម័តច្បាប់បោះឆ្នោតហុងកុងថ្មីដែលរួម បញ្ចូលការកាត់បន្ថយចំនួនតំណាងរាស្ត្រដែលជ្រើសតាំងតាមរយៈការបោះឆ្នោត និងបង្កើតនីតិវិធីត្រួតពិនិត្យ បេក្ខភាពដែលចង់ឈរឈ្មោះបោះឆ្នោត។ សកម្មភាពនេះនាំឱ្យអាមេរិក និងអង់គ្លេសរិះគន់ខ្លាំងៗ។ អត្ថបទទាក់ទង សភាចិន អនុម័តកំណែទម្រង់ប្រព័ន្ធបោះឆ្នោតហុងកុងហើយ «យើងបារម្ភជាយ៉ាងជ្រាលជ្រៅពីការកែប្រែប្រព័ន្ធបោះឆ្នោតហុងកុង ដែលប្រឆាំងទៅនឹងឆន្ទៈនៃប្រជាជនហុងកុង និងមិនអនុញ្ញាតឱ្យពលរដ្ឋហុងកុងមានសំឡេងក្នុងកិច្ចការអភិបាលកិច្ចរបស់ខ្លួន»។ នេះជាការលើកឡើងក្នុងសារ អេឡិចត្រូនិកនាថ្ងៃទី៣១ ខែមីនា របស់អ្នកនាំពាក្យក្រសួងការបរទេសអាមេរិក ទៅកាន់ទីភ្នាក់ងារព័ត៌មាន Reuters ។ កំណែទម្រង់ទ្រង់ទ្រាយធំក្នុងប្រព័ន្ធបោះឆ្នោតហុងកុង នាំឱ្យបង្កើនអាសនៈសភាតំបន់នេះពីចំនួន៧០ទៅ៩០ អាសនៈ ខណៈចំនួនតំណាងរាស្ត្រដែលជ្រើសចេញពីការបោះឆ្នោតធ្លាក់ចុះពី៣៥ មកត្រឹមតែ២០ ប៉ុណ្ណោះ។ កំណែទម្រង់នេះ ត្រូវបានចិនអះអាងថា ជាការពង្រឹងការគ្រប់គ្រងតំបន់ហុងកុង បន្ទាប់ពីខ្លួនបានអនុម័តច្បាប់ សន្តិសុខជាតិកាលពីខែមិថុនា ឆ្នាំ២០២០។ ចំណែកនៅថ្ងៃទី៣០ ខែមីនា លោករដ្ឋមន្ត្រីការបរទេសអង់គ្លេស Dominic Raab លើកឡើងថា ការកែប្រែប្រព័ន្ធ បោះឆ្នោតហុងកុងជាបំពានយ៉ាងជាក់ច្បាស់នូវសេចក្តីថ្លែងការណ៍រួមអង់គ្លេស-ចិន ព្រោះវាប៉ះពាល់សេរីភាពរបស់ ពលរដ្ឋហុងកុង និងបំពានកាតព្វកិច្ចអន្តរជាតិ។ សេចក្តីប្រកាសរួមឆ្នាំ១៩៨៤ ដែលចុះហត្ថលេខាដោយ នាយករដ្ឋមន្ត្រីចិន Zhao Ziyang និងនាយករដ្ឋមន្ត្រីអង់គ្លេស Margaret Thatcher ធានាពីស្វ័យភាពកម្រិតខ្ពស់នៃ តំបន់នេះ។ ទាក់ទងរឿងនេះ អ្នកនាំពាក្យក្រសួងការបរទេសអាមេរិក និយាយថា ចិនត្រូវតែគោរពកាតព្វកិច្ចដែលខ្លួនមានក្នុង សេចក្តីប្រកាសរួមឆ្នាំ១៩៨៤។ នៅថ្ងៃទី៣០ ខែមីនា លោកស្រី Carrie Lam នាយកប្រតិបត្តិហុងកុងអះអាងថា ច្បាប់ដែលត្រូវបានអនុម័តដោយ សភាប្រជាជនចិន នឹងត្រូវដាក់ឱ្យអនុម័តដោយសភាហុងកុងនាពាក់កណ្តាលខែមេសា ហើយរំពឹងថា នឹងត្រូវដាក់ ឱ្យប្រើប្រាស់នាចុងខែឧសភា។	អាមេរិក នៅថ្ងៃទី៣១ ខែមីនា ថ្កោលទោសចំណាត់ការរបស់រដ្ឋាភិបាលចិន ដែលបានអនុម័តច្បាប់កំណែទម្រង់ ប្រព័ន្ធបោះឆ្នោតហុងកុង។ អាមេរិក អះអាងថា វិធានការរបស់ចិនប៉ះពាល់ដល់លំហប្រជាធិបតេយ្យ។ ចំណែក អង់គ្លេសវិញ លើកឡើងនៅថ្ងៃទី៣០ ខែមីនាថា ចិនរំលោភកាតព្វកិច្ចដែលមានជាមួយខ្លួនហើយ។
លោកស្រីឯកអគ្គរដ្ឋទូត និងជាឧបការីរងរដ្ឋមន្ត្រីការបរទេសអាមេរិកទទួលបន្ទុកការិយាល័យនយោបាយ និងយោធាអាមេរិក Tina Kaidanow អះអាងថា អាមេរិកមិនបារម្ភខ្លាចបាត់បង់ទីផ្សារលក់សព្វាវុធនៅតំបន់អាស៊ីឡើយ ទោះមានមហាអំណាចផ្សេងទៀតដូចជារុស្ស៊ី និងចិនកំពុងប្រឹងប្រកួតប្រជែងក៏ដោយ។ ថ្លែងប្រាប់អ្នកសារព័ត៌មានក្នុងសន្និសីទសារព័ត៌មានថ្ងៃចន្ទទី ៥ កុម្ភៈពីប្រទេសសិង្ហបុរីលោកស្រី Tina Kaidanow បានអះអាងដូច្នេះថា៖« ខ្ញុំមិនគិតថា យើងនឹងបាត់បង់ម៉ូយដោយសារការប្រកួតប្រជែងឡើយ។ ទំនិញរបស់យើងមានគុណភាពខ្ពស់ជាងគេក្នុងវិស័យឧស្សាហកម្មយោធា ហើយជាងអ្នកណាៗទាំងអស់»។ កន្លងមកគេឃើញ មហាអំណាចដូចជារុស្ស៊ី និងចិនបានក្លាយជាអ្នកផ្គត់ផ្គង់សព្វាវុធថ្មីសម្រាប់តំបន់ ដោយផលិតផលប្រទេសទាំងនោះមានតម្លៃសមរម្យ និងមានគុណភាពគ្រាន់បើ។ មួយវិញទៀត លក្ខខណ្ឌនៃការលក់សព្វាវុធរបស់ប្រទេសទាំងនេះមិនសូវជាតឹងរ៉ឹងដូចអាមេរិកឡើយ។ ប្រទេសក្នុងតំបនអាស៊ានដូចជា ឥណ្ឌូណេស៊ី ហ្វីលីពីន និងថៃក៏នាំគ្នារត់ទៅទិញអាវុធពីរុស្ស៊ី និងចិនដែរកន្លងមក។ ដោយឡែកលោកស្រីឯកអគ្គរដ្ឋទូតអាមេរិកខាងលើបានបន្ថែមទៀតថា ក្នុងពេលដែលសព្វាវុធអាមេរិកមានគុណភាពខ្ពស់ផុតគេនោះ មន្ត្រីអាមេរិកក៏ត្រូវបន្តផ្សព្វផ្សាយទាកទាញ និង បំពេញតម្រូវការរបស់អតិថិជនដែលចង់ទិញសព្វាវុធអាមេរិកដូចគ្នា។ លោកស្រីបញ្ជាក់ដូច្នេះ៖«ការងាររបស់ខ្ញុំក៏ត្រូវប្រឹងប្រែងតាមដែលអាចធ្វើបានដើម្បីឆើ្លយតបនឹងតម្រូវការ និងអាចប្រកួតប្រជែងបានយ៉ាងមានប្រសិទ្ធភាព។ ប៉ុន្តែខ្ញុំដឹងថា អាមេរិកមិនចាំបាច់ប្រឹងខ្លាំងពេកទេ ព្រោះថាប្រទេសឯទៀតពិតជាស្គាល់ច្បាស់ពីផលិតផលរបស់អាមេរិកហើយ»។ តាំងពីលោក ដូណាល់ ត្រាំ ស្បថចូលកាន់តំណែងកាលពីខែមករាឆ្នាំ ២០១៧ រដ្ឋបាលនេះចាប់ផ្តើមយុទ្ធនាការជំរុញឲ្យបណ្តាមន្ត្រី និងអ្នកការទូតខ្លួនជួយផ្សព្វផ្សាយបង្កើនការលក់ផលិតផលយោធារបស់អាមេរិកនៅបរទេស។ ការធ្វើបែបនេះក៏ដើម្បីឲ្យស្របតាមគោលនយោបាយរបស់លោក ដូណាល់ ត្រាំ ដែលប្រកាសកាលឃោសនាបោះឆ្នោតឆ្នាំ ២០១៦ ដោយមានការបង្កើតកាងារ និងលក់ផលិតផលអាមេរិកឲ្យកាន់តែច្រើនទៅបរទេសផង៕	ខណៈដែលដៃគូប្រជែងលក់សព្វាវុធមានកាន់តែច្រើននៅអាស៊ីជាពិសេសអាស៊ីអាគ្នេយ៍ មន្ត្រីជាន់ខ្ពស់ក្រុងវ៉ាស៊ីនតោននៅតែអះអាងថា អាមេរិកមិនបារម្ភរឿងបាត់បង់ទីផ្សារឡើយ ព្រោះអាវុធអាមេរិកមានគុណភាពខ្ពស់ដាច់គេ។ អាមេរិកនឹងបន្តជំរុញការលក់ផលិតផលយោធារបស់ខ្លួនក្នុងតំបន់ ហើយស្របជាមួយគ្នានោះរួមចំណែករក្សាស្ថិរភាព សន្តិភាព និងសន្តិសុខក្នុងតំបន់ដែរ។
ជាទូទៅ «កិរិយា, ការ, សេចក្តី» តែងតែឈរនៅមុខពាក្យណា ដែលជាកិរិយាសព្ទ ឬ គុណនាម។ បន្ទាប់មក ពាក្យ ដែលជាកិរិយាសព្ទ ឬ គុណនាមនោះ នឹងក្លាយទៅជានាមសព្ទវិញ នៅពេល «កិរិយា, ការ, សេចក្តី» សិ្ថតនៅពីមុខ។ ឧទាហរណ៍ថា ប្រព្រឹត្ត (កិរិយាសព្ទ) ទៅជា កិរិយាប្រព្រឹត្ត (នាមសព្ទ), សំពះ (កិរិយាសព្ទ) ទៅជា ការសំពះ (នាមសព្ទ), សុខ (គុណនាម) ទៅជា សេចក្តីសុខ (នាមសព្ទ) ។ល។ ជាការកត់សម្គាល់ ពាក្យណា ដែលជាកិរិយាសព្ទ ច្រើនតែដាក់ «កិរិយា ឬ ការ» នៅខាងដើម ដើម្បីឲ្យក្លាយជានាមសព្ទ វិញ។ ឧទាហរណ៍ថា សន្សំ (កិរិយាសព្ទ) ទៅជា កិរិយាសន្សំ (នាមសព្ទ) ឬ ការសន្សំ (នាមសព្ទ)។ យ៉ាងណា «កិរិយា» មិនសូវប្រើជាញឹកញាប់ដូចជា «ការ» នោះទេ។ ប្រជាពលរដ្ឋខ្មែរ និយមចូលចិត្តប្រើ «ការ» ច្រើនជាង (កិរិយា)។ ឧទាហរណ៍ថា ដេក (កិរិយាសព្ទ) ទៅជា ការដេក (នាមសព្ទ), ដើរ (កិរិយាសព្ទ) ទៅជា ការដើរ (នាមសព្ទ), ឈរ (កិរិយាសព្ទ) ទៅជា ការឈរ (នាមសព្ទ), អង្គុយ (កិរិយាសព្ទ) ទៅជា ការអង្គុយ (នាមសព្ទ) ។ល។ ចំណែកឯ «សេចក្តី» ច្រើនតែដាក់នៅមុខពាក្យណា ដែលជា «គុណនាម»។ ពាក្យទាំងនោះ មានដូចជា ល្អ (គុណនាម) ទៅជាសេចក្តីល្អ (នាមសព្ទ), អាក្រក់ (គុណនាម) ទៅជា សេចក្តីអាក្រក់ (នាមសព្ទ), សុខ (គុណនាម) ទៅជា សេចក្តីសុខ (នាមសព្ទ), ទុក្ខ (គុណនាម) ទៅជា សេចក្តីទុក្ខ (នាមសព្ទ) ។ល។ ប៉ុន្តែ ពេលខ្លះ «សេចក្តី» ក៏អាចដាក់នៅពីមុខពាក្យ ដែលជាកិរិយាសព្ទ ផងដែរ។ ឧទាហរណ៍ថា សរសើរ (កិរិយាសព្ទ) ទៅជា សេចក្តីសរសើរ (នាមសព្ទ), ស្លាប់ (កិរិយាសព្ទ) ទៅជា សេចក្តីស្លាប់ (នាមសព្ទ), ពន្យល់ (កិរិយាសព្ទ) ទៅជា សេចក្តីពន្យល់ (នាមសព្ទ) ។ល។ ការបកស្រាយខាងលើ គឺផ្អែកលើវចនានុក្រម សម្តេច ជួន ណាត ជាគោល៕	ភ្នំពេញ៖ ពាក្យបីយ៉ាង គឺ «កិរិយា, ការ, សេចក្តី» ត្រូវបានប្រើប្រាស់នៅខាងដើមនៃពាក្យដទៃទៀត។ នៅពេល «កិរិយា, ការ, សេចក្តី» នៅខាងដើមនៃពាក្យណាមួយ ពាក្យនោះ ត្រូវតែក្លាយជានាមសព្ទ។
នាព្រឹត្តិការណ៍កីឡាអូឡាំពិកទីក្រុងតូក្យូឆ្នាំ ២០២០ ដែអូឡាំពិកប៉ារីសលពន្យារទៅឆ្នាំ២០២១ គណៈកម្មាធិការអូឡាំពិកអន្តរជាតិ (IOC) បានដាក់ការហាមប្រាមមិនឱ្យអត្តពលិករួមភេទ ក្នុងគោលបំណងទប់ស្កាត់ជំងឺ កូវីដ-១៩។ ឥឡូវនេះជំងឺរាតត្បាតលែងជាការគម្រាមកំហែងទៀតហើយ ដូច្នេះលោក Thomas Bach ប្រធាន IOC បានដកបម្រាមផ្លូវភេទនេះចេញពីអូឡាំពិកក្រុងប៉ារីសវិញ។ ក្រុងប៉ារីស រដ្ឋធានីរបស់បារាំដែលគេឱ្យឈ្មោះថាជាទីក្រុងនៃក្តីស្រឡាញ់ នឹងស្វាគមន៍អត្តពលិកចំនួន ៩ពាន់នាក់ ក្នុងព្រឹត្តិការណ៍កីឡាអូឡាំពិករដូវក្តៅដែលនឹងប្រព្រឹត្តទៅចាប់ពីថ្ងៃទី ២៦ ខែកក្កដា ដល់ថ្ងៃទី១១ ខែសីហា ឆ្នាំ២០២៤។ បើយោងតាមការផ្សាយរបស់កាសែត TMZ ភូមិអូឡាំពិកនឹងស្តុកស្រោមអនាម័យចំនួន ៣០ម៉ឺនស្រោម សម្រាប់ផ្តល់ជូនអត្តពលិកដោយឥតគិតថ្លៃ។ អ្នកមើលការខុសត្រូវភូមិកីឡាលោក Lauren Michaud អះអាងថាការដកបម្រាបអត្តពលិកអូឡាំពិករួមភេទនេះ ក្នុងគោលបំណងបង្កើតកន្លែងមួយសម្រាប់អត្តពលិក ដើម្បីពួកគេមានអារម្មណ៍រីករាយ និងផាសុខភាព។ អំឡុងព្រឹត្តិការណ៍ អត្តពលិកចូលរួម នឹងទទួលបានអាហារ និងភេសជ្ជៈ យ៉ាងសម្បូរបែបដោយឥតគិតថ្លៃ លើកលែងតែគ្រឿងស្រវឹងប៉ុណ្ណោះ។ យ៉ាងណាក៏ដោយ អ្នករៀបចំអូឡាំពិកប៉ារីសមិនហាមអត្តពលិកសេពគ្រឿងស្រវឹងឡើយ ដោយពួកគេអាចរកបាននៅជុំវិញក្រុងប៉ារីស។ ព្រឹត្តិការណ៍កីឡាលំដាប់ពិភពលោក ឆ្នាំ ២០២៤ នៅប្រទេសបារាំង ត្រូវបានគេរំពឹងថានឹងទាក់ទាញអ្នកទស្សនាច្រើនបំផុត បើគិតចាប់តាំងពីអូឡាំពិករដូវក្តៅឆ្នាំ ២០១២ នៅទីក្រុងឡុងដ៏។ អូឡាំពិកប៉ារីស ក៏នឹងក្លាយជាទីក្រុងទី២ ដែលបានសិទ្ធិធ្វើម្ចាស់ផ្ទះកីឡាអូឡាំពិករដូវក្តៅចំនួន៣លើក បន្ទាប់ពីទីក្រុងឡុងដ៍ របស់អង់គ្លេស៕	មប្រាមមិនឱ្យអត្តពលិករួមភេទអំឡុងកីឡាអូឡាំពិកត្រូវបានដកចេញវិញ ស្របពេលអូឡាំពិករដូវក្តៅក្រុងប៉ារីស ឆ្នាំ២០២៤ បានត្រៀមស្រោមអនាម័យចំនួន ៣០ម៉ឺនស្រោម សម្រាប់ដាក់ឱ្យអត្តពលិកប្រើប្រាស់អំឡុងព្រឹត្តិការណ៍។
អ្នកជំនាញផ្នែកសីលធម៌សង្គម លោក ប៉ា ច័ន្ទរឿន ពន្យល់ថា សង្គមណាក៏ដោយ គឺត្រូវការអ្នកដឹកនាំ ដែលមានឧត្តមគតិ និងសមត្ថភាព ដើម្បីបម្រើផលប្រយោជន៍សង្គម។ ប៉ុន្តែមិនមែនបម្រើផលប្រយោជន៍ផ្ទាល់ខ្លួនឡើយ។ «មន្រ្តីរាជការ មិនមែនជាមុខរបរទៅស្វែងរកលាភសក្ការៈ បុណ្យស័ក្តិនោះទេ។ វាជាតួនាទីបម្រើសង្គម ។ ប្រសិននរណាម្នាក់ទៅបម្រើការងារ ក្នុងវិស័យសាធារណ ដើម្បីបុណ្យស័ក្តិ ប្រយោជន៍ផ្ទាល់ខ្លួន គឺផ្ទុយនឹងគោលការណ៍នៃកិច្ចការបម្រើរាស្ត្រ»។ នេះបើតាមលោក ច័ន្ទរឿន ដោយបន្ថែមថា កន្លងមកមានមន្ត្រីខ្លះ បានប្រើប្រាស់អំណាចឬតួនាទី ទៅកាងការរកស៊ីជំនួញ ដើម្បីប្រយោជន៍ផ្ទាល់ខ្លួន និងគ្រួសារ រួមបក្ខពួកជាដើម។ សម្រាប់អ្នកជំនាញសីលធម៌សង្គមរូបនេះ មន្រី្តដែលប្រើអំណាច និងតួនាទី ដើម្បីប្រយោជន៍ខ្លួននេះ នឹងបង្កបញ្ហាក្នុងសង្គម ជាពិសេសគឺអំពើអយុត្តិធម៌។ ថ្លែងប្រាប់សារព័ត៌មានថ្មីៗ លោក ប៉ា ច័ន្ទរឿន បានបញ្ជាក់ដូច្នេះថា៖«បញ្ហានឹងកើតមានចាប់តាំងពីតូចដល់ធំ ព្រោះការគិតខុសចង់មាន ចង់បាន ចង់ឈ្នះ ដោយមិនពិនិត្យមើលហេតុផល។ យើងឃើញ សូម្បីតែរឿង គ្រោះថ្នាក់ចរាចរណ៍ ដល់ដីធ្លី ក៏មិនសូវឃើញមានការដោះស្រាយ តែបែរជាឃើញបង្ហាញអំណាចឬខ្សែជាដើម ដែលមិនគួរមានក្នុងសង្គមតទៅទៀតឡើយ»។ បើតាមលោក ច័ន្ទរឿន មន្ត្រីរាជការក៏មិនត្រូវឆ្លៀតធ្វើការងាររដ្ឋផង និងឯកជនផងដែរ ដែលធ្វើឲ្យប៉ះពាល់ដល់ប្រសិទ្ធភាពការងារជួយប្រជាពលរដ្ឋ និងបង្កជាទំនាស់ផលប្រយោជន៍ជាដើម។ លោក ច័ន្ទរឿន សង្កត់ធ្ងន់ថា ពលរដ្ឋ ជាពិសេស ដែលចង់មានបាននោះ គួរទៅធ្វើជំនួញ ល្អជាងធ្វើមន្ត្រី។ លោក ជិន ម៉ាលីន ក៏យល់ស្របដូចលោក ប៉ា ច័ន្ទរឿន ដែរ។ រដ្ឋលេខាធិការក្រសួងយុត្តិធម៌រូបនេះ យល់ថា មន្ត្រីរាជការ មិនត្រូវសម្លឹងឃើញតែបុណ្យស័ក្តិ និងទ្រព្យសម្បត្តិឡើយ។ អនុប្រធានគណៈកម្មាធិការសិទ្ធិមនុស្សកម្ពុជា បាននិយាយដូច្នេះថា៖ «បើចង់ក្លាយជាអ្នកមាន កុំមកធ្វើជាមន្រ្តី គួរទៅរកស៊ីវិញទៅល្អជាង»។ លោក ជិន ម៉ាលីន ពន្យល់ថា បើធ្វើជាមន្រ្តី ហើយចង់ក្លាយជាអ្នកមាននោះ ពួកគេមិនអាចធ្វើជាមន្រ្តីល្អ និងបម្រើប្រជាជនដោយស្មោះត្រង់បានឡើយ។ លោកសង្កត់ធ្ងន់ថា គុណតម្លៃរបស់មន្រ្តី មិនមែនស្ថិតលើភាពមានបាននោះទេ តែជាសេចក្តីថ្លៃថ្នូរ កិត្តិយស គុណធម៌ សច្ចធម៌ និងភាពស្មោះត្រង់ ក្នុងការបម្រើប្រជាជន។ លោក ជិន ម៉ាលីន ប្រាប់សារព័ត៌មានថ្មីៗតាមបណ្តាញទំនាក់ទំនងតេឡេក្រាមថា លោកតែងតែលើកឡើងអំពីទស្សនៈនេះ ប្រាប់ទៅសិស្សរបស់លោក នៅសាលាភូមិន្ទរដ្ឋបាល ដ្បិតពួកគេ ត្រូវក្លាយជាមន្រ្តីនាពេលអនាគត។ អត្ថបទទាក់ទង លោក ជិន ម៉ាលីន៖«បើចង់មាន កុំមកធ្វើជាមន្រ្តី» ដើម្បីដោះស្រាយបញ្ហាទាំងនេះ លោក មាស នី បានលើកឡើងពីការអនុវត្តច្បាប់ឲ្យមានប្រសិទ្ធភាព។ ត្រង់ចំណុចនេះ អ្នកវិភាគសង្គម បានសង្កត់ធ្ងន់ថា រដ្ឋាភិបាល ត្រូវអនុវត្ត«ប្រើនីតិរដ្ឋ កុំប្រើនីតិមាត់» ។ មានន័យថា រដ្ឋត្រូវពិនិត្យលើទំនាស់ផលប្រយោជន៍ ពិសេសកុំជនណា ដែលប្រើអំណាចកៀបសង្កត់លើអ្នកដទៃ ដើម្បីតែប្រយោជន៍បុគ្គលឬបក្ខពួកខ្លួន គឺត្រូវអនុវត្តច្បាប់ភ្លាម ដោយគ្មានការលើកលែងនឹងយោគយល់ នោះច្បាស់ជាគ្មានអ្នកចង់ធ្វើមន្ត្រី ដើម្បីក្លាយជាអ្នកមានហើយ។ ទាំងលោក ប៉ា ច័ន្ទរឿន និងលោក មាស នី សុទ្ធតែយល់ថា កម្ពុជាមានច្បាប់ច្រើនហើយ នៅខ្វះតែការអនុវត្តប៉ុណ្ណោះ។ ដូច្នេះបើមានការអនុវត្តច្បាប់ត្រឹមត្រូវ នោះវានឹងផ្ដល់តម្លាភាព និងប្រយោជន៍រួម ដល់សង្គមជាតិ។ ក្រៅពីការអនុវត្តច្បាប់នេះ អ្នកជំនាញសីលធម៌សង្គមថា ស្ថាប័នអប់រំនិងជំនាញ បណ្ដុះបណ្ដាល ក៏ត្រូវបណ្ដុះស្មារតីគុណធម៌ដល់យុវជនឲ្យបានច្រើន។ ចំណែកពលរដ្ឋគ្រប់រូប ក៏ត្រូវចូលរួមសកម្មភាពកិច្ចការសង្គម ដោយមិនត្រូវគិតពីប្រយោជន៍ដែរ៕	ភ្នំពេញ៖ បើយុវជនចង់ក្លាយជាមន្រ្តី ដើម្បីតែអំណាចនិងផលប្រយោជន៍នោះ វានឹងនាំឲ្យសង្គមជួបផលលំបាក។ បើយុវជនចង់មានបាននោះ ចូរកុំធ្វើជាមន្ត្រី។
មេក្រុមភេរវករអាល់កៃដា Ayman al-Zawahiri បានប្រកាសប្រមូលគ្នាកាលពីថ្ងៃពុធ ដើម្បីវាយប្រហារយោធាសហរដ្ឋអាមេរិក សហគមន៍អឺរ៉ុប អ៊ីស្រាអែល និងរុស្ស៊ី នៅក្នុងសុន្ទរកថាមួយនៅក្នុងថ្ងៃរំលឹកខួបនៃព្រឹត្តិការណ៍ថ្ងៃ១១ ខែកញ្ញា។ Al-Zawahiri ដើមឡើយគឺជាគ្រូពេទ្យជំនាញវះកាត់ ជនជាតិអេហ្ស៊ីបម្នាក់ ក្រោយមកក៏ក្លាយជាមេក្រុមភារវករអាល់កៃដា បន្ទាប់ពីការស្លាប់របស់ អូសាម៉ា ប៊ីនឡាដិន នៅ Abbottabad ប្រទេសប៉ាគីស្ថាន ដោយកងកម្លាំងពិសេសរបស់អាមេរិក។ បុគ្គលរូបនេះត្រូវបានគេជឿជាក់ថា កំពុងលាក់ខ្លួននៅតាមព្រំដែនរវាង ប៉ាគីស្ថាន និងអាហ្វហ្គានីស្ថាន។ «ប្រសិនបើអ្នកទាំងអស់គ្នាចង់ឲ្យមានសង្គ្រាមសាសនានោះគឺគ្រាន់តែផ្តោតទៅលើគោលដៅយោធាមួយប៉ុណ្ណោះ ព្រោះកម្លាំងយោធាអាមេរិកគឺបានដាក់ជុំវិញពិភពលោកតាំងពីភាគខាងកើត ដល់ភាគខាងលិច។ ទឹកដីរបស់អ្នកត្រូវបានឡោមព័ទ្ធដោយមូលដ្ឋានទ័ពអាមេរិក ជាមួយភាពមិនស្មោះត្រង់ និងអំពើពុករលួយ»។ នេះជាសម្តីរបស់មេដឹកនាំ នៅក្នុងឃ្លីបវីដេអូរយៈពេល ៣៣នាទី និង២៨វិនាទី មួយដែលបានបង្កើតដោយក្រុម Sahab Media Foundation។ មេភេរវកម្មរូបនេះបានបន្ថែមទៀតថា អ្នករួមគំនិតប្រឆាំងនឹងពួកយើងមាននៅគ្រប់ទីកន្លែង ដូច្នេះពួកយើងត្រូវតែបង្ក្រាបពួកគេគ្រប់ពេលវេលា និងគ្រប់ទីកន្លែងដែរ។ ក្រុម SITE Intelligence របស់អាមេរិកដែលបានតាមដានពីសកម្មភាពនៅលើបណ្តាញអនឡាញរបស់ពួកភេរវករ ដោយវីដេអូ Al-Zawahir បាននិយាយថាវាគឺមិនអាចទទួលយកបានទេព្រោះប្រជាពលរដ្ឋប៉ាគីស្ថានទាំងអស់ត្រូវបានហាមឃាត់។ ការរាយការណ៍របស់អង្គការសហប្រជាជាតិបានឲ្យដឹងថា ការគំរាមកំហែងពិភពលោកភ្លាមៗ ដោយក្រុមភេរវករអាល់កៃដានៅតែមិនទាន់មានភាពច្បាស់លាស់នៅឡើយ។ ជាមួយគ្នានេះដែរ សមាជិកក្រុមអាល់កៃដាបានប្រើប្រាស់ជម្លោះនៅ អាហ្គានីស្ថាន ស៊ីរ៉ី និងយេមែន ដើម្បីលាក់សមាសភាពរបស់ពួកគេ។ ISIL ទទួលបានភាពលេចធ្លោឡើង ដោយរឹបអូសយកទឹកដីអ៊ីរ៉ាក់ និងស៊ីរី យ៉ាងច្រើននៅឆ្នាំ ២០១៤ ដោយបានប្រកាស caliphate និងបង្រួបបង្រួមប្រទេសជាច្រើនទូទាំងមជ្ឈឹមបូព៌ា និងអាហ្វ្រិកខាងជើង។ ពួកយេមែនសកម្មបំផុតក្នុងការកេងចំណេញពីភាពវឹកវរនៃសង្គ្រាមស៊ីវិល ដើម្បីអនុវត្តការបំផ្ទុះគ្រាប់បែក ការបាញ់ប្រហារ និងការធ្វើឃាត ក្នុងគោលបំណងដើម្បីពង្រីកជំហររបស់ខ្លួន។ ព្រឹត្តិការណ៍កាលពីថ្ងៃទី១១ កញ្ញា ២០០១ របស់ក្រុមអាល់កៃដា ជាកាវាយប្រហារដែលគ្រប់គ្នាសុទ្ធតែបានដឹងនោះបានសម្លាប់មនុស្សអស់ជិត បីពាន់នាក់ នៅពេលយន្តហោះភេរវកម្មបានហោះទៅបុកអគារពាណិជ្ជកម្មពិភពលោក និងមន្ទីរបញ្ចកោណ ខណៈ យន្តហោះមួយគ្រឿងទៀតធ្លាក់នៅជាយរដ្ឋ Pennsylvania៕	ដោយ៖ ឈួន ឈីវអ៊ីង
សម្ដេច ហ៊ុន សែន បានប្រាប់លោក ង្វៀន ហ៊ុយតាំង (Nguyen Huy Tang ) អគ្គរដ្ឋទូតវៀតណាមថ្មីប្រចាំនៅកម្ពុជា ពីបំណងចង់បង្កើតកិច្ចព្រមព្រៀងរវាងប្រទេសទាំងពីរ ជាពិសេសលើវិស័យកសិកម្ម ដូចជាការធ្វើកសិកម្មតាមព្រំដែន ការផ្គត់ផ្គង់វត្ថុធាតុដើម ការអភិវឌ្ឍពូជ និងផ្គត់ផ្គង់ពូជ រួមទាំងការប្រើប្រាស់ទឹកតាមព្រំដែន និងការប្រយុទ្ធប្រឆាំងសត្វល្អិតចង្រៃជាដើម។ បើតាមសម្ដេច ហ៊ុន សែន ពាណិជ្ជកម្មកម្ពុជា និងវៀតណាម គឺបំពេញឲ្យគ្នាទៅវិញទៅមកជាអាទិ៍ នៅក្នុងវិបត្តិកូវីដ-១៩ នេះ ខណៈទំហំសេដ្ឋកិច្ចទ្វេភាគី បានកើនឡើងគួរឲ្យកត់សម្គាល់។ ជាមួយគ្នានេះ សម្ដេច ក៏បានជំរុញឱ្យឯកអគ្គរដ្ឋទូតវៀតណាមថ្មី ផ្ដោតការយកចិត្តទុកដាក់លើការពង្រីកពាណិជ្ជកម្មភាគីទាំងពីរឱ្យកាន់តែរីកធំថែមទៀត។ នាយករដ្ឋមន្រ្តី ហ៊ុន សែន ក៏ជំរុញឱ្យមានការហោះហើរត្រង់រវាងកម្ពុជា និងវៀតណាមឡើងវិញផងដែរ។ លោក ង្វៀន ហ៊ុយតាំង (Nguyen Huy Tang ) អគ្គរដ្ឋទូតវៀតណាមថ្មីប្រចាំនៅកម្ពុជា សន្យាពង្រឹងទំនាក់ទំនង ទាំងវិស័យនយោបាយ ការទូត សន្តិសុខ ការពារជាតិ វិស័យពាណិជ្ជកម្ម វិស័យសេដ្ឋកិច្ច វិស័យកសិកម្ម និងការប្រយុទ្ធប្រឆាំងជំងឺកូវីដ១៩ ទៀតផង៕	នាជំនួបពិភាក្សាជាមួយភាគីវៀតណាម នៅវិមានសន្តិភាព សម្ដេច ហ៊ុន សែន បានជំរុញឱ្យវៀតណាម បង្កើតកិច្ចព្រមព្រៀងកសិកម្ម និងផ្គត់ផ្គង់តាមព្រំដែន ជាពិសេសបើកជើងហោះត្រង់ឡើងវិញ។
អភិបាលក្រុងមូស្គូលោក Sergie Sobyaninបាននិយាយថាដ្រូនមួយគ្រឿងត្រូវបានបាញ់ទម្លាក់នៅក្នុងតំបន់Domodedovo ភាគខាងត្បូងរដ្ឋធានីដែលជាចំណតអាកាសយានដ្ឋានអន្តរជាតិដ៏មមាញឹកមួយរបស់រដ្ឋធានីមូស្គូ ខណៈដែលដ្រូន១គ្រឿងទៀតត្រូវបានបាញ់ទម្លាក់នៅជិតផ្លូវ Highway Minsk ភាគខាងលិចទីក្រុងនោះ។ លោក Sobyaninនិយាយទៀតថាមិនមានមនុស្សរបួសឬការខូចខាតពីឧបទ្ទវហេតុនេះដែលក្រសួងការពារជាតិរុស្ស៊ីបានពណ៌នាថាជាការប៉ុនប៉ង«វាយប្រហារភេរវកម្ម»។ ទីក្រុងមូស្គូបានក្លាយជាទីដៅនៃការវាយប្រហារដែលគេសង្ស័យជាដ្រូនរបស់អ៊ុយក្រែនចាប់តាំងពីខែឧសភាមក នៅពេលដែលដ្រូនមួយគ្រឿងត្រូវបានកម្ទេចនៅពេលហោះលើវិមានក្រឹមឡាំង។ រដ្ឋាភិបាលក្រុងមូស្គូក៏បានស្តីបន្ទោសរដ្ឋាភិបាលក្រុងកៀវចំពោះការវាយប្រហាររបស់ដ្រូននាវាជាបន្តបន្ទាប់លើទីដៅជនស៊ីវិលនិងយោធារុស្ស៊ីនៅក្នុងសមុទ្រខ្មៅ។ អ៊ុយក្រែនជានិច្ចកាលមិនបានបញ្ជាក់ឬបដិសេធការវាយប្រហារបែបនោះទេ។ ការសង្ស័យនៃការវាយប្រហារថ្ងៃពុធនេះកើតមានឡើង២ថ្ងៃបន្ទាប់ពីមនុស្សយ៉ាងតិចណាស់ក៏៩នាក់ដែរបានត្រូវសម្លាប់នៅក្នុងការវាយប្រហារដោយមីស៊ីល២គ្រាប់ ជាប់ៗ គ្នានៅទីក្រុង Pokrovskភាគខាងកើតប្រទេសអ៊ុយក្រែន។ ប្រធានាធិបតីអ៊ុយក្រែនលោក Volodymyr Zelenskyyបាននិយាយថាមនុស្ស៨២នាក់បានរងរបួស រួមទាំងកូនក្មេង២នាក់ផង។ ទីក្រុងPokrovskស្ថិតនៅក្នុងតំបន់ Donetskដែលបានកា្លយជាទីកន្លែងមួយនៃការប្រយុទ្ធដ៏តានតឹងបំផុតចាប់តាំងពីរុស្ស៊ីបានចាប់ផ្តើមការឈ្លានពានរបស់ខ្លួនកាលពីខែកុម្ភៈ ឆ្នាំ២០២២មក៕	អាជ្ញាធររុស្ស៊ីនិយាយថាប្រព័ន្ធការពារដែនអាកាសរបស់ខ្លួនបានបាញ់ទម្លាក់ដ្រូន២គ្រឿងរបស់អ៊ុយក្រែនដែលតម្រង់មកកាន់រដ្ឋធានីមូស្គូនៅថ្ងៃពុធនេះ។
រដ្ឋាភិបាលចិនបានបង្ហាញមហិច្ឆតារបស់ខ្លួន លើវិស័យកីឡាបាល់ទាត់ ដោយបានធ្វើកំណែទម្រង់ដ៏ធំមួយដើម្បីបង្កើនសមត្ថភាពនៃការប្រកួតកីឡាបាល់ទាត់ នៅក្នុងប្រទេសដែលមានប្រជាជនច្រើនបំផុតនៅលើពិភពលោកមួយនេះ។ គោលដៅសំខាន់ចំបងនៃគម្រោងរបស់ចិន ធ្វើយ៉ាងណាដើម្បីធានាថាក្រុមបាល់ទាត់ស្ត្រីចិន ក្លាយជាក្រុមខ្លាំងមួយនៅលើពិភពលោក ចំណែកក្រុមបុរសវិញ ត្រូវតែរីកចម្រើនក្លាយជាក្រុមដ៏អស្ចារ្យមួយក្នុងតំបន់ និងពិភពលោក ចន្លោះឆ្នាំ២០៣០ ទៅឆ្នាំ ២០៥០។ ប្រធានាធិបតិចិន ស៊ី ជីនភីងកំពុងទាត់បាល់។ រូបភាព Xinhua ចំពោះគោលដៅរយៈពេលវែងមួយទៀត ប្រទេសចិន ចង់ធ្វើជាម្ចាស់ផ្ទះកីឡាបាល់ទាត់ពិភពលោក FIFA World Cup ឆ្នាំ២០៣០។ ចិន មានប្រវត្តិចូលរួមក្នុងព្រឹត្តិការណ៍ពិភពលោកតែម្ដងគត់នៅឆ្នាំ ២០០២ ហើយកាលនោះពួកគេធ្លាក់ត្រឹមវគ្គចែកពូល ដោយចាញ់ក្រុមទាំងបីក្នុងពូល និងរកគ្រាប់បាល់បានតែ ១ គ្រាប់ប៉ុណ្ណោះ។ តាមរយៈគម្រោងនេះ ចិនបានសាងសង់មជ្ឈមណ្ឌលបណ្តុះបណ្តាលកីឡាបាល់ទាត់ជាច្រើន នៅកម្រិតថ្នាក់ជាតិ និងនៅតាមសាលារៀន រួមជាមួយនឹងការបង្កើនហេដ្ឋារចនាសម្ព័ន្ធកីឡាបាល់ទាត់នៅទូទាំងប្រទេសផងដែរ។ មកទល់ពេលនេះ អាគារបណ្តុះបណ្តាលកីឡាបាល់ទាត់ចិនមាន ២ម៉ឺនកន្លែងនៅក្នុងសាលាបឋមសិក្សា និងមធ្យមសិក្សា និងគ្រោងសាងសង់អាគារលើសនេះពីរដងនៅត្រឹមឆ្នាំ ២០២៥។ ជាក់ស្ដែង សាលារៀនតែ ៥០០០ប៉ុណ្ណោះនៅទូទាំងប្រទេសចិន ដែលបានផ្តល់មធ្យោបាយហ្វឹកហាត់កីឡាបាល់ទាត់ដល់សិស្សក្មេងៗ។ នេះបើយោងតាមការផ្សាយរបស់ទូរស្សន៍ចិន CCTV។ ដើម្បីរកមូលនិធិសម្រាប់ទ្រទ្រង់គម្រោងខាងលើនេះ ចិនបានអំពាវនាវឱ្យមានការបើកឆ្នោតកីឡាជាតិផងដែរ ដើម្បីយកប្រាក់ ទៅបង្កើនការវិនិយោគនៅក្នុងវិស័យកីឡាបាល់ទាត់ ដើម្បីសម្រេចមហិច្ឆតារបស់ខ្លួន។ នេះមានន័យថា ចិនមិនត្រឹមតែចង់ពង្រឹងភូមិសាស្ត្រនយោបាយ និងសេដ្ឋកិច្ចខ្លួនប៉ុណ្ណោះទេ ប៉ុន្តែមានផែនការធំៗ ក្នុងវិស័យបាល់ទាត់ខ្លាំងក្លាផងដែរ។ ចាប់តាំងពីឆ្នាំ ២០១៥ ប្រទេសនេះដំណើរការកម្មវិធីបាល់ទាត់ទូទាំងប្រទេស ស្របតាមការចង់បានរបស់លោក ស៊ី ជិនភីង។ យ៉ាងណាក៏ដោយ បើទោះចិនបង្កើនការប្រឹងប្រែង ដោយប្រើកញ្ចប់ប្រាក់ដ៏ច្រើនដើម្បីនាំយកគ្រូល្បីៗដូចជាលោក Marcello Lippi និង Fabio Cannavaro ជាដើម ប៉ុន្តែក្រុមជម្រើសជាតិឈុតធំចិននៅតែខកខានបង្ហាញខ្លួននៅ World Cup ឆ្នាំ២០២២ នៅកាតា។ បើទោះយ៉ាងនេះក្តី មហិច្ឆតាបាល់ទាត់ចិនមិនបញ្ចប់ត្រឹមនេះឡើយ។ តាមគោលដៅផ្លូវការរដ្ឋ នៅឆ្នាំ ២០៣០ ក្រុមកីឡាបាល់ទាត់បុរសចិន នឹងក្លាយជាក្រុមល្អបំផុតនៅអាស៊ី ហើយនៅឆ្នាំ ២០៥០ ជាក្រុមល្អបំផុតនៅក្នុងពិភពលោក។ មកទល់ពេលនេះ ចិនបានតែងតាំងលោក Li Xiaopeng ជាគ្រូបង្វឹកក្រុមជម្រើសជាតិវិញ។ លោក Xiaopeng វ័យ៤៧ឆ្នាំ ធ្លាប់ជាកីឡាករជម្រើសជាតិចិនចន្លោះឆ្នាំ២០០០ ដល់២០០៤ ដោយបង្ហាញខ្លួន៣៩ប្រកួត។ លោក Lars Isecke អតីតកីឡាករ និងគ្រូបង្វឹកក្រុមយុវជនអាល្លឺម៉ង់ ដែលទទួលបានការតែងតាំងជាប្រធានផ្នែកអប់រំគ្រូបង្វឹកកម្រិតខ្ពស់នៅសហព័ន្ធកីឡាបាល់ទាត់ចិន (CFA) បាននិយាយថា ក្រុមថ្នាល និងយុវជនចិនប្រឹងប្រែងហ្វឹកហាត់ខ្លាំងណាស់។ «ខ្ញុំបានឃើញពួកគាត់ហាត់បាល់ទាត់ដូចមនុស្សយន្តអ៊ីចឹង។ គួរឱ្យភ្ញាក់ផ្អើល ដែលកីឡាករក្មេងៗប្រឹងប្រែងហ្វឹកហាត់បែបនេះ»។ នេះជាការបញ្ជាក់របស់លោក Isecke វ័យ៥១ឆ្នាំ ដែលធ្លាប់ជាគ្រូរបស់ក្រុម U-19 ចិនអំឡុងឆ្នាំ២០១៧៕	ប្រធានាធិបតីចិនលោក ស៊ី ជិនភីង ជាមេដឹកនាំដ៏មានអំណានាពេលបច្ចុប្បន្ន។ ស្របពេល ពង្រឹងអំណាចនយោបាយរបស់ខ្លួន លោកស៊ី ក៏មានគោលដៅចម្បងចង់ប្រែក្លាយចិនទៅជាប្រទេសដែលមានកម្រិតកីឡាបាល់ទាត់ដ៏ខ្លាំងក្លាមួយផងដែរ។ ការពង្រឹកកីឡាកថ្នាល ជាគោលនយោបាយចិន ដើម្បីសម្រេចមហិច្ឆតាក្លាយជាក្រុមបាល់ទាត់បុរសល្អបំផុតនៅអាស៊ីឆ្នាំ២០៣០ និងល្អបំផុតលើលោកឆ្នាំ២០៥០។ ទោះជាយ៉ាងណា ឧបសគ្គនៅតែមានសម្រាប់ចិនលើវិស័យកីឡាមួយនេះ។
ដើម្បីជ្រាបច្បាស់សូមអញ្ជើញលោក-អ្នកនាងទស្សនាបទសម្ភាសរវាងកញ្ញា អ៊ុត រស្មី អ្នកសារព័ត៌មានថ្មីៗ និងទន្តបណ្ឌិត ម៉ុក ភីរម្យ ប្រធានមន្ទីរព្យាបាលធ្មេញផ្កាឈូក និងជាប្រធានសមាគមន៍ដាំបង្គោលធ្មេញកម្ពុជា ដូចតទៅ៖ ក្នុងបទសម្ភាសជាមួយសារព័ត៌មានថ្មីៗ លោកទន្តបណ្ឌិត ម៉ុក ភីរម្យ បានលើកឡើងថា ការដាំបង្គោលធ្មេញក្នុងឆ្អឹង មានមុខងារជួយដល់ការទំពារឡើងវិញ និងមិនប៉ះពាល់ដល់ធ្មេញដទៃទៀត។ «បង្គោលធ្មេញក្នុងឆ្អឹង យើងអាចរក្សាធ្មេញធម្មជាតិឱ្យនៅដដែរ ជួយការពារធ្មេញសងខាង កុំឱ្យទ្រេតចូលធ្មេញដែលបាត់បង់ ហើយជួយការពារឆ្អឹងកុំឱ្យស្រក និងស្វិតថែមទៀត»។ នេះជាការបញ្ជាក់របស់លោកទន្តបណ្ឌិត ម៉ុក ភីរម្យ អំពីអត្ថប្រយោជន៍នៃការដាំបង្គោលធ្មេញក្នុងឆ្អឹង។ បើតាមប្រធានមន្ទីរព្យាបាលធ្មេញផ្កាឈូកលោកទន្តបណ្ឌិត ម៉ុក ភីរម្យ ការដាំបង្គោលធ្មេញក្នុងឆ្អឹងមួយ ជាទូទៅត្រូវចំណាយរយៈពេលប្រហែល៤០នាទីក្នុងការដាំ ក្រោយពីដាំបង្គោលរួចហើយ ត្រូវទុកបង្គោលនេះរយៈពេល៦សប្ដាហ៍ឡើងទៅ ទើបអាចដាក់ធ្មេញបាន៕	ភ្នំពេញ៖ ការដាំបង្គោលធ្មេញក្នុងឆ្អឹង គឺជាការវះកាត់មួយដែលបញ្ចូលបង្គោលធ្មេញ ហើយបង្គោលនេះនឹងធ្វើជាចន្ទល់សម្រាប់ការដាក់ធ្មេញ។ លោកទន្តបណ្ឌិត ម៉ុក ភីរម្យ បានលើកឡើងថា ការដាំបង្គោលធ្មេញក្នុងឆ្អឹង ធ្វើឡើងសម្រាប់អ្នកដែលបាត់បង់ធ្មេញមួយ ឬពីរគ្រាប់ឡើងទៅ អ្នកជំងឺប្រើធ្មេញស្នឹត ដែលពិបាកក្នុងការប្រើប្រាស់ដូចជាឈឺ ស្អិត និងជួយកែប្រែពីធ្មេញដោះដាក់ទៅជាធ្មេញជាប់បាន។
លោកខៀវ សាម៉េត ជាប់ជាប្រធាន AFF អាណត្តិថ្មី ២០២២-២០២៦ ក្រោយទទួលបានការគាំទ្រនៅមហាសន្និបាតលើកទី២៩ របស់សហព័ន្ធកីឡាបាល់ទាត់អាស៊ាននៅសណ្ឋាគារ Sofitel ខេត្តសៀមរាប នាថ្ងៃទី១៤ ខែវិច្ឆិកា។ លោក សៅ សុខា ប្រធាន FFC ថាការកាន់តំណែងជាប្រធាន AFF លើកទី២ របស់លោក ខៀវ សាម៉េត ជារឿងវិជ្ជាមាន និងជាមោទកភាពសម្រាប់កម្ពុជា ក្នុងនាមជាម្ចាស់ផ្ទះនៃមហាសន្និបាតនេះ និងជាម្ចាស់ផ្ទះកិច្ចប្រជុំអាស៊ាន ដែលទើបបានបញ្ចប់ទៅដោយជោគជ័យផង។ «វិស័យកីឡា គឺជាជ្រុងមួយនៃការពង្រឹងមិត្តភាព ហើយក៏ជាផ្នែកមួយនៃការដោះស្រាយនូវបញ្ហាទាំងឡាយដែលកំពុងកើតឡើង នៅក្នុងតំបន់ និងពិភពលោកផងដែរ។»។ ប្រធានសហព័ន្ធកីឡាបាល់ទាត់កម្ពុជា បានបកស្រាយដូច្នេះ។ លោក សៅ សុខា បន្ថែមទៀតថា សមាជិកនៃ AFF បានផ្ដល់ការជឿជាក់ថា លោក ខៀវ សាម៉េត ធ្វើការយ៉ាងសុក្រិត យុត្តិធម៌ និងសមធម៌។ នោះមានន័យថា ការដោះស្រាយដោយមិនលម្អៀង និងស្មើភាព ក្នុងនាមជាប្រធាន AFF មិនធ្វើសម្រាប់តែប្រទេសកម្ពុជានោះទេ ប៉ុន្ដែសម្រាប់ AFF និងការអភិវឌ្ឍវិស័យកីឡាមួយនេះ ឲ្យកាន់តែរីកចម្រើន។ «បាល់ទាត់ មិនអាចកម្ពុជា ម្នាក់ឯងទៅប្រកួតបានទេ ប៉ុន្ដែត្រូវការអភិវឌ្ឍជាមួយគ្នា។ ដូចនេះ យើងត្រូវការឲ្យមានការសហការគ្នា។ ការធ្វើការស្មើគ្នា គឺធ្វើឲ្យបាល់ទាត់កម្ពុជា មានការអភិវឌ្ឍ។ យើង ធ្វើការងារថ្ងៃនេះ គឺរំពឹងថាធ្វើល្អជាងថ្ងៃម្សិលមិញ។»។ លោក សៅ សុខា និយាយដូច្នេះ។ គួរបញ្ជាក់ផងដែរ លោក ខៀវ សាម៉េត ត្រូវបានតែងតាំងជាប្រធានជាលើកទី២ បន្ទាប់ពីអាណត្ដិទី១ របស់លោកចាប់ផ្ដើមពីឆ្នាំ២០១៩ ដល់ចុងឆ្នាំ២០២២។ ចាប់តាំងពីបង្កើត AFF នាឆ្នាំ១៩៨៤ មកទល់ពេលនេះ មានប្រធានចំនួន៥រូបហើយ ដោយលោក ខៀវ សាមេត គឺប្រធានទី៥៕	លោក សៅ សុខា ប្រធានសហព័ន្ធកីឡាបាល់ទាត់កម្ពុជា (FFC) ចាត់ទុក ការជាប់ជាប្រធានសហព័ន្ធកីឡាបាល់ទាត់អាស៊ាន (AFF) ជាលើកទី២ របស់លោក ខៀវ សាម៉េត ជាការបង្ហាញនូវវឌ្ឍនភាព នៃប្រទេសកម្ពុជា។ ប្រធាន FFC រូបនេះ បន្ថែមថា វិស័យកីឡាជាផ្នែកមួយនៃការពង្រឹងមិត្តភាព និងសន្ដិភាពប្រទេសក្នុងតំបន់ និងពិភពលោកផងដែរ។
ក្រោយផ្លាស់ពីមន្ទីរពេទ្យឯកជនទៅសម្រាកព្យាបាលនៅមន្ទីកាល់ម៉ែត្រ លោក ឆន សុផៃ ប្រធានសន្តិសុខមជ្ឈមណ្ឌលកីឡា និងសាលាបាល់ទាត់ជាតិបាទីបានទទួលមរណភាពហើយនៅព្រឹកថ្ងៃទី៥ ខែកក្កដា នេះ ក្នុងជន្មាយុ៥៧ឆ្នាំ បន្ទាប់ពីស្ថានភាពជំងឺរលាកទងសួត និងស្រោមខួរឈានដល់កម្រិតធ្ងន់។ បើយោងតាម លោក កែវ សារ៉េត នាយកមជ្ឈមណ្ឌលកីឡា និងសាលាបាល់ទាត់ជាតិបាទី ក្រៅពីតំណែងជាប្រធានសន្តិសុខមជ្ឈមណ្ឌលកីឡា និងសាលាបាល់ទាត់ជាតិបាទី លោក ឆន សុផៃ ធ្លាប់ធ្វើជាស្នងការប្រកួតនៃពានរង្វាន់ក្របខណ្ឌលីកកំពូលកម្ពុជា និងពានរង្វាន់សម្តេច ហ៊ុន សែន។ មិនត្រឹមតែប៉ុណ្ណោះ លោក ជាវរៈសេនីយឯកនៃកងរាជអាវុធហត្ថលើផ្ទៃប្រទេសថែមទៀតផង។ សពលោក ឆន សុផៃ កំពុងតម្កល់ធ្វើបុណ្យនៅក្នុងភូមិកំពង់ទួល ឃុំអន្លុងរមៀត ស្រុកកណ្តាលស្ទឹង ខេត្តកណ្តាល។ សម្រាប់មរណៈភាពរបស់អតីតអគ្គលេខាធិការក្លិបបាល់ទាត់ព្រះខ័នរាជស្វាយរៀងរូបនេះ លោក សំ វ៉ាន់ដេត គ្រូបង្វឹកក្លិបព្រះខ័នរាជស្វាយរៀងនេះបានផ្ញើសាររំលែកទុក្ខ និងកាន់ទុក្ខជាមួយគ្រួសាររបស់លោក ឆន សុផៃ ផងដែរ។ «ក្លិបព្រះខ័នរាជស្វាយរៀងមានទុក្ខយ៉ាងក្រៀមក្រំបំផុតដែល លោក ឆន សុផៃ អតីតអគ្គលេខាធិកាក្លិបតាំងពីក្លិបបង្កើតដំបូងបានទទួលមរណៈភាព។ តាងនាមខ្ញុំជាគ្រូបង្វឹកជួសមុខឲ្យកីឡាករ និងថ្នាក់ដឹកនាំក្លិបសូមចូលរួមកាន់ទុក្ខចំពោះគ្រួសារនៃសព និងសូមឧទ្ទិសកុសលឲ្យវិញ្ញាណខ័នលោកទៅកាន់សុគតិភព»។ នេះសាររបស់ លោក សំ វ៉ាន់ដេត ចំពោះមរណៈទុក្ខរបស់លោក ឆន សុផៃ៕	ប្រធានសន្តិសុខមជ្ឈមណ្ឌលកីឡា និងសាលាបាល់ទាត់ជាតិបាទី លោក ឆន សុផៃ បានទទួលមរណភាពក្នុងអាយុ៥៧ឆ្នាំ ដោយជំងឺរលាកទងសួត និងស្រោមខួរកាលពីព្រឹកថ្ងៃទី៥ ខែកក្កដា នៅមន្ទីរពេទ្យកាល់ម៉ែត្រ។ សពរបស់លោក ឆន សុផៃ កំពុងតម្កល់ធ្វើបុណ្យនៅក្នុងភូមិកំពង់ទួល ឃុំអន្លុងរមៀត ស្រុកកណ្តាលស្ទឹង ខេត្តកណ្តាល។
លោក អ៊ួ តារា តួឯកក្នុងរឿង Jailbreak ការពារឧក្រិដ្ឋជន ដែលជាភាពយន្ត Action មានលក្ខណៈវាយទាត់ធាក់លំដាប់អន្តរជាតិ ត្រូវមហោស្រពភាពយន្តក្បាច់គុន International Martial Art Film Festival អញ្ជើញឲ្យធ្វើជាវាគ្មិន តំណាងឲ្យសហព័ន្ធកីឡាគុនល្បុក្កតោកម្ពុជា។ តារា នឹងឆ្លើយសំណួរជាច្រើន ដែលជាការចោទសួររបស់តំណាងមកពីប្រទេស ដែលមានក្បាច់គុនវប្បធម៌ប្រពៃណីជាច្រើន ពាក់ព័ន្ធពីរបៀបថតភាពយន្ត Action នៅកម្ពុជាដោយប្រើគុនល្បុក្កតោ និងជ្រើសរើសក្បាច់គុននេះ ដើម្បីថតរឿងជាដើម។ «ដោយសារកម្ពុជាយើងមានក្បាច់គុននៅក្នុងវិស័យភាពយន្ត ដូចជាល្បុក្កតោនៅក្នុងរឿង Jailbreak ដែលជារឿងមានលក្ខណៈស្តង់ដាអន្តរជាតិ ដែលបានចាក់ផ្សាយនៅកូរ៉េផង និងអឺរ៉ុបផង ទើបគេជ្រើសរើសយើងទៅចូលរួមក្នុងមហោស្រពភាពយន្តរបស់គេ និងធ្វើជាវាគ្មិន ដើម្បីចែករំលែកពីបទពិសោធថា តើការផលិតភាពយន្ត Action នៅខ្មែរវាយ៉ាងម៉េចខ្លះ។ ព្រោះការថតភាពយន្តនៅតាមប្រទេសនីមួយៗមានលក្ខណៈខុសៗគ្នាទៅតាមកាលៈទេសៈ និងសម្ភារបច្ចេកទេសមួយចំនួន»។ នេះជាការរៀបរាប់របស់លោក អ៊ួ តារា ពីមូលហេតុដែលមហោស្រពភាពយន្តក្បាច់គុនអន្តរជាតិជ្រើសរើសរូបលោកឲ្យធ្វើជាវាគ្មិន។ លោកបានបន្ថែមថា៖«មួយទៀត គេចង់ដឹងថា តើហេតុអ្វីបានជាយើងជ្រើសរើសគុនល្បុក្កតោក្នុងការថតភាពយន្ត? និងពីរបៀបថតភាពយន្តក្បាច់គុន គឺគេចង់ដឹងលម្អិតពីយើងផ្ទាល់ ដែលមានបទពិសោធក្នុងការថត និងផលិតភាពយន្ត»។ អគ្គលេខាធិការសហព័ន្ធកីឡាគុនល្បុក្កតោរូបនេះរំពឹងថា តាមរយៈកម្មវិធីនឹងជួយឲ្យគុនល្បុក្កតោមានទីផ្សារក្នុងភាពយន្តកាន់តែច្រើន ពិសេសទាក់ទាញយុវជនឲ្យចូលរួមហ្វឹកហាត់ក្បាច់គុនវប្បធម៌ប្រពៃណីមួយនេះកាន់តែច្រើនផងដែរ។ ក្រៅពីការចូលរួមធ្វើវាគ្មិនក្នុងមហោស្រពភាពយន្តក្បាច់គុនរបស់លោក អ៊ួ តារា ក្រុមកីឡាករកីឡាការិនីគុនល្បុក្កតោ៦រូបត្រូវប្រកួតប្រជែងក្នុងកម្មវិធីដោយឡែកពីរទៀត គឺការប្រកួត The 2019 International Martial Arts contest និងការប្រកួតប្រយុទ្ធគុនដំបងខ្លី ARNIS Pre SEA Games។ ប្រតិភូ គ្រូបង្វឹក និងកីឡាករថតរួមគ្នានៅអាកាសយានដ្ឋានអន្តរជាតិភ្នំំពេញ មុនចាកចេញទៅកូរ៉េ, រូបថតពីសហព័ន្ធគុនល្បុក្កតោ សម្រាប់លោក អ៊ួ តារា បានចាត់ទុកការចូលរួមប្រកួតនេះ គឺជាឱកាសដើម្បីវាស់ស្ទង់កម្រិតបច្ចេកទេសរបស់កីឡាករកីឡាការិនីកម្ពុជា និងបង្ហាញពីសក្តានុពលរបស់កីឡាគុនល្បុក្កតោ ពិសេសផ្សព្វផ្សាយពីវប្បធម៌ខ្មែរឲ្យអន្តរជាតិស្គាល់តែច្បាស់ថែមទៀត។ លើសពី គឺដើម្បីវាស់ស្ទង់សមត្ថភាពកីឡាករ ដើម្បីត្រៀមការប្រកួតកីឡាស៊ីហ្គេមឆ្នាំ២០១៩ នៅប្រទេសហ្វីលីពីន។ ព្រឹត្តិការណ៍ប្រកួតទាំងពីរនិងមហោស្រពភាពយន្តក្បាច់គុន International Martial Art Film Festival ប្រព្រឹត្តទៅចន្លោះពីថ្ងៃទី៣០ ខែសីហា ដល់ថ្ងៃទី៦ កញ្ញា ឆ្នាំ២០១៩ នៅសាធារណរដ្ឋកូរ៉េ។ ព្រឹត្តិការណ៍មហោស្រពកីឡាយុទ្ធសិល្ប៍ចម្រុះអន្តរជាតិ រៀបចំដោយសហភាពកីឡាយុទ្ធសិល្ប៍ចម្រុះពិភពលោក World Martial Art Union ដែលមានប្រទេសជាង២០ជាសមាជិក៕	លោក អ៊ួ តារា អគ្គលេខាធិការសហព័ន្ធកីឡាគុនល្បុក្កតោកម្ពុជា នឹងធ្វើជាវាគ្មិនក្នុងកម្មវិធីមហោស្រពភាពយន្តក្បាច់គុនអន្តរជាតិនៅសាធារណរដ្ឋកូរ៉េ។ តួឯកក្នុងរឿង Jailbreak ការពារឧក្រិដ្ឋជនរូបនេះ ត្រូវឆ្លើយសំនួរតំណាងមកពីប្រទេសផ្សេងៗពាក់ព័ន្ធនឹងគុនល្បុក្កតោក្នុងវិស័យភាពយន្ត។ នេះជាឱកាសល្អសម្រាប់កម្ពុជា ដើម្បីផ្សព្វផ្សាយ និងពង្រីកវិសាលភាពគុនល្បុក្កតោនៅលើឆាកអន្តរជាតិ។ តាមរយៈកម្មវិធីនេះនឹងជួយឲ្យគុនល្បុក្កតោមានទីផ្សារកាន់តែច្រើនក្នុងវិស័យភាពយន្ត ជាពិសេសទាក់ទាញយុវជនឲ្យចូលរួមហាត់កីឡានេះកាន់តែច្រើន។
សហគមន៍ឃុំកំពង់ឃ្លាំង ដោយមានការសម្របសម្រួលពីអង្គការមូលនិធិទំពាំងស្នងឫស្សី និងអង្គការអន្ដរជាតិសម្ព័ន្ធភាពស្ដារមហាសមុទ្រ (Ocean Recovery Alliance) កំពុងអនុវត្តន៍គម្រោងឥដ្ឋទន្លេសាប។ នេះជាគម្រោងដំបូងដែលត្រូវបានដាក់ឱ្យអនុវត្តន៍ក្នុងសហគមន៍រស់នៅជាប់បឹងទន្លេសាប និងជាដំណោះស្រាយចុងក្រោយ បន្ទាប់ពីសហគមន៍នេះបានចូលរួមអនុវត្តន៍ក្នុងគម្រោងសហគមន៍គ្មានសំរាមប្លាស្ទិក។ ឥដ្ឋទន្លេសាប ត្រូវបានបង្កើតឡើងដោយលាយបញ្ចូលពីកម្ទេចសំរាមប្លាស្ទិក ដែលត្រូវបានប្រមូលបានតាមផ្ទះរបស់ប្រជាពលរដ្ឋក្នុងសហគមន៍ភូមិចុងប្រឡាយ នៃឃុំកំពង់ឃ្លាំង ស្រុកសូទ្រនិគម ខេត្តសៀមរាប។ បច្ចុប្បន្ន ឥដ្ឋបរិស្ថាននេះកំពុងសាកល្បងផលិតជាការ៉ូឡា ក្រាលនៅបរិវេណវិទ្យាល័យកំពង់ឃ្លាំង។ រដ្ឋលេខាធិការក្រសួងបរិស្ថាន លោក នេត្រ ភក្រ្ដា មានប្រសាសន៍អំឡុងពេលចុះពិនិត្យកន្លែងផលិតឥដ្ឋទន្លេសាប នៅព្រឹកថ្ងៃទី២២ វិច្ឆិកា ដោយលោកបង្ហាញអារម្មណ៍រីករាយ និងជំរុញឱ្យសហគមន៍នេះបន្តអនុវត្តន៍បន្ថែមទៀត។ លោក ភក្រ្ដា ពន្យល់ថា ការផលិតឥដ្ឋបរិស្ថាននេះ គឺស្ថិតក្នុងគោលការណ៍ទី១ក្នុងការប្រើប្រាស់សំណល់ប្លាស្ទិក គឺការកែច្នៃឡើងវិញ ដែលក្រសួងបរិស្ថានតែងលើកទឹកចិត្តដល់ប្រជាពលរដ្ឋគ្រប់រូប។ លោក នេត្រ ភក្រ្ដា បន្ថែមថា៖« យើងតែងលើកទឹកចិត្តដល់ប្រជាពលរដ្ឋ សហគ្រាសធុនតូច មធ្យម អាចមានលទ្ធភាពក្នុងការផលិតឥដ្ឋបរិស្ថាន ដើម្បីយកទៅប្រើប្រាស់ឡើងវិញ ឬយកទៅកែច្នៃជារបស់ប្រើប្រាស់...»។ ប្រធានអង្គការទំពាំងស្នងឫស្សី លោក ស៊ា សុផល បាននិយាយពីកំណើតនៃគម្រោងឥដ្ឋបរិស្ថាននេះថា បានកើតចេញក្រោយពីអង្គការរបស់លោកបានរៀបចំព្រឹតិ្តការណ៍ប្រមូលសំរាមរដូវទឹកសម្រក និងគម្រោងប្រមូលយកតែប្លាស្ទិកប៉ុណ្ណោះ ដែលអនុវត្តន៍លើគ្រួសារចំនួន៥០ ក្នុងភូមិចុងប្រឡាយ ឃុំកំពង់ឃ្លាំង។ លោកពន្យល់ថា គម្រោងនេះ មានបំណងលើកទឹកចិត្តដល់ពលរដ្ឋណាដែលចេះគ្រប់គ្រង និងញែកសំរាមឱ្យបានត្រឹមត្រូវ ដោយទទួលបានជាឧបត្ថម្ភជាកញ្ចប់អាហារ។ លោក ស៊ា សុផល បន្ថែមថា៖«គម្រោងការ៉ុងប្រមូលតែសំរាមប្លាស្ទិករបស់យើងបានចែកតាមផ្ទះគ្រួសារនីមួយៗ ហើយកំណត់ឱ្យគាត់ញែកឲ្យបានត្រឹមត្រូវ និងជាប្រចាំខែយើងមានយុវជនស្ម័គ្រចិត្តមេត្រីភាពបរិស្ថានចុះទៅផ្ទៀងផ្ទាត់ បើត្រឹមត្រូវតាមគោលការណ៍ហើយ ក្នុងការ៉ុងមួយគាត់ទទួលបានអង្ករ៥គីឡូក្រាម»។ ជាមួយគ្នានោះ តាមការបញ្ជាក់ពីលោក សុផល គ្រួសារនីមួយៗអាចនឹងទទួលបានអង្ករថែម៥គីឡូក្រាមទៀត ប្រសិនបើគាត់ប្រមូលសំរាមប្លាស្ទិកដែលអណ្ដែតពីខាងក្រៅ ឬហៅថាសំរាមបរិស្ថាន ដែលមិនមែនជាការប្រើប្រាស់ផ្ទាល់ក្នុងគ្រួសារ។ លើសពីនេះ ប្រសិនណាគ្រួសារណាចេះកែច្នៃសម្ភារវេចខ្ចប់សំរាមអេតចាយចេញពីឧបករណ៍ប្រើប្រាស់ប្រចាំថ្ងៃ ដូចជាស្បៃមោងដែលលែងប្រើ ពួកគាត់នឹងទទួលបានថវិកាលើកទឹកចិត្ត១ម៉ឺនរៀលបន្ថែម។ សំរាមដែលប្រមូលពីតាមផ្ទះរបស់ប្រជាពលរដ្ឋ ត្រូវបានយកមកកិនកម្ទេចសម្រាប់ផលិតឥដ្ឋទន្លេសាប ដែលបច្ចុប្បន្នគម្រោងនេះកំពុងសាកល្បងផលិតជាការ៉ូឡា សម្រាប់ក្រាលនៅបរិវេណវិទ្យាល័យកំពង់ឃ្លាំង ដែលជាសាលា Eco-School ។ លោក ស៊ា សុផល ប្រាប់ថា ទៅអនាគតគម្រោងនឹងអភិវឌ្ឍន៍ឥដ្ឋនេះជាសំណង់ផ្សេងៗ។ អ្នកស្រី ស សាត អាយុ៦៥ឆ្នាំ ជាគ្រួសារមួយដែលកំពុងអនុវត្តន៍គម្រោងប្រមូលយកតែប្លាស្ទិក។ អ្នកស្រីប្រាប់ថា បានទទួលការឧបត្ថម្ភពីអង្ករតាំងពីខែ៨មក ក្រោយគ្រួសារអ្នកស្រីបានអនុវត្តន៍ការប្រមូលសំរាមប្លាស្ទិកក្នុងការ៉ុងដែលអង្គការមូលនិធិទំពាំងស្នងឫស្សីចែកជូន។ អ្នកស្រី ស សាត សប្បាយចិត្តជាខ្លាំង ព្រោះថាកន្លងមកអ្នកស្រីមិនធ្លាប់ទទួលបានអង្ករដោយត្រឹមជាការប្រមូលសំរាមវេចខ្ចប់នៅក្នុងផ្ទះខ្លួនដូច្នេះទេ។ អ្នកស្រី ស សាត ប្រាប់ថា នឹងបន្តការចូលរួមនេះ ព្រោះធ្វើដូច្នេះអាចធ្វើឱ្យបរិស្ថានជុំវិញ ក៏ដូចជាសហគមន៍កំពង់ឃ្លាំងទាំងមូលមានសោភ័ណភាពស្អាត និងទាក់ទាញទេសចរកាន់តែច្រើនមកកាន់សហគមន៍របស់ខ្លួន។ អ្នកស្រីបន្ថែម៖« ចាប់ពីពេលនេះទៅ ឈប់ចោលសំរាមហើយ សន្សំតាមផ្ទះ និងឃើញនៅកន្លែងណាផ្សេងក៏រើសមកទុកដែរ...ថែមទាំងប្រាប់ដល់គ្រួសារដទៃទៀតឱ្យស្អាតទាំងអស់គ្នា រើសសម្អាតបរិស្ថានយើង ការ៉ុងមាន ទុកក្នុងនោះទៅ»។ យុវជន រិន ដារ៉ូ អាយុ១៧ឆ្នាំ ជាសិស្សនៃវិទ្យាល័យកំពង់ឃ្លាំង និងជាយុវជនស្ម័គ្រចិត្តមេត្រីភាពបរិស្ថាន។ ដារ៉ូ និងយុវជនដទៃទៀត បានចុះអប់រំដល់ពលរដ្ឋក្នុងភូមិចុងប្រឡាយឱ្យយល់ពីការញែកសំរាម និងផលប៉ះពាល់ប្រព័ន្ធជីវចម្រុះដែលបំពុលដោយសំរាមប្លាស្ទិក។ ជាអ្នកកំពង់ឃ្លាំងមួយរូប ដារ៉ូ យល់ថា គម្រោងនេះល្អព្រោះជួយកាត់បន្ថយសំរាមក្នុងបឹងទន្លេសាប។ ក្នុងនោះជាប្រចាំខែ ដារ៉ូ បានចុះផ្ទៀងផ្ទាត់សំរាមតាមការ៉ុងបរិស្ថានតាមផ្ទះរបស់ប្រជាពលរដ្ឋ និងចែកអង្ករ ឬថវិកាដល់គ្រួសារណាដែលធ្វើបានល្អតាមគោលការណ៍នៃការទុកដាក់បានត្រឹមត្រូវ។ គួររំឭកថា អង្គការមូលនិធិទំពាំងស្នងឫស្សី សហការជាមួយអាជ្ញាធរមូលដ្ឋាន បានចាប់ផ្តើមរៀបចំព្រឹត្តិការណ៍ប្រមូលសំរាមរដូវទឹកឡើង និងទឹកសម្រក ចាប់ពីឆ្នាំ២០១៨មក ដែលគម្រោងនេះធ្វើនៅតាមសហគមន៍ជាប់បឹងទន្លេសាប រួមមានឃុំកំពង់ឃ្លាំង កំពង់ភ្លក់ ចុងឃ្នៀស ផ្នែកខាងក្រោមនៃស្ទឹងសៀមរាប និងសហគមន៍ឃុំមេជ្រៃ។ គម្រោងនេះ ធ្វើឡើងក្នុងបំណងផ្តល់សារអប់រំដល់ពលរដ្ឋឱ្យយល់ពីការរបៀបនៃការទុកដាក់សំរាម ពិសេសសំរាមប្លាស្ទិក មិនត្រូវបោះចោលក្នុងទឹក ដែលជាមហន្តរាយដល់ប្រព័ន្ធជីវចម្រុះ ក៏ដូចជាប៉ះពាល់ដល់សុខភាពដល់ពលរដ្ឋដែលពឹងអាស្រ័យលើបឹងទន្លេសាបទាំងមូល៕	សៀមរាប៖ សហគមន៍កំពង់ឃ្លាំង កំពុងក្លាយជាសហគមន៍គំរូដំបូងគេនៅបឹងទន្លេសាប ដែលអនុវត្តគម្រោងឥដ្ឋច្នៃពីប្លាស្ទិក ឬដែលឱ្យឈ្មោះថា ឥដ្ឋទន្លេសាប។ គម្រោងនេះ នឹងជួយឱ្យសហគមន៍នេះអាចគ្រប់គ្រងសំរាមប្លាស្ទិក និងកាត់បន្ថយការបំពុលប្រព័ន្ធជីវចម្រុះក្នុងបឹងទន្លសាប។
នៅពេលដែលយានយន្តត្រូវបានលក់ ផ្ទេរកម្មសិទ្ធិ ឬសិទ្ធិកាន់កាប់ ពីម្ចាស់មួយទៅមួយទៀត កម្មសិទ្ធិករមានកាតព្វកិច្ចបង់ពន្ធប្រថាប់ត្រា តាមអត្រា ៤ ភាគរយ ស្របតាមបញ្ញត្តិច្បាប់ពន្ធដារជាធរមាន។ បានសេចក្ដីថា គេត្រូវបង់ពន្ធអត្រា ៤ ភាគរយនៃចំនួន ដែលជាមូលដ្ឋានគិតពន្ធ។ ប្រកាសរបស់ក្រសួងសេដ្ឋកិច្ច និងហិរញ្ញវត្ថុនៅឆ្នាំ២០១៣ ដែលនៅជាធរមាននៅឡើយ បានកំណត់មូលដ្ឋានគិតពន្ធ។ ប្រកាសនេះបានកំណត់ចំនួនលុយជាក់លាក់ សម្រាប់ធ្វើជាមូលដ្ឋានគិតពន្ធ ចំពោះប្រភេទរថយន្តមួយចំនួន ប៉ុន្តែសម្រាប់ប្រភេទរថយន្តលក្ខណៈគ្រួសារមិនស្ថិតក្នុងការកំណត់នេះទេ គឺឈរលើតម្លៃទីផ្សារ។ ប្រកាសបានចែងដូច្នេះថា៖«ប្រភេទមធ្យោបាយដឹកជញ្ជូន ឬយានយន្តផ្សេងៗក្រៅពីប្រភេទខាងលើ មូលដ្ឋានគិតពន្ធ ត្រូវបានកំណត់ ៥០ភាគរយ នៃតម្លៃទីផ្សារ»។ ប៉ុន្តែពន្ធប្រថាប់ត្រា មិនត្រូវអនុវត្តឡើយចំពោះការផ្ទេរកម្មសិទ្ធិទោចក្រយានយន្ត ត្រីចក្រយានយន្តគ្រប់ប្រភេទ ត្រាក់ទ័រ និងជលយានគ្រប់ប្រភេទដែលមានកម្លាំងដល់ ១៥០សេះ។ ដើម្បីកាត់ឈ្មោះ នៅមន្ទីរសាធារណការ និងដឹកជញ្ជូន ម្ចាស់កម្មសិទ្ធិ ឬអ្នកទទួលសិទ្ធិ ត្រូវបង់ពន្ធប្រថាប់ត្រាជាមុនសិនទើបអាចកាត់ឈ្មោះបាន។ ហើយដើម្បីបង់ពន្ធបាន គេត្រូវបំពេញពាក្យសុំតាមទម្រង់ FORM VT T01 ដែលចេញដោយអគ្គនាយកដ្ឋានពន្ធដារ។ ការបង់ពន្ធអាចធ្វើបាននៅមន្ទីរសាធារណការ និងដឹកជញ្ជូនរាជធានីភ្នំពេញ សម្រាប់ការកាត់ឈ្មោះនៅភ្នំពេញ តែសម្រាប់ខេត្ត ការបង់ពន្ធត្រូវធ្វើនៅសាខាពន្ធតាមបណ្ដាខេត្ត៕	ភ្នំពេញ៖ អគ្គនាយដ្ឋានពន្ធដារ នៅថ្ងៃទី៣ខែមករា បានចេញសេចក្ដីណែនាំមួយស្ដីពីការប្រមូលពន្ធប្រថាប់ត្រាចំពោះការផ្ទេរកម្មសិទ្ធិមធ្យោបាយដឹកជញ្ជូន។
បន្ទាប់ពីសេចក្តីសម្រេចគុណសម្បត្តិរបស់សមាជិកសភាហុងកុង ចូលជាធរមាន និងត្រូវបានបង្ហាញដោយទីភ្នាក់ងារព័ត៌មានចិន Xinhua រដ្ឋាភិបាលក្រុងហុងកុង បានប្រកាសដកសិទ្ធិសមាជិកសភាចំនួន ៤នាក់ ពីកៅអីសភា។ ការដកសិទ្ធិនេះ គឺមានសុពលភាពភ្លាមៗតែម្ដង។ សេចក្តីសម្រេច ដែលត្រូវបានអនុម័តដោយគណៈអចិន្ត្រៃយ៍នៃសភាប្រជាជនចិននាកិច្ចប្រជុំថ្ងៃទី១១ ខែវិច្ឆិកា បានផ្តល់អំណាចឲ្យរដ្ឋាភិបាលហុងកុង ដកសិទ្ធិសមាជិកសភាទាំងឡាយណា ដែលគាំទ្រឯករាជ្យភាពរបស់ហុងកុង, មិនទទួលស្គាល់អធិបតេយ្យភាពរបស់ចិន និងស្វែងរកការជ្រៀតជ្រែកពីបរទេស។ ការដកសមាជិកសភាបែបនេះ អាចធ្វើឡើងដោយមិនចាំបាច់ឆ្លងកាត់តុលាការឡើយ។ បើតាមហេតុផលរបស់រដ្ឋាភិបាលហុងកុង សមាជិកសភាទាំងបួននាក់នេះ បានគាំទ្រច្បាប់សិទ្ធិមនុស្ស និងប្រជាធិបតេយ្យរបស់អាមេរិក និងគាំទ្រការដាក់ទណ្ឌកម្មអាមេរិកមកលើសមាជិករដ្ឋាភិបាលហុងកុង ទាក់ទិនបាតុកម្មថែមទៀត។ កន្លងមក សមាជិកសភាត្រូវបានដកសិទ្ធិទាំង៤នាក់នេះ ក៏ត្រូវបានហាមឃាត់ក្នុងការឈរឈ្មោះបោះឆ្នោតសភា ដែលត្រូវបានលើកយកទៅធ្វើនៅពេលខាងមុខផងដែរ។ បន្ទាប់ពីការប្រកាសនេះ កិច្ចប្រជុំសភាហុងកុងត្រូវផ្អាក។ «វានឹងគ្មានអនាគតល្អទេសម្រាប់សភាហុងកុង»។ លោក Kenneth Leung សមាជិកសភាម្នាក់ដែលត្រូវបានដកសិទ្ធិ បានលើកឡើងបែបនេះ ដោយបន្ថែមថា ការដកសិទ្ធិនេះ នឹងធ្វើឲ្យសភាហុងកុងគ្មានប្រសិទ្ធភាព។ ប៉ុន្មានម៉ោងក្រោយ សមាជិកសភាដែលគាំទ្រប្រជាធិបតេយ្យ១៥នាក់ទៀត ក៏ប្រកាសលាលែងពីតំណែង។ ពួកគេនឹងដាក់ពាក្យលាលែងនៅថ្ងៃទី១២ ខែវិច្ឆិកា។ តំណាងក្រុមសមាជិកសភាប្រជាធិបតេយ្យ លោក Wu Chi-wai និយាយក្នុងសន្និសីទសារព័ត៌មានថ្ងៃទី១១ ខែវិច្ឆិកា ថា ក្រុមរបស់លោកនឹងលាលែងពីតំណែង ព្រោះដៃគូ និងសហសេវិក ត្រូវបានដកសិទ្ធិ។ ប៉ុន្តែលោក Wu បញ្ជាក់ ក្រុមរបស់លោកនឹងមិនបោះបង់គោលដៅឡើយ៕	រដ្ឋាភិបាលហុងកុង នៅថ្ងៃទី១១ ខែវិច្ឆិកា បានបញ្ចប់សមាជិកភាពសភាពីសមាជិក ៤រូប ដែលមាននិន្នាការទៅរកលទ្ធិប្រជាធិបតេយ្យ។ ការបញ្ចប់សមាជិកភាពនេះធ្វើឡើង បន្ទាប់ពីគណៈអចិន្ត្រៃយ៍នៃសភាប្រជាជនចិន បានអនុម័តសេចក្តីសម្រេចមួយដែលចែងពីគុណសម្បត្តិរបស់សមាជិកសភាហុងកុង។ ក្រោយការបញ្ចប់សមាជិកភាពនេះដែរ សមាជិកឯទៀត ក៏ប្រកាសលាលែងពីតំណែងដែរ។
ក្រសួងមហាផ្ទៃបានឈរចំណាត់ថ្នាក់លេខ១ នាការប្រកួតកីឡាគុនល្បុក្កតោថ្ងៃដំបូងក្នុងព្រឹត្តិការណ៍កីឡាជាតិលើកទី២ ក្រោយអត្តពលិករបស់ខ្លួនដណ្តើមបានមេដាយមាស២ និងប្រាក់២។ នាការប្រកួតនៅថ្ងៃទី១ ខែមិថុនា នៅអគារដំបូលក្នុងពហុកីឡដ្ឋានជាតិមរតកតេជោ កីឡាករ អៃ សំអុន រកបានមេដាយមាស១សម្រាប់ក្រសួងមហាផ្ទៃលើវិញ្ញាសាទ្វារមេគុនដៃ មុនកីឡាការិនី ស៊ិន សៀវសៀន រកបានមេដាយមាស១បន្ថែមលើវិញ្ញាសាទ្វារមេគុនអាវុធឥតមុខ។ កីឡាករកីឡាការិនីទាំងពីររូបនេះ ក៏ជាអ្នករកមេដាយប្រាក់សម្រាប់ក្រសួងមហាផ្ទៃផងដែរ ក្នុងនោះ កីឡាការិនី ស៊ិន សៀវសៀនរកបានលើវិញ្ញាសាទ្វារមេគុនដៃឯកត្តជន កីឡាករ អៃ សំអុន រកបានលើវិញ្ញាសាទ្វារមេគុនអាវុធឥតមុខ។ រាជធានីភ្នំពេញបានឈរចំណាត់ថ្នាក់លេខ២ ក្រោយអត្តពលិករកបានមេដាយមាស១ និងសំរឹទ្ធ២។ ក្នុងនោះមេដាយមាសរកបានដោយកីឡាការិនី មឿន សុម៉ាលី លើវិញ្ញាសាទ្វារមេគុនដៃឯកត្តជន ខណៈមេដាយសំរឹទ្ធរកបានលើវិញ្ញាសាទ្វារមេគុនអាវុធឥតមុខដោយកីឡាករ នឹម រចនា និងវិញ្ញាសាទ្វារមេគុនអាវុធឥតមុខដោយកីឡាការិនី មឿន សុម៉ាលី។ ខេត្តកណ្តាលបានឈរចំណាត់ថ្នាក់លេខ៣ ក្រោយកីឡាករ ពក ផល្លី រកបានមេដាយមាស១លើវិញ្ញាសាទ្វារមេគុនអាវុធឥតមុខ។ សម្រាប់ការប្រកួតនៅថ្ងៃនោះដែរ អត្តពលិកខេត្តសៀមរាបដណ្តើមបានមេដាយប្រាក់១ និងសំរឹទ្ធ១ រីឯខេត្តព្រៃវែងទទួលបានមេដាយប្រាក់១ ខណខេត្តកំពតទទួលបានមេដាយសំរឹទ្ធ១៕	កីឡាគុនល្បុក្កតោបានចាប់ផ្តើមការប្រកួតថ្ងៃដំបូងរបស់ខ្លួនក្នុងព្រឹត្តិការណ៍កីឡាជាតិលើកទី២កាលពីថ្ងៃទី១ មិថុនា ឆ្នាំ២០១៨ ដោយក្រុមអត្តពលិកក្រសួងមហាផ្ទៃដណ្តើមបានមេដាយមាសច្រើនជាងគេ ដើម្បីឈរចំណាត់ថ្នាក់លេខ១បណ្តោះអាសន្នក្នុងតារាងមេដាយ។ ចំណែកអត្តពលិករាជធានីភ្នំពេញ និងខេត្តកណ្តាលឈរពីក្រោយជាបន្តបន្ទាប់។
លោក មូន ចេអ៊ីន បានតែងតាំងលោក Suh Hoon ដែលបច្ចុប្បន្នជានាយកចារកម្មជាតិ (NIS) ជាទីប្រឹក្សាសន្តិសុខជាតិប្រចាំវិមានប្រធានាធិបតី Cheong Wa Dae និងស្នើតែងតាំងលោក Park Jie-won អតីតសមាជិកសភាបួនអាណត្តិជានាយក NIS វិញ។ លោក មូន ស្នើបេក្ខភាពលោក Lee In-young ជារដ្ឋមន្ត្រីបង្រួបបង្រួមដើម្បីមើលការខុសត្រូវកិច្ចការអន្តរកូរ៉េ។ ការតែងតាំងលោក Park និងលោក Lee ត្រូវការការយល់ព្រមពីសំណាក់សភាជាមុនសិន។ ជាមួយគ្នានោះ លោក មូន ក៏បានតែងតាំងលោក Chung Eui-yong ដែលត្រូវចាកចេញពីតំណែងទីប្រឹក្សាសន្តិសុខជាតិ និងលោក Im Jong-seok អតីតប្រធានសេនាធិការប្រធានាធិបតី ឲ្យកាន់តំណែងជាជំនួយការពិសេសផ្នែកគោលនយោបាយការទូត និងសន្តិសុខផងដែរ។ នេះបើតាមការផ្សាយរបស់ទីភ្នាក់ងារព័ត៌មាន Yonhap ។ ការតែងតាំងមន្ត្រីសន្តិសុខ និងកិច្ចការអន្តរកូរ៉េនេះ ធ្វើឡើងស្របពេលដែលលោក មូន កំពុងរិះរកមធ្យោបាយដើម្បីកែប្រែទំនាក់ទំនងជាមួយកូរ៉េខាងជើងឲ្យត្រឡប់ទៅរកស្ថានភាពក្រោយឆ្នាំ២០១៨ ដែលភាពល្អប្រសើរ។ ប៉ុន្តែការចរចាមិនបានលទ្ធផលគាប់ចិត្ត នាំឲ្យកូរ៉េខាងជើងចាប់ផ្ដើមដើរចេញបន្តិចម្ដងៗពីគន្លងផ្លូវថ្មី ហើយងាកទៅដើរលើគន្លងចាស់ដោយចាប់ផ្ដើមបង្កសកម្មភាពអរិភាពដាក់កូរ៉ខាងត្បូងឡើងវិញ។ មន្ត្រីដែលតែងតាំងពេលនេះ សុទ្ធសឹងធ្លាប់ធ្វើការលើកទំនាក់ទំនងជាមួយកូរ៉េខាងជើង។ លោក Park ធ្លាប់ជាមន្ត្រីក្នុងរដ្ឋាភិបាលប្រធានាធិបតី គីម ដេជុង ដែលជួបលោក គីម ជុងអ៊ីល នៅឆ្នាំ២០០០ ហើយលោក Lee វិញ ក៏ធ្លាប់ធ្វើការក្នុងទំនាក់ទំនងជាមួយព្យុងយ៉ាងដែរ។ លោក Suh លោក Chung និងលោក Im ក៏បានដើរនាទីសំខាន់ក្នុងការរៀបចំជំនួបរវាងលោក មូន និងមេដឹកនាំកូរ៉េខាងជើង គីម ជុងអ៊ុន នៅឆ្នាំ២០១៨ ៕	ប្រធានាធិបតីកូរ៉េខាងត្បូង មូន ចេអ៊ីន នៅថ្ងៃទី៣ ខែកក្កដា បានតែងតាំង និងផ្លាស់ប្ដូរមន្ត្រីដែលធ្វើការលើកិច្ចការកូរ៉េខាងជើង និងសន្តិសុខ ក្នុងគោលដៅដែលត្រូវបានមើលឃើញថា ជាវិធីសាស្ត្រក្នុងការពង្រឹងគោលនយោបាយទាក់ទងអ្នកជិតខាងមួយនេះ។ ទីប្រឹក្សាសន្តិសុខជាតិ រដ្ឋមន្ត្រីបង្រួបបង្រួម ប្រធានចារកម្មជាតិ និងទីប្រឹក្សាផ្នែកការទូត សុទ្ធតែត្រូវបានជំនួសដោយមន្ត្រីដែលមាននិន្នាការរកទំនាក់ទំនងល្អជាមួយព្យុងយ៉ាង។
ភ្នំពេញ៖ បាយវេចខ្ចប់ហាក់ពេញនិយមសម្រាប់ពលរដ្ឋនៅម្ដុំមន្ទីរពេទ្យមិត្តភាពខ្មែរ សូវៀត។ ពលរដ្ឋនៅតំបន់នោះ និងអ្នកដំណើរតាមផ្លូវ ចូលចិត្តពិសាបាយវេចខ្ចប់ ក៏ព្រោះចំណាយពេលតិច និងងាយស្រួលយកទៅតាមខ្លួន។ អ្វីដែលពិសេស អាជីវករលក់បាយនៅទីនោះ លក់ដាច់ជាងការបើកហាងលក់បាយទៀតផង។ អ្នកស្រី ហាក់ លក្ខណា ជាអ្នកលក់បាយជាង១០ឆ្នាំទៅហើយ ប៉ុន្តែអ្នកស្រីទើបចាប់ផ្តើមលក់បាយវេចខ្ចប់នេះ ជាង៦ឆ្នាំតែប៉ុណ្ណោះ។ អ្នកស្រី លក្ខណា មើលឃើញទីផ្សារលក់បាយខ្ចប់ដាក់ប្រអប់ដាច់ជាងការបើកហាងលក់បាយ។ អ្នកស្រី លក្ខណា ក៏មានហាងលក់បាយដែរ តែហាងអ្នកស្រីមិនសូវជាមានភ្ញៀវចូលពិសានោះទេ។ អ្នកស្រី ហាក់ លក្ខណា អ្នកលក់បាយ។ ពេលប្ដូរមកលក់វេចខ្ចប់ដំបូង មិនសូវជាដាច់ប៉ុន្មាននោះទេ តែពេលមុនកូវីដ ការលក់បាយរបស់អ្នកស្រីដាច់ជាងមុន។ អាជីវករលក់បាយវេចខ្ចប់រូបនេះបន្តថា ការលក់់បាយវេចខ្ចប់ អាចចំណេញពេល និងមិនសូវហត់ដូចបើកហាងនោះទេ ព្រោះបើកហាងត្រូវការសម្ភារៈជាច្រើន និងត្រូវក្រោកពីព្រឹកដើម្បីធ្វើបាយម្ហូបថែមទៀត។ ស្រី្តពាក់អាវខ្មៅកំពុងតែមមាញឹកក្នុងការរៀបចំបាយម្ហូប បានបញ្ជាក់ថា៖ «ខ្ញុំលក់បាយនេះជាង១០ឆ្នាំហើយ។ បានជាខ្ញុំសម្រេចចិត្តលក់បាយនេះ ដោយសារមិនមានកន្លែងសម្រាប់ភ្ញៀវអង្គុយ និងផ្ទះនៅមុខពេទ្យទើបលក់បាយបែបហ្នឹង ទើបលក់ដាច់។ ណាមួយនៅគេពេញនិយមពិសារបាយវេចខ្ចប់បែបនេះដែរ ទើបខ្ញុំលក់មកទល់សព្វថ្ងៃ»។ ក្នុងមួយថ្ងៃអ្នកលក់បាយរូបនេះ អាចរកប្រាក់ចំណេញប្រមាណជាង២០ម៉ឺនរៀល។ ជាធម្មតាអ្នកស្រី លក់បាយដាច់បំផុតចន្លោះម៉ោង ៨ព្រឹកដល់ម៉ោង ១ថ្ងៃត្រង់។ ពេលខ្លះអ្នកស្រី លក់បាយនេះសល់ ហើយខ្លះទៀតក៏ខាតផងដែរ។ ពេលមុនកូវីដអ្នកលក់បាយមួយរូបទៀត គឺអ្នកស្រី ឆៀក ស្រីលីវ បានចាប់ផ្តើមលក់បាយវេចខ្ចប់ ព្រោះអ្នកនៅតំបន់នេះ និយមទិញបាយវេចខ្ចប់។ ការលក់បាយនេះ ខុសគ្នាជាងលក់បាយក្នុងហាង ដោយសារតែអ្នកស្រីអាច លក់បាយនេះបានទោះផ្ទះអ្នកស្រីមិនមានកន្លែងអង្គុយក៏ដោយ។ អ្នកស្រី ឆៀក ស្រីលីវ អ្នកលក់បាយ អ្នកស្រីលក់បាយនេះពីម៉ោង៦ព្រឹក ដល់ម៉ោង១១យប់។ អ្នកលក់បាយរូបនេះ ត្អូញថាសព្វថ្ងៃពិបាកលក់ដូរជាងពីមុន ព្រោះទំនីញឡើងថ្លៃ និងមិនសូវចំណេញប៉ុន្មាននោះទេ។ បាយរបស់អ្នកស្រី ក្នុងមួយប្រអប់តម្លៃ ៤០០០រៀល។ បើតាមអ្នកលក់បាយវេចខ្ចប់នៅម្តុំពេទ្យរុស្សីរូបនេះ អតិថិជនភាគច្រើនជាអ្នកធ្វើការ ព្រោះពួកគាត់មិនសូវជាមានពេលច្រើន ដើម្បីធ្វើម្ហូបបាយខ្លួនឯង។ « កន្លែងរបស់ខ្ញុំមិនធំពិបាករៀបចំបើកហាង ទើបសម្រេចចិត្តលក់បាយវេចខ្ចប់នេះទៅ។ បច្ចុប្បន្នស្ងាត់ភ្ញៀវណាស់ មិនសូវជាលក់ដាច់នោះទេ ដោយសារតែមានគេលក់ច្រើនជាងមុនៗ»។ នៅក្បែរតូបរបស់អ្នកស្រី ស្រីលីវ មានតូបលក់បាយជាច្រើន។ ទោះបីជាតំបន់ពេទ្យរុស្សី មានអ្នកលក់បាយច្រើនពិតមែន តែអ្នកស្រី នៅតែបន្តលក់បាយនេះ និងមិនចង់ដូររបរនោះទេ។ អ្នកស្រី ឆៀក ស្រីលីវ គិតថារបរលក់បាយនេះ អាចផ្តល់ចំណូលមួយផ្នែកទៀត ដើម្បីផ្គត់ផ្គង់ជីវភាពគ្រួសារ។ អ្នកស្រី អាចរកចំណូលក្នុងមួយថ្ងៃប្រមាណ ៣០ ទៅ៤០ម៉ឺនរៀល។ នៅចន្លោះតូបរបស់អ្នកស្រី ស្រីលីវ មានតូបលក់បាយវេចខ្ចប់មួយទៀត គឺតូបអ្នកស្រី ប៉េស ស្រីណាក់ ដែលទើបតែលក់បានជាង ២ខែតែប៉ុណ្ណោះ។ ពីមុនមក ស្រ្តីវ័យ ៣៧ឆ្នាំរូបនេះ លក់មីឆា ប៉ុន្តែដោយសារតែឃើញអតិថិជនពេញនិយមបាយវេចខ្ចប់នេះ ទើបអ្នកស្រីងាកមកលក់បាយវេចខ្ចប់វិញ។ អ្នកស្រី ប៉េស ស្រីណាក អ្នកស្រី អាចលក់បាយអស់២០ ទៅ៣០ ប្រអប់ក្នុងមួយថ្ងៃ និងអាចរកចូលប្រមាណជាង១០ម៉ឺនរៀល។ អ្នកស្រីពិតជាសប្បាយចិត្តដែលមកលក់បាយនេះ ទោះបីថ្ងៃខ្លះលក់សល់ក៏ដោយ។ «លក់បានដាក់ប្រអប់ ឬវេចខ្ចប់បែបហ្នឹងទើបលក់ដាច់ ព្រោះបច្ចុប្បន្នមនុស្សមា មិនសូវជាមានពេលច្រើនដើម្បីហូបបាយនោះទេ អ៊ីចឹងត្រូវធ្វើតាមអតិថិជន។ បាយវេចខ្ចប់នេះ មានតម្លៃសមរម្យ និងអាចទុកបានយូរផងដែរ ទើបមានអ្នកចូលចិត្តទិញ»។ អ្នកស្រី ស្រីណាក់ គិតថាប្រកបរបរនេះរហូត ទោះអ្នកស្រីមិនមានហាងលក់បាយ។ ទន្ទឹមនឹងនោះ ចំណូលដែលអ្នកស្រីរកបានពីការលក់បាយនេះ អ្នកស្រីពិតជារីករាយយ៉ាងខ្លាំង ព្រោះអាចយកឱ្យកូនទៅសិក្សាបាន៕ បាយដាក់ប្រអប់ ឬបាយវេចខ្ចប់	ដោយ៖ សែម ប្រាក់ដាវ
ក្រសួងការពារជាតិកម្ពុជា បានស្រង់ខ្លឹមសារនៃកិច្ចប្រជុំ ទៅចុះផ្សាយថា រដ្ឋមន្ត្រីការពារប្រទេសទាំងពីរ បានឯកភាពគ្នាក្នុងការបង្កើនកិច្ចសហប្រត្តិការរវាងបណ្ដាយោធភូមិភាគ នៅតាមបន្ទាត់ព្រំដែន និងកម្លាំងគ្រប់គ្រងការពារព្រំដែន ដើម្បីទប់ស្កាត់បទល្មើសឆ្លងដែន ដូចជា ការជួញដូរគ្រឿងញៀន ជាដើម។ បន្ថែមពីនេះ រដ្ឋមន្រ្តីប្រទេសទាំងពីរ ក៏បានជំរុញឲ្យមានការដើរល្បាតរួមគ្នាឲ្យបានហ្មត់ចត់តាមខ្សែព្រំដែនដែរ ដើម្បីទប់ស្កាត់រាល់សកម្មភាពនាំចេញនាំចូលខុសច្បាប់ និងដើម្បីទប់ស្កាត់ការរាលដាលជំងឺកូវីដ-១៩ ចូលក្នុងប្រទេសនីមួយៗ។ ក្នុងកិច្ចប្រជុំតាមប្រព័ន្ធវីដេអូនោះ ដែលរៀបចំឡើងកាលពីថ្ងៃទី៨ ខែមករា ឆ្នាំ២០២១ រដ្ឋមន្រ្តីការពារប្រទេសវៀតណាម វាយតម្លៃថា ទោះបីជាក្នុងឆ្នាំ២០២០ កម្ពុជា-វៀតណាម ជួបវិបត្តិជំងឺកូវីដ-១៩ក្តី ប៉ុន្តែកងទ័ពប្រទេសទាំងពីរ បានអនុវត្តពិធីសារស្តីពីកិច្ចសហការនៃក្រសួងការពារជាតិទាំងពីរ បានល្អ ដោយក្នុងនោះ រួមមាន ការបណ្ដុះបណ្ដាល ការជួយឧបត្ថម្ភគ្នាទៅវិញទៅមកក្នុងការទប់ស្កាត់ជំងឺកូវីដ-១៩ និង កិច្ចសហប្រតិបត្តិការការរុករកអដ្ឋិធាតុកងទ័ពវៀតណាម នៅកម្ពុជា។ ចំណែក រដ្ឋមន្រ្តីការពារជាតិកម្ពុជា វាយតម្លៃថា នៅឆ្នាំ២០២០ កងទ័ពប្រទេសទាំងពីរ បានសហការរួមគ្នាយ៉ាងស្អិតល្មួត ក្នុងភាពអ្នកជិតខាងល្អ និងលើកកម្ពស់ទំនាក់ទំនងឲ្យដល់កម្រិតជាដៃគូយុទ្ធសាស្ត្រគ្រប់ជ្រុងជ្រោយ និង យូរអង្វែង។ ជាមួយគ្នានេះ រដ្ឋមន្រ្តីការពារជាតិកម្ពុជា ជំរុញឲ្យអនុវត្តពិធីសារស្តីពីសហប្រតិបត្តិការវិស័យយោធានៃប្រទេសទាំងពីរ នៅឆ្នាំ២០២១នេះ ឲ្យបានកាន់តែសកម្ម និងមានប្រសិទ្ធភាព៕	សម្តេច ទៀ បាញ់ រដ្ឋមន្រ្តីក្រសួងការពារជាតិកម្ពុជា និង លោក ង៉ូ ស៊ុនលិច រដ្ឋមន្រ្តីក្រសួងការពារប្រទេសវៀតណាម បានបើកកិច្ចប្រជុំជាមួយគ្នា តាមរយៈប្រព័ន្ធវីដេអូ ដើម្បីវាយតម្លៃពីកិច្ចសហប្រតិបត្តិការវិស័យយោធា ក្នុងឆ្នាំ២០២០កន្លងមក និងបង្កើតពិធីសារថ្មីស្តីពីកិច្ចសហប្រតិបត្តិការវិស័យយោធា ក្នុងឆ្នាំ២០២១នេះ។ ក្នុងកិច្ចប្រជុំ ប្រមុខការពារជាតិនៃប្រទេសទាំងពីរ ក៏បានលើកឡើងពីបញ្ហាផ្សេងៗនៅតាមព្រំដែនដែរ។
របាយការណ៍នេះត្រូវបានចេញផ្សាយនៅឆ្នាំនេះក៏ពិតមែន តែសម្រាប់វាយតម្លៃបែបបទធ្វើធុរកិច្ចរបស់ប្រទេសនីមួយៗសម្រាប់ឆ្នាំបន្ទាប់ គឺឆ្នាំ២០២០។ ការវាយតម្លៃនេះ ត្រូវផ្អែកលើកត្តាចំនួន ១០ ដែលរួមមាន៖ នីតិវិធីចាប់ផ្ដើមធ្វើអាជីវកម្ម, អនុញ្ញាតសាងសង់, ទទួលបានថាមពលអគ្គិសនី, ចុះបញ្ជីកម្មសិទ្ធអចលនទ្រព្យ, ការពារវិនិយោគិនក្រុមតូច, ការទទួលបានឥណទាន, បង់ពន្ធ, ដោះដូរទំនិញចេញចូលប្រទេស, ពង្រឹងការអនុវត្តកិច្ចសន្យាតាមផ្លូវច្បាប់ និងដោះស្រាយការក្ស័យធន។ របាយការណ៍បានឲ្យពិន្ទុកម្ពុជា ៥៣,៨ (ពិន្ទុពេញ១០០) ដែលឈរនៅលេខរៀងទី១៤៤ សម្រាប់ឆ្នាំ២០២០ ធៀបនឹងពិន្ទុ ៥៤,៨ ដែលឈរនៅលេខរៀងទី១៣៨ សម្រាប់ឆ្នាំ២០១៩ ។ ហើយកាលឆ្នាំ២០១៨ កម្ពុជាមានពិន្ទុ ៥៤,៤៧ និងឈរលេខរៀង ១៣៥ ។ ក្នុងតំបន់អាស៊ាន កម្ពុជាមានចំណាត់ថ្នាក់នាំមុខតែពីរប្រទេសប៉ុណ្ណោះ គឺឡាវដែលឈរលេខរៀង១៥៤ និងមីយ៉ានម៉ាទី១៦៥ ខណៈប្រទេសផ្សេងទៀតឈរនៅលេខរៀងល្អជាងកម្ពុជា ពោលគឺសិង្ហបុរីលេខរៀងទី២ ម៉ាឡេស៊ីទី១២ ថៃទី២១ ព្រុយណេ៦៦ វៀតណាម៧០ ឥណ្ឌូណេស៊ី៧៣ និងប្រទេសភីលីពីនលេខរៀងទី៩៥ ៕	ភ្នំពេញ៖ ក្នុងចំណោមប្រទេស១៩០ កម្ពុជាឈរនៅចំណាត់ថ្នាក់ទី១៤៤ ចំពោះការសម្រួលក្នុងដំណើរការបែបបទ ឬនីតិវិធីធ្វើធុរកិច្ច សម្រាប់ឆ្នាំ២០២០ ។ គួរបញ្ជាក់ថា ចំណាត់លេខ១គឺល្អបំផុត ហើយលេខ១៩០ គឺអាក្រក់បំផុត។ នេះបើតាមរបាយការណ៍របស់ធនាគារពិភពលោកស្ដីពីភាពស្រួលក្នុងការធ្វើធុរកិច្ច ដែលចេញផ្សាយនៅថ្ងៃទី២៤ខែតុលានេះ។
១.សារធាតុរាវ កត្តាមួយដ៏ចំបង ដែលធ្វើអោយអ្នកមានអាការៈឈឺក្បាលធេងធោងនេះគឺ ដោយសារតែអ្នកខ្វះ ជាតិទឹក។ ដូច្នេះ វាមានចំណុចយ៉ាងជាក់លាក់ថា អ្នកត្រូវតែបង្គ្រប់ជាតិទឹក ដល់រាងកាយវិញ ដោយការ ផឹកទឹកអោយបានច្រើន។ ទឹកនឹងអាចជួយ យកនូវសារជាតិអាល់កុល ចេញពីក្នុងខ្លួនអ្នក។ ការទទួលទាននូវ ទឹកដោះគោក្រឡុកជាមួយផ្លែចេក និង ទឹកដូង ក៏ផ្តល់អត្ថប្រយោជន៍បានផងដែរ តាម ដែលពួកវា មានផ្ទុកនូវសមាសធាតុរ៉ែសំខាន់ៗ ដែលអាចជួយបង្គ្រប់ជាតិទឹក ដល់រាងកាយអ្នកវិញបាន។ ២.ស៊ុកកូឡា ផ្នែកដ៏ល្អប្រសើរបំផុត ក្នុងការព្យាបាលនូវ ការឈឺចាប់ដែលកើតមានបន្ទាប់ពី កម្មវិធីជប់លៀង ត្រូវបានបញ្ចប់នោះគឺ អ្នកអាចទទួលទាន និង ផឹកនូវ អាហារដ៏ល្អៗមួយចំនួន។ជាការពិត ស៊ុកកូឡា គឺពិតជា ផ្តល់នូវភាពអស្ចារ្យសម្រាប់អ្នក។ អ្នកគ្រាន់តែ ទុកនូវការគិតពីការ បង្កើនកាឡូរីមួយផ្នែកសិន និង ចាប់ផ្តើមសង្គ្រោះរាងកាយអ្នកពីបញ្ហានេះវិញ ដោយការទទួលទាននូវស៊ុកកូឡា ។ ៣.ចូលសម្រាក ការគេង គឺជាវិធីដ៏ល្អបំផុត ក្នុងការយកឈ្នះនូវ បញ្ហានៃការធេងធោងនេះបាន។ អ្នកត្រូវគេង អោយបាន ពីរបីម៉ោងបន្ថែមទៀត នោះអ្នកនឹងមានអារម្មណ៍ កាន់តែល្អប្រសើរឡើង ។ ៤.ធ្វើការហាត់ប្រាណ ប្រសិនបើការហាត់ប្រាណ មិនមែនជាអ្វីដែលចម្លែកចំពោះអ្នកនោះទេ នោះវានឹង ពិតជាអស្ចារ្យពិសេសសម្រាប់អ្នក។ អ្នកត្រូវតែគិតថា តើអាការៈធេងធោង និង លំហាត់ប្រាណ តើខ្លួនប្រាណអ្នក នឹងអាចទទួលយកមួយណាបាន? លំហាត់ប្រាណ គឺនឹងអាចជួយ ធ្វើអោយប្រព័ន្ធភាពសាំអ្នករឹងមាំ និង ជាលទ្ធផលមកវិញ វាធ្វើអោយអ្នកមានអារម្មណ៍ស្រស់ស្រាយ ។ ៥. ចៀសវាងការផឹកកាហ្វេ មានមនុស្សជាច្រើន យល់ច្រឡំថា ការផឹកកាហ្វេគឺអាចជួយដោះស្រាយនូវ អាការៈឈឺក្បាលធេង ធោងនេះបាន។ ជាការពិត អ្នកដែលមានអាការៈវិលមុខអស់កម្លាំង អាចនឹងបាត់នូវ បញ្ហាស្នូរងូងៗ នៅក្នុងក្បាល បន្ទាប់ពីពួកគេបាន ផឹកកាហ្វេខ្មៅខ្លាំងមួយកែវ។ ប៉ុន្តែសារជាតិកាហ្វេអ៊ីន នឹងមានឥទ្ធិពល ត្រលប់បញ្ច្រាសមកវិញ ដោយសារតែវា នឹងធ្វើអោយរាងកាយបាត់បង់ជាតិទឹក។ ដូច្នេះ អ្នកត្រូវតែ បញ្ឈប់នូវ ការទទួលទានវា នៅពេលដែលអ្នក មានអាការៈបែបនេះ ។ ការទទួលបាននូវអារម្មណ៍ស្រស់ស្រាយ ក្នុងកម្មវិធីជប់លៀងផឹកស្រាបៀរ គឺជាអ្វីដែលយើងម្នាក់ៗ តែងតែចង់បាន ប៉ុន្តែអាការៈ ឈឺក្បាលធេងធោង គឺជាផលរំខាន ដែលអ្នកត្រូវតែដោះស្រាយជាមួយវា។ ដូច្នេះ រាល់ពេលណា ដែលអ្នកជួបបញ្ហាបែបនេះ នោះចូរប្រាកដថាអ្នកបានអនុវត្ត នូវគន្លឹះដូចដែលបាន រៀបរាប់ពីខាងលើ ។ ប៉ុន្តែ វិធីដ៏ប្រសើរបំផុត ក្នុងការព្យាបាលវា នោះគឺ អ្នកត្រូវតែចៀសវាង នូវការប្រឈមនឹងវា ៕ ត្រួតពិនិត្យដោយ www.health.com.kh	វាជាការងាយស្រួល ក្នុងការទៅចូលរួម នៅក្នុងកម្មវិធីជប់លៀង និង បង្កើតបាននូវភាពរីករាយ ជាមួយនឹងការ ផឹកស្រាពេញមួយយប់នោះ ។ ហើយនៅពេលដែលអ្នក ត្រលប់មកផ្ទះវិញ នោះអ្នកនឹង មានអារម្មណ៍ថាអស់កម្លាំង និង ងងុយគេងជាខ្លាំង ។ ប៉ុន្តែ នៅក្នុងព្រឹកស្អែក អ្នកនឹងប្រាកដជាមាន អារម្មណ៍ថាឈឺក្បាល និង ភា្លមៗនោះ ចាប់ផ្តើមនឹងចង់ក្អួត និង ដឹងខ្លួនថា អ្នកមានអាការៈវិលមុខ និង ធេងធោងជាខ្លាំង។ ខាងក្រោមនេះ គឺជាវិធី៥យ៉ាង ដែលអាចជួយអ្នក ក្នុងសម្រាលនូវបញ្ហានេះបាន ៖
អត្ថបទទាក់ទង អាស៊ានបន្តយកការឯកភាព៥ចំណុចដើម្បីដោះស្រាយបញ្ហាមីយ៉ាន់ម៉ា ខណៈវិបត្តិបន្តជាប់គាំង ក្រោយរដ្ឋប្រហារយោធានៅក្នុងឆ្នាំ២០២១ មីយ៉ាន់ម៉ា បានធ្លាក់ទៅក្នុងវិបត្តិយ៉ាងធ្ងន់ធ្ងរ និងមានការប៉ះទង្គិចរវាងយោធា និងកម្លាំងការពារប្រជាជន (PDF) របស់រដ្ឋាភិបាលជាញឹកញាប់។ ការប៉ះទង្គិចនេះ បានបង្កឱ្យប្រជាជនស៊ីវិលជាច្រើនរូបបាត់បង់ជីវិត ខណៈផ្ទះ និងទ្រព្យសម្បត្តិជាច្រើន ត្រូវបានបំផ្លាញ។ ទាក់ទិននឹងបញ្ហានេះ រដ្ឋមន្រ្តីការបរទេសអាម៉េរិក លោក អាន់តូនី ប្លីងខិន បានអំពាវនាវជាថ្មីឱ្យអាស៊ានដាក់សម្ពាធលើយោធាមីយ៉ាន់ម៉ា ដើម្បីវិលត្រលប់ទៅរកប្រជាធិបតេយ្យឡើងវិញ។ «នៅមីយ៉ាន់ម៉ា យើងត្រូវតែដាក់សម្ពាធលើរបបសឹកឱ្យបញ្ឈប់អំពើហិង្សា, អនុវត្តការឯកភាព ៥ចំណុច និងគាំទ្រការវិលត្រលប់ទៅរកអភិបាលកិច្ចដោយប្រជាធិបតេយ្យឡើងវិញ»។ ប្រមុខការទូតអាម៉េរិក បានសង្កត់ធ្ងន់បែបនេះ នៅក្នុងកិច្ចប្រជុំអាស៊ាន-អាម៉េរិក ដែលរៀបចំឡើងនៅថ្ងៃទី១៤ ខែកកក្កដា ក្នុងក្រុងហ្សាការតា។ តាមរយៈសេចក្តីថ្លែងការណ៍រួមរបស់រដ្ឋមន្រ្តីការបរទេសនៅថ្ងៃទី១៣ ខែកក្កដា អាស៊ាន បន្តប្រកាន់យកការឯកភាព ៥ចំណុច ដែលដាក់ចេញដោយមេដឹកនាំកន្លងមក ជាឯកសារយោងសម្រាប់លើកឡើងពីបញ្ហានៅមីយ៉ាន់ម៉ា។ តាមសេចក្តីថ្លែងការណ៍រួមដដែលនេះ អាស៊ានមិនបានដាក់ចេញវិធានការតឹងរ៉ឹងជាមុនឡើយ ដោយបានត្រឹមតែជំរុញឱ្យភាគីពាក់ព័ន្ធទាំងអស់ បញ្ឈប់អំពើហិង្សារដោយមិនរើសអើងភ្លាមៗ និងបង្កើតបរិយាកាសល្អសម្រាប់ការដឹកជញ្ជូនជំនួយមនុស្សធម៌ និងកិច្ចពិភាក្សាថ្នាក់ជាតិប្រកបដោយការរួមបញ្ចូល៕	ប្រមុខការទូតអាម៉េរិក លោក អាន់តូនី ប្លីងខិន នៅថ្ងៃទី១៤ ខែកក្កដា បានប្រាប់រដ្ឋមន្រ្តីការបរទេសអាស៊ានឱ្យដាក់សម្ពាធលើរបបសឹកមីយ៉ាន់ម៉ា ដើម្បីបញ្ឈប់អំពើហិង្សា និងវិលត្រលប់ទៅរកប្រជាធិបតេយ្យឡើងវិញ។
ក្នុងរបាយការណ៍ផ្ញើទៅកាន់សភាកូរ៉េខាងត្បូង សាជីវកម្មរ៉ែកូរ៉េខាងត្បូង (KRC) ប៉ាន់ប្រមាណថា ធនធានរ៉ែរបស់កូរ៉េខាងជើងមានច្រើនជាងនៅកូរ៉េខាងត្បូង១៥ដងឯណោះ ដែលតាមតម្លៃទីផ្សារសព្វថ្ងៃ មានទំហំដល់ទៅជាង៣,៣ទ្រីលានដុល្លារឯណោះ។ នេះបើតាមការផ្សាយរបស់ទីភ្នាក់ងារព័ត៌មានYonhap នៅថ្ងៃទី១១ ខែតុលា។ តាមរបាយការណ៍ដដែល កូរ៉េខាងជើងមានរ៉ែជាច្រើនមុខនៅកប់ក្រោមដីរបស់ខ្លួន។ ក្នុងនោះមានដូចជាម៉ាញេស៊ីតចំនួន៦ពាន់លានតោន, ក្រាហ្វីតចំនួន២លានតោន, ដែកចំនួន៥ពាន់លានតោន និងតង់ស្តែនចំនួន២៥០,០០០តោន។ មកទល់ពេលនេះ កូរ៉េខាងជើងបានចុះកិច្ចព្រមព្រៀងវិនិយោគចំនួន៤០ ជាមួយក្រុមហ៊ុនបរទេស ដែលក្នុងនោះ៩០ភាគរយនៃកិច្ចព្រមព្រៀង គឺធ្វើឡើងជាមួយចិន ដែលជាសម្ព័ន្ធមិត្តជិតស្និទ្ធរបស់ខ្លួន។ សមាជិកសភាកូរ៉េខាងត្បូង Park Jung បង្ហាញក្ដីបារម្ភចំពោះឥទ្ធិពលរបស់ចិនក្នុងជំនួញរ៉ែរបស់កូរ៉េខាងជើង ហើយលោកក៏ស្នើឲ្យរដ្ឋាភិបាលក្រុងសេអ៊ូលត្រួតពិនិត្យធនធានរ៉ែរបស់កូរ៉េខាងជើងឲ្យបានឆាប់តាមតែអាចធ្វើបាន។ សមាជិកសភាបក្សប្រជាធិបតេយ្យដែលកំពុងកាន់អំណាចរូបនេះបន្តថា បើអាចទាញយករ៉ែទាំងនោះបាន សេអ៊ូលអាចប្រើប្រាស់ធនធានរ៉ែទាំងនេះបានរាប់សតវត្សរ៍ឯណោះ ដែលនេះតម្រូវឲ្យរដ្ឋាភិបាលចាត់វិធានការឲ្យបានលឿន។ កន្លងមក ក្រុងសេអ៊ូលក៏បានស្រាវជ្រាវភោគទ្រព្យរ៉ែនៅកូរ៉េខាងជើងដែរ ក្រោយជំនួបជាប្រវត្តិសាស្ត្ររវាងមេដឹកនាំកូរ៉េទាំងពីរនៅឆ្នាំ២០០០ ។ ប៉ុន្តែការស្រាវជ្រាវក៏ផ្អាកទៅវិញនៅឆ្នាំ២០១០ បន្ទាប់ពីទំនាក់ទំនងនៅឧបទ្វីបកូរ៉េមិនល្អ។ ធនធានរ៉ែរបស់កូរ៉េខាងជើងទាំងនោះ អាចផលិតជាទូរសព្ទស្មាតហ្វូត និងផលិតផលទំនើបៗជាច្រើនទៀត។ សព្វថ្ងៃ កូរ៉េខាងត្បូងត្រូវនាំចូលវត្ថុធាតុទាំងនេះពីបរទេសដើម្បីបំពេញតម្រូវការរបស់ខ្លួន។ ក្នុងករណីកូរ៉េខាងត្បូងអាចទាញយកធនធានរ៉ែទាំងនោះបាន កូរ៉េខាងត្បូងអាចកាត់បន្ថយថ្លៃចំណាយយ៉ាងច្រើនលើការនាំចូល ហើយម្យ៉ាងក៏អាចជួយកូរ៉េខាងជើងដែរ។ នេះក៏ព្រោះតែកូរ៉េខាងជើងមានតែធនធាន តែគ្មានសម្ភារគ្រប់គ្រាន់ឡើយ ហើយស្ថិតក្រោមទណ្ឌកម្មរបស់អន្តរជាតិទៅទៀត។ កូរ៉េខាងត្បូងពិតជាត្រូវការធនធានរបស់កូរ៉េខាងជើងដើម្បីផលិតទំនិញទំនើបៗ ដែលអាចលក់ក្នុងតម្លៃថ្លៃ៕	កូរ៉េខាងជើងមានធនធានរ៉ែដ៏ច្រើនសន្ធឹកសន្ធាប់ ដែលមានតម្លៃប្រមាណ៣,៣ទ្រីលានដុល្លារឯណោះ។ នេះបើតាមការប៉ាន់ស្មានរបស់ទីភ្នាក់ងារធនធានរ៉ែកូរ៉េខាងត្បូង។ ធនធានរ៉ែដ៏ច្រើនមហាសាលនេះរបស់កូរ៉េខាងជើង អាចផលិតជាសម្ភារទំនើបៗដូចជាទូរសព្ទដៃជាដើម ខណៈកូរ៉េខាងត្បូងដែលជាប្រទេសផលិតសម្ភារមានបច្ចេកវិទ្យាខ្ពស់ ត្រូវនាំចូលវត្ថុធាតុពីប្រទេសផ្សេង។ ចិន ជាប្រទេសដែលទទួលបានសិទ្ធិស្ទើរទាំងស្រុងក្នុងការទាញយកធនធានរ៉ែទាំងនេះ។
ក្រោយធ្វើបានល្អនាស៊ីហ្គេមលើកទី៣១ នាប្រទេសវៀតណាម កន្លងទៅសហព័ន្ធកីឡាបាល់ទះកម្ពុជាបន្ថែមការពង្រឹងសមត្ថភាពក្រុមជម្រើសជាតិឱ្យកាន់តែខ្លាំងជាងមុន ដោយបើកឆាកទទួលមិត្តរួមតំបន់អាស៊ាន សិង្ហបុរី នាទឹកដីកម្ពុជា។ បើតាមការបញ្ជាក់របស់លោក អាំង សិរីពិសិដ្ឋ អគ្គលេខាធិការសហព័ន្ធកីឡាបាល់ទះកម្ពុជា នេះជាលើកដំបូងរបស់ក្រុមបាល់ទះជម្រើសជាតិកម្ពុជាហើយដែលមានការប្រកួតមិត្តភាពអន្តរជាតិ។ កម្ពុជា បច្ចុប្បន្នកំពុងមានសន្ទស្សន៍ខ្លាំងក្រោយដណ្តើមបានមេដាយសំរឹទ្ធ១ ពីព្រឹត្តិការណ៍ស៊ីហ្គេមលើកទី៣១ បន្ទាប់ពីយកឈ្នះថៃ វគ្គផ្តាច់ព្រ័ត្រដណ្តើមដំណែងលេខ៣ ក្នុងលទ្ធផល ៣-២(២៥-២២, ២២-២៥, ២៥-២២, ១៣-២៥, ១៥-១៣ )។ ចំណែកក្រុមភ្ញៀវសិង្ហបុរី ប្រកួតចុងក្រោយរបស់គេចាញ់ក្រុមជម្រើសជាតិមីយ៉ាន់ម៉ា ៣-០(២៦-២៤, ២៥-២១, ២៥-១៨) នាស៊ីហ្គេមលើកទី៣០ នាប្រទេសហ្វីលីពីន។ ក្រុមកីឡាករបាល់ទះជម្រើសជាតិសិង្ហបុរី ក្រោយពេលហ្វឹកហាត់។ រូបពី អាំង សិរីពិសិដ្ឋ សម្រាប់ក្រុមទាំងពីរធ្លាប់ជួបគ្នា១លើក ក្នុងឆ្នាំ២០១៥ ព្រឹត្តិការណ៍ស៊ីហ្គេមលើកទី២៨ នៅសិង្ហបុរី ក្នុងវគ្គសន្សំពិន្ទុជម្រុះវិលជុំ ដោយកម្ពុជាឈ្នះ សិង្ហបុរី ៣-០(២៥-១៩, ២៥-២៣, ២៥-១៦)។ លោក អាំង សិរីពិសិដ្ឋ ប្រាប់សារព័ត៌មានថ្មីៗ ថាសហព័ន្ធបង្កើតព្រឹត្តិការណ៍នេះឡើងគឺដើម្បីចង់វាស់ស្ទង់កម្រិតសមត្ថភាពក្រុមជម្រើសជាតិបន្ទាប់ពីហ្វឹកហាត់បិទខ្ទប់ក្នុងរដូវកាលកូវីដ-១៩ កន្លងទៅ។ លោក អគ្គលេខាធិការបន្ថែមថា៖«គោលដៅតែមួយគត់ គឺយើងចង់ផ្លាស់ប្តូរបទពិសោធក៏ដូចជាចង់វាស់ស្ទង់កម្រិតគុណផលនៃការប្រកួតរបស់ជម្រើសជាតិរបស់យើង។ ទោះបីរាល់ថ្ងៃនេះយើងហ្វឹកហាត់បិទខ្ទប់ជាប្រចាំក៏ពិតមែនប៉ុន្តែយើងមិនដឹងពីការហ្វឹកហាត់អំពីគុណផលយើងដល់កម្រិតណា»។ លោក អាំង សិរីពិសិដ្ឋ និយាយដូច្នេះ៕	សហព័ន្ធកីឡាបាល់ទះកម្ពុជា គ្រោងរៀបចំការប្រកួតបាល់ទះមិត្តភាពអន្តរជាតិជាលើកដំបូងរបស់ខ្លួនទល់ក្រុមជម្រើសជាតិសិង្ហបុរី នៅថ្ងៃទី១៥ ខែតុលា នាទីលាន់បាល់ទះក្នុងសាលព្រីនស៍។ ការប្រកួតនេះដែរគឺដើម្បីបង្កើន និងវាស់ស្ទង់សមត្ថភាពក្រុមជម្រើសជាតិត្រៀមស៊ីហ្គេម ឆ្នាំ២០២៣ ដែលកម្ពុជាបានសិទ្ធិរៀបចំជាប្រវត្តិសាស្រ្ត។
នៅថ្ងៃទី២០ ខែកក្កដា រដ្ឋមន្រ្តីក្រសួងរតនាគារជាតិអាម៉េរិក លោកស្រី Janet Yellen បានទៅបំពេញទស្សនកិច្ចនៅវៀតណាមនាឱកាសខួបលើកទី១០នៃការបង្កើតទំនាក់ទំនងភាពជាដៃគូលើគ្រប់ជ្រុងជ្រោយរវាងប្រទេសទាំងពីរ។ លោកស្រី Janet Yellen បានអះអាងនៅចំពោះមុខនាយករដ្ឋមន្រ្តីវៀតណាម លោក ផាម មិញ ជិញ ថា វៀតណាមជាដៃគូសំខាន់កាន់តែខ្លាំងឡើងសម្រាប់អាម៉េរិក និងដើរតួនាទីយ៉ាងសំខាន់ក្នុងយុទ្ធសាស្ត្រឥណ្ឌូប៉ាស៊ីហ្វិករបស់ខ្លួន។ លោកស្រីព្រមទាំងវាយតំលៃខ្ពស់ចំពោះធនាគាររដ្ឋវៀតណាមក្នុងការផែនការសកម្មភាពស្តីពីអត្រាប្តូរប្រាក់ និងតម្លាភាពព័ត៌មានដែលរួមចំណែកជំរុញកិច្ចសហប្រតិបត្តិការរវាងប្រទេសទាំងពីរ។ នាឱកាសនេះ នាយករដ្ឋមន្ត្រីវៀតណាមបានស្នើជំរុញកិច្ចសហប្រតិបត្តិការក្នុងការឆ្លើយតបទៅនឹងបម្រែបម្រួលអាកាសធាតុ គាំទ្រវៀតណាមក្នុងការអភិវឌ្ឍន៍វិស័យថាមពលកកើតឡើងវិញ និងបង្កើតទីផ្សារថាមពលកាបូន។ បើតាមលោកស្រី Janet Yellen អាម៉េរិកមានបំណងជំរុញកិច្ចសហប្រតិបត្តិការសេដ្ឋកិច្ច និងពាណិជ្ជកម្មជាមួយវៀតណាមដូចជា ផែនការពង្រឹងកិច្ចសហប្រតិបត្តិការជាមួយវៀតណាមលើខ្សែច្រវាក់ផ្គត់ផ្គង់ដោយគាំទ្រវៀតណាមដើម្បីកែលម្អសមត្ថភាពផលិតបន្ទះឈីប សឺមីកុងឌុចទ័រ និងថាមពលកកើតឡើងវិញ។ លើសពីនេះ ក្រសួងហិរញ្ញវត្ថុអាម៉េរិកនឹងពង្រឹងកិច្ចសហប្រតិបត្តិការជាមួយធនាគាររដ្ឋវៀតណាម និងក្រសួងហិរញ្ញវត្ថុវៀតណាមក្នុងការធ្វើទំនើបកម្មគោលនយោបាយរូបិយវត្ថុ យន្តការអត្រាប្តូរប្រាក់ និងបញ្ហាម៉ាក្រូសេដ្ឋកិច្ចផ្សេងទៀត ព្រមទាំងជួយវៀតណាមក្នុងការទទួលបានធនធានហិរញ្ញវត្ថុអន្តរជាតិ។ នៅឆ្នាំ ២០២២ ទំហំពាណិជ្ជកម្មវៀតណាមជាមួយអាម៉េរិកកើនឡើងដល់ជាង ១២៣ ពាន់លានដុល្លារ ដែលធ្វើឲ្យអាម៉េរិកក្លាយជាដៃគូពាណិជ្ជកម្មធំទីពីរ និងជាទីផ្សារនាំចេញដ៏សំខាន់បំផុតរបស់វៀតណាម។ ទាក់ទិននឹងការវិនិយោគ អាម៉េរិកជាប់ចំណាត់ថ្នាក់ទី ១១ ក្នុងចំណោមប្រទេស និងដែនដីចំនួន ១៤២ ដែលវិនិយោគនៅវៀតណាម។ ក្រោយរយៈពេលជិត៣០ឆ្នាំនៃការបង្កើតទំនាក់ទំនងការទូតនៅឆ្នាំ១៩៩៥ និង ១០ឆ្នាំនៃភាពជាដៃគូលើគ្រប់ជ្រុងជ្រោយនៅឆ្នាំ២០១៣ ទំនាក់ទំនងរវាងប្រទេសទាំងពីរបាននិងកំពុងអភិវឌ្ឍកាន់តែមានភាពវិជ្ជមាន និងរឹងមាំលើគ្រប់វិស័យជាពិសេសលើ សេដ្ឋកិច្ច ពាណិជ្ជកម្ម ការវិនិយោគ វិទ្យាសាស្ត្រ-បច្ចេកវិទ្យា ការផ្លាស់ប្តូរប្រជាជន ការអប់រំ-បណ្តុះបណ្តាលជាដើម៕	អាម៉េរិកមានបំណងជំរុញកិច្ចសហប្រតិបត្តិការសេដ្ឋកិច្ច និងពាណិជ្ជកម្មជាមួយវៀតណាម លើខ្សែច្រវាក់ផ្គត់ផ្គង់ និងគាំទ្រវៀតណាមក្នុងការបង្កើនសមត្ថភាពផលិតបន្ទះឈីប សឺមីកុងឌុចទ័រ និងថាមពលកកើតឡើងវិញ។ នេះបើតាមសារព័ត៌មានវៀតណាម VnEconomy ។
មេដឹកនាំប្រទេសសមាជិកបក្សសម្ពន្ធយោធាNATOទាំង ២៩ប្រទេស បានជួបប្រជុំគ្នានាទីក្រុងឡុងដ៍នៅថ្ងៃទី៣ ដល់ ៤ ខែធ្នូ ដើម្បីជជែកពីបញ្ហាជាច្រើនជាមួយគ្នា។ ក្នុងបញ្ហាទាំងនោះ អគ្គលេខាធិការបក្សសម្ពន្ធNATO លោក Jens Stoltenberg ក៏បានទទូចឲ្យប្រទេសទាំងអស់ ផ្តោតទៅលើការពង្រីកឥទ្ធិពលយោធារបស់ចិនផងដែរ។ និយាយនៅក្នុងវេទិកាមួយនាទីក្រុងឡុងដ៍ លោកStoltenberg បានគូសបញ្ជាក់យ៉ាងដូច្នេះថា៖ « យើងទទួលស្គាល់ថា ការកើនឡើងនៃឥទ្ធិពលរបស់ចិន គឺមានជាប់ពាក់ព័ន្ធបញ្ហាសន្តិសុខជាមួយប្រទេសសម្ពន្ធមិត្តទាំងអស់»។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ បើតាមលោកអគ្គលេខាធិការបក្សសម្ពន្ធ NATO ចិន គឺជាប្រទេសទីពីរ ដែលបានចំណាយថវិការលើវិស័យយោធាក្នុងពិភពលោក ហើយសមត្ថភាពនៃអាវុធចិនទៀតសោត ក៏ទំនើបផងដែរ។ លោក Stoltenberg បានព្រមានថា មីស៊ីលចំងាយឆ្ងាយរបស់ចិន អាចបាញ់រហូតដល់ទ្វីបអឺរ៉ុប និងអាមេរិក។ ជាការពិត កិច្ចការរបស់អង្គការNATO គឺការពារត្រឹមតែទ្វីបអឺរ៉ុប និងអាមេរិកខាងជើងតែប៉ុណ្ណោះ ប៉ុន្តែចិនបានបង្កើនឥទ្ធិពលរបស់ខ្លួនកាន់តែធំឡើងៗ។ តាមការពន្យល់របស់លោកStoltenberg NATO មិនចាំបាច់ពាក់ព័ន្ធទៅក្នុងជម្លោះក្នុងសមុទ្រចិនខាងត្បូងទេ ប៉ុន្តែបក្សសម្ពន្ធយោធាមួយនេះ គួរតែពិចារណាថា ឥទ្ធិពលរបស់ទីក្រុងប៉េកាំងកំពុងខិតមកជិតអង្គការ NATO ។ ជាក់ស្តែងចិនបានវិនិយោគហេដ្ឋារចនាសម្ពន្ធយ៉ាងច្រើន និងប្រព័ន្ធអ៊ីនធឺណិតនៅក្នុងទ្វីបអឺរ៉ុប ។ បើទោះបីជាលើកពីការកើនឡើងឥទ្ធិពលរបស់ចិនក៏ពិតមែន លោក Stoltenberg អះអាងថា ការលើកឡើងបែបនេះ មិនមែនចង់ធ្វើសត្រូវជាមួយទីក្រុងប៉េកាំងឡើយ គ្រាន់តែធ្វើយ៉ាងណាឲ្យបក្សសម្ពន្ធយោធា NATO មានតុល្យភាព ក្នុងប្រឈមមុខជាមួយចិនតែប៉ុណ្ណោះ។ ផ្អែកទៅតាមគេហទំព័រ Army Technology បានបង្ហាញថាការចំណាយលើវិស័យយោធារបស់អាមេរិកគឺមានរហូតដល់ ៧១៧ពាន់លានដុល្លារ ខណៈពេលចិនក្នុងចំណាត់ថ្នាក់ទី២ គឺមានត្រឹមតែ ១៧៧ពាន់លានដុល្លារតែប៉ុណ្ណោះ។ ចំណែកប្រទេស៣ គឺឥណ្ឌា ដែលបានចំណាយថវិការយោធាជាង ៦០ពាន់លានដុល្លារ៕	បក្សសម្ពន្ធយោធា NATO ត្រូវតែផ្តោតសំខាន់លើបញ្ហាសន្តិសុខមួយចំនួន ដែលមានពាក់ព័ន្ធជាមួយការកើនឡើងឥទ្ធិពលរបស់ចិននៅក្នុងតំបន់ ខណៈប្រទេសមួយនេះ បង្កើនថវិកាយោធាជារៀងរាល់ឆ្នាំ។ នេះបើតាមការលើកឡើងរបស់លោក Jens Stoltenberg អគ្គលេខាធិការបក្សសម្ពន្ធយោធាNATO នៅថ្ងៃទី៣ ខែធ្នូ។
អនុប្រធានសហភាពសហព័ន្ធយុវជនខេត្តសៀមរាប លោក ឃឹម ហ្វីណង់ បានឱ្យដឹងថា គោលបំណងនៃយុទ្ធនាការសៀមរាបផ្ទះខ្ញុំនៅឆ្នាំនេះ គឺប្រុងប្រៀបត្រៀមទទួលស្វាគមន៍ព្រឹត្តិការណ៍អង្គរសង្ក្រាន្ត ដែលនឹងចូលមកដល់ក្នុងពេលដ៏ឆាប់ខាងមុខ ដែលមានទេសចរច្រើនលើសលប់ចូលមកកម្សាន្ត ជាពិសេសដើម្បីលើកសោភ័ណ្ឌភាពទីក្រុងស្អាតផងដែរ។ លោកបន្ថែមថា យុទ្ធនាការនេះក៏ជាសារមួយ ដើម្បីរំឭកពីប្រពៃណីប្រជាពលរដ្ឋខ្មែរ ដែលតែងរៀបចំផ្ទះសម្បែង មុនពិធីបុណ្យចូលឆ្នាំប្រពៃណីជាតិចូលមកដល់។ លោក ឃឹម ហ្វីណង់ យល់ថា យុទ្ធនាការមិនអាចធ្វើទៅបានឡើយ ដោយពុំមានការចូលរួមពីប្រជាពលរដ្ឋ ហើយលោកសង្ឃឹមថា សកម្មភាពនេះនឹងបញ្ជ្រាបការយល់ដឹងរបស់ប្រជាពលរដ្ឋថែមមួយកម្រិតទៀត ក្នុងន័យថែរក្សាបរិស្ថាន អនាម័យ។ មានវត្តមានក្នុងពិធីនៅព្រឹកថ្ងៃទី៧ ខែមេសា ឆ្នាំ២០១៨នោះដែរ អភិបាលខេត្តសៀមាប លោក ឃឹម ប៊ុនសុង ថ្លែងកោតសរសើរចំពោះការចូលរួមរបស់ប្រជាពលរដ្ឋ សិស្សានុសិស្សក្នុងយុទ្ធនាការលាងសម្អាតផ្លូវជាលើកដំបូងនេះ។ លោកថា កន្លងមកអាជ្ញាធរគ្រប់ជាន់ថ្នាក់បានខិតខំប្រឹងប្រែងចំពោះការងាររៀបចំសណ្ដាប់ធ្នាប់ អនាម័យនេះ ប៉ុន្តែលោកទទួលស្គាល់ថា នៅមានកន្លែងខ្លះមិនទាន់មានភាពល្អប្រសើរនៅឡើយ ដែលទាមទារឱ្យអាជ្ញាធរមូលដ្ឋានដោះស្រាយជាបន្តបន្ទាប់។ ដូចខាងសហភាពសហព័ន្ធយុវជនដែរ លោកអភិបាលខេត្តស្នើឱ្យការថែរក្សាបរិស្ថាន អនាម័យ និងសណ្ដាប់ធ្នាប់ ទាមទារឱ្យមានការចូលរួមពីប្រជាពលរដ្ឋ បើគ្មានការចូលរួមទេ នោះការងារទាំងនោះមិនអាចធ្វើទៅបានឡើយ។ លោកបន្ថែមថា បើការថែរក្សាសណ្ដាប់ធ្នាប់ បរិស្ថាន និងអនាម័យមិនបានល្អទេនោះ នឹងជះឥទ្ធិពលមិនល្អដល់សេដ្ឋកិច្ចជាតិ ពិសេសប៉ះពាល់ដល់វិស័យទេសចរណ៍ ដែលជាវិស័យស្នូលសម្រាប់ខេត្តសៀមរាប៕ សូមថ្លែងអំណរគុណដល់ក្រុមហ៊ុនដែលបានចូលរួមឧបត្ថម៖ ១, ឥណទានគេហដ្ឋានរបស់ធនាគារ ស៊ីអាយអិមប៊ី ផ្តល់ជូនអត្រាការប្រាក់ 7.99% បន្ថែមជាមួយសេវាធានារ៉ាប់រងអាយុជីវិតរហូតដល់ 50,000 ដុល្លារអាមេរិក ដោយឥតគិតថ្លៃ។ សូមទំនាក់ទំនង 023 988 388 ។ ២, រថយន្តប្រណីតម៉ាក Mercedes-Benz (មែសឺដេស-បិនស៍) ថ្មីៗឆ្នាំ២០១៨ កំពុងដាក់លក់នៅ ក្រុមហ៊ុន ស្តារ អូតូ (ខេមបូឌា) ខូអិលធីឌី ស្ថិតនៅមហាវិថីសម្តេច ហ៊ុន សែន ឬផ្លូវ៦០ម៉ែត្រ ភ្នំពេញ។ ទូរស័ព្ទផ្នែកលក់ 017 231 488 និងផ្នែកសេវាកម្ម ០11 726 988 ។ ៣, ស្អាតដូចតារា ស្អាតបែបស៊ូណេ, ទូរស័ព្ទទំនាក់ទំនង៖ 017 800 150 / 098 5000 88 , ទីតាំងស្ថិតនៅផ្សារទំនើបសុវណ្ណា។ ៤, រីករាយឆ្នាំថ្មី! បង្កើតបរិយាកាសដ៏រីករាយនៅក្នុងឆ្នាំថ្មីជាមួយ កូកា-កូឡា រសជាតិនៃអារម្មណ៍ស្រស់ស្រាយ។	សៀមរាប៖ សហភាពសហព័ន្ធយុវជនកម្ពុជាខេត្តសៀមរាប សហការជាមួយរដ្ឋបាលសាលាខេត្ត បានរៀបចំយុទ្ធនាការ «សៀមរាបផ្ទះខ្ញុំ» ដោយលាងសម្អាតផ្លូវសាធារណៈ ដោយមានអ្នកចូលរួម ១៦០០នាក់។ យុទ្ធនាការនេះ បានសម្អាតកំណាត់ផ្លូវស៊ីវុត្ថា ដែលជាផ្លូវកណ្តាលក្រុង និងជាទីប្រជុំដ៏សំខាន់ក្នុងក្រុងសៀមរាប។
ឥណ្ឌូណេស៊ីទំនងជានឹងមានការខ្វះខាតអង្ករនៅចុងឆ្នាំនេះ ដោយផលិតកម្មត្រូវបានប៉ាន់ប្រមាណថាស្ថិតក្នុងកម្រិតទាបបំផុត ក៏ព្រោះគ្រោះរាំងស្ងួតពីការរីករាលដាលនៃបាតុភូត El Nino ។ នៅថ្ងៃទី១៦ ខែតុលា នាយកដ្ឋានស្ថិតិឥណ្ឌូណេស៊ី (BPS) បានប្រកាសថា កង្វះខាតស្រូវអាចឡើងដល់ ១,៤៥លានតោន ដោយសារទិន្នផលប៉ាន់ស្មានត្រីមាសទី៤ឆ្នាំនេះ មានចំនួនត្រឹមតែ ៤,៧៨លានតោន ពោលគឺទាបជាងរយៈពេលដូចគ្នាកាលពីឆ្នាំមុនជិត១១ភាគរយ។ ប្រធាននាយកដ្ឋាន BPS លោកស្រី Amalia Adininggar Widyasanti បាននិយាយថា គ្រោះរាំងស្ងួតអូសបន្លាយដោយសារឥទ្ធិពលនៃ Ei Nino បានធ្វើឱ្យផលិតកម្មស្រូវធ្លាក់ចុះ ជាពិសេសនៅក្នុងខេត្តជ្វាភាគខាងលិចនិងកណ្តាល និងខេត្តស៊ូម៉ាត្រាភាគខាងត្បូងដែលជាតំបន់ដាំដុះស្រូវធំជាងគេទាំងបីនៅក្នុងប្រទេស។ ទន្ទឹមនេះ ប្រធានាធិបតី ចូកូ វីដូដូ បានសរសេរលើបណ្តាញសង្គមថា ឆ្នាំ២០២៣ គឺជាឆ្នាំដ៏លំបាកមួយ នៅពេលដែលប្រទេសនេះមិនត្រឹមតែអាចទប់ទល់នឹងផលប៉ះពាល់នៃ El Nino ប៉ុណ្ណោះទេ ប៉ុន្តែវាក៏មានការប្រែប្រួលអាកាសធាតុ និងការកើនឡើងសីតុណ្ហភាពផងដែរ។ កត្តាទាំងនេះ រួមជាមួយនឹងអស្ថិរភាពភូមិសាស្ត្រនយោបាយ ក៏ប៉ះពាល់ដល់ការផ្គត់ផ្គង់ស្បៀងអាហារសកលផងដែរ។ ក្នុងបរិបទនោះ រដ្ឋាភិបាលឥណ្ឌូណេស៊ីបានបង្កើនកិច្ចខិតខំប្រឹងប្រែងក្នុងការរៀបចំដើម្បីធានាបាននូវទុនបម្រុងអង្ករឲ្យសមស្រប។ ឥណ្ឌូណេស៊ីបានសម្រេចនាំចូលអង្ករសរុបចំនួន ២លានតោនពីប្រទេសដៃគូ ហើយនឹងទទួលបានការនាំចូលប្រមាណ ៦០០ពាន់តោនបន្ថែមទៀតនៅចុងឆ្នាំនេះ៕	គ្រោះរាំងស្ងួតនៅឥណ្ឌូណេស៊ីបានអូសបន្លាយដោយសារឥទ្ធិពលនៃបាតុភូត Ei Nino បានធ្វើឱ្យផលិតកម្មស្រូវធ្លាក់ចុះ។ ការប៉ាន់ប្រមាណបង្ហាញថា ត្រីមាសទី៤ឆ្នាំនេះ មានចំនួនត្រឹមតែ ៤,៧៨លានតោន ដែលទាបជាគ្រាដូចគ្នាកាលពីឆ្នាំមុនជិត ១១ភាគរយ។
លោកបានចំណាយពេលវេលាជាច្រើនឆ្នាំមកនេះ នៅក្នុងខេត្តដែលមានចំនួនប្រជាជនរាយប៉ាយបំផុតនៅក្នុងប្រទេសកម្ពុជា ដើម្បីចងក្រងភាសាជនជាតិដើមភាគតិចមួយនៅក្នុងប្រទេសកម្ពុជា នោះគឺភាសាពូនង។ ពូនងនេះគឺជាពាក្យដែលជនជាតិដើមភាគតិចពូនងហៅខ្លួនឯង ហើយជនជាតិខ្មែរច្រើនហៅពួកគេថា ជនជាតិព្នង។ លោក Sylvain Vogel ដែលជាជនជាតិបារាំងនិយាយភាសាអាល្លឺម៉ង់ ដែលមានកំណើតនៅក្នុងតំបន់ Alsace-Lorraine នៃប្រទេសបារាំង បានសរសេរនិងបោះពុម្ពសៀវភៅ៤ក្បាលអំពីជនជាតិដើមភាគតិចពូនង ខណៈដែលភាសានៅប៉ែកឦសាននៃប្រទេសកម្ពុជាមួយនេះ កំពុងរងការគំរាមកំហែងពីទំនើបភាវូបនីយកម្មនិងការទន្ទ្រានពីកំណើនប្រជាជន។ លោក Vogel បានចំណាយពេលភាគច្រើននៃ២៥ឆ្នាំចុងក្រោយនេះនៅក្នុងប្រទេសកម្ពុជា ដើម្បីសិក្សា ស្រាវជ្រាវ បង្រៀន និងជួយធ្វើឲ្យវប្បធម៌នៃការទទួលបានអាហារូបករណ៍ទៅសិក្សានៅបរទេសឲ្យកកើតឡើងវិញ នៅក្នុងប្រទេសដែលស្ថិតនៅតំបន់អាស៊ីអាគ្នេយ៍មួយនេះ បន្ទាប់ពីមានការគាបសង្កត់និងការប្រឆាំងនឹងបញ្ញវន្តនៅក្នុងរបបខ្មែរក្រហមកាលពីទសវត្សរ៍១៩៧០។ កាលពីទសវត្សរ៍ ១៩៩០ លោក Vogel បានបម្រើការនៅសាកលវិទ្យាល័យភូមិន្ទភ្នំពេញ ក្នុងដេប៉ាតឺម៉ង់ភាសាវិទ្យា ដែលនៅទីនោះ លោកបានបង្រៀនលោកបណ្ឌិត ច័ន្ទ សំណព្វ និងលោកស្រីបណ្ឌិត ឆោម គន្ធា ដែលបច្ចុប្បន្ននេះ អ្នកទាំង២គឺជាអ្នកភាសាវិទ្យាកំពូលនៅក្នុងប្រទេសកម្ពុជា។ ហើយលោកបានចាប់ផ្តើមស្រាវជ្រាវអំពីភាសាពូនងកាលពីពាក់កណ្តាលទសវត្សរ៍១៩៩០។ បច្ចុប្បន្ននេះ លោកបង្រៀនភាសាវិទ្យានិងភាសាសំស្ក្រឹតនៅដេប៉ាតឺម៉ង់បុរាណវិទ្យា នៃសាកលវិទ្យាល័យភូមិន្ទវិចិត្រសិល្បៈ។ លោកកំពុងតែត្រៀមធ្វើដំណើរទៅកាន់ខេត្តមណ្ឌលគីរីនៅចុងឆ្នាំនេះ ដើម្បីចំណាយពេលប៉ុន្មានសប្តាហ៍ស្រាវជ្រាវជាមួយនឹងអ្នកចេះនិយាយភាសាពូនងនៅទីនោះ។ ថ្មីៗនេះ ស្នាដៃការងារដែលជួយឲ្យនិស្សិតខ្មែរទទួលបានអាហារូបករណ៍ទៅសិក្សានៅបរទេសនិងការស្រាវជ្រាវឯករាជ្យរបស់លោក Vogel នៅក្នុងប្រទេសកម្ពុជា ត្រូវបានទទួលស្គាល់ដោយស្ថាប័នអាមេរិកមួយ។ មូលនិធិ Fainting Robin ដែលទើបតែបង្កើតឡើងថ្មី ដើម្បីគាំទ្រដល់បញ្ញវន្តឯករាជ្យ បានប្រកាសកាលពីខែមីនាថា លោក Vogel នឹងក្លាយជាអ្នកទី១ដែលទទួលបានរង្វាន់«បញ្ញវន្តកិត្តិយស» ឬជាភាសាអង់គ្លេសហៅថា distinguished scholar។ លោក សំណព្វ ដែលជានិស្សិតខ្មែរដំបូងបំផុតម្នាក់របស់លោក Vogel ឥឡូវនេះគឺជាអនុប្រធានរាជបណ្ឌិតសភាកម្ពុជានិងជាប្រធានក្រុមប្រឹក្សាជាតិភាសាខ្មែរនៃទីស្តីការគណៈរដ្ឋមន្ត្រី។ លោក សំណព្វ ដែលទទួលបានសញ្ញបត្របណ្ឌិតខាងភាសាវិទ្យាកាលពីឆ្នាំ២០០២ ពីសាកលវិទ្យាល័យ Université Paris Nanterre បាននិយាយថា «គាត់[លោក Vogel]គឺជាធនធានមួយដែលមិនអាចខ្វះបានទេនៅកម្ពុជា»។ កាលពីឆ្នាំ១៩៩៨ លោក សំណព្វនិងលោក Vogel បានចាប់ផ្តើមបើកកម្មវិធីភាសាវិទ្យាថ្នាក់បរិញ្ញាបត្រជាន់ខ្ពស់នៅក្នុងដេប៉ាតឺម៉ង់ភាសាវិទ្យានៃសាកលវិទ្យាល័យភូមិន្ទភ្នំពេញ។ ប៉ុន្មានឆ្នាំក្រោយមក កម្មវិធីនោះបានដំណើរការទៅជាជំនាញថ្នាក់បរិញ្ញាបត្រជាន់ខ្ពស់ ដោយលោក សំណព្វ ធ្វើជាប្រធាន ហើយលោក Vogel ធ្វើជាអ្នកសម្របសម្រួល។ លោក សំណព្វ មានប្រសាសន៍ថា លោក Vogel មានការទាមទារខ្ពស់ចំពោះនិស្សិតរបស់ខ្លួន។ លោក សំណព្វ ដែលធ្លាប់បង្រៀនវេយ្យាករណ៍ខ្មែរដល់លោក Vogel កាលពី២៥ឆ្នាំមុន បានរំឭកថា «នេះហើយគឺជាស្មារតីមួយដែលលើកទឹកចិត្តខ្ញុំខ្លាំងក្លាមែនទែន ហើយរុញច្រានខ្លួនខ្ញុំឲ្យកាន់តែមានចិត្តកាន់តែខិតខំរៀនខាងផ្នែកភាសាវិទ្យា ឲ្យតស៊ូរហូតបានមកដល់សព្វថ្ងៃនេះ មានជំនាញខាងផ្នែកភាសាហ្នឹង»។ លោកបានបន្ថែមថា «ខ្ញុំរីករាយណាស់ដែលបានក្លាយជាសិស្សរបស់លោក ក្រោមការបណ្តុះបណ្តាលរបស់លោក»។ លោកស្រី គន្ធា បានរំឭកថា លោក Vogel គឺជាគ្រូបង្រៀនម្នាក់ដែលហ្មត់ចត់។ លោកស្រី គន្ធា ដែលទទួលបានសញ្ញាបត្រថ្នាក់បណ្ឌិតខាងភាសាវិទ្យាកាលពីឆ្នាំមុនពីប្រទេសបារាំង ហើយឥឡូវនេះជានាយិកាសារមន្ទីរព្រះនរោត្តមសីហនុ អង្គរ ក្នុងខេត្តសៀមរាប បានរំឭកថា «គ្រាន់តែគាត់ចូលដល់ក្នុងថ្នាក់ហើយគឺទាំងអស់គ្នាអត់ហ៊ានកម្រើក អត់ហ៊ានក្អកអីទេ»។ លោកស្រីបានលើកឡើងទៀតថា «ខ្ញុំចូលចិត្តម៉ោងរៀនជាមួយគាត់គ្រប់ ភាសាវិទ្យាក៏ដោយ សំស្ក្រឹតក៏ដោយ ដោយសារថា គាត់ពន្យល់ច្បាស់។ ពេលណាមិនយល់អីទៀត សួរ គឺគាត់ខំព្យាយាមពន្យល់ទាល់តែយើងយល់ច្បាស់លាស់»។ ចំណង់ចំណូលចិត្តទៅលើការសិក្សាភាសាវិទ្យានិងភាសាសំស្ក្រឹតរបស់លោកស្រី គន្ធា គឺកើតចេញពីការពន្យល់មេរៀនរបស់លោក Vogel។ លោកស្រីបានផ្តល់គុណសម្បត្តិដល់លោក ចំពោះការជួយដល់លោកស្រីឲ្យទទួលបានអាហារូបករណ៍សិក្សាថ្នាក់បរិញ្ញាបត្រជាន់ខ្ពស់នៅប្រទេសឥណ្ឌា។ លោកស្រីបានបន្តសិក្សាភាសាសំស្ក្រឹតនៅសាកលវិទ្យាល័យ École Pratique des Hautes Etudes ដែលជាសាកលវិទ្យាល័យស្រាវជ្រាវល្បីល្បាញលំដាប់កំពូលមួយនៅប្រទេសបារាំង។ លោកស្រីក៏បានក្លាយទៅជាជនជាតិខ្មែរដំបូងបង្អស់ដែលទទួលបានសញ្ញាបត្រថ្នាក់បណ្ឌិតខាងភាសាសំស្ក្រឹត ចាប់តាំងពីរបបខ្មែរក្រហមបានដួលរលំមក។ លោកស្រីបានមានប្រសាសន៍ថា «[សំស្ក្រឹត]ជាភាសាព្រះ ភាសាដែលពន្យល់ឬប្រដៅមនុស្សឲ្យស្គាល់ធម៌ច្រើន។ មួយទៀត ភាសាហ្នឹងពិសេស ពិសេសសម្រាប់ភាសាខ្មែរ ដោយសារថា[ភាសាសំស្ក្រឹត]មានទំនាក់ទំនងជាមួយភាសាខ្មែររាប់ពាន់ឆ្នាំហើយ។ [យើង]គួរតែចេះទាំងភាសាខ្មែរនិងភាសាសំស្ក្រឹត ដើម្បីស្គាល់ពីប្រវតិ្តសាស្ត្រខ្មែរឲ្យបានច្បាស់លាស់»។ លោក Vogel បានមកដល់ប្រទេសកម្ពុជាកាលពីឆ្នាំ១៩៩១ ដោយស្ថិតក្រោមលក្ខខណ្ឌការងារជាមួយនឹងស្ថានទូតបារាំង។ មុននឹងមកបម្រើការនៅកម្ពុជា លោកបានចំណាយពេលជាង១០ឆ្នាំ ធ្វើការស្រាវជ្រាវនិងសិក្សាភាសា ប៉ាស្ទូ នៅក្នុងប្រទេសអាហ្វហ្កានីស្ថាន។ លោកទទួលបានសញ្ញាបត្រថ្នាក់បណ្ឌិតពីសាកលវិទ្យាល័យ Sorbonne ក្នុងទីក្រុង ប៉ារីស កាលពីឆ្នាំ១៩៨៤។ បន្ទាប់ពីរស់នៅក្នុងប្រទេសកម្ពុជាអស់រយៈពេលប៉ុន្មានឆ្នាំ ចំណង់ចំណូលចិត្តរបស់លោក Vogel គឺផ្តោតទៅលើភាសាជនជាតិដើមភាគតិចដែលរស់នៅជាកុលសម្ព័ន្ធក្នុងព្រៃនិងលើភ្នំដាច់ស្រយាល និងរស់នៅជាលក្ខណៈក្រុមគ្រួសារធំៗដូចកាលពី២០០ឆ្នាំមុន។ ពួកគេរស់នៅដោយចាប់និងផ្សាំងសត្វដំរីព្រៃរហូតដល់៣០ឬ៤០ឆ្នាំមុន។ ក្លាយទៅជាអ្នកស្រាវជ្រាវភាសាពូនង លោក Vogel បានធ្វើដំណើរទៅកាន់ខេត្តមណ្ឌលគីរីដែលជាប់ព្រំប្រទល់ជាមួយប្រទេសវៀតណាមជាលើកដំបូងកាលពីឆ្នាំ១៩៩៤។ លោកបានជួបជាមួយនឹងសហគមន៍ជនជាតិដើមភាគតិចពូនង ហើយក៏បានចាប់អារម្មណ៍ទៅលើភាសានិយាយនិងប្រពៃណីទំនៀមទម្លាប់អ្នកស្រុកដែលបានប្រាប់តៗគ្នាពីមួយជំនាន់ទៅមួយជំនាន់របស់ពួកគេ។ មានអ្នកស្រាវជ្រាវតិចណាស់ដែលសិក្សាអំពីភាសាពូនងនិងវប្បធម៌របស់ពួកគេ ហើយលោក Vogel យល់ថា លោកអាចចូលរួមចំណែកដោយវិជ្ជមានតាមរយៈការស្រាវជ្រាវរបស់លោក។ លោក Vogel បានមានប្រសាសន៍ថា «ខ្ញុំដឹងថា ភាសាខ្មែរស្ថិតក្នុងអំបូរខ្មែរមុនដែរ។ ដោយសារខ្ញុំជាអ្នកភាសាវិទ្យា ខ្ញុំត្រូវតែរៀនភាសាព្នងដែរដើម្បីប្រៀបធៀបភាសាខ្មែរនិងភាសាព្នង»។ លោកបានបញ្ចូលខ្លួនឯងទៅក្នុងសហគមន៍ជនជាតិដើមភាគតិចពូនង និងរស់នៅតាមរបៀបរស់នៅប្លែកពីគេរបស់ជនជាតិដើមភាគតិចពូនង ហើយក៏បានបង្កើតទំនាក់ទំនងល្អជាមួយនឹងពួកគេ។ លោកបានស្នាក់នៅក្នុងភូមិដាច់ស្រយាលអស់រយៈពេលរាប់ថ្ងៃ ហើយពេលខ្លះស្នាក់នៅរហូតដល់រយៈពេលរាប់សប្តាហ៍ ដោយពិសារម្ហូបអាហាររបស់ជនជាតិដើមភាគតិចពូនងនិងផឹកស្រាអង្ករជាមួយនឹងពួកគេ។ លោក Vogel ដែលជាអ្នកចូលចិត្តបរបាញ់សត្វនិងក៏ជាអ្នកចេះក្បាច់គុណការពារខ្លួនផងនោះ ចូលចិត្តធ្វើការងារជាមួយនឹងជនជាតិដើមភាគតិចយ៉ាងដូច្នេះ។ លោក Vogel ថ្លែងថា «ខ្ញុំមិនមែនយល់ថាវាពិបាក[ទេ]។ បើសិនណាពិបាកខ្លាំងពេក ខ្ញុំមិនធ្វើទេ។ ខ្ញុំធ្វើការងារបែបនេះ ពីព្រោះខ្ញុំចូលចិត្តធ្វើ»។ លោក Vogel បានកត់សម្គាល់ឃើញថា ក្នុងរយៈពេលប៉ុន្មានឆ្នាំដែលលោកស្រាវជ្រាវអំពីភាសាពូនង របៀបរស់នៅរបស់ពួកគេដែលប្តូរពីភ្នំមួយទៅភ្នំមួយនិងពីព្រៃមួយទៅព្រៃមួយ បានរងផលប៉ះពាល់យ៉ាងខ្លាំងពីសកលភាវូបនីយកម្ម។ លោក Vogel បានគូសបញ្ជាក់ថា ជាច្រើនជំនាន់មកហើយ សហគមន៍ពូនងត្រូវបានដឹកនាំដោយចាស់ទុំនៅក្នុងសហគមន៍របស់ពួកគេ ប៉ុន្តែឥឡូវនេះ ត្រូវបានគ្រប់គ្រងដោយមន្ត្រីរដ្ឋបាលដូចជា អភិបាលស្រុកនិងប្រធានភូមិជាដើម។ កូនៗជនជាតិដើមភាគតិចពូនងបច្ចុប្បន្ននេះ ត្រូវបានលើកទឹកចិត្តឲ្យចូលរៀនភាសាខ្មែរនៅតាមសាលា ហើយពួកគេនាំគ្នារៀនភាសាអង់គ្លេសនិងប្រើប្រាស់កុំព្យូទ័រ។ លោក Vogel បានសម្តែងការព្រួយបារម្ភរបស់លោកទៅលើសក្តានុពលនៃការបាត់បង់ភាសានិងទំនៀមទម្លាប់ពូនងនៅពេលអនាគត។ លោក Vogel បានថ្លែងថា «ភាសាព្នងអត់សូវមានតួនាទី ហើយនិងដោយសារប្រែប្រួលសង្គមទាំងអស់ ខ្ញុំខ្លាចថាភាសាព្នងពិបាករស់នៅតទៅទៀតដែរ»។ លោក យុណ ឡូរ៉ង់ ដែលជាជនជាតិដើមភាគតិចពូនង ក៏មានការព្រួយបារម្ភថា ភាសាកំណើតរបស់លោកមិនសូវមានការប្រើប្រាស់ច្រើន។ លោក ឡូរ៉ង់ ដែលជាអ្នកសម្របសម្រួលលេខាធិការដ្ឋានសម្ព័ន្ធជនជាតិដើមភាគតិចកម្ពុជា បានថ្លែងប្រាប់ VOA តាមទូរស័ព្ទថា «ខ្ញុំព្រួយបារម្ភខ្លាំងដែរ ដោយសារទាក់ទងនឹងភាសា វាទាក់ទងនឹងអត្តសញ្ញាណតែម្តង»។ លោកបានបន្ថែមថា «ពេលគាត់[ជនជាតិពូនង]នៅក្នុងទីប្រជុំជន អីចឹងទៅ គាត់ក៏មិនសូវមានភាពក្លាហានក្នុងការនិយាយស្តី ឬមួយក៏គាត់ព្យាយាមធ្វើខ្លួនឯងឲ្យទៅជាខ្មែរ ចឹងទៅ គាត់មិននិយាយអីចឹងទៅ»។ នៅក្នុងសៀវភៅដំបូងបង្អស់របស់លោក Vogel អំពីភាសាពូនង លោកបានបកប្រែវេយ្យាករណ៍ភាសាពូនងទៅជាអក្សរអន្តរជាតិ ដែលហៅថា international phonetic alphabet។ សៀវភៅនោះត្រូវបានបោះពុម្ពផ្សាយកាលពីឆ្នាំ២០០៦ ជាភាសាបារាំង។ លោក Vogel ក៏បានសរសេរសៀវភៅ២ក្បាលអំពីវេយ្យករណ៍និងអក្សរសិល្ប៍ផ្ទាល់មាត់របស់ពួកគេ ដូចជា កំណាព្យនិងចម្រៀងជាដើម ហើយសៀវភៅមួយក្បាលទៀតសរសេរអំពីវប្បធម៌របស់ជនជាតិដើមភាគតិចពូនង។ លោក ឡូរ៉ង់ គិតថា ការណ៍ដែលមានអ្នកចងក្រងភាសានិងវប្បធម៌របស់ជនជាតិដើមភាគតិចពូនងជាសំណេរនិងបោះពុម្ពជាឯកសារអាចជួយទប់ស្កាត់កុំឲ្យភាសានេះបាត់បង់បាន។ លោក ឡូរ៉ង់ ដែលរស់នៅក្នុងទីក្រុង សែនមនោរម្យ នៃខេត្តមណ្ឌលគីរី បានថ្លែងថា «ប្រវត្តិសាស្ត្រគឺសំខាន់ណាស់សម្រាប់ពួកខ្ញុំ ដើម្បីរកព្រលឹងរបស់ខ្លួនឯង រកតម្លៃរបស់ខ្លួនឯង ជាអត្តសញ្ញាណរបស់ខ្លួនឯងឡើងវិញ»។ ការស្រាវជ្រាវភាគច្រើនរបស់លោក Vogel ទៅលើភាសានិងវប្បធម៌របស់ជនជាតិដើមភាគតិចពូនង គឺជាការចំណាយផ្ទាល់របស់លោក។ នេះបើយោងតាមសម្តីរបស់លោក Peter Maguire ដែលជាប្រធានមូលនិធិ Fainting Robin។ លោក Maguire ដែលជាអ្នកនិពន្ធសៀវភៅនិងជាប្រវត្តិវិទូ ហើយក៏ជាស្ថាបនិកមូលនិធិនៅក្នុងទីក្រុង Wilmington រដ្ឋ North Carolina ដើម្បីជួយដល់បញ្ញវន្តឯករាជ្យមួយនេះ បានថ្លែងថា «វាគឺជាគម្រោងមួយដែលលោកបានចំណាយពេលវេលាជិត២០ឆ្នាំ ដោយគ្មានការឧបត្ថម្ភពីខាងក្រៅ ឬមានការឧបត្ថម្ភពីខាងក្រៅបន្តិចបន្តួចតែប៉ុណ្ណោះ»។ លោក Maguire បានស្គាល់លោក Vogel អស់រយៈពេលជាច្រើនឆ្នាំមកហើយ ហើយលោកក៏បានចំណាយពេលវេលាខ្លះនៅជាមួយលោក Vogel ក្នុងខេត្តមណ្ឌលគីរីផងដែរ។ លោកMaguire បានស្ងើចសរសើរចំពោះការតាំងចិត្តរបស់លោក Vogel ក្នុងការសិក្សាភាសាមួយ ដែលទទួលបានការយកចិត្តទុកដាក់តិចតួចពីអ្នកស្រាវជ្រាវនិងសាស្ត្រាចារ្យនៃស្ថាប័ននានាទាំងក្នុងស្រុកនិងអន្តរជាតិ។ លោក Maguire បាននិយាយថា ការងាររបស់លោក Vogel ជាសាស្ត្រាចារ្យភាសាសំស្ក្រឹតនិងភាសាវិទ្យា ដែលជួយដល់បញ្ញវន្តខ្មែរ ដូចជា លោកស្រី គន្ធា និងលោក សំណព្វ គឺជាមូលហេតុសំខាន់មួយទៀត ដែលមូលនិធិរបស់លោកសម្រេចផ្តល់រង្វាន់ដល់លោក Vogel។ លោក Maguire បានលើកឡើងថា «តាំងពីខ្ញុំស្គាល់គាត់មក គាត់បង្រៀនភាសាវិទ្យា៥ថ្ងៃក្នុងមួយសប្តាហ៍ ហើយគាត់បង្រៀនជាភាសាខ្មែរ។ គាត់មិនបង្រៀនជាភាសាអង់គ្លេសទេ ហើយគាត់ក៏មិនបង្រៀនជាភាសាបារាំងដែរ។ គាត់បានខិតខំប្រឹងប្រែងយ៉ាងខ្លាំងក្នុងការរៀនភាសា[ខ្មែរ] គាត់រៀនបានយ៉ាងល្អ និងរៀនវេយ្យាករណ៍បានយ៉ាងត្រឹមត្រូវ ហើយរៀនចេះអាននិងចេះសរសេរ។ នេះគឺជាការប្តេជ្ញាក្នុងកម្រិតមួយដែលបញ្ញវន្តតិចណាស់អាចធ្វើបាន»។ ក្រោយពីមកដល់ទីក្រុងភ្នំពេញបានបន្តិច លោក Vogel ចាប់ផ្តើមមានជំនឿថា វានឹងផ្តល់អត្ថប្រយោជន៍ច្រើនជាងនេះសម្រាប់កូនសិស្សខ្មែររបស់លោក ប្រសិនបើលោកបង្រៀនភាសាសំស្ក្រឹតនិងភាសាវិទ្យាដល់ពួកគេ ជាជាងបង្រៀនភាសាបារាំង ដោយសារតែទំនាក់ទំនងខាងប្រវតិ្តសាស្ត្ររវាងភាសាខ្មែរនិងភាសាចំណាស់មួយនេះ។ លោក Vogel បាននិយាយថា «ខ្ញុំចាប់ផ្តើមបង្រៀនសំស្ក្រឹតឲ្យសិស្សដឹងអំពីអំបូរភាសាផ្សេងពីអំបូរភាសាខ្មែរមុន»។ លោកបានថ្លែងថា មិនមាននិស្សិតខ្មែរច្រើនទេ ដែលចង់រៀនភាសាសំស្ក្រឹត ប៉ុន្តែមានត្រឹមតែម្នាក់គឺគ្រប់គ្រាន់ហើយ។ លោកបាននិយាយថា «ថ្ងៃក្រោយអាចគេរកឃើញសិលាចារឹកសំស្ក្រឹតទៀត។ ដូច្នេះបើសិនណាមានអ្នកឯកទេសខាងភាសាសំស្ក្រឹតក្នុងចំណោមនិស្សិតខ្មែរ មានន័យថា គេអាចធ្វើការរួមជាមួយនឹងអ្នកស្រាវជ្រាវអន្តរជាតិ ដែលរហូតសព្វថ្ងៃនេះ បកប្រែសិលាចារឹកសំស្ក្រឹតដែលជារបស់ប្រទេសកម្ពុជា»។ លោកចងចាំលោកស្រី គន្ធា ថាជាសិស្សពូកែម្នាក់ពីឆ្នាំ១៩៩៩ដល់ឆ្នាំ២០០១។ លោកស្រីចាប់អារម្មណ៍ទៅលើទំនាក់ទំនងរវាងភាសាសំស្ក្រឹតនិងប្រទេសកម្ពុជា និងភាសាខ្មែរ។ លោក Vogel បានរំឭកឡើងវិញថា «ខ្ញុំចង់ជួយគាត់។ ខ្ញុំសម្រេចចិត្តថាមានសិស្សម្នាក់រវាងសិស្សច្រើន ដែលគាត់ចាប់អារម្មណ៍ដល់ភាសាសំស្ក្រឹត មានបំណងចង់រៀន ខំរៀន។ ដូច្នេះខ្ញុំត្រូវតែជួយគាត់»។ ដើម្បីជួយឲ្យលោកស្រីត្រៀមខ្លួនសម្រាប់ការសិក្សាថ្នាក់ក្រោយឧត្តមសិក្សានៅបរទេស លោកស្រី គន្ធា បានមានប្រសាសន៍ថា លោក Vogel បានបង្រៀនភាសាសំស្ក្រឹតដល់លោកស្រីដោយឥតគិតថ្លៃពេលចុងសប្តាហ៍នៅតាមហាងកាហ្វេនានា។ លោកស្រីបាននិយាយថា លោក Vogel បានជួយផ្ចុងផ្តើមដល់ការងារលោកស្រីឲ្យបានដូចសព្វថ្ងៃនេះ។ ១៥ឆ្នាំក្រោយមក លោកស្រីបានការពារនិក្ខេបទរបស់លោកស្រីដោយជោគជ័យកាលពីឆ្នាំមុនក្នុងប្រទេសបារាំង ទៅលើប្រធានបទ «តួនាទីភាសាសំស្ក្រឹតនៅក្នុងការវិវឌ្ឍន៍ភាសាខ្មែរ៖ ការសិក្សាលើសិលាចារឹកពីសតវត្សរ៍ទី៦ដល់សតវត្សរ៍ទី១៤»៕ សូមចុចទៅប្រភពដើម VOA ត្រង់នេះ	វ៉ាស៊ីនតោន ៖ សាស្ត្រាចារ្យដ៏ស្វិតស្វាញម្នាក់បានបង្រៀនភាសាសំស្ក្រឹតនិងភាសាវិទ្យាកាលពីប្រមាណ២០ឆ្នាំមុនដល់និស្សិតដែលបានក្លាយទៅជាអ្នកភាសាវិទ្យាដ៏ជោគជ័យបំផុតនៅកម្ពុជា។
សូមចុចលើតំណភ្ជាប់នេះដើម្បីស្វែងយល់បន្ថែម៖	ពាក្យ កាតព្វកិច្ច (Eng. Obligation, Fr. Obligation) ក្នុងន័យច្បាប់បានន័យថា ជាចំណងតាមផ្លូវច្បាប់ ដែលចងបុគ្គលពីរនាក់ដោយឱ្យបុគ្គលម្នាក់ដែលបានកំណត់ហៅថា «កូនបំណុល» មានករណីយកិច្ចមួយចំនួនចំពោះបុគ្គលម្នាក់ទៀតដែលបានកំណត់ហៅថា «ម្ចាស់បំណុល» ៕
តាមរយៈសារសំឡេងជាង២នាទី សម្ដេច ហ៊ុន ម៉ាណែត បញ្ជាក់យ៉ាងច្បាស់ថា កម្ពុជាមិនទាន់មានតម្រូវការវិនិយោគពីក្រុមហ៊ុនរថយន្តអគ្គិសនីបរទេសនោះទេ។ សម្តេច បានថ្លែងយ៉ាងដូច្នេះ៖ «រាជរដ្ឋាភិបាល មិនដែលផ្ដល់អាជ្ញាប័ណ្ណឱ្យរថយន្តតាក់ស៊ីអគ្គិសនីពីប្រទេសវៀតណាម ឬបរទេសមកធ្វើអាជីវកម្មនៅកម្ពុជាទេ។ ហើយកម្ពុជាមិនទាន់មានតម្រូវការឱ្យក្រុមហ៊ុនបរទេសមកវិនិយោគ ដើម្បីធ្វើក្រុមហ៊ុនតាក់ស៊ីអគ្គិសនីនៅកម្ពុជាទេ»។ យ៉ាងណាមិញ ប្រមុខរដ្ឋាភិបាលកម្ពុជារូបនេះ បានព្រមានទៅកាន់ក្រុមមនុស្សដែលផ្សព្វផ្សាយព័ត៌មានមិនពិតក្នុងន័យញុះញង់ឱ្យមានការបាតុកម្មប្រឆាំងរដ្ឋាភិបាល នឹងត្រូវទទួលខុសត្រូវចំពោះមុខច្បាប់។ «សូមអស់លោកស្ដាប់ឱ្យបានច្បាស់កុំចេះ ប៉ុន្តែធ្វើល្ងង់ ដើម្បីកេងចំណេញផលប្រយោជន៍នយោបាយរបស់អស់លោក ហើយបើអស់លោកនៅតែបន្តសកម្មភាព យកព័ត៌មានបំភ្លៃការពិតនេះ ធ្វើជាកម្មវត្ថុសម្រាប់ប្រើប្រាស់ក្នុងចេតនាអាក្រក់តាមរយៈការប្រមូលផ្ដុំមនុស្សធ្វើបាតុកម្ម អស់លោកនឹងត្រូវទទួលខុសត្រូវចំពោះមុខច្បាប់»។ នេះជាសារព្រមានរបស់សម្តេច ហ៊ុន ម៉ាណែត៕	ភ្នំពេញ៖ រដ្ឋាភិបាល មិនបានផ្ដល់អាជ្ញាប័ណ្ណឱ្យក្រុមហ៊ុនរថយន្តអគ្គិសនីចិន វៀតណាម ឬក្រុមហ៊ុនបរទេសណាមួយយធ្វើអាជីវកម្មនៅកម្ពុជា ដើម្បីសម្លាប់សេដ្ឋកិច្ចពលរដ្ឋក្នុងស្រុកដែលរត់តុកតុក និងតាក់ស៊ី ឡើយ។ នេះជាការអះអាងសារជាថ្មីរបស់ប្រមុខរដ្ឋាភិបាលសម្តេច ហ៊ុន ម៉ាណែត នារសៀលថ្ងៃទី១៣កក្កដានេះ ក្រោយឃើញមានការផ្សព្វផ្សាយនូវព័ត៌មានមិនពិតលើបញ្ហានេះ។
នាពាក់កណ្ដាលខែមេសាឆ្នាំ២០២០នេះ CDC បានអនុម័តចុះបញ្ជីគម្រោងវិនិយោគចំនួន ១៥រួចមកហើយ ដែលមានទឹកប្រាក់សរុបដល់ទៅ ២២៥.៥លានដុល្លារអាមេរិក និងបង្កើតការងារដល់កម្មករ-កម្មការនីជាង ៧,៦២០នាក់។ ក្រុមហ៊ុនទាំងនោះ វិនិយោគលើការបង្កើតរោងចក្រកាត់ដេរ, រោងចក្រផលិតក្រដាសទ្រនាប់ពុម្ព, រោងចក្រផលិត និងផ្គុំដំឡើងបន្ទះសូឡា, រោងចក្រផលិតស្រាបៀរ និងភេសជ្ជៈ, រោងចក្រផលិតម្សៅមី និងកែឆ្នៃដំឡូងមី,បង្កើតកសិដ្ឋានដំណាំចេក,វិនិយោគលើសណ្ឋាគារ និងមន្ទីរពហុព្យាបាលជំងឺនៅកម្ពុជា។ សូមបញ្ជាក់ថា CDC សម្រេចចុះបញ្ជីឲ្យអ្នកវិនិយោគបង្កើតក្រុមហ៊ុនជាង២៦០០ក្រុមហ៊ុន នៅឆ្នាំ២០១៩ ដែលភាគច្រើនវិនិយោគលើវិស័យសំខាន់ៗ៤ គឺកសិកម្ម ទេសចរណ៍ ហេដ្ឋារចនាសម្ព័ន្ធ និងវិស័យរោងចក្រ សហគ្រាស៕	តាកែវ៖ ក្រុមប្រឹក្សាអភិវឌ្ឍន៍កម្ពុជា (CDC) នៅថ្ងៃទី ១៥ ខែមេសា ឆ្នាំ ២០២០ បានបន្តអនុម័តឱ្យក្រុមហ៊ុនរោងចក្រថ្មី១ទៀត ដែលមានដើមទុនសរុប ៥,៨ លានដុលា្លរ និងអាចបង្កើតការងារដល់កម្មករ-កម្មការនីចំនួន ២.៩៧៤នាក់។ បើតាម CDC ក្រុមហ៊ុននេះ មានឈ្មោះថា CAMBODIA WUXI JIN MAO GARMENT CO., LTD. មានទីតាំងវិនិយោគស្ថិតនៅភូមិ ល្វេថ្មី ឃុំប្រាំបីមុំ ស្រុកទ្រាំង។
លោក ឡយ អូស្ទីន រដ្ឋមន្ត្រីការពារជាតិអាម៉េរិក បានបញ្ជាឱ្យកងកម្លាំងនៃនាវាដឹកយន្តហោះចម្បាំង USS Harry S Truman បន្តស្នាក់នៅក្នុងតំបន់សមុទ្រមេឌីទែរ៉ាណេ ជាជាងបន្តធ្វើដំណើរទៅកាន់តំបន់មជ្ឈិមបូព៌ា។ ការប្រកាសនេះបានធ្វើឡើង ស្របពេលរុស្ស៊ីបានរក្សាកងទ័ពរាប់ម៉ឺននាក់នៅជិតព្រំដែនអ៊ុយក្រែន។ «ការផ្លាស់ប្តូរកាលវិភាគធ្វើដំណើររបស់នាវាផ្ទុកយន្តហោះ ឆ្លុះបញ្ចាំងពីវត្តមានជាប់លាប់របស់អាម៉េរិកនៅក្នុងទ្វីបអឺរ៉ុប ហើយចាំបាច់ធានាដល់សម្ព័ន្ធមិត្ត និងដៃគូរបស់យើងអំពីការប្តេជ្ញាចិត្ត ចំពោះការការពារសន្តិសុខរួម»។ មន្ត្រីការពារជាតិម្នាក់ ដែលសុំមិនបញ្ចេញឈ្មោះ បានលើកឡើងបែបនេះ ដោយបន្តថា ក្រៅតែពីនាវាផ្ទុកយន្តហោះ USS Harry S Truman អាម៉េរិកក៏រក្សានាវាចម្បាំងចំនួនប្រាំគ្រឿងទៀតក្នុងតំបន់នេះផងដែរ។ ការសម្រេចនេះធ្វើឡើង ទោះបីជាអាម៉េរិក និងរុស្ស៊ី បានឯកភាពជួបពិភាក្សាគ្នានៅថ្ងៃ១០ ខែមករា នៅទីក្រុងហ្សឺណែវ ជុំវិញភាពតានតឹងនៅអ៊ុយក្រែនក្តី។ ទន្ទឹមនោះ រុស្ស៊ីនឹងរៀបចំជំនួបជាមួយបក្សសម្ព័ន្ធយោធាណាតូ និងបណ្តាប្រទេសអឺរ៉ុបមួយចំនួន នៅថ្ងៃបន្តបន្ទាប់ផងដែរ។ កន្លងមក ប្រទេសលោកខាងលិច បានចោទរុស្ស៊ីថា បានប្រមូលផ្តុំកងទ័ពរាប់ម៉ឺននាក់នៅជិតព្រំដែនអ៊ុយក្រែន ដើម្បីត្រៀមវាយប្រហារលើអ៊ុយក្រែន ដែលបង្កអសន្តិសុខក្នុងតំបន់។ ការប្រមូលផ្តុំកងទ័ពជាច្រើននេះ ជាសកម្មភាពដែលរុស្ស៊ីធ្លាប់បានធ្វើពីមុននៅឆ្នាំ ២០១៤ នៅពេលដែលទីក្រុងម៉ូស្គូដណ្តើមយកទឹកដីគ្រីមៀ និងគាំទ្រក្រុមបះបោរនៅភាគខាងកើតអ៊ុយក្រែន។ យ៉ាងណាមិញប្រធានាធិបតីរុស្ស៊ី លោក វ្ល៉ាឌីមៀ ពូទីន បានបដិសេធម្តងហើយម្តងទៀតពីផែនការចង់ឈ្លានពានអ៊ុយក្រែន។ រុស្ស៊ី បានអះអាងថា ការប្រមូលផ្តុំកងទ័ព គឺដើម្បីធានាសន្តិសុខខ្លួនពីការពង្រីកឥទ្ធិពលរបស់អង្គការណាតូក្នុងតំបន់ប៉ុណ្ណោះ។ នាវាផ្ទុកយន្តហោះ Harry S Truman បានចេញដំណើរពីមូលដ្ឋាននៅទីក្រុង Norfolk រដ្ឋ Virginia នៅថ្ងៃទី១ ខែធ្នូ និងចូលដល់សមុទ្រមេឌីទែរ៉ាណេនៅថ្ងៃទី១៤ ខែធ្នូ។ នៅសប្តាហ៍មុន នាវាផ្ទុកយន្តហោះនេះ ក៏បានចូលរួមធ្វើសមយុទ្ធរួមរវាងអាម៉េរិកនិងយោធាទុយនីស៊ីផងដែរ៕	អាម៉េរិក បានបញ្ជាឱ្យនាវាផ្ទុកយន្តហោះមួយគ្រឿងបន្តស្ថិតនៅក្នុងសមុទ្រមេឌីទែរ៉ាណេ ដើម្បីធានាសុវត្ថិភាពសម្ព័ន្ធមិត្តអឺរ៉ុប និងអ៊ុយក្រែន ដោយបារម្ភពីការឈ្លានពានរបស់រុស្ស៊ី។ នេះបើតាមការលើកឡើងរបស់មន្ត្រីការពារជាតិអាម៉េរិកម្នាក់ នៅថ្ងៃទី២៨ ខែធ្នូ។
អត្ថបទទាក់ទង UEFA សុំឱ្យ FIFA បញ្ឈប់ការជំរុញសមាជិកឱ្យគាំទ្រគម្រោងរៀប World Cup ២ឆ្នាំម្តង FIFA ហៅថ្នាក់ដឹកនាំបាល់ទាត់ប្រជុំគ្នា ដើម្បីជំរុញឱ្យមានការប្រកួត World Cup ២ឆ្នាំម្តង អតីតអ្នកចាត់ការទូទៅ Arsenal រូបនេះបានស្នើឱ្យមានការឈប់សម្រាកប្រកួតអន្តរជាតិតិចជាងមុន ដើម្បីអាចរៀបចំការប្រកួតបាល់ទាត់ពិភពលោករៀងរាល់ពីរឆ្នាំម្តង ជំនួសឱ្យការធ្វើបួនឆ្នាំម្តង ដើម្បីធ្វើឱ្យវិស័យកីឡាបាល់ទាត់កាន់តែប្រសើរឡើង។ នៅក្នុងបទសម្ភាសផ្តាច់មុខជាមួយទូរទស្សន៍ BBC លោក Wenger ដែលជាអ្នកស្នើ និងផ្តល់គំនិតឱ្យការប្រកួត World Cup ក្លាយជាព្រឹត្តិការណ៍២ឆ្នាំម្តងនិយាយថា៖ «ហានិភ័យគឺធ្វើឱ្យវិស័យបាល់ទាត់កាន់តែប្រសើរឡើង ប៉ុន្តែខ្ញុំបានត្រៀមខ្លួនរួចស្រេចក្នុងការផ្លាស់ប្តូរការប្រកួតនេះ»។ លោក Wenger ប្រធានផ្នែកអភិវឌ្ឍន៍កីឡាបាល់ទាត់របស់ FIFA ស្រាប់នោះ បន្ថែមថា គម្រោងនេះប្រៀបដូចជាការវាយបំបែកជញ្ជាំងថ្មដ៏ធំអ៊ីចឹង។ យ៉ាងណាបរុសសញ្ជាតិបារាំងរូបនេះ នឹងដោះស្រាយបញ្ហាទាំងឡាយដើម្បីឱ្យបាល់ទាត់ប្រសើរឡើង។ «អ្វីដែលធ្វើឱ្យប៉ះពាល់សម្រាប់ការផ្លាស់ប្តូរការប្រកួតបាល់ទាត់ពិភពលោក២ឆ្នាំម្តង គឺកីឡាករមានការងារច្រើនជាពិសេសការធ្វើដំណើរ និងកាត់បន្ថយប្រកួតជម្រុះ។ ប៉ុន្តែខ្ញុំជឿជាក់ថាក្លិប និងកីឡាករនឹងទទួលបានអត្ថប្រយោជន៍ច្រើនជាងមុន»។ នេះជាការបញ្ជាក់របស់លោក Wenger។ យោងតាមការស្ទង់មតិដែលរៀបចំឡើងដោយ FIFA អ្នកគាំទ្រភាគច្រើនពេញចិត្តការរៀបចំ World Cup ផ្នែកបុរស២ឆ្នាំម្តងជាង៤ ឆ្នាំម្តង ខណៈស្ថាប័នគ្រប់គ្រងកីឡាបាល់ទាត់ធំៗមួយចំនួនបដិសេដគម្រោងនេះ។ ស្ថាប័នគ្រប់គ្រងបាល់ទាត់អឺរ៉ុប (UEFA), អាមេរិកខាងត្បូង (CONMEBOL) និង ទ្វីបអាម៉េរិកខាងជើង អាម៉េរិកកណ្តាល និងការ៉ាអ៊ីប (CONCACAF) សុទ្ធតែបានបដិសេធ ផែនការរបស់បុរសសញ្ជាតិបារាំង។ លោក Arsen Wenger នាកិច្ចសម្ភាសន៍ជាមួយទូរទស្សន៍ BBC នៅពេលត្រូវបានសួរថាតើការបន្ថយកាលប្រកួត World Cup ជាការប្រថុយប្រថានដែរឬទេ? លោក Wenger ឆ្លើយថា ការប្រកួតបាល់ទាត់ពិភពលោកគឺជាព្រឹត្តិការណ៍ដ៏ធំ ប៉ុន្តែការបន្ថយរយៈពេលរៀបចំ នឹងមិនធ្វើឱ្យធ្លាក់ប្រជាប្រិយភាពនោះទេ ហើយកីឡាករក៏មានឱ្យកាសបង្ហាញទេពកោសល្យរបស់ពួកគេលើឆាកអន្តរជាតិច្រើនដងផងដែរ៕	លោក Arsene Wenger មន្ត្រីជាន់ខ្ពស់របស់សហព័ន្ធកីឡាបាល់ទាត់អន្តរជាតិ (FIFA) ត្រៀមខ្លួនរួចស្រេចក្នុងការផ្លាស់ប្តូរកាលវិភាគប្រកួតអន្តរជាតិ ដើម្បីឈានទៅរៀប FIFA World Cup ២ឆ្នាំម្តង។ Wenger អះអាងថា ទោះមានហានិភ័យច្រើន តែលោកនឹងសម្រេចកិច្ចការនេះឱ្យបាន។
បច្ចុប្បន្នកម្ពុជា មានអ្នកឆ្លងសរុប ១១៧ ៧៧២នាក់ ខណៈអ្នកជាសះស្បើយ១១២ ៩៧៧នាក់ និងអ្នកស្លាប់២ ៧៣៤នាក់៕	ក្រសួងសុខាភិបាល រកឃើញអ្នកឆ្លងកូវីដ-១៩ ចំនួន ១២៨នាក់ទៀត តាមរយៈការតេស្តរកសំណាកតាមម៉ាស៊ីន PCR ដោយក្នុងនោះមាន១៤នាក់ ជាករណីនាំចូលពីបរទេស។ ជាមួយគ្នានេះ ក៏មានអ្នកជំងឺ ចំនួន៣១៩នាក់ បានជាសះស្បើយ និងស្លាប់មានចំនួន ៩នាក់ទៀត ក្នុងនោះ៧នាក់មិនបានចាក់វ៉ាក់សាំង។ នេះបើតាមក្រសួងសុខាភិបាល នៅថ្ងៃទី២៤ ខែតុលា។
រដ្ឋមន្ត្រីពាណិជ្ជកម្ម និងឧស្សាហកម្មម៉ាឡេស៊ី លោក Darell Leiking នៅចុងសប្តាហ៍មុន បានប្រកាសឲ្យដឹងថា ម៉ាឡេស៊ី មិនអាចប្រញាប់ពន្លឿននីតិវិធីផ្តល់សច្ចាប័នទទួលយកកិច្ចព្រមព្រៀងគ្រប់ជ្រុងជ្រោយ និងជឿនលឿនសម្រាប់ភាពជាដៃគូរអន្តរប៉ាស៊ីហ្វិក ហៅកាត់ថា CPTPP នោះទេ។ ប៉ុន្តែ វាមិនមានឧបសគ្គអ្វីដែលរារាំងម៉ាឡេស៊ីមិនឲ្យចូលរួមក្នុងកិច្ចព្រមព្រៀង CPTPP នេះដែរ។ តាមរយៈកិច្ចសម្ភាសន៍ជាមួយនឹងសារព័ត៌មាន South China Morning Post លោករដ្ឋមន្ត្រី បានលើកឡើងថា រដ្ឋាភិបាលម៉ាឡេស៊ីដែលទើបតែដំណើរការក្បាលម៉ាស៊ីនបាន ប្រាំបីខែនោះ កំពុងតែវិភាគលើការអនុវត្តគោលនយោបាយកន្លងមករបស់រដ្ឋាភិបាលមុន ហើយ ស្វែងរកវិធីសាស្ត្របែបណាដែលសក្តិសមនឹងស្ថានភាពរបស់ប្រទេសបច្ចុប្បន្ន។ លោករដ្ឋមន្ត្រី បានសង្កត់ធ្ងន់ថា អ្វីដែលរដ្ឋាភិបាលម៉ាឡេស៊ី ចង់បាននោះគឺ លក្ខខណ្ឌ ដែលធ្លាប់បានព្រមព្រៀងកន្លងមក មានតម្លាភាពសម្រាប់ប្រទេស ពោលគឺ ត្រូវធានាថា កិច្ចព្រមព្រៀងនេះ មិនធ្វើឲ្យម៉ាឡេស៊ីខាតបង់ផលប្រយោជន៍ ឬក្លាយជាជនរងគ្រោះបានឡើយ។ គួរជម្រាបផងដែរថា CPTPP មានសមាជិកសរុបទាំងអស់ ១១ ប្រទេស។ កិច្ចព្រមព្រៀងនេះ បានចូលជាធរមានក្នុងជំហានដំបូងនៅថ្ងៃ៣០ ធ្នូ ឆ្នាំ២០១៨ ក្នុងប្រទេសសមាជិកដូចជា អូស្ត្រាលី កាណាដា ជប៉ុន ម៉ិកស៊ិក ណូវែលហ្សេឡង់ និងសិង្ហបុរី។ វៀតណាម ទើបតែចាប់ផ្តើមអនុវត្តនៅសប្តាហ៍មុន ខណៈ ព្រុយណេ ម៉ាឡេស៊ី ស៊ីលី និងប៉េរូ កំពុងស្ថិតនៅក្នុងនីតិវិធីស្នើផ្តល់បត្យាប័នរបស់ប្រទេស។ នៅពេលដែលសមាជិកទាំង១១របស់កិច្ចព្រមព្រៀង CPTPP ( The Comprehensive and Progressive Agreement for Trans-Pacific Partnership ) ដែលជាប្រភេទពាណិជ្ជកម្មសេរីមួយនេះ រួមគ្នាតែមួយ ស្មើនឹងទីផ្សារសរុប៥០០លាននាក់ ដែលមានផលិតផលក្នុងស្រុកសរុប ១៣.៥ ទ្រីលានដុល្លារ និងស្មើនឹង ១៣ ភាគរយ នៃផលិតផលក្នុងស្រុកសរុបជាសកល។ ក្រោមកិច្ចព្រមព្រៀងនេះ សមាជិកទាំងអស់ត្រូវមានក្របខណ្ឌច្បាប់តឹងរ៉ឹងក្នុងវិស័យពាណិជ្ជកម្ម បន្ធូរបន្ថយរបាំងពន្ធគយ និងបើកចំហទីផ្សាររបស់ខ្លួន។ កិច្ចព្រមព្រៀងនេះក៏នឹងអនុវត្តស្តង់ដាការងារថ្មី ហើយចាប់បង្ខំឲ្យរដ្ឋាភិបាលប្រទេសសមាជិកខ្លះត្រូវបង្កើតការប្រកួតប្រជែងក្នុងវិស័យដែលកំពុងកាន់កាប់ដោយអ្នកវិនិយោគនៃប្រទេសទាំងនោះផងដែរ៕	រដ្ឋាភិបាលក្រុងគូឡាឡាំពួរ នៅមិនទាន់ហ៊ានប្រាកដពីកាលបរិច្ឆេទ នៃការផ្តល់សច្ចាប័នលើកិច្ចព្រមព្រៀងពាណិជ្ជកម្មធំបំផុតមួយនៅក្នុងតំបន់ CPTPP បានឡើយនោះទេ។ ភាពមិនច្បាស់លាស់នេះ ក៏ដោយសារតែ ក្រុងគូឡាឡាំពួរ ចង់សិក្សាឲ្យច្បាស់លាស់លើកិច្ចព្រមព្រៀងពាណិជ្ជកម្មសេរីមួយនេះ ពោលគឺដើម្បីធានាថា CPTPP អាចធានាពីផលប្រយោជន៍ដោយតម្លាភាព។
កម្មវិធី«ឈ្នះរង្វាន់ស្រាបៀនិងទឹកប្រាក់ដ៏ច្រើនសន្ធឹកសន្ធាប់ពីស្រាបៀអាន់ឆ័រ» ត្រូវបានរៀបចំឡើងជាពិសេស សម្រាប់អតិថិជនរបស់ស្រាបៀអាន់ឆ័រ ដើម្បីថ្លែងអំណរគុណដ៏ជ្រាលជ្រៅ និងបង្ហាញពីការយកចិត្តទុកដាក់ខ្ពស់ របស់ក្រុមហ៊ុនស្រាបៀអាន់ឆ័រ ចំពោះអតិថិជនដែលតែងតែគាំទ្រ និងនិយមជាវស្រាបៀអាន់ឆ័រ សម្រាប់គ្រប់កម្មវិធី គ្រប់ឱកាស។ អ្នកឈ្នះរង្វាន់ទឹកប្រាក់ ១ពាន់ដុល្លារ ចំនួន ២៣រូប មកពីបណ្តាខេត្តក្រុងផ្សេងៗ ទូទាំងកម្ពុជា។ កម្មវិធីឈ្នះរង្វាន់ស្រាបៀ និងទឹកប្រាក់ដ៏ច្រើនសន្ធឹកសន្ធាប់ ពីស្រាបៀអាន់ឆ័រ ចាប់ផ្តើមពីថ្ងៃនេះ រហូតដល់ដំណាច់ឆ្នាំ២០១៩។ រាល់ការជាវស្រាបៀអាន់ឆ័រ លោកអ្នកនឹងមានឱកាសឈ្នះរង្វាន់ស្រាបៀអាន់ឆ័រ១កំប៉ុង, ១២កំប៉ុង, ២៤ កំប៉ុង, ព្រមទាំងរង្វាន់ទឹកប្រាក់ ១០០ (មួយរយ), ដុល្លារ ១០០០ (មួយពាន់ដុល្លារ , និង១០០០០ (មួយម៉ឺន)ដុល្លារ ពីស្រាបៀអាន់ឆ័រ។ ក្រុមហ៊ុន នឹងរៀបចំពេលវេលាជូនអ្នកឈ្នះរង្វាន់ទឹកប្រាក់ ១ម៉ឺនដុល្លារ និងអ្នកឈ្នះរង្វាន់ទឹកប្រាក់ ១ពាន់ដុល្លារ ដើម្បីបើករង្វាន់ដ៏អស្ចារ្យនេះ ជារៀងរាល់ខែ នៅការិយាល័យរោងចក្រស្រាបៀអាន់ឆ័រ។ ចំពោះរង្វាន់ផ្សេងទៀត លោកអ្នកអាចបើកភ្លាម នៅតាមដេប៉ូចែកចាយស្រាបៀអាន់ឆ័រ។ បញ្ជាក់៖ដើម្បីបើករង្វាន់ លោកអ្នកត្រូវបង្ហាញសម្បកកំប៉ុង និងក្រវិលកំប៉ុងដែលឈ្នះរង្វាន់។ សូមប្រញាប់ឡើង ជាវស្រាបៀអាន់ឆ័រ ដើម្បីមានឱកាសឈ្នះរង្វាន់ ១ ម៉ឺនដុល្លារ រាល់ខែ។ អ្នកឈ្នះបន្ទាប់អាចជារូបអ្នក។ ចំពោះព័ត៌មានបន្ថែម សូមទាក់ទងមកយើងខ្ញុំតាមរយៈលេខ៖ 092 333 900 / 010 833 000។ រីករាយស្រស់ថ្លា ពិសាដោយការទទួលខុសត្រូវ៕ (អត្ថបទពាណិជ្ជកម្ម)	រាជធានីភ្នំពេញ៖ កាលពីថ្ងៃទី១៥ ខែកក្កដា ឆ្នាំ២០១៩ ស្រាបៀអាន់ឆ័របានរៀបចំកម្មវិធីប្រគល់រង្វាន់ ជូនអ្នកឈ្នះរង្វាន់ទឹកប្រាក់១ពាន់ដុល្លារ ចំនួន ២៣រូប បន្ថែមទៀតពីកម្មវិធី«ឈ្នះរង្វាន់ស្រាបៀ និងទឹកប្រាក់ដ៏ច្រើនសន្ធឹកសន្ធាប់ពីស្រាបៀអាន់ឆ័រ»។ កម្មវិធីនេះ មានការអញ្ជើញចូលរួម ពីថ្នាក់ដឹកនាំក្រុមហ៊ុនស្រាបៀអាន់ឆ័រ ក្រុមការងារស្រាបៀអាន់ឆ័រ អ្នកឈ្នះរង្វាន់ ភ្ញៀវកិត្តិយស និងអ្នកសារព័ត៌មានជាច្រើន។
រដ្ឋាភិបាលកម្ពុជា សង្កេតឃើញថា មានផលប៉ះពាល់ដល់គម្រោងខ្សែបញ្ជូន ២៣០គីឡូវ៉ុល និង៥០០គីឡូវ៉ុល ជាខ្សែអាទិភាពដែលរដ្ឋាភិបាលយកចិត្តទុកដាក់យ៉ាងខ្លាំង ក្នុងការបញ្ជូនថាមពលអគ្គិសនីពីប្រភពភាគខាងត្បូងមកប្រើប្រាស់ក្នុងប្រព័ន្ធបណ្ដាញជាតិទាំងមូល។ ជាក់ស្ដែងខ្សែបញ្ជូននេះ មានបង្គោលចំនួន ៤២១បង្គោល ដែលបង្គោលដោះស្រាយរួចរាល់មានចំនួន ៣៤៩បង្គោល និងបង្គោលប្រមាណ ៧២នៅសល់ ដោយសារបង្គោលមួយចំនូនធំពាក់ព័ន្ធដីរបស់ក្រុមហ៊ុន និងអ្នកមានតួនាទីក្នុងជួររដ្ឋាភិបាល។ នេះបើតាមលិខិតបញ្ជារបស់រាជរដ្ឋាភិបាលស្ដីពីវិធានការដោះស្រាយផលប៉ះពាល់គម្រោងខ្សែបញ្ជូន ២៣០ និង៥០០គីឡូវ៉ុល ភ្នំពេញ-ព្រះសីហនុ ដែលចុះហត្ថលេខាដោយសម្ដេច ហ៊ុន សែន។ ដោយមើលឃើញពីផលប៉ះពាល់នេះ និងដើម្បីធានាឲ្យការសាងសង់ ការដាក់ឲ្យដំណើរទៅតាមផែនការ សម្ដេច ហ៊ុន សែន បញ្ជាឲ្យក្រសួង-ស្ថាប័នពាក់ព័ន្ធ ជាពិសេសអភិបាលរាជធានីភ្នំពេញ, ខេត្តកណ្ដាល, ខេត្តកំពង់ស្ពឺ និងខេត្តព្រះសីហនុ ត្រូវធ្វើជាប្រធានដឹកនាំការងារដោះស្រាយផលប៉ះពាល់ដោយផ្ទាល់។ តាមលិខិតបញ្ជារបស់រាជរដ្ឋាភិបាលកម្ពុជាដដែល ក្រុមការងារពិសេសថ្មីខាងលើ ត្រូវបញ្ចប់ការដោះស្រាយផលប៉ះពាល់ និងប្រគល់ដី មកឲ្យក្រុមហ៊ុនសាងសង់ខ្សែបញ្ជូន ក្នុងរយៈពេល៥ខែយ៉ាងយូរ។ សម្ដេច ហ៊ុន សែន បញ្ជាក់ទៀតថា ក្នុងករណីចាំបាច់ អភិបាលរាជធានី-ខេត្ត ត្រូវប្រើវិធានការរដ្ឋបាល ស្របតាមច្បាប់ក្នុងករណីសំណងសមស្របមិនត្រូវបានទទួលយកដោយម្ចាស់ដី ដើម្បីធានាថាគម្រោងដែលជាប្រយោជន៍ជាតិ មិនត្រូវបានអូសបន្លាយ។ ជាមួយគ្នានេះ អភិបាលរាជធានី-ខេត្តខាងលើ ត្រូវធ្វើរបាយការណ៍រៀងរាល់ខែ ពីការដោះស្រាយផលប៉ះពាល់ខាងលើមកកាន់រដ្ឋាភិបាល៕	ភ្នំពេញ៖ គម្រោងខ្សែបញ្ជូន២៣០គីឡូវ៉ុល និង៥០០គីឡូវ៉ុល ជាខ្សែបញ្ជូនថាមពលអគ្គិសនីពីប្រភពភាគខាងត្បូង មកប្រើប្រាស់ក្នុងប្រព័ន្ធបណ្ដាញជាតិទាំងមូល។ សម្ដេចនាយករដ្ឋមន្ត្រី ចាត់ទុកគម្រោងខ្សែបញ្ជូននេះ ជាខ្សែអាទិភាពដែលរដ្ឋាភិបាលកម្ពុជាយកចិត្តទុកដាក់ខ្លាំង។ ក្នុងលិខិតបញ្ជារបស់រាជរដ្ឋាភិបាល សម្ដេច ហ៊ុន សែន បានបញ្ជាឲ្យអភិបាលរាជធានីភ្នំពេញ, ខេត្តកណ្ដាល, ខេត្តកំពង់ស្ពឺ និងខេត្តព្រះសីហនុ ដោះស្រាយបន្ទាន់ចំពោះផលប៉ះពាល់លើគម្រោងខ្សែបញ្ជូននេះ។
ការផ្ដល់ជូនពិសេសនេះ គឺចាប់ផ្ដើមពីថ្ងៃនេះ រហូតដល់ថ្ងៃទី៣០ ខែវិច្ឆិកា ឆ្នាំ២០២២ ឬរហូតដល់អស់សាច់ប្រាក់នៃការផ្តល់ជូននេះ។ លក្ខន្តិក ៖ ទទួលបាន ២$ ត្រលប់មកវិញ នៅពេលទិញទំនិញលើ BLOC APP អស់ចាប់ពី១០$ ក្នុងមួយ (01) ប្រតិបត្តិការ ជាមួយការទូទាត់តាមរយៈ AMK Mobile អ្នកនឹងទទួលបានទឹកប្រាក់ត្រលប់ នៅថ្ងៃធ្វើការបន្ទាប់ ប្រសិនបើមានចម្ងល់ផ្សេងៗ សូមទំនាក់ទំនងមកកាន់សេវាអតិថិជន អេ អឹម ខេ តាមរយៈលេខ 023 220 202 / 1800 200 200 (ឥតគិតថ្លៃ)។ *អេ អឹម ខេ រក្សាសិទ្ធិក្នុងការកែប្រែរាល់លក្ខន្តិក និងគោលការណ៍នានា ដោយពុំមានការ ជូនដំណឹងជាមុន។ អំពីគ្រឹះស្ថានមីក្រូហិរញ្ញវត្ថុ អេ អឹម ខេ អេ អឹម ខេ គឺជាគ្រឹះស្ថានមីក្រូហិរញ្ញវត្ថុ ដែលឈានមុខគេលើវិសាលភាពប្រតិបត្តិការ និងចំនួនអតិថិជន។ អេ អឹម ខេ មានការិយាល័យប្រតិបត្តិការចំនួន ១៥០កន្លែង និងភ្នាក់ងារជិត ៧,០០០កន្លែង នៅទូទាំងប្រទេស។ អេ អឹម ខេ មានផលិតផល និងសេវាកម្មជាច្រើនកំពុងផ្តល់ជូនអតិថិជន ដូចជាសេវាប្រាក់កម្ចី ប្រាក់សន្សំ សេវាផ្ទេរប្រាក់ក្នុង និងក្រៅប្រទេស សេវាទូទាត់បង់វិក្កយបត្រ សេវាបង់រំលស់ សេវាធានារ៉ាប់រងខ្នាតតូច សេវាបើកប្រាក់បៀវត្សរ៍ ម៉ាស៊ីនដក និងដាក់ប្រាក់ដោយស្វ័យប្រវត្តិ (ATMs/CDMs) ជាពិសេស គឺ AMK Mobile ប្រតិបត្តិការធនាគារលើទូរស័ព្ទដៃ ដែលអាចឲ្យអតិថិជនបើកគណនីបានដោយខ្លួនឯង (Selfie Banking) ធ្វើការទូទាត់ថ្លៃទឹក ភ្លើង សំរាម បញ្ចូលកាតទូរស័ព្ទ និងបង់វិក្កយបត្រថ្លៃទំនិញផ្សេងៗ តាមរយៈការស្កេន KHQR វេរលុយទៅមករវាងធនាគារក្នុងស្រុកផ្សេងៗ តាមរយៈប្រព័ន្ធទូទាត់បាគង និងសេវាផ្សេងៗជាច្រើនទៀត៕ អត្ថបទពាណិជ្ជកម្ម	ទិញទំនិញតាមអនឡាញ មិនត្រឹមតែងាយស្រួល និងចំណាយពេលតិចប៉ុណ្ណោះទេ ថែមទាំងចំណេញថវិកាជាង ទៅទិញផ្ទាល់ថែមទៀតផង។ ការផ្ដល់ជូនពិសេសសម្រាប់តែអតិថិជន អេ អឹម ខេ ដោយលោកអ្នកនឹងទទួលបានទឹកប្រាក់ត្រលប់មកវិញ ២ដុល្លារ រាល់ការទិញទំនិញតាមកម្មវិធីទូរស័ព្ទ Bloc App ដែលទូទាត់តាម AMK Mobile ហើយចំណាយអស់ចាប់ពី ១០ដុល្លារឡើងទៅ។
ខ្សែការពារអន្តរជាតិអង់គ្លេសរូបនេះ ត្រូវបានដកសិទ្ធិបើកបរកាលពីខែមិថុនា ដោយសារតែរូបគេប្រើប្រាស់រថយន្តខុសទៅនឹងប្រភេទប័ណ្ណបើកបរ និងខុសគន្លងផ្លូវនៅទីក្រុង Greater Manchester ប្រទេសអង់គ្លេស។ ក្រៅពីនេះ Bissaka ក៏ប្រឈមនឹងការចោទប្រកាន់ ពីបទបើកបរដោយគ្មានប័ណ្ណធានារ៉ាប់រងរថយន្តផងដែរ។ ជុំវិញករណីនេះ ខ្សែការពារស្តាំក្រុមបិសាចក្រហមវ័យ២៣ឆ្នាំ ត្រូវតុលាការ Stockport Magistrates ចុះក្នុងបញ្ជីខ្លួនរួចហើយ ខណៈ Bissaka នឹងត្រូវចូលខ្លួននៅសវនាការនៅថ្ងៃទី២៣ ខែសីហានេះ។ យ៉ាងណាក៏ដោយ Bissaka មិនបានបង្ហាញខ្លួននៅតុលាការតាមកាលកំណត់លើកទី១នេះទេ ខណៈសំណុំរឿងនេះ ត្រូវបានពន្យារពេលរហូតដល់ថ្ងៃទី១ ខែកញ្ញា។ បើតាមការចុះផ្សាយរបស់កាសែតអង់គ្លេស The Sun អតីតសមាជិកគ្រុម Crystal Palace រូបនេះ ប្រឈមនឹងត្រូវជាប់ឃុំឃាំងរយៈពេល៦ខែ ជុំវិញការបើកបររថយន្តម៉ាក Lamborghini Urus តែខុសប័ណ្ណបើកបរ និងគ្មានធានារ៉ាប់រង។ ប៉ុន្តែក្រោមច្បាប់ប្រទេសអង់គ្លេស Bissaka អាចមានសិទ្ធិសុំនៅក្រៅឃុំបាន។ Bissaka បានផ្លាស់ចេញពី Crystal Palace ដើម្បីទៅចូលរួមជាមួយ Man Utd កាលពីឆ្នាំ២០១៩ ក្នុងតម្លៃ៦៨លានដុល្លារ៕	Aaron Wan-Bissaka ខ្សែការពារក្រុម Manchester United អាចនឹងត្រូវជាប់ទោស៦ខែ ឬផាកពិន័យ បន្ទាប់ពីតុលាការចោទប្រកាន់រូបគេ ពីបទបើកឡាន Lamborghini Urus តម្លៃជាង២៣ម៉ឺនដុល្លារ ដោយគ្មានការអនុញ្ញាត និងគ្មានប័ណ្ណធានារ៉ាប់រង។
ក្រោមក្រសែភ្នែកអ្នកទស្សនាផ្ទាល់ជាង ១៥០០០នាក់ នៅពហុកីឡដ្ឋានជាតិអូឡាំពិក Yudai Ogawa ខ្សែបម្រើឆ្នើមក្រុមភ្នំពេញក្រោន ដែលទើបចូលសញ្ជាតិកម្ពុជានៅឆ្នាំ២០២៣ អាចរកគ្រាប់បាល់ដំបូងឱ្យក្រុមកម្ពុជាហើយ ក្នុងការបង្ហាញខ្លួនលើកទី៦របស់ខ្លួន។ គ្រាប់បាល់របស់ Ogawa កើតឡើងនៅនាទី២២ ដោយការប្រើក្បាលតែតបញ្ចូលទី តាមរយៈការបញ្ជូនយ៉ាងល្អពី ថេឡរ នីកូឡាស់ ឌឿង។ គ្រាប់ទី២របស់គោព្រៃកម្ពុជា សម្រេចបានដោយ សារ ទី សមាជិកក្រុមវិសាខា ដោយប្រើបច្ចេកទេសទាត់ឆ្កិះបាល់បញ្ចូលទីដ៏អស្ចារ្យ នៅនាទី៣០ តាមរយៈការបញ្ជូនបាល់របស់ ថេឡរ នីកូឡាស់ ឌឿង ដដែល។ ជំនួបមិត្តភាពនេះម្ចាស់ផ្ទះកម្ពុជា មានឱកាសរកគ្រាប់បាល់ច្រើនលើក ខណៈក្រុមភ្ញៀវម៉ុងហ្គោលី មានតិចតួចប៉ុណ្ណោះ។ ថេឡរ នីកូឡាស់ ឌឿង ក៏មានឱកាសរកគ្រាប់បាល់ទី២ ឱ្យក្រុមលោក Felix Dalmax ក្នុងការបង្ហាញខ្លួនទី១១ប្រកួតរបស់គេផងដែរ ប៉ុន្តែបែជាខកខានទៅវិញ បន្ទាប់ពីកីឡាករខ្មែរ-អាម៉េរិករូបនេះ ស៊ុតបាល់ពិន័យប៉េណាល់ទីមិនចូល។ ចប់ការប្រកួត កម្ពុជា ឈ្នះ ម៉ុងហ្គោលី ២-០។ ក្រោយជំនួបនេះភ្លាម គ្រូបង្វឹកសញ្ជាតិអាហ្សង់ទីន ត្រូវដឹកនាំកូនក្រុមធ្វើដំណើរទៅប្រទេសម៉ុងហ្គោលី នៅយប់ថ្ងៃទី៧ ខែមិថុនា ដើម្បីតតាំងជាមួយក្រុម ម៉ុងហ្គោលីដដែលនេះ នៅថ្ងៃទី១១ ខែមិថុនា។ សមាសភាពកីឡាករក្រុមគោព្រៃកម្ពុជាទាំង២៦នាក់ ដែលធ្វើដំណើរទៅម៉ុងហ្គោលីមាន៖ អ្នកចាំទី៖ ហ៊ុល គឹមហ៊ុយ អ៊ុំ វិចិត្រ និង វីរៈ ដារ៉ា ខ្សែការពារ៖ សារ៉េត គ្រីយ៉ា ប៊ិន ចន្ថាធារី ស៊ិន សុផាណាត់ តាំង ប៊ុនឆៃ ណុប ដេវីត ជា ច័ន្ទដារ៉ា ហួត វ៉ាន់ណេត យ៉ើ ម៉ូស្លីម ឆុំ ភីសា និង ផាច សុជាវីឡា ខ្សែបម្រើ៖ វ៉ាន់ តៃឡាម៉ី អ៊ន ចាន់ប៉ូលីន យូឌៃ អូកាវ៉ា ថេឡរ នីកូឡាស់ ឌឿង គឹម សុខយុទ្ធ គង់ លីហ៊ួរ ខ្សែប្រយុទ្ធ៖ ម៉ាត់ នូរុណ សៀង ចន្ធា ចន្ថា ចន្ទាកា សារ ទី លឹម ពិសុទ្ធ ញាណ សុស៊ីដាន និង ផាន សុផេន៕	Yudai Ogawa រកបានគ្រាប់បាល់ដំបូងឱ្យក្រុមជម្រើសជាតិកម្ពុជា ក្នុងជ័យជម្នះ ២-០ លើម៉ុងហ្គោលី នាជំនួបមិត្តភាពអន្តរជាតិ ដែលធ្វើឡើងនៅពហុកីឡដ្ឋានជាតិអូឡាំពិក ថ្ងៃទី៧ ខែមិថុនា។ ក្រោយឈ្នះនៅទឹកដីខ្លួនភា្លមៗ គោព្រៃបានចេញដំណើរទៅប្រទេសម៉ុងហ្គោលីវិញ សម្រាប់ជំនួបមិត្តភាព នៅថ្ងៃទី១១ ខែមិថុនា។
នេះជាឆ្នាំទីមួយ ដែលក្រុមហ៊ុនស៊ែក កុងតេស បានបង្កើតឱកាសនេះឡើងដល់សាឡនក្នុងប្រទេសកម្ពុជា ដែលពួកគេសុទ្ធសឹងតែជាដៃគូសហការធំៗ។ មិនត្រឹមតែប៉ុណ្ណោះ អ្នកតំណាងដែលមកពីហាងសាឡនទាំងនោះ ពួកគេបានទទួលនូវបទពិសោធន៍ថ្មី ព្រមទាំងចំណេះដឹងពីគ្រូដែលមានជំនាញអំពីផ្នែកសក់នេះនៅឯប្រទេសថៃ ជាពិសេសបានអនុវត្តន៍ផ្ទាល់ផងដែរ។ ហាងសាឡនដែលមានវត្តមានក្នុងវគ្គបណ្តុះបណ្តាលនេះមានដូចជា៖ ១. Socheat Salon ២. Toni&Guy Salon ៣. Puy Salon ៤. Mini Salon ៥. B1&B2 Salon ៦. Syna Styling Salon ៧. Dee's Studio Salon ៨. Judy Salon ៩. Super Salon ១០. Naden Salon ១១. La Reine Salon ១២. Cindy Salon រយៈពេលបីថ្ងៃនៅទីក្រុងបាំងកក ចង់ដឹងថានៅក្នុងវគ្គបណ្តុះបណ្តាលនេះមានអ្វីពិសេសខ្លះ សូមអញ្ជើញទស្សនិកជនទស្សនាវីដេអូខាងក្រោមនេះទាំងអស់គ្នា៖ (អត្ថបទពាណិជ្ជកម្ម)	រាជធានីភ្នំពេញ៖ ថ្មីៗនេះក្រុមហ៊ុន ស៊ែក កុងតេស បានផ្តល់វគ្គបណ្តុះបណ្តាលមួយដល់សាឡន ដែលជាដៃគូធំៗក្នុងប្រទេសកម្ពុជា បានទៅសិក្សានិងស្វែងយល់បន្ថែមទៀតពីជំនាញផ្នែកសក់ នៅទីក្រុងបាងកកនៃប្រទេសថៃ។
ប្រាក់ឧបត្ថម្ភនេះ នឹងត្រូវបើកឱ្យបានមុនថ្ងៃចូលឆ្នាំថ្មីប្រពៃណីជាតិ និងមុនពិធីបុណ្យភ្ជុំបិណ្ឌ តាមគណនីបៀវត្សរបស់សាមីជន ឬគ្រួសារ និងគ្រួសារ ជនមរណៈជាអតីតយុទ្ធជន។ បើតាមអនុក្រិត្យរបស់រដ្ឋាភិបាល ក្រសួង ស្ថាប័ន និងអង្គភាព ដែលមិនទាន់បានបើកគណនីបៀវត្សសម្រាប់មន្រ្តីរាជការស៊ីវិល បុគ្គលិក និងភ្នាក់ងារសាធារណៈរបស់ខ្លួន ត្រូវរៀបចំបើកប្រាក់ឧបត្ថម្ភនេះ ទៅសាមីជនឱ្យបានទាន់ពេលកំណត់។ ក្រសួងសេដ្ឋកិច្ច និងហិរញ្ញវត្ថុ និងក្រសួង ស្ថាប័នសាមី ត្រូវបើកប្រាក់ឧបត្ថម្ភ ក្នុងឱកាសបុណ្យចូលឆ្នាំថ្មីប្រពៃណីជាតិខ្មែរ ដំណាលបៀវត្សប្រចាំខែមេសាតែមួយលើកឱ្យទៅដល់សាមីជនម្នាក់ៗ យ៉ាងយូរត្រឹមថ្ងៃទី ១៣មេសា។ សម្រាប់ប្រាក់ឧបត្ថម្ភ ក្នុងឱកាសពិធីបុណ្យភ្ជុំបិណ្ឌ ក៏ត្រូវបើកដំណាលបៀវត្សប្រចាំខែតុលា តែមួយលើកឱ្យទៅដល់សាមីជនម្នាក់ៗ យ៉ាងយូរត្រឹមថ្ងៃទី ១២ ខែតុលាឆ្នាំ២០២៣។ អនុក្រឹត្យដដែល បានបញ្ជាក់ថា និវត្តជនដែលជាអតីតមន្រ្តីរាជកាស៊ីវិល អតីតយោធិននៃកងយោធពលខេមរភូមិន្ទ និងអតីតមន្រ្តីនគរបាលជាតិកម្ពុជា ដែលកំពុងបំពេញការងារជាមន្រ្តីកិច្ចសន្យា សមាជិកក្រុមប្រឹក្សារាជធានីខេត្ត ក្រុង ស្រុក ខណ្ឌ ឃុំសង្កាត់ ប្រធានភូមិ អនុប្រធានភូមិ ឬមុខតំណែងផ្សេងទៀត ដែលមានបញ្ជាក់ក្នុងអនុក្រិត្យ គឺត្រូវទទួលប្រាក់ឧបត្ថម្ភនេះ ពីក្រសួងសង្គមកិច្ច អតីតយុទ្ធជន និងយុវនីតិសម្បទា៕	រដ្ឋាភិបាល នឹងឧបត្ថម្ភប្រាក់ចំនួន៥ម៉ឺនរៀល ដល់មន្រ្តីរាជការស៊ីវិល និងកងកម្លាំងប្រដាប់អាវុធ ក្នុងឱកាសបុណ្យចូលឆ្នាំថ្មីប្រពៃណីជាតិខ្មែរ ហើយនឹងឧបត្ថម្ភ៥ម៉ឺនរៀលបន្ថែមទៀតក្នុងម្នាក់ៗ ពេលដល់ពិធីបុណ្យភ្ជុំបិណ្ឌខាងមុខនេះ។
លោក អ៊ុក វិប៊ុយ បានដាំផ្កាឈូកចំនួន ២ស្រះ ដែលជាប្រភេទផ្កាឈូក ១០០ស្រទាប់។ បើតាមលោក វិប៊ុយ ផ្កាឈូកប្រភេទនេះ ស្រួលដាំ មិនសូវមានសត្វដង្កូវស៊ី និងមានផ្កាជាបន្តបន្ទាប់។ ជាពិសេសមានតម្លៃថ្លៃជាងផ្កាឈូកពូជខ្មែរ ដែលមានតម្លៃបានត្រឹម ១៥០រៀល ទៅ ២០០រៀល ក្នុងមួយដើម។ «តែ ៦ថ្ងៃបានកាត់ហើយ វាផ្កាបន្តបន្ទាប់ ហើយមិនពិបាកថែទេ យើងគ្រាន់តែឧស្សាហ៍បោចស្មៅ និងរុក្ខជាតិដែលដុះជុំវិញវាប៉ុណ្ណោះ»។ នេះជាការបញ្ជាក់របស់លោក វិប៊ុយ ដែលបានរៀបរាប់ប្រាប់សារព័ត៌មានThmeThmey25 តាមទូរសព្ទថា ពូជផ្កាឈូក ១០០ស្រទាប់ មានភាពស្រស់ស្អាត និងទទួលបានផលច្រើនឲ្យតែដាំក្នុងដីភក់ល្បាប់។ រូបទាំងអស់បានពីលោក អ៊ុក វិប៊ុយ ផ្ដល់ឲ្យ ដ្បិតវិបត្តិកូវីដ-១៩ កំពុងបំផ្លាញសេដ្ឋកិច្ចជាតិ និងពលរដ្ឋក្តី តែវាមិនបានធ្វើឱ្យលោក អ៊ុក វិប៊ុយ មានការបារម្ភឡើយ ។ នោះក៏ព្រោះតែរបរដាំផ្កាឈូកលក់របស់លោក វិប៊ុយ នៅតែមានទីផ្សារ។ បើតាមលោក វិប៊ុយ ផ្កាឈូកលោក តែងតែមានតម្រូវការរាល់ថ្ងៃសីល និងថ្ងៃបុណ្យទាន ដោយមានឈ្មួញចុះទៅទិញផ្ទាល់ ដើម្បីផ្គត់ផ្គង់ទីផ្សារក្នុងខេត្ត។ «ផ្កាឈូកស្រួលលក់ណាស់ ឲ្យតែមានគេទិញអស់ៗ»។ នេះជាការអះអាងរបស់លោក វិប៊ុយ ដែលបានបន្ថែមថា លោកលក់ផ្កាឈូកនៅថ្ងៃសីល បាន២០០ទៅ៣០០ដើម ខណៈរដូវបុណ្យទាន ជាពិសេសថ្ងៃចូលឆ្នាំ លោកអាចលក់ផ្កាឈូកពី ៤០០ ទៅ ៥០០ដើម ដោយមានតម្លៃ ៣០០រៀល ទៅ ៤០០រៀល ក្នុងមួយដើម។ មុខរបរលក់ផ្កាឈូកនេះ បានផ្គត់ផ្គង់គ្រួសារលោក វិប៊ុយ ប្រមាណ ១០ឆ្នាំមកហើយ។ ទោះមុខរបរនេះកាក់កប និងបានចិញ្ចឹមគ្រួសារលោក វិប៊ុយ ជាច្រើនឆ្នាំក្តី ក៏អ្នកដាំផ្កាឈូករូបនេះ បានជ្រើសរបរបន្ទាប់បន្សំដូចជាការដាំបន្លែ និងចិញ្ចឹមសត្វ ដើម្បីទប់ទល់សេដ្ឋកិច្ចគ្រួសារទៀតផង៕ រូបទាំងអស់បានពីលោក អ៊ុក វិប៊ុយ ផ្ដល់ឲ្យ ស្រះឈូករបស់លោក អ៊ុក វិប៊ុយ	ទោះបីកូវីដ-១៩ រាតត្បាតក្តី តែវាមិនធ្វើឱ្យរបរដាំផ្កាឈូកលក់ របស់លោក អ៊ុក វិប៊ុយ បាត់បង់ទីផ្សារឡើយ។ អ្នកដាំផ្កាឈូកលក់ក្នុងខេត្តតាកែវរូបនេះ អាចលក់ផ្កាឈូករៀងរាល់ថ្ងៃសីល និងបុណ្យទានផ្សេងទៀត ចន្លោះពី៣០០ទៅ៥០០ដើម។
អូស្ត្រាលី បានបន្ថែមសម្ពាធមួយជាន់ទៀតលើចិន និងអង្គការសុខភាពពិភពលោកដែលរងការរិះគន់ថា ដោះស្រាយមិនបានល្អនៅពេលដំបូងដែល COVID-19 ទើបចាប់ផ្ដើមលេចមុខ និងទុកឲ្យវីរុសរាលដាលពេញពិភពលោក។ រដ្ឋមន្ត្រីការបរទេសអូស្ត្រាលី ម៉ារីស ផេន (Marise Payne) បានចោទសួរពីតម្លាភាពរបស់ចិនក្នុងការដោះស្រាយវិបត្តិមួយនេះ ហើយទាមទារឲ្យមានការស៊ើបអង្កេតពីប្រភពដើម និងការរាលដាលទៀតផង។ ប្រមុខការទូតអូស្ត្រាលីរូបនេះ អះអាងថា ក្ដីបារម្ភរបស់អ្នកស្រីលើតម្លាភាពរបស់ចិន ឡើងដល់ចំណុចខ្ពស់បំផុត។ អ្នកស្រី ផេន ប្រាប់ទូរទស្សន៍អូស្ត្រាលី ABC ថា បញ្ហាជុំវិញកូរ៉ូណាវីរុស ត្រូវការការត្រួតពិនិត្យឯករាជ្យ ហើយអូស្ត្រាលីពិតជាចង់បានដូចនោះណាស់។ មន្ត្រីអូស្ត្រាលីដដែលបន្តថា៖ «យើងបានត្រូវការពីព័ត៌មានលម្អិតដែលការស៊ើបអង្កេតឯករាជ្យឲ្យយើងដូចជាសែននៃវីរុស វិធីសាស្ត្រដោះស្រាយ និងព័ត៌មានដែលត្រូវបានចែកចាយ។» អ្នកស្រី ផេន ថែមទាំងនិយាយថា អូស្ត្រាលី មានក្ដីបារម្ភដូចគ្នានឹងអាមេរិកពាក់ព័ន្ធចំណាត់ការរបស់អង្គការសុខភាពពិភពលោកលើ COVID-19 ផងដែរ។ ដូចគ្នាត្រង់ថា អង្គការនេះ ចាត់ចែងមិនសមស្រប និងលាក់បាំងគ្រោះថ្នាក់នៃ COVID-19 មុនពេលរាលដាលទៀតផង។ បច្ចុប្បន្ន អូស្ត្រាលីមានករណីឆ្លងសរុបប្រមាណ៦៦០០ករណី និងស្លាប់៧០នាក់ដោយសារជំងឺដែលផ្ទុះឡើងដំបូងនៅវូហាន ខេត្តហ៊ូប៉ីកាលពីខែធ្នូ ឆ្នាំ២០១៩ ។ រដ្ឋមន្ត្រីសុខាភិបាលអូស្ត្រាលី Greg Hunt អះអាងថា អូស្ត្រាលីអាចគ្រប់គ្រងស្ថានការណ៍ដូចសព្វថ្ងៃ ក៏ព្រោះតែចាត់វិធានការផ្ទុយពីការណែនាំរបស់អង្គការសុខភាពពិភពលោក។ អ្វីដែលផ្ទុយនោះ គឺអូស្ត្រាលីបានហាមអ្នកដំណើរពីចិនដែលអង្គការនេះមិនយល់ស្របនៅដំណាក់កាលដំបូង៕	អូស្ត្រាលី នៅថ្ងៃទី១៩ ខែមេសា បានស្នើឲ្យបើកការស៊ើបអង្កេតជាសាកលមួយទៅលើការឆ្លើយតបនឹងជំងឺផ្លូវដង្ហើម COVID-19 ដែលឆ្លងលើមនុស្សច្រើនជាងពីរលាននាក់ទៅហើយ។ គោលដៅរបស់ទីក្រុងកង់បេរ៉ា ចង់ឲ្យមានការស្រាវជ្រាវលើការឆ្លើយតបរបស់អង្គការសុខភាពពិភពលោក និងចិននៅដំណាក់កាលដំបូងពេលដែលវីរុសចាប់ផ្ដើមរាលដាលនៅទីក្រុងវូហាន ខេត្តហ៊ូប៉ី។ ដូចអាមេរិកដែរ អូស្ត្រាលី ថា អង្គការសុខភាពពិភពលោក ចាត់ចែងមិនបានល្អឡើយនៅដំណាក់កាលដំបូង។
ការអញ្ជើញវិស័យឯកជន និងរដ្ឋឱ្យជួបគ្នានេះ ធ្វើឡើងក្នុងគោលបំណងស្វែងយល់ពីស្ថានភាពពិតប្រាកដ និងគោលជំហររបស់ភាគីពាក់ព័ន្ធទាំងអស់ រួមមានអ្នកចិញ្ចឹមសត្វ អ្នកនាំចូលកុងស៊ី ឬអ្នកកាប់ អ្នកចែកចាយ និងអ្នកលក់ ដើម្បីឈានទៅដោះស្រាយបញ្ហាទីផ្សារសត្វ។ នៅក្នុងកិច្ចប្រជុំ លោក ឌិត ទីណា បានបញ្ជាក់ថា ក្រសួងកសិកម្ម នឹងចាត់ចែងឱ្យមានការសិក្សាទីផ្សារគ្រប់ជ្រុងជ្រោយ ដើម្បីវាយតម្លៃឱ្យបានច្បាស់លាស់ពីស្ថានភាព តម្រូវការ និងការផ្គត់ផ្គង់សត្វ ក្នុងខ្សែច្រវាក់ផលិតកម្ម និងតម្លៃ ដើម្បីដោះស្រាយ និងគ្រប់គ្រងបញ្ហានេះឱ្យបានល្អប្រសើរ និងដើម្បីផលចំណេញទាំងអស់គ្នា ក៏ដូចជាសុខុមាលភាពសម្រាប់អ្នកបរិភោគ។ ជាមួយគ្នានេះ រដ្ឋមន្រ្តី ក៏បានចាត់តាំង លោក តាន់ ផាន់ណារ៉ា ប្រតិភូរាជរដ្ឋាភិបាលកម្ពុជាទទួលបន្ទុកជាអគ្គនាយកនៃអគ្គនាយកដ្ឋានសុខភាពសត្វ និងផលិតកម្មសត្វ ដឹកនាំកិច្ចប្រជុំបន្ទាន់ជាមួយក្រុមការងារជំនាញ និងភាគីពាក់ព័ន្ធ ស្តីពីតម្រូវការនិងការផ្គត់ផ្គង់សត្វ ការធ្វើបំណែកសាច់តាមប្រភេទ និងស្តង់ដាគុណភាព ដើម្បីទទួលបានតម្លៃបន្ថែម និងធានាស្ថិរភាពតម្លៃទីផ្សារល្អ និងធានាផលចំណេញសមរម្យសម្រាប់អ្នកផលិត ចែកចាយ និងអ្នកបរិភោគ៕ អត្ថបទទាក់ទង ព្រឹត្តិការណ៍កសិកម្មប្រចាំឆ្នាំ៖ វិស័យស្រូវ-អង្ករ ងើបឡើងវិញបន្តិច ខណៈការចិញ្ចឹមសត្វ នៅតែជួបបញ្ហា អ្នកចិញ្ចឹមជ្រូកបាក់ទឹកចិត្ត បោះបង់ការចិញ្ចឹម ព្រោះតែលំហូរសាច់បង្កកពីបរទេស	ភ្នំពេញ៖ លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ នៅថ្ងៃទី៤ ខែមករា បានដឹកនាំកិច្ចប្រជុំស្វែងរកដំណោះស្រាយទីផ្សារសត្វ សាច់ និងផលិតផលសត្វនៅកម្ពុជា។ កិច្ចប្រជុំនេះ ធ្វើឡើងនៅទីស្ដីការក្រសួងកសិកម្ម ដោយមានការចូលរួមពីភាគីពាក់ព័ន្ធទាំងវិស័យឯកជន និងរដ្ឋ។
សូមលោកអ្នកនាងអញ្ជើញទស្សនាកិច្ចសម្ភាសរវាងអ្នកសារព័ត៌មានឌីជីថលថ្មីៗ និងលោកអាចារ្យ ប៊ុត ពិសិដ្ឋ ដូចតទៅ៖ ដោយឡែកគ្រឿងរណ្តាប់ដែលត្រូវសែន មានដូចជាបាយសី៣ថ្នាក់ ឬប្រាំថ្នាក់, ផ្លែឈើប្រាំពីរមុខ ,ស្លាធម៌ដូង, ដូងឡៅជាដើម។ ចំពោះថ្នាក់ជាតិ គេអាចរៀបចំជាជ្រូកខ្វៃ ក្បាលជ្រូក មាន់ បាយម្ហូប នំចំណី សំពត់ផ្នត់ និងគ្រឿងសក្ការៈបូជាសំខាន់ៗជាច្រើនទៀត។ យ៉ាងណាមិញ លោក ប៊ុត ពិសិដ្ឋ បានលើកឡើងថា ជាធម្មតាគេច្រើនសែនមុនការប្រណាំង១សប្តាហ៍ ឬមុនការប្រកួត៣ថ្ងៃ។ ការសែននេះ គឺជូនទៅដល់ទេវប្រាក់ អារក្សអ្នកតា នៃជំនាងទូករស់នៅក្នុងដើមឈើ ដែលត្រូវបានសែនអញ្ជើញពីទីតាំងដើម(ដើមឈើក្នុងព្រៃ) ដើម្បីច្នៃធ្វើជាទូកសម្រាប់អុំប្រណាំង ក្នុងព្រះរាជពិធីបុណ្យអុំទូក បណ្តែតប្រទីប និងសំពះព្រះខែ។ លោក ប៊ុត ពិសិដ្ឋ ពន្យល់ដូច្នេះ៖« មុននឹងយើងអុំ ត្រណមទី១គឺ មិនឱ្យកីឡាករលេងធ្វើឱ្យធ្លាក់កម្លាំងនោះទេ។ ទី២ យើងត្រូវបំប៉នកម្លាំងឱ្យបានល្អ ពេលចុះប្រណាំងត្រូវតមពាក្យសម្តី មិនអំនួតហួសពេក ហើយក៏ត្រូវតែពង្រឹងស្មារតីរបស់ខ្លួន។ កីឡាករត្រូវមានភាពជឿជាក់ ទើបអាចទទួលយកជ័យជម្នះបាន។» សូមជម្រាបថា វត្តពិជ័យរង្សី ដែលមានទីតាំងស្ថិតនៅភូមិពុកឫស្សី ឃុំពុកឫស្សី ស្រុកខ្សាច់កណ្តាល ខេត្តកណ្តាល ជាទីតាំងរក្សាទូក ង មានល្បឿនលឿន មានកេរ្តិ៍ឈ្មោះល្បីល្បាញក្នុងប្រទេសកម្ពុជា ឈ្មោះថា«សារាយតេជោសែនជ័យ»។ ទូក ង នេះ ត្រូវបានផលិតឡើងពីដើមឈើគគីររមៀត ដែលជាប្រភេទឈើកម្រមួយ ហើយដែលមានគុណភាពល្អខ្លាំងក្នុងការធ្វើទូកឱ្យមានភាពជាប់ធន់ និងគុណភាពយូអង្វែង។ ក្រៅពីនេះ ក៏មានទូក ង ជាច្រើនទៀតកំពុងជួសជុលសម្រាប់ត្រៀមប្រណាំង នាព្រះរាជពិធីបុណ្យអុំទូក បណ្តែតប្រទីប និងសំពះព្រះខែខាងមុខនេះ៕	កណ្តាល៖ការសែនក្បាលទូក ជាជំនឿដែលចាស់បុរាណ ក៏ដូចជាក្រុមកីឡាករអុំទូក ប្រកាន់ខ្ជាប់ជាយូរណាស់មកហើយ។ លោកអាចារ្យ ប៊ុត ពិសិដ្ឋ គណៈកម្មការគ្រប់គ្រងវត្តពិជ័យរង្សី បានពន្យល់ប្រាប់សារព័ត៌មានឌីជីថលថ្មីៗថា មុននឹងចេញទៅប្រកួត អ្នកដឹកនាំទូក និងកីឡាករ ត្រូវរៀបចំ សែនក្បាលទូកជាមុន ដើម្បីសុំសេចក្តីសុខដល់ចំណុះទូក ជួយឱ្យទូកលឿន និងរម្លឹកគុណដល់អ្នកថែរក្សាទូក។ ក្រៅពីសែនក្បាលទូក ក្រុមកីឡាករវិញ ក៏ត្រូវរក្សាកម្លាំងឱ្យស្វាហាប់ និងតមពាក្យសម្តីជាដើម។
សំឡេងនៃការនិយាយទូរសព្ទទាំងនេះបានត្រូវផ្សព្វផ្សាយកាលពីថ្ងៃទី១៤ខែវិច្ឆិកាជាផ្នែកមួយនៃការជំរុញថ្មីមួយដោយក្រុមអ្នកស៊ើបអង្កេតហូឡង់ដែលត្រូវគេស្គាល់ថាជាក្រុមស៊ើបអង្កេតរួមគ្នាហៅកាត់ថា JIT ដោយស្វះស្វែងរកសាក្សីថ្មីៗអំពីការធ្លាក់នៃយន្តហោះ MH17 ដែលបានបណ្តាលឱ្យមនុស្ស២៩៨នាក់នៅក្នុងយន្តហោះនោះស្លាប់ទាំងអស់។ កាលពីខែមិថុនា រដ្ឋអាជ្ញាហូឡង់បានប្រកាសថាជនជាតិរុស្ស៊ីបីនាក់និងជនជាតិអ៊ុយក្រែនម្នាក់អាចត្រូវកាត់ទោសក្នុងប្រទេសហូឡង់ដោយសារជនទាំងនេះមានការទាក់ទិនជាមួយឧប្បត្តិហេតុនោះ។ នៅក្នុងការប្រកាសអំពីការចោទប្រកាន់ទាំងនេះ រដ្ឋអាជ្ញាបាននិយាយថាមានភស្តុតាងអំពីការបញ្ជាដោយផ្ទាល់រវាងមន្ត្រីរុស្ស៊ីនិងក្រុមបំបែករដ្ឋដែលប្រយុទ្ធនៅក្នុងផ្នែកខាងកើតនៃប្រទេសអ៊ុយក្រែននិងបានប្រកាសអំពីការបង្កើតរដ្ឋាភិបាលមួយគ្មានការទទួលស្គាល់មានឈ្មោះថា«សាធារណរដ្ឋប្រជាមានិត Donetsk ហៅកាត់ថា DNR»៕ សូមចុចទៅប្រភពដើម VOA ត្រង់នេះ	ក្រុមអ្នកស៊ើបអង្កេតដឹកនាំដោយប្រទេសហូឡង់អំពីការបាញ់ធ្លាក់យន្តហោះម៉ាឡេស៊ីជើងហោះ MH17 បានចេញផ្សាយសំឡេងនិយាយទូរសព្ទថ្មីៗដោយថាសំឡេងទាំងនេះបង្ហាញចំណងទាក់ទងរវាងមន្ត្រីនយោបាយរុស្ស៊ីនិងមន្ត្រីយោធាជាមួយក្រុមបំបែករដ្ឋក្នុងប៉ែកខាងកើតនៃប្រទេសអ៊ុយក្រែនមានភាពជិតស្និទ្ធជាងអ្វីដែលយើងដឹងពីមុន។
ចិនមិនគាំទ្រឡើយរាល់ការប្រើប្រាស់កម្លាំងទ័ពដើម្បីដោះស្រាយបញ្ហាដែលកំពុងកើតឡើងនៅស៊ីរី។ នេះជាការលើកឡើងរបស់អ្នកនាំពាក្យក្រសួងការបរទេសចិន Geng Shuang នៅក្នុងសន្និសីទព័ត៌មានថ្ងៃអង្គារទី ១០ ខែមេសា ។ លោក Geng បានបកស្រាយថា អ្វីដែលកើតឡើនៅស៊ីរីត្រូវមានការស៊ើបអង្កេតច្បាស់លាស់ មិនមែនភាគីពាក់ព័ន្ធចេះតែសន្និដ្ឋាន និងចាត់វិធានការតាមចិត្តចង់ឡើយ។ អ្វីដែលសំខាន់ចិនមិនគាំទ្រដាច់ខាតចំពោះការប្រើប្រាស់កម្លាំងទ័ពទាំងទទឹងទិសនោះ។ លោកនិយាយដូច្នេះ៖ «ចិនជំទាស់រាល់ចេតនាក្នុងការប្រើប្រាស់កម្លាំងទ័ព ឬការគំរាមប្រើប្រាស់កម្លាំងទ័ពដូចគ្នាដើម្បីដោះស្រាយបញ្ហា។ គ្មានភាគីណាមួយអាចចេញមុខសន្និដ្ឋានតាមចិត្តរបស់ខ្លួន វាលែងតែមានការស៊ើបអង្កេតគ្រប់ជ្រុងជ្រោយ មិនលម្អៀង និងច្បាស់លាស់ដើម្បីស្វែងរកការពិតក្នុងបញ្ហាដែលកើតមានឡើងរួចរាល់»។ «ការប្រើប្រាស់វិធានការយោធាមិនមានប្រយោជន៍អ្វីទាំងអស់ក្នុងការដោះស្រាយបញ្ហា»។ លោកបន្ថែមបែបនេះ។ តាមពិតទៅ ការព្រមានចំពោះការប្រើប្រាស់កម្លាំងទ័ពនៅស៊ីរីពីសំណាក់មន្ត្រីជាន់ខ្ពស់ចិននេះ កើតឡើងចំពេលដែលមេដឹកនាំអាមេរិក និងសម្ព័ន្ធមិត្តអឺរ៉ុបសន្យាចាត់វិធានការតឹងរ៉ឹងប្រឆាំងនឹងរបបស៊ីរីក្រោយចោទប្រកាន់ថា កងកម្លាំងស៊ីរីប្រើអាវុធគីមីនៅក្រុង ឌូម៉ាកាលពីថ្ងៃសៅរ៍ទី ៧ ខែមេសា។ កន្លងមក ក្រុងប៉េកាំងតែងតែគាំទ្រឲ្យមានការចរចា និងបង្កើតដំណោះស្រាយនយោបាយពេញលេញមួយនៅស៊ីរីដើម្បីបញ្ចប់ជម្លោះ ហើយមហាអំណាចនេះក៏ធ្លាប់ធ្វើជាម្ចាស់ផ្ទះរៀបចំជំនួបភាគីនយោបាយស៊ីរីដូចគ្នាដែរ។ កាលពីថ្ងៃចន្ទទី ១០ ខែមេសា លោក ដូណាល់ ត្រាំ បានបន្ទោសរដ្ឋាភិបាលក្រុងដាម៉ាស និងថ្កោលទោសករណីប្រើប្រាស់អាវុធគីមីនេះ។ អ្វីដែលគួរឲ្យកត់សម្គាល់ លោកបានសន្យាដាក់ចេញវិធានការមួយនៅក្នុងរយៈពេលពី ២៤ ទៅ ៤៨ម៉ោងខាងមុខដើម្បីឆ្លើយតបនឹងការប្រើអាវុធគីមីដែលសម្លាប់មនុស្សប្រហែល ៤០នាក់នៅស៊ីរីនោះ។ រីឯមេដឹកនាំបារាំង ក៏សន្យាចាត់វិធានការប្រឆាំងស៊ីរីដូចអាមេរិកដែរ។ យ៉ាងណាក៏ដោយចុះ ខាងរដ្ឋាភិបាលស៊ីរី និងរុស្ស៊ីបានចេញមុខច្រានចោលការចោទប្រកាន់របស់លោកខាងលិចថា កងកម្លាំង បាសា អាល់អាសាដ បានប្រើអាវុធដែលពិភពលោកហាមឃាត់នេះ ហើយភាគីទាំងពីរទាមទារឲ្យមានការស៊ើបអង្កេតត្រឹមត្រូវរកភស្តុតាងជាជាងការជឿជាក់លើរបាយការណ៍ភាគីម្ខាង។ អ្វីដែលសំខាន់លោក វ្ល៉ាឌីមៀ ពូទីន បានព្រមានជាមុនចំពោះការបង្ករឿង និងការឈានទៅដល់ការប្រើកម្លាំងនេះដែរ៕	ក្រោយរក្សាភាពស្ងៀមស្ងាត់មួយរយៈ ក្រុងប៉េកាំងបានព្រមានរាល់ការប្រើប្រាស់កម្លាំងយោធានៅក្នុងប្រទេសស៊ីរីដោយប្រទេសមហាអំណាច។ ការព្រមាននេះគឺឆ្លើយតបចំពោះលោក ដូណាល់ ត្រាំ ដែលបានសន្យាប្រើប្រាស់កម្លាំងប្រឆាំងរបបដឹកនាំស៊ីរី ដោយចោទថារបបដឹកនាំប្រើប្រាស់អាវុធគីមី។
គោលបំណងនៃព្រឹក្តិការណ៍នេះ គឺក្រុមហ៊ុនចង់ប្រមូលផ្តុំ ព្រមទាំងបង្ហាញនូវអាហារឆ្ងាញ់ៗ និងប្លែកៗជាច្រើននៅក្នុងប្រទេសកម្ពុជា ដោយក្នុងកម្មវិធីនេះមានការរៀបចំធ្វើម្ហូប ដែលមានគ្រឿងផ្សំបន្ថែមពីភេសជ្ជៈPEPSI ដើម្បីបង្កើនរសជាតិអាហារ និងកម្មវិធី PEPSIMIXOLOGY ជាកម្មវិធីលាយស្រាក្រឡុកពីអ្នកឯកទេសលាយស្រា ដែលបានណែនាំក្នុងការប្រើប្រាស់ផលិតផលភេសជ្ជៈPEPSI ជាគ្រឿងផ្សំដ៏ពិសេសក្នុងការធ្វើស្រាក្រឡុក។ ជាពិសេសក៏មានការប្រគុំតន្ត្រីដែលមានការចូលរួមពីតារាល្បីៗជាច្រើនរូបផងដែរ។ ឆ្លៀតក្នុងឱកាសនេះដែរ ក្រុមហ៊ុនក៏បានណែនាំនូវផលិតផលថ្មីគឺPEPSI LIGHT ដែលគ្មានជាតិស្ករ និងប្រភេទផលិតផលតែម៉ាកLIPTON ICE TEA ដែលជាស្លាកសញ្ញាលេខ១ លំដាប់ថ្នាក់ពិភពលោក ដែលបានចេញលក់ក្នុងទីផ្សារប្រទេសកម្ពុជានាពេលថ្មីៗនេះ។ គួរបញ្ជាក់ផងដែរថា ក្រុមហ៊ុនភេសជ្ជៈអង្គរ មានផលិតផលជាច្រើនប្រភេទដែលក្នុងនោះរួមមាន៖ ទឹកក្រូចPEPSI, Marinda, 7up, Mountain Dew និង ទឹកពិសារបរិសុទ្ធអង្គរព្យូរ៉ូ។ កាន់តែអស្ចារ្យ រាល់អតិថិជននិងអ្នកដែលបានចូលរួមទស្សនាកម្មវិធីPEPSI Food Discovery ហើយថតរូបSelfie ដោយប្រើស៊ុមរូបភាពណាមួយរបស់PEPSI និង Sticker ហើយ Share រូបថតនៅលើ Facebook របស់អ្នកដោយភ្ជាប់ជាមួយ #Pepsiselfie ផុសជា Public ហើយ Tag @PepsiCambodia ដើម្បីចូលរួមប្រកួតផ្តាច់ព្រ័ត្រឈ្នះទូរស័ព្ទIphone7 មួយគ្រឿង។ ក្រុមហ៊ុនភេសជ្ជៈអង្គរមានសេចក្តីសោមនរីករាយយ៉ាងខ្លាំង ដែលបាននាំមកនូវកម្មវិធីសប្បាយៗជូនអតិថិជន ហើយក៏បានថ្លែងអំណរគុណដល់អតិថិជនដែលតែងតែគាំទ្រនូវរាល់គ្រប់ផលិតផល និងគ្រប់ព្រឹក្តិការណ៍ផ្សេងៗរបស់ក្រុមហ៊ុនភេសជ្ជៈអង្គរ។ (អត្ថបទពាណិជ្ជកម្ម)	រាជធានីភ្នំពេញ៖ កាលពីថ្មីៗកន្លងទៅនេះ ក្រុមហ៊ុនភេសជ្ជៈអង្គរបានចូលរួមឧបត្ថម្ភសហការ ក្នុងព្រឹក្តិការណ៍តន្ត្រីទេសចរណ៍លើកទី១ ឆ្នាំ២០១៧ និងក្នុងឱកាសនេះក្រុមហ៊ុនក៏បានបង្កើតកម្មវិធី PEPSI Food Discovery ដែលព្រឹក្តិការណ៍នេះធ្វើឡើងនៅមុខទីលានមហោស្របកោះពេជ្រ។
នៅក្នុងព្រឹត្តិការណ៍នេះដែរ ក៏មានការចែកជូនទឹកបរិសុទ្ធ សម្រាប់អ្នកចូលរួម ព្រមទាំងការរៀបចំអាហារសម្រន់ជាមួយកាហ្វេជាដើម នៅទីតាំងមាត់ត្រពាំងសេះខាងជើង (មុខប្រាសាទអង្គរវត្ត)។ ប៉ុន្តែអ្វីដែលគួរឲ្យកត់សម្គាល់នោះ គឺគេសង្កេតឃើញថាក្នុងព្រឹត្តិការណ៍មួយនេះ មិនមានការចោលសំរាមណាមួយ ដែលគ្មានសណ្តាប់ធ្នាប់នៅទីសាធារណៈនោះទេ គិតចាប់ពីទីតាំងផ្តើមរត់ រហូតដល់គោលដៅចុងក្រោយ ព្រមទាំងទីតាំងរៀបចំអាហារសម្រន់ផងដែរ។ ទង្វើបែបនេះ មិនត្រឹមតែជាគំរូដ៏ល្អមួយ ក្នុងការថែរក្សារបរិស្ថាន និងសណ្តាប់ធ្នាប់សាធារណៈនោះទេ ថែមទាំងទទួលបាននូវការកោតសរសើរ ពីសំណាក់ប្រជាពលរដ្ឋក្នុងតំបន់ និងភ្ញៀវទេសចរទៀតផង។ ព្រឹត្តិការណ៍រត់ប្រណាំង ដែលមានសណ្តាប់ធ្នាប់ល្អក្នុងការរត់ ព្រមទាំងមានការគ្រប់គ្រងសំរាមបានយ៉ាងល្អនេះ សបញ្ជាក់ឱ្យឃើញថា គ្រឹះស្ថានមីក្រូហិរញ្ញវត្ថុ ហត្ថាកសិករ លីមីតធីត ដែលជាគ្រឹះស្ថានមីក្រូហិរញ្ញវត្ថុធំមួយ ក្នុងប្រទេសកម្ពុជា មិនត្រឹមតែជាស្ថាប័នដែលផ្តល់សេវាហិរញ្ញវត្ថុឈានមុខគេទេ ហើយក៏ជាស្ថាប័នមួយ ដែលមានវិន័យល្អ ស្រលាញ់ និងថែរក្សាបរិស្ថាន ព្រមទាំងមានបុគ្គលិកប្រកបដោយក្រមសីលធម៌ និងមានការទទួលខុសត្រូវខ្ពស់៕ (អត្ថបទពាណិជ្ជកម្ម)	កាលពីថ្ងៃសៅរ៍ ទី៨ ខែកុម្ភៈ ឆ្នាំ២០២០ កន្លងទៅនេះ គេឃើញមានការរៀបចំកម្មវិធីរត់ប្រណាំងម៉ារ៉ាតុងក្នុងរយៈចំងាយខ្លីមួយដែលទីតាំងចាប់ផ្តើមចេញពីទីលានជល់ដំរី រហូតដល់មុខប្រាសាទអង្គរវត្ត។ កម្មវិធីនេះ មានអ្នកចូលរួមប្រមាណជាង៣០០នាក់ ដោយកីឡាករ កីឡាការនីភាគច្រើន ជាបុគ្គលិករបស់គ្រឹះស្ថានមីក្រូហិរញ្ញវត្ថុ ហត្ថាកសិករ លីមីតធីត រួមមានគណៈគ្រប់គ្រងជាន់ខ្ពស់ ថ្នាក់គ្រប់គ្រង និងបុគ្គលិកមកពីគ្រប់បណ្តារាជធានី ខេត្ត/ក្រុង នៃព្រះរាជាណាចក្រកម្ពុជា។
គណៈកម្មាធិការជាតិអូឡាំពិកកម្ពុជាបានចំណាយថវិកាសរុបចំនួន ១,៦១០,៥៧៨.៥៨ដុល្លារ ក្នុងការទ្រទ្រង់ដំណើរការអភិវឌ្ឍន៍វិស័យកីឡានៅកម្ពុជាក្នុងអាណត្តិទី៦ដែលទើបអស់សុពលភាព។ នេះបើយោងតាមរបាយការណ៍ហិរញ្ញវត្ថុដែលអានដោយអគ្គហិរញ្ញឹក NOCC លោក លី កុសល ក្នុងមហាសន្និបាតបូកសរុបការងារអាណត្តិទី៦ និងដាក់ទិសដៅអាណត្តិទី៧ កាលពីថ្ងៃទី១ កុម្ភៈ នៅពហុកីឡដ្ឋានជាតិមរតកតេជោ។ តែយ៉ាងណារបាយការណ៍នេះមិនបានបង្ហាញលម្អិតពីការចំណាយនោះទេ គ្រាន់តែបង្ហាញថា ថវិកាទាំងនេះបានចំណាយលើគម្រោងធំៗ៣ ក្នុងនោះអនុវត្តគម្រោងកម្មវិធីនិងសកម្មភាពកីឡាចំណាយ ១,០០៨,៦៥៨.៦៣ដុល្លារដែលមានចំនួនច្រើនជាងគេ ខណៈយន្តការរដ្ឋបាល ៤៨៥,១៨៥.៨៦ដុល្លារ និងចំណាយផ្សេងៗចំនួន១១៦,៧៣៤.០៥ដុល្លារ។ របាយការណ៍ដដែលបានបង្ហាញដែរថា ក្នុងរយៈពេល៤ឆ្នាំនេះ NOCC រកចំណូលបានចំនួន១,៦២៩,៨២៥.១៦ដុល្លារ។ ចំណូលទាំងនេះ ទទួលបានពីហិរញ្ញប្បទានរដ្ឋបាលចលនាអូឡាំពិកប្រចាំឆ្នាំពីគណៈកម្មាធិការអូឡាំពិកអន្តរជាតិ(IOC) និងក្រុមប្រឹក្សាអូឡាំពិកអាស៊ី(OCA)ចំនួន ៥២ម៉ឺនដុល្លារ, ហិរញ្ញប្បទានគម្រោងកម្មវិធីអង្គការសាមគ្គីអូឡាំពិក(OS) ៩២២,៣៨១.៤០ដុល្លារ និងចំណូលពីប្រភពផ្សេងៗក្រៅចលនាអូឡាំពិកចំនួន ១២៨,០២០.៩៩ដុល្លារ។ ក្រោយការទូទាត់ចំណាយចំណូលក្នុងអាណត្តិទី៦គណៈកម្មាធិការជាតិអូឡាំពិកកម្ពុជានៅសល់ថវិកាចំនួន១៩,២៤៦.៦៣ដុល្លារដើម្បីប្រើប្រាស់ក្នុងការទ្រទ្រង់ដំណើរការអភិវឌ្ឍន៍វិស័យកីឡាក្នុងអាណត្តិទី៧ ដែលទើបបន្តសុពលភាព។ ដើម្បីជួយបង្កើនប្រាក់ចំណូលឲ្យកាន់តែមានភាពរឹងមាំក្នុងការជួយលើកស្ទួយដល់ការអភិវឌ្ឍចលនាកីឡាអូឡាំពិកឲ្យកាន់តែរីកចម្រើនទាំងបរិមាណនិងគុណភាព។ ក្នុងអាណត្តិថ្មីនេះ NOCC បានដាក់ផែនការយុទ្ធសាស្ត្រអភិវឌ្ឍន៍មួយចំនួនរួមមាន NOCC នឹងដាក់សំណើរសុំថវិកាបន្ថែមពីអង្គការសាមគ្គីអូឡាំពិកសម្រាប់ចំណាយនៅឆ្នាំ២០១៨, ប្តេជ្ញាប្រើប្រាស់ថវិកាពី IOC និង OCA ឲ្យបានត្រឹមត្រូវ, ខិតខំស្វែងរកដៃគូឧបត្ថម្ភ, ខិតខំស្វែងរកវិភាគទានពីសមាជិក ក្រុមប្រឹក្សា NOCC, បង្កើនទំនាក់ទំនងល្អជាមួយសប្បុរសជន ជាពិសេសលើកសំណើរសុំថវិកាប្រចាំឆ្នាំពីរាជរដ្ឋាភិបាលដើម្បីថែរក្សា ការពារ ពហុកីឡដ្ឋានជាតិមរតកតេជោ៕	គណៈកម្មាធិការជាតិអូឡាំពិកកម្ពុជា(NOCC)បានចំណាយថវិកាអស់ប្រមាណជាជាង១,៦១លានដុល្លារក្នុងរយៈពេល៤ឆ្នាំនៃអាណត្តិទី៦ (២០១៤-២០១៧)។ ថិវកានេះ ភាគច្រើនចំណាយលើការអនុវត្តគម្រោងកម្មវិធី សកម្មភាពកីឡា និងយន្តការរដ្ឋបាល។ តែយ៉ាងណា ក្រោយការទូទាត់ចំណាយចំណូលស្ថាប័នកីឡាមួយនេះ សល់ថវិកាជិត២ម៉ឺនដុល្លារសម្រាប់ប្រើប្រាស់នៅអាណត្តិបន្ទាប់។
អាហារដែលអ្នកគួរតែញ៉ាំឲ្យបានរាល់ថ្ងៃនោះមានដូចជា៖ តែបៃតងមានសមត្ថភាពទប់ស្កាត់ការកើតជំងឺ និងសម្រកទម្ងន់បានទៀត ផ្លែអាលម៉ុនមានសារធាតុ Oleic Acid ដែលល្អចំពោះសុខភាពបេះដូង និងជំរុញដល់ការចងចាំ ផ្លែបឺរីពណ៌ខៀវសម្បូរអង់ទីអុកស៊ីដង់ ដែលអាចជួយបង្ការជំងឺបេះដូង និងមហារីកបាន ម្ទេសប្លោក ផ្ទុកទៅដោយវីតាមីន C និង E ដែលវាទាំងពីរនេះអាចជួយឲ្យសុខភាពកាន់តែល្អបាន ទឹកដោះគោយ៉ាអួមានជាតិ Lactose ទាប តែប្រូតេអ៊ីនខ្ពស់ ហើយមានបាក់តេរីដែលល្អចំពោះសុខភាពថែមទៀត ផ្លែប័រមានជាតិខ្លាញ់ដែលល្អចំពោះសុខភាព ជាពិសេសអាចកាត់បន្ថយការប្រឈមនឹងជំងឺបេះដូង និងដាច់សរសៃឈាមខួរក្បាលថែមទៀត ផ្លែប៉ោមមានជាតិសរសៃខ្ពស់ ជាពិសេសសារធាតុ Pectin ដែលអាចជួយឲ្យបេះដូងកាន់តែមានសុខភាពល្អ និងចៀសផុតពីជំងឺមហារីកទៀត ស្ពៃស្ពីណាចជាប្រភពនៃសារធាតុ Beta-carotene ដ៏ឆ្លាតវ៉ៃមួយ ដែលអាចការពារ និងប្រឆាំងជំងឺបេះដូង ព្រមទាំងមហារីកបាន ស៊ុតមិនត្រឹមតែមានកាឡូរីទាបទេ តែក៏ជាប្រភពនៃប្រូតេអ៊ីន និងជីវជាតិសំខាន់ៗ ដែលរាងកាយត្រូវការដើម្បីសុខភាពល្អដែរ៕ ត្រួតពិនិត្យដោយ www.health.com.kh	ភាគច្រើនអាហារដែលមនុស្សយើងញ៉ាំគឺពោរពេញទៅដោយធាតុផ្សំដែលច្រើនតែធ្វើឲ្យសុខភាពកាន់តែដុនដាប ឬអាហារដែលធ្វើឲ្យមានជំងឺច្រើនទៀតផង។ ផ្ទុយទៅវិញ អាហារដែលអ្នកគួរញ៉ាំរាល់ថ្ងៃត្រូវតែផ្ទុកទៅដោយជីវជាតិជាច្រើនដូចជា វីតាមីន ជាតិរ៉ែ អង់ទីអុកស៊ីដង់ Phytochemical អង់ស៊ីម ព្រោះវានឹងជួយឲ្យសុខភាពកាន់តែល្អ ហើយក៏ជួយផ្តល់គុណភាពជីវិតបានពេញលេញផងដែរ។
កីឡាការិនីគុនចម្រុះរបស់ ONE Championship វី ស្រីខួច កំពុងរង់ចាំឱកាសដើម្បីត្រលប់ចូលសង្វៀនប្រកួតវិញ ខណៈនាងពង្រឹងការហ្វឹកហាត់មិនឈប់ឈរ។ ស្រីខួច ដែលជាមិត្តភ័ក្តិជិតស្និទ្ធម្នាក់របស់តារាកំពុងរះនៅ ស្រីពៅ បច្ចុប្បន្នកំពុងស្ថិតក្នុងជំរំហ្វឹកហាត់ពេញម៉ោងដើម្បីតំណាងកម្ពុជាក្នុងការប្រកួតអន្តរជាតិនៅប្រទេសថៃ។ ស្រីខួច ប្រាប់ថា៖ «ឥឡូវនេះខ្ញុំកំពុងផ្ដោតលើការប្រកួតនៅប្រទេសថៃក្នុងខែមេសាខាងមុខ។ ខ្ញុំ, ស្រីពៅ និងកីឡាករពីរបីនាក់ផ្សេងទៀតនឹងទៅបោះជំរំហ្វឹកហាត់និងប្រកួតនៅទីនោះ»។ មុនត្រលប់ទៅ ONE Championship និងមុនការប្រកួតប្រដាល់របស់នាងមកដល់ ខាងក្រោមនេះជារឿងគួរឱ្យចាប់អារម្មណ៍៣យ៉ាងដែលអ្នកគួរដឹងអំពី ស្រីខួច។ ១- តារាល្បីដែលនាង crush លើនិងបទចម្រៀងសំណព្វចិត្ត ថ្វីបើជីវិតរបស់ស្រីពៅភាគច្រើនក្រវែលជុំវិញក្បាច់គុន ប៉ុន្តែនាងក៏ជាអ្នកស្រលាញ់តន្ត្រីដ៏ខ្លាំងក្លាម្នាក់និងចូលចិត្តបទចម្រៀងខ្មែរ។ នៅពេលត្រូវបានសួរថាតារាណាដែលនាងបាក់ចិត្តលើ? ស្រីខួច ញញឹមផងសើចផង ហើយឆ្លើយថា៖ «ខ្ញុំគិតថា ព្រាប សុវត្ថិ និងកូនៗរបស់គាត់ ពិសេសគឺបង សុវត្ថិ គឺគាត់សង្ហាខ្លាំងណាស់។ ទោះបីឥឡូវគាត់រាងចាស់បន្តិច តែគាត់នៅតែសង្ហា»។ ពេលនិយាយពី idol ក្នុងដួងចិត្ត នាងជ្រើសរើសតារាចម្រៀងស្រីម្នាក់។ ស្រីខួច បញ្ជាក់ថា៖ «idol របស់ខ្ញុំគឺតារាចម្រៀង មាស សុខសោភា។ ខ្ញុំស្រលាញ់គាត់ព្រោះគាត់រួសរាយផងនិងចូលចិត្តលេងសើចផង។ ខ្ញុំចូលចិត្តស្ដាប់បទថ្មីៗរបស់គាត់ តែខ្ញុំក៏ចូលចិត្តបទពីដើមៗច្រើនដែរ»។ ២- អ្នកប្រយុទ្ធដែលនាងចូលចិត្តជាងគេ ស្រីខួច សម្រួចជំនាញគុនចម្រុះរបស់នាងនៅក្លិប Cambodian Top Team និងហាត់ប្រដាល់ជាប្រចាំនៅស្តាតអូឡាំពិក។ មុននោះ ស្រីខួច ធ្លាប់ហាត់នៅក្លិបសិល្បៈ ហើយនាងនៅតែចាត់ទុកម្ចាស់ក្លិបនេះក្នុងចំណោមកីឡាករអាជីពដែលនាងចូលចិត្តជាងគេ។ ពេលត្រូវបានសួរអំពីវីរបុរសក្នុងកីឡាប្រយុទ្ធនេះ ស្រីខួច តបថា៖ «គឺ ចាន់ រតនា។ ខ្ញុំធ្លាប់ហាត់និងមើលការប្រកួតរបស់គាត់។ ខ្ញុំសរសើរឆន្ទៈចង់ឈ្នះរបស់គាត់។ គាត់មិនខ្លាចហត់ទេ គាត់គិតតែខំប្រឹង។ លើសពីនេះ គាត់ពូកែចាប់កាច់។ គាត់មានឆន្ទៈខ្លាំងណាស់។ ខ្ញុំសរសើរគាត់មែនទែន»។ ៣- នាងចូលចិត្តច្រៀង ក្រៅពីស្ដាប់ចម្រៀង ស្រីខួច ក៏ចូលចិត្តច្រៀងដែរ ដូច នៅ ស្រីពៅ ដែរ។ ស្រីខួច ទម្លាយថា៖ «ក្រៅពីវ៉ៃ ខ្ញុំចូលចិត្តច្រៀងបទចម្រៀងពីដើមៗ។ ស្រីពៅ និងខ្ញុំ គឺដូចគ្នា។ ពួកយើងចូលចិត្តច្រៀង។ នៅពេលច្រៀង ខ្ញុំមានអារម្មណ៍ថាបានធូរអារម្មណ៍។ តែខាងធ្វើម្ហូបវិញ ចប់ហើយខ្ញុំ។ ខ្ញុំមិនចេះធ្វើម្ហូបទេ»៕	អត្ថបទ៖ Matias Andres
«វាគឺជារឿងខុសឆ្គងដែលស្ត្រីត្រូវបានស្ដីបន្ទោសជុំវិញការស្លៀកពាក់របស់ពួកគេ»។ លោករដ្ឋមន្ត្រី Gerald Darmanin សរសេរបែបនេះលើបណ្ដាញសង្គម Twitter នៅថ្ងៃទី២៥ ខែសីហា ។ លោកសង្កត់ធ្ងន់ទៀតថា សេរីភាពគឺជារឿងដ៏សំខាន់ណាស់ ហើយលោកចង់ឲ្យមន្ត្រីប៉ូលិសហ៊ានសារភាពកំហុសពួកគេ។ កាលពីសប្តាហ៍មុន ប៉ូលិសបារាំងដែលបានដើរល្បាតលើឆ្នេរសមុទ្រមួយក្នុងទីក្រុង Sainte-Marie-la-Mer បានស្នើសុំឲ្យស្ត្រីដេកអាំងថ្ងៃដោយចំហល្វែងលើមួយក្រុម ជួយបិទបាំងរាងកាយពួកគេ ក្រោយប៉ូលិសទទួលបានការត្អូញត្អែរពីគ្រួសារមួយ។ ទង្វើរបស់ប៉ូលិសក្នុងទីក្រុងនេះ ទទួលរងការរិះគន់យ៉ាងចាស់ដៃលើបណ្ដាញសង្គមនៅបារាំង។ អ្នកលេងអ៊ីនធឺណិតម្នាក់ ចោទជាសំណួរថា៖«តើក្រុង Sainte-Marie-La-Mer ក្លាយជាប្រទេសអារ៉ាប៊ីសាអូឌីតហើយមែនទេនៅពេលនេះ?» ។ មែនទែនទៅ ការដោះអាវដេកអាំងថ្ងៃលើឆ្នេរសមុទ្រក្នុងប្រទេស បារាំង ពុំត្រូវចាត់ទុកតាមច្បាប់ថា ការបង្ហាញរូបភាពអាសអាភាសនោះឡើយ។ ក៏ប៉ុន្តែការអនុវត្តបែបនេះ លែងសូវពេញនិយម ក្នុងរយៈពេលជាច្រើនឆ្នាំចុងក្រោយ។ បើតាមទីភ្នាក់ងារព័ត៌មាន AFP ការស្ទង់មតិ បង្ហាញថា ស្ត្រីវ័យក្មេងបារាំង ចាប់ផ្ដើមព្រួយបារម្ភអំពីការបៀតបៀនផ្លូវភេទ និងមានអារម្មណ៍ខ្មាសអៀនចំពោះរាងកាយខ្លួន នៅពេលដោះអាវដេកអាំងថ្ងៃលើឆ្នេរសមុទ្រ។ បច្ចុប្បន្ន តិចជាង២០ភាគរយនៃស្ត្រីបារាំង ដែលមានអាយុក្រោម ៥០ឆ្នាំ ដេកអាំងថ្ងៃដោយចំហល្វែងលើ បើធៀបនឹង ២៨ភាគរយកាលពី១០ឆ្នាំមុន និង៤៣ភាគរយក្នុងឆ្នាំ១៩៨៤។ នេះបើតាមការស្ទង់មតិមួយកាលពីថ្មីៗនេះ ដោយក្រុមហ៊ុនស្រាវជ្រាវ IFOP របស់បារាំង៕	រដ្ឋមន្ត្រីមហាផ្ទៃបារាំង លោក Gerald Darmanin បានចេញមុខការពារសិទ្ធិសេរីភាពក្នុងការស្លៀកពាក់របស់ស្ត្រីបារាំង ក្រោយការផ្ទុះការរិះគន់លើបណ្ដាញសង្គមពាក់ព័ន្ធវិធានការរបស់ប៉ូលិសលើស្ត្រីមួយក្រុមដែលដេកអាំងថ្ងៃដោយចំហល្វែងលើនៅឆ្នេរសមុទ្រមួយភាគខាងត្បូងនៃប្រទេស។ លោកចាត់ទុកការស្ដីបន្ទោសលើការស្លៀកពាក់របស់ពួកគេជារឿងខុសឆ្គង។
ធនាគារពិភពលោក (WB) នៅថ្ងៃទី៣០ ខែតុលា បានព្រមានថា ភាពតានតឹងរវាងអ៊ីស្រាអែល និងចលនាអ៊ីស្លាមហាម៉ាស អាចនាំឱ្យមានការភ្ញាក់ផ្អើលចំពោះតម្លៃនៃវត្ថុធាតុដើម ដូចជាប្រេង និងផលិតផលកសិកម្ម ប្រសិនបើជម្លោះកើនឡើង ហើយរាលដាលពាសពេញមជ្ឈិមបូព៌ា។ ប្រមុខសេដ្ឋវិទូរបស់ WB លោក Indermit Gill បាននិយាយថា ស្ថានភាពសង្រ្គាមនៅតំបន់កាហ្សា និងភាពតានតឹងរុស្ស៊ី-អ៊ុយក្រែន កំពុងធ្វើឱ្យជម្លោះនេះក្លាយជាការចាប់អារម្មណ៍យ៉ាងខ្លាំង ចំពោះទីផ្សារទំនិញ ចាប់តាំងពីទសវត្សរ៍ឆ្នាំ១៩៧០ ដែលបង្កឱ្យមានផលប៉ះពាល់អវិជ្ជមាន ដល់សេដ្ឋកិច្ចពិភពលោក ។ បើតាមអ្នកជំនាញរូបនេះ អ្នកបង្កើតគោលនយោបាយត្រូវតែមានការប្រុងប្រយ័ត្ន ព្រោះប្រសិនបើជម្លោះនៅតែបន្តកើនឡើង សេដ្ឋកិច្ចពិភពលោក នឹងប្រឈមមុខការឆក់ថាមពលទ្វេដងជាលើកដំបូង ក្នុងរយៈពេលជាច្រើនទសវត្សរ៍ ទាំងជម្លោះនៅអ៊ុយក្រែន និងជម្លោះនៅមជ្ឈិមបូព៌ា។ យោងតាមរបាយការណ៍ទស្សនវិស័យទីផ្សារទំនិញរបស់ធនាគារពិភពលោក តម្លៃប្រេងបានកើនឡើង ៦ភាគរយចាប់តាំងពីជម្លោះបានផ្ទុះឡើងនៅតំបន់កាហ្សា ខណៈដែលតម្លៃទំនិញកសិកម្ម លោហៈ និងទំនិញផ្សេងៗទៀត ស្ទើរតែមិនប្រែប្រួល។ ដោយផ្អែកលើប្រវត្តិសាស្រ្តនៃជម្លោះក្នុងតំបន់ ចាប់តាំងពីទសវត្សរ៍ឆ្នាំ ១៩៧០ របាយការណ៍របស់ធនាគារពិភពលោក បានព្យាករណ៍អំពីសេណារីយ៉ូចំនួន៣ ជាមួយនឹងការកើនឡើងនៃភាពធ្ងន់ធ្ងរ។ នៅក្នុងសេណារីយ៉ូសុទិដ្ឋិនិយម ផលប៉ះពាល់ស្រដៀងគ្នាទៅនឹងសង្រ្គាមស៊ីវិលនៅលីប៊ីក្នុងឆ្នាំ ២០១១ តម្លៃប្រេងអាចកើនឡើងពី ៣ភាគរយ ទៅ១៣ភាគរយ គិតជាតម្លៃចន្លោះពី ៩៣ដុល្លារដល់ ១០២ដុល្លារក្នុងមួយធុង។ ប្រសិនហានិភ័យមធ្យមនៃការរំខានដូចទៅនឹងសង្រ្គាមនៅអ៊ីរ៉ាក់ក្នុងឆ្នាំ ២០០៣ តម្លៃប្រេងអាចកើនឡើងចន្លោះ ១០៩ដុល្លារដល់ ១២១ដុល្លារក្នុងមួយធុង។ សេណារីយ៉ូអាក្រក់បំផុត តម្លៃប្រេងអាចហក់ដល់កម្រិត១៤០ដុល្លារទៅ ១៥៧ដុល្លារក្នុងមួយបារ៉ែល ដែលទំនងជាលើសពីកម្រិតខ្ពស់បំផុត ចាប់តាំងពីឆ្នាំ ២០០៨។ អ្នកជំនាញ WB មួយរូបទៀតលោក Ayhan Kose បានបញ្ជាក់ថា ការកើនឡើងតម្លៃប្រេង រយៈពេលវែង នឹងជំរុញឱ្យតម្លៃអាហារកើនឡើង។ ប្រសិនបើសេណារីយ៉ូអាក្រក់នៃតម្លៃប្រេងធ្ងន់ធ្ងរ ក្លាយជាការពិត អតិផរណាតម្លៃម្ហូបអាហារ ដែលបានកើនឡើងនៅក្នុងប្រទេសកំពុងអភិវឌ្ឍន៍ជាច្រើន នឹងបន្តកើនឡើង៕	ធនាគារពិភពលោក បានព្យាករណ៍ដោយផ្អែកតាមប្រវត្តិសាស្រ្តនៃសង្គ្រាមថា ប្រសិនជម្លោះអ៊ីស្រាអែល-ហាម៉ាស ស្រដៀងនៅអ៊ីរ៉ាក់ក្នុងឆ្នាំ២០០៣ តម្លៃប្រេង នឹងកើនឡើងដល់១០៩ដុល្លារ ទៅ១២១ដុល្លារក្នុងមួយបារ៉ែល។ ហើយបើអាក្រក់បំផុត អាចឡើងដល់១៤០ដុល្លារ ទៅ១៥៧ដុល្លារក្នុងមួយបារ៉ែល។
គ្រាប់បាល់នាំមុខដំបូងរបស់ Arsenal ក្នុងជំនួប London Derby នាកីឡដ្ឋាន Tottenham Hotspur កើតឡើងដោយចូលទីខ្លួនឯងរបស់អ្នកចាំទី Hugo Lloris នៅនាទី១៤ តាមរយៈការទាត់របស់ Bukayo Saka។ ២២នាទីក្រោយមក ខ្សែបម្រើឆ្នើមអង់គ្លេស Saka ដដែល បានបញ្ជូនបាល់ឱ្យមិត្តរួមក្រុម Martin Odegaard សម្រេចទីយ៉ាងល្អដើម្បីជួយក្រុមរបស់លោក Mikel Arteta នាំមុខ Spurs ២គ្រាប់។ លទ្ធផល ២-០ បានរក្សារហូតបញ្ចប់ការប្រកួតតែម្តង។ ចំណោម១២ប្រកួតចុងក្រោយ Arsenal មិនស្គាល់ចាញ់ឡើយ ដោយរកបានជ័យម្នះ១០លើក និងស្មើ២។ សរុបទាំង១៨ប្រកួតក្រុមដែលដឹកនាំដោយអ្នកចាត់ការសញ្ជាតិអេស្ប៉ាញ ឈ្នះ១៥លើក ស្មើ២ និងចាញ់១លើកប៉ុណ្ណោះ ដោយរកបាន៤៧ពិន្ទុ។ ឆ្លងកាត់១៨ប្រកួតដូចគ្នា កាំភ្លើងធំនាំមុខគូប្រជែង Manchester City ដែលក្រុមការពារតំណែងជើងឯកចំនួន ៨ពិន្ទុ។ ប្រកួតចុងក្រោយរបស់ Man City ចាញ់ Man United ក្នុងជំនួប Manchester Derby នៅ Old Trafford ក្នុងលទ្ធផល ២-១។ ឈ្នះក្រុមមេឃខៀវ បិសាចក្រហមឡើងទៅឈរលេខ៣ តែប៉ុន្មានម៉ោងប៉ុណ្ណោះ មុនពេល Newcastle ដណ្តើយកលេខ៣វិញ ក្រោយពួកគេបន្តឈ្នះ Fulham ទាំងប្រផិតប្រផើយ ១-០។ ក្រុមសារិការព្រៃកើន៣៨ពិន្ទុ ក្រោយឆ្លងកាត់១៩ប្រកួត ស្មើពិន្ទុ Man Utd តែខុសសំណល់គ្រាប់បាល់។ យ៉ាងណាក្រុមលោក Erik ten Hag ទើបប្រកួត១៨លើកប៉ុណ្ណោះ។ Liverpool ឯណោះវិញ ដុនដាបនៅរដូវកាល ២០២២-២៣នេះ ក្រោយបន្តចាញ់ Brighton & Hove Albion ដល់ទៅ ៣-០។ ហង្សក្រហមស្ថិតនៅចំណាត់ថ្នាក់ទី៩ ក្នុងតារាងលីគកំពូលអង់គ្លេស ដោយរកបាន២៨ពិន្ទុ ពីការប្រកួត១៨លើក។ ក្រុម៣ដែលស្ថិតនៅតំបន់ត្រូវកាត់ចោលរួមមាន West Ham United, Everton និង Southampton ដោយរកបាន១៥ពិន្ទុដូចគ្នា ពីការប្រកួត១៩លើក៕	Arsenal បានបន្តជ័យជម្នះរបស់ខ្លួនលើក្រុម Tottenham Hotspur ក្នុងលទ្ធផល ២-០ នាការប្រកួត Premier League សប្តាហ៍ទី១៨ នៅថ្ងៃទី១៥ ខែមករា។ ជ័យជម្នះនេះ បានជួយកាំភ្លើងធំកើនគម្លាតពិន្ទុនាំមុខកំពូលតារាង៨ពិន្ទុ។ Newcastle United ដណ្តើមបានលេខ៣ ពី Manchester United វិញ ក្រោយបន្តឈ្នះ Fulham ១-០។
តាមព្រះរាជក្រឹត្យស្តីពីមត៌កមនុស្សរស់នៅព្រះរាជាណាចក្រកម្ពុជា និងសេចក្តីក្រាបថ្វាយបង្គំរបស់សម្តេចនាយករដ្ឋមន្ត្រី ហ៊ុន សែន ព្រះករុណាព្រះមហាក្សត្រ បានត្រាស់បង្គាប់ផ្តល់គោរមងារថ្នាក់ជាតិ ជូន ព្រឹទ្ធាចារ្យទាំង៩រូប។ ព្រឹទ្ធាចារ្យសិល្បៈ គិន យិន ជា «គរុនាដកា គិន យិន», ព្រឹទ្ធាចារ្យ ជា យុទ្ធា ជា «ទេពហត្ថកោសល្យ ជា យុទ្ធា», ព្រឹទ្ធាចារ្យសិល្បៈ ជៀន សុផាន ជា «ចម្មការភិរក្ស ជឿន សុផាន», ព្រឹទ្ធាចារ្យសិល្បៈ ញុច ហឿន ជា «ពិភក្តិតន្តី ញុច ហឿន»។ រីឯព្រឹទ្ធាចារ្យសិល្បៈ ណាន សាម័យ ជា «នាដកីនិម្មិត ណាន សាម័យ», ព្រឹទ្ធាចារ្យ ប៊ិន វិន ជា «បោរាណាចារ្យ ប៊ិន វិន», ព្រឹទ្ធាចារ្យ ម៉ក់ ជាង ជា «ទេពសោភ័ណ ម៉ក់ ជាង», ព្រឹទ្ធាចារ្យ ឯក ពេជ ជា «ទេពវោហារ ឯល ពេជ» និងព្រឹទ្ធាចារ្យ អ៊ឹម ស្រួន ជា «មហានាដកគរុវិជ្ជា អ៊ឹម ស្រួន»៕ គរុនាដកា គិន យិន ជំនាញល្ខោនបុរាណវត្តកៀនស្វាយក្រៅ ទេពហត្ថកោសល្យ ជា យុទ្ធា ជំនាញចម្លាក់ប្រាក់ ចម្មការភិរក្ស ជឿន សុផាន ជំនាញល្ខោនស្បែកធំ ពិភត្តិតន្តី ញុច ហឿន ជំនាញតន្ត្រីជនជាតិដើមភាគតិច នាដកីនិម្មិត ណាន សាម័យ ជំនាញរបាំជនជាតិដើមភាគតិច បោរាណាចារ្យ ប៊ិន វិន ជំនាញអាចារ្យពិធីចូលម្លប់ ទេពសោភ័ណ ម៉ក់ ជាង ជំនាញតម្បាញហូលពិតាន ទេពវោហារ ឯល ពេជ ជំនាញចាប៉ីដងវែង មហានាដកគរុវិជ្ជា អ៊ឹម ស្រួន ជំនាញល្ខោនទោលវត្តស្វាយអណ្តែត	ព្រឹទ្ធាចារ្យចំនួន៩រូប ទទួលបានការប្រោសប្រទានគោរមងារ «មត៌កមនុស្សរស់» ដោយព្រះមហាក្សត្រ ព្រះករុណា ព្រះបាទសម្តេចព្រះបរមនាថ នរោត្តម សីហមុនី តាមរយៈព្រះរាជក្រឹត្យមួយចុះថ្ងៃទី៤ ខែកុម្ភៈ។

Subsets and Splits

No community queries yet

The top public SQL queries from the community will appear here once available.